
5 „_ Capitolulli _ 
SA-ŢI FIE ŢARANA UŞOARA, LEOPOLD! 


S-ar fi putut spune că undeva a explodat un pneu, 
dar un simţ al meu, special, mă avertiză că, dincolo de 
perdeaua de salcâmi care îmi împiedica vederea, se 
petreceau lucruri neobişnuite. Deşi eram mort de 
somn, rămăsei pe recepţie, cu atenţia încordată... Şi 
iată că, după o scurtă pauză, alte câteva explozii ră- 
sunară în serie, din aceeaşi direcţie. În urma 
detunăturii, un cârd de gaiţe ţâşni cârâind din tufişuri, 
făcându-se nevăzut în crângul de alături. Sării în 
picioare şi mă repezii la Trabantul meu cenuşiu, care 
păştea ca o capră la umbra unui corcoduş amărât. N- 
aveam nici o armă la mine, însă, nici nu-mi închipuiam 
că ar putea fi nevoie de astfel de instrumente. Mă 
gândeam mai curând la un accident pe şosea şi, săritor 
cum mă ştie toată lumea, eram gata să dau o mână de 
ajutor. La faţa locului mă convinsei însă că lucrurile 
stăteau altfel. 

Un Fiat 1800, galben-prăzuliu, bara şoseaua şi 
ocupanţii lui trăgeau fără încetare asupra unei maşini 
de culoare verde, pe care o recunoscui imediat. Era 
chiar Mangusta, un superb autoturism sport cu două 
locuri, pe al cărui proprietar, domnul Leopold, supus 
austriac, îl cunoscusem noaptea trecută, la Constanţa, 
într-un cerc de prieteni. Nu era prea greu să-mi dau 
seama ce se întâmplase. Văzându-şi drumul blocat, 
domnul Leopold se retrăsese în marşarier până când 
câteva gloanţe, bine ţintite, îi găuriseră cauciucurile, 
băgându-l în şanţ. Mangusta încremenise aplecată într- 
o rână şi domnul Leopold, captiv înăuntru, se apăra 
trăgând cu furie în atacatori. Indivizii nu luptau cinstit: 
din locul unde mă oprisem văzui cum unul din ei se 


apropia târâş, pe partea cealaltă a şoselei, cu o 
grenadă în mână, gata să o arunce. Proprietarul 
Mangustei îmi era simpatic; noaptea trecută plătise 
singur toată consumaţia. Nu puteam admite să fie 
omorât chiar în faţa ochilor mei, şi, în consecinţă, mă 
pomenii apăsând cu toată puterea pe claxon. În 
secunda următoare, o rafală de armă automată îmi 
făcu praf parbrizul; agresorii se orientau repede! „[inte 
bine!” îi strigai lui Leopold şi sării din Trabant drept în 
şanţ, în spatele Mangustei. Nu-mi imaginam cum o să-l 
pot scoate de-acolo fiindcă portiera dinspre câmp era 
proptită într-un salcâm iar cealaltă se afla în bătaia 
focului; presupuneam însă că va veni şi el cu unele 
sugestii, aşa că trecui la acţiune fără să cuget prea 
mult. Omul meu lăsă geamul jos cu o mână şi mă privi 
compătimitor. 

— Căzuşi ca musca-n lapte, surâse el melancolic, de 
data asta ei sunt mai tari... 

— Rămâne de văzut. Deocamdată se apropie unul 
prin şanţ cu o grenadă în mână. Mai ai vreo armă? 

Imi aruncă un splendid automat Mauser cu toc de 
lemn; cu el puteai trage din umăr cum ai trage cu o 
puşcă. Nu cunoşteam arma dar nu era acum momentul 
să iau lecţii. Făcui un nou salt în spatele Trabantului, 
rămas în mijlocul şoselei, şi privii cu atenţie de-a lungul 
şanţului. Individul cu grenada se apropiase la vreo 
treizeci de metri şi se pregătea să o arunce. Cu un 
glonte bine ţintit îl trântii la pământ apoi revenii în 
grabă lângă Mangusta. Leopold lichidase şi el unul şi 
profita de o mică pauză pentru a-şi încărca revolverele. 
Dincolo, gealaţii din Fiat se îngrămădiseră în maşină şi 
o clipă crezui că sunt dispuşi să ne lase calea liberă. 

— Acum o să mă tamponeze, gemu aliatul meu. Poţi 
să te cari, scena care urmează e greu de suportat 
pentru un amator. 


Zâmbii. Domnul Leopold n-avea de unde să cu- 
noască marea mea încăpățânare, fiindcă probabil nu 
şezuse de vorbă niciodată cu buna mea prietenă, 
Mirandolina. Mă ridicai binişor până în marginea şan- 
tului şi, ocrotit de o piatră kilometrică, ţintii în ca- 
uciucurile din spate ale maşinii inamice. Cartuşele de 9 
milimetri, ale Mauserului meu făcură ravagii. Ca să mă 
distrez, le sfărâmai şi retrovizorul şi ţeava de eşapa- 
ment. Se depărtară pe geantă, cât putură mai repede. 
Leopold ieşi, în sfârşit, din maşină, grohăind de plă- 
cere. 

— Eşti o forţă! zise dânsul asigurându-şi pistolul şi 
aşezându-l cu grijă într-o teacă sub subţioara stângă. A 
fost o plăcere să lucrăm împreună. 

— În fond, ce voiau ăia?. 

— Dracu' să-i ia! Au mirosit, probabil, că am parale 
şi, ce s-or fi gândit ei?... Sau, mai ştiu eu?... 

— Mă duc să văd dacă ăla din şanţ are hârtii la el. 

— Nu merită! În sfârşit, treaba ta! Atunci, între timp, 
eu o să încerc să scot Mangusta din şanţ. 

Tipul cu grenada nu mai era printre cei vii dar nu 
aveam timp să-l compătimesc. In buzunarul de la piept 
avea un portofel enorm, căptuşit cu sute, şi un permis 
de conducere pe numele de BROWN. Luai toată marfa 
să i-o arăt lui Leopold. Acesta îşi pusese, cu chiu cu 
vai, şalupa pe linia de plutire şi-i studia cu atenţie 
avariile. Privii şi eu peste umărul lui. Era nenorocire: 
carcasa băii de ulei ciuruită ca o strecurătoare şi, în 
plus, transmisia paradită de tot! 

— Până una-alta te poftesc în Trabant, propusei eu 
după ce ne lămurirăm cum stăteau lucrurile. Dacă nu-ţi 
cad galoanele, bineînţeles. 

— În situaţii grele nu mai stai să alegi, filozofă 
Leopold. Ajută-mă doar să cărăm bagajele la tine; dacă 
le las în Mangustă pot să-mi iau adio de la ele. 

Îi arătai ce găsisem asupra omului cu grenada. 


Cunoştea foarte bine „familia Brown”, erau „în vizită”, 
cum s-ar spune, adică trăgeau unii într-alţii pe unde se 
întâlneau. Nişte traficanţi, aşa îi califică Leopold cu 
multă asprime. Certaţi cu justiţia din douăzeci de ţări şi 
clienţi siguri ai scaunului electric. Puteam păstra toţi 
banii, îi meritam cu prisosinţă. Plus că mai avea şi el 
un cuvânt de spus după ce vom ajunge în oraş. 

Sporovăia într-una, fericit că totul se terminase cu 
bine, apoi îl văzui scăpând geamantanele din mâini şi 
începând să se împleticească. Scrutai cu groază 
şoseaua naţională: la vreo cincizeci de metri un norişor 
alb plutea pe deasupra asfaltului. Era simplu: unul din 
familia Brown se întorsese pe furiş şi rezultatul acestei 
ticăloşii era că bietul Leopold se ţinea cu mâinile de 
pântece. Până să ajung la dânsul, căzuse cu faţa în jos, 
în mijlocul drumului. Acum venea probabil rândul meu, 
însă inamicul nu mai beneficia de elementul surpriză. 
Din nefericire nu mai ştiam unde azvârlisem Mauserul. 
Sării la volan şi apăsai pe accelerator. Ce noroc că 
Trabantul porneşte imediat, nu ca împuţitele de 
motoare în patru timpi, pe care trebuie să le-aştepţi 
câte o jumătate de oră ca să se încălzească. Oprii 
maşina între corpul lui Leopold şi punctul de unde se 
ridicase norişorul, apoi coborâi să văd ce pot face 
pentru rănit. Respira greu şi sub el se formase o 
băltoacă mare de sânge. Dar reuşise să scoată 
revolverul şi-mi făcu semn să mă dau la o parte. Privii 
din nou de-a lungul drumului pe sub roţile maşinii. Un 
cap se înălța cu prudenţă din marginea şanţului şi 
Leopold trase cu sete, razant cu şoseaua. Căpăţâna se 
Zzgudui ca şi cum un pumn nevăzut ar fi izbit-o, cu 
putere, în bărbie, apoi dispăru din raza noastră vizuală. 

— M-au ucis, gemu Leopold scăpând pistolul. Hai 
repede la un spital! 

Pornirăm în trombă, însă după cinci metri motorul se 
stinse. Trabantul se răzgândise, nu voia să mai 


meargă. Rănitul izbucni într-un potop de înjurături apoi 
începu să se închine. Aveam impresia că rana lui e 
destul de gravă aşa că făcui noi sforţări ca s-o luăm din 
loc mai repede; din păcate fără nici un rezultat: 
comenzile nu mai funcționau! Leopold căzuse pe 
gânduri şi mă urmărea cu ochii sticloşi. Scotocii repede 
în trusa sanitară şi-i făcui o injecție cu antibiotice şi 
una cu morfină, aceasta din urmă luată din trusa 
Mangustei, apoi încercai să-i pun un pansament 
provizoriu, cum mă pricepeam şi eu, ca să opresc 
sângele. În timp ce-l suceam pe toate feţele, trecu pe 
lângă noi un tip pe bicicletă, un plezirist desigur, 
judecând după pălăria lui de paie şi după tranzistorul 
dat la maximum. Îl rugai să trimită miliția şi o 
ambulanţă, şi biciclistul porni imediat, cu toată viteza, 
spre oraş. Leopold mă privea melancolic, apoi, când 
rămaserăm din nou singuri, îmi făcu un semn să mă 
apropii: 

— Long-Brown nu-şi greşeşte niciodată ţinta, îmi 
comunică el cu amărăciune dar şi cu un pic de 
admiraţie. Ar fi trebuit să mă gândesc la asta înainte 
de a le şterpeli diamantele. 

— Nu înţeleg, spusei eu. Ce diamante 

— N-am timp să-ţi explic. Până diseară voi fi în faţa 
sfântului Francisc din Assisi, patronul meu, şi aş vrea 
ca lucrurile să se desfăşoare în mod cuviincios. Vrei să 
te ocupi de înmormântarea mea? 

— Fii serios! O să te faci bine! 

— Şi dacă nu, vrei să fii executorul meu 
testamentar? 

— Contează pe mine, deşi sunt convins... 

— Să lăsăm... Ascultă! Te las moştenitorul meu cu o 
condiţie: să mă răzbuni! E clar?... Juri?... 

Toată discuţia aceasta n-avea nici un sens, se vedea 
limpede că delirează, totuşi, fiindcă viaţa din el părea 
că se scurge cu fiecare secundă, n-avusei tăria să-l 


refuz. 

— Bine, Leopold, e-n regulă. Jur! îl asigurai eu. Voi 
face cum spui tu, acum nu mai fă eforturi. 

Avea un aer fericit, probabil efectul morfinei, însă 
vorbea destul de logic şi părea conştient. Apoi, pe 
neaşteptate începu să bolborosească incoerent: „... 
potirul... să-l dai înapoi... e al mânăstirii Sfânta 
Barbara... ai jurat, Johnson Nix!...” După care leşină. 

Nu ştiam prea bine ce am de făcut; rămăsei lângă el 
acoperindu-l cu o pătură până veni Miliția cu vreo 
patru maşini nervoase şi cu o ambulanţă plină de 
noroi. Cu această ocazie l-am cunoscut pe Inspector, 
căruia i-am povestit pe scurt ce se întâmplase. Pe rănit 
îl duserăm pe braţe până la ambulanţă. Se trezise şi 
voia să-mi mai spună ceva. Incerca să scoată un inel 
din deget, un superb diamant cam nepotrivit pentru o 
mână de bărbat. Părea că vrea să mi-l ofere. 

— Să-l dai prietenei noastre, Rândunica, îmi şopti el 
întinzându-mi-l. Ca amintire şi drept recunoştinţă că m- 
a înţeles. Este o fată înţelegătoare. 

Mă pregăteam să jur din nou, însă îmi făcu semn că, 
în cazul acesta, nu era nevoie. După care ambulanţa 
demară schelălăind din ambreiaj şi, după ea, ne 
îndreptarăm cu toţii spre Malu-Mare, unde urma să 
aibă loc ancheta. Eram convins că am să mă înţeleg cu 
Rândunica. Contrariul ar fi fost imposibil: doar îi 
duceam plocon un diamant de câteva zeci de mii. În 
astfel de situaţii e foarte uşor să te înţelegi cu oricine. 

* 


„Omul ştie când pleacă..., spune o vorbă care, în 
cazul meu, se dovedea a fi adevărată. Mă repezisem 
într-o sâmbătă pe litoral să închiriez o cameră pentru 
mine şi Mirandolina şi, în mai puţin de o oră de la 
sosirea mea în Constanţa, găsisem, fără multă bătaie 
de cap, o odăiţă acceptabilă! 


Mă întrebam dacă nu era cazul să mă întorc imediat 
la Bucureşti, când privirea îmi fusese atrasă de nişte 
panouri mari, aflate în centrul oraşului, pe care scria cu 
litere mari şi în culori ţipătoare: 


A SOSIT ÎN LOCALITATE 
CELEBRUL CIRC ALESSANDRO | 
LUNI 3 IULIE REPREZENTAȚIE DE GALĂ 
ACROBAŢIE, DRESURĂ DE ELEFANȚI, PIRAMIDA MORŢII, 
FEMEIA CU BARBĂ, FACHIRISM ŞI PRESTIDIGITAŢIE, 
CONTURSIUNI, OMUL ŞARPE, CĂLĂRIE DE ÎNALTĂ 
ŞCOALĂ, TRIO SALTO-MORTALE, 
HOHOTE DE RÂS: ANR PE 
ŢĂNDĂRICĂ, AUGUST PROSTUL, TÂNDALĂ ŞI PĂCALĂ, 
MUZICĂ, ANTREN. 
ÎN PAUZĂ VĂ INVITĂM SĂ VIZITAŢI MENAJERIA 
NOASTRĂ. ` 
COSTUL INTRĂRI: 15, 11, 8, 5 LEI DE PERSOANĂ, ELEVII 
ŞI MILITARII - DOI PE UN BILET. 


E greu să povestesc altcuiva ce am simţit în clipa 
când am citit afişul! Circul Alessandro!... De aproape 
zece ani nu-l mai văzusem prin România! Şi doar sub 
prelatele acelea găurite, într-o rulotă asemănătoare cu 
cele din faţa mea, îmi petrecusem toată copilăria şi 
toată adolescenţa, până la intrarea în facultate. Cu el 
rătăcisem prin lumea largă şi, în arena plină de talaş, 
prezentasem primele mele numere de echilibristică. 
Cred că aveam cinci ani pe-atunci, dar unde oare se 
întâmplase asta? La Amsterdam sau la Osaka? Sau la 
Rio de Janeiro?... Nu mai tineam minte!... Circul 
Alessandro, bătrânul vas fantomă, mereu bântuit de 
falimente şi naufragii!... O mai fi trăind domnul 
Adalbert Măcelaru sau buna domnişoară Serafim care 
îmi dădea bomboane ori de câte ori îi aduceam bileţele 
de la admiratori?... Douăzeci de ani trecuseră de când 
îmi luasem adio de la dânşii, acum eram un domn 


serios, arheolog bătrân, în curând urma să împlinesc 
patruzeci de ani! Ehei, cum trece vremea, fraţilor! 

Mai privisem o dată afişele, deşi îmi simţeam ochii 
plini de lacrimi! Lipsea, desigur, din program marele 
JOHNSON NIX, campionul Sumatrei şi donna Celestina, 
călăreaţă de înaltă şcoală, părinţii mei buni, vechi 
capete de afiş ale circului, astăzi modeşti pensionari cu 
o căsuţă în Cotroceni: Johnson Nix, alias lonescu 
Nicolae, devenit mare apicultor şi Celestina, acum tanti 
Marioara, specialistă în lasetă şi profesoară clandestină 
de limbi străine. Altădată chiar eu apăream pe pa- 
nourile circului, sub diferite pseudonime ce se 
schimbau odată cu vârsta: Copilul lui Wilhelm Tell, 
Arcaşul Verde, Omul Zburător, Racheta Vie... 

Pătrunsesem cu emoție în incinta circului. 
Pretutindeni se băteau pari în pământ, se întindeau 
frânghii şi prelate. Auzeam din nou jargonul acela 
format din douăzeci de limbi, binecunoscut mie, şi mă 
simţeam ca şi cum m-aş fi întors acasă după o lungă 
călătorie! În rulota directorului o figură cunoscută; 
chiar domnul Adalbert Măcelaru! Părul lui ondulat, 
după care altădată mureau gâsculiţele de pe toate 
meridianele globului, dispăruse. O meşă, adusă cu 
meşteşug de la ceafă şi parcă lipită cu pelikanol, îi 
acoperea chelia. Făcuse o burtă cam măricică dar se 
mişca încă destul de sprinten. Lângă dânsul, o vampă 
de vreo douăzeci de anişori, cu un peignoar vişiniu, 
decapotabil, bătea cu pumnul în masă, descoperind 
uneori, fără să vrea, o caroserie excepţională, cum 
numai o trapezistă poate să aibă pe lumea aceasta. Cu 
toate că, la un moment dat, auzisem clar fraza: „...o să 
vă las dracului cu şandramaua voastră nenorocită, cu 
tot!...”, deschisesem uşa larg, rânjind ca o fantomă 
ieşită din tenebre. Domnul Adalbert căscase ochii mari, 
încercând să-şi aducă aminte, în timp ce vampa 
acoperea repede cu capotul nişte forme ce nu puteau 


fi admirate decât în cadrul programului artistic. Apoi, 
dintr-o dată, directorul începu să urle: 

— Johnson Nix! Fiule! Vino în braţele mele! 

În câteva minute se adunaseră în jurul meu toate 
vechile cunoştinţe: tanti Adelaida, femeia cu barbă, 
încă în serviciu; Stromboli, scamator, dresor şi acrobat 
la bară fixă, în prezent trompetist; Kamma, îmblânzitor 
de şerpi şi proprietar al elefantului Rajah; jonglerul 
Adolphe, care acum se ocupa cu aprovizionarea şi 
nevastă-sa, Angelica, fostă primbalerină, de vreo cinci 
sau şase ani bucătar-şef al circului. Ne-am îmbrăţişat, 
m-au întrebat de ai mei... Domnul Adalbert Măcelaru 
plângea în hohote. „...Mai ţii tu minte, Nicule, când 
căzuseşi în mare?... şi era să te înhaţe rechinii?... pe 
dracu', fiţi serioşi, oameni buni, nu există rechini în 
marea de Arafura... ce tot îi dai zor cu Arafura că eram 
în apropierea Balearelor... aoleo, v-aţi ramolit!... lăsaţi- 
mă, domnule, că ştiu eu!... noroc că a sărit Stromboli şi 
te-a scos de sub labele elefantului... nu fiţi cretini, că 
Rajah nu l-ar fi călcat pentru nimic în lume!... he, he, la 
primul salto-mortale fără plasă o sfecliseşi de tot...” 

— Fraţilor!  răcnise domnul Adalbert  Măcelaru 
inspirat, e cazul să bem ceva. Întoarcerea fiului 
risipitor, e clar? Tu trebuie să fii acum vreun inginer. 

— Arheolog, nene Adalbert, arheolog! 

— Tot aia e! 

Pipita dispăruse pentru câteva minute apoi revenise 
gătită. Îşi pusese o rochie pe ea, se rujase şi mirosea 
ca o seră de trandafiri. Târa după dânsa un individ 
roşcovan, cu o mutră de buldog, un individ pricopsit 
dacă stam să-l judec după inelele din degete, pe care 
mi-l prezentase cu mândrie, ca pe un copil premiant: 
„domnul Leopold, supus austriac, mare iubitor al 
circului”. 

— Şi ea e Rândunica, trapezista noastră, precizase 
femeia cu barbă. Fiica domnişoarei Serafim!... 


— Ei, lasă-mă! Dar unde e domnişoara Serafim, 
fraţilor, că n-o văd!... 

Domnul Adalbert pufăi din greu, ca o focă. 
Domnişoara Serafim se odihnea acum într-un modest 
cimitir. O împuşcase un armator bogat pe care-l 
trăsese pe sfoară. Pe Rândunica, ei o crescuseră, cei 
de la circ. Acum domnul Leopold îi propunea să 
meargă cu dânsul în America, să o lanseze în 
cinematografie. 

— Noi o s-o lăsăm să se ducă, spunea tanti Angelica, 
nevasta jonglerului. Să-şi încerce norocul. Ehei, astăzi, 
o fată, cât ar fi ea de frumoasă, trebuie să ştie să ia 
trenul din mers. 

Domnul Leopold se arătase entuziasmat de aceste 
cuvinte. Declarase, de faţă cu toată lumea, că sunt 
cele mai înțelepte vorbe pe care le-a auzit vreodată 
rostite de o femeie. Apoi propusese să facem loc în 
rulotă până se duce dumnealui să aducă băutură şi 
gustări. Eram invitaţii lui şi ne ruga să-l considerăm ca 
pe un vechi prieten, fiindcă iubea circul şi pe artişti. 

— Mai bine zis, pe artiste, îmi şoptise la ureche 
femeia cu barbă. Mie nu-mi miroase a bine ideea aia 
cu cinematograful. 

— Că şi dumneata, tanti Adelaida, prea eşti severă! 

— O fată din mediul nostru trebuie să fie foarte 
prudentă dacă vrea să-şi întemeieze o familie. Ce ştii 
tu! 

Până să ne aranjăm noi, domnul Leopold se şi 
întorsese. Pilota un autoturism sport de culoare verde, 
o Mangustă, care îţi lua două sute cinzeci la oră, cât ai 
clipi din ochi. Mersese cu viteză dar şi restaurantul era 
aproape de locul circului. Aducea şase sticle de gin şi 
vreo cincizeci de mititei. 

— Atât am găsit gata, precizase el, dar până ne 
luptăm noi cu ce avem aici, au destul timp să ne aducă 
şi frigăruile comandate, precum şi naveta de Murfatlar 


pe care am ordonat să o ţină câtva timp la gheaţă. Hai 
noroc şi succese în carieră! 

A doua zi de dimineaţă mă trezisem într-o cameră 
necunoscută. Lângă mine dormea  Rândunica, 
îmbrăcată în rochia din ajun şi cu pantofii în picioare. 
Splendidă făptură, sfinte Nicolae, dormisem lângă ea 
ca frate şi soră, ţeasta îmi crăpa de durere, firar al 
dracului de gin, totuşi trebuia să o întind cât mai 
repede dacă voiam să fiu demn de încrederea pe care 
mi-o acordase atât domnul Leopold cât şi Rândunica 
însăşi. Îi scosesem pantofii şi o învelisem binişor cu 
pătura apoi mă echipasem repede ca şi cum aş fi făcut 
armata la pompieri, ieşind în vârful picioarelor fără să 
mă mai spăl pe ochi, ca să n-o trezesc. Pentru 
următoarele şaizeci de minute aveam un program 
foarte încărcat: câteva sticle de Pepsi, patru 
piramidoane, un ras; tuns; spălat pe cap şi masaj în 
prima frizerie, şi, după asta, un filtru gigantic, fără pic 
de zahăr, la cea dintâi cofetărie ieşită în cale. Se 
făcuse şapte jumătate când intrasem la telefoane ca 
să-i comunic Mirandolinei ce am rezolvat cu camera. 
Telefonul ei suna în gol şi imediat îmi amintisem că 
duminica îi era lene să se scoale din pat la o oră atât 
de matinală şi prefera să stea tolănită până la 
douăsprezece, răsfoind jurnale de modă şi reviste de 
cuvinte încrucişate. Chemasem institutul, fiindcă ştiam 
că Alidada, colaboratoarea mea, avea de lucru în 
dimineaţa aceea, ca să o rog să-i telefoneze ea mai 
târziu Mirandolinei. Alidada se arătase fericită auzindu- 
mi vocea. Mă căutase şi ea cu telefonul prin toate 
hotelurile, fiindcă avea să-mi comunice ceva foarte 
important din partea şefului. Se făceau nişte săpături 
pe litoral, la Malu-Mare, şi muzeografii de-acolo se 
certaseră, ba chiar se şi bătuseră, pe nişte obiecte, nu 
înţelesese prea bine despre ce anume obiecte era 
vorba dar zicea că o să mă descurc eu la faţa locului. 


Şeful îmi dădea mie sarcina să mă reped până acolo, 
să potolesc scandalul şi să stabilesc cine se face 
vinovat. 

Bine dragă, o s-o facem şi pe asta! După filtrul băut, 
reflexele mele funcționau admirabil. Pornisem în 
trombă spre Malu-Mare şi, până la prânz, îi potolisem 
pe muzeografi şi stabilisem că toată lumea e vinovată, 
ca circumstanţe atenuante. Apoi, după un coniac mic 
băut la bufetul „La Clopotul Mării”, mă grăbisem să mă 
întorc la Constanţa şi să-mi iau adio de la circarii mei. 
Pe drumul de întoarcere căzusem în ambuscada 
pregătită de „familia Brown” sărmanului domn 
Leopold. Acesta era adevărul, tristul adevăr, o jur pe 
ce vreţi, şi Inspectorul, un excelent cunoscător de 
oameni, mi-a mărturisit mai târziu că niciodată nu 
pusese la îndoială buna mea credinţă. 

* 


Spre seară mă aflam împreună cu Inspectorul în 
holul dispensarului din Malu-Mare. Se părea că starea 
lui Leopold era disperată. 

Cum stam noi acolo, din rezerva unde era instalat 
Leopold ieşise o asistentă tinerică vopsită cu negru în 
jurul ochilor ca să pară mai plini de înţelepciune. Păşea 
în vârful picioarelor, ca o barză, cu un aer important, 
semn că rănitului nu îi mergea bine deloc. 

— Cine dintre dumneavoastră este Johnson Nix, 
întrebase ea părând că se adresează agentului, care 
era mai tânăr. 

— Eu! zisei. Ce e cu Leopold? 

— Rău, rău de tot! Acum o oră a chemat notarul din 
comună şi i-a dictat testamentul. Sunteţi moştenitorul 
lui, ştiu asta fiindcă am semnat şi eu ca martoră. 
Numele lui adevărat e însă Giuseppe, Giuseppe 
Spaghetti. Acum vă cheamă înăuntru dar să nu staţi 
prea mult. Doctorul spune că nu mai rezistă până la 
noapte. 


Intrai cu sfială. Leopold, sau mai bine zis Giuseppe, 
slăbise cu cincisprezece kilograme. Îmi făcu semn să 
iau un scaun. 

— Nix, fiule, astă-seară mă cărăbănesc, intră el 
direct în subiect. N-avem timp de pierdut. Din afacerea 
asta te alegi cu niţei gologani, însă nu-mi pare rău. i 
meriţi cu prisosinţă. Să nu uiţi totuşi că ai jurat să mă 
răzbuni şi să mă îngropi după toate regulile artei. 
Recunoşti? 

— Recunosc, Giuseppe, n-avea nici o grijă. 

— Mai jură o dată ca să fiu sigur... Aşa! Ascultă, să 
nu te zgârceşti când o fi vorba să-mi faci pomană. Cred 
că-ţi vorbesc limpede... 

— Tot ce spui tu e foarte clar. 

— Să serveşti la masă fripturi de porc şi de pasăre, 
icre negre, cafea, tortă de ciocolată, iar, ca băuturi, gin 
şi vin de Murfatlar. Ar fi bine să-ţi notezi. 

— Vinul îl dăm cu sifon sau cu apă minerală? 

— Cu sifon, desigur. Sper că vei invita pe toţi cei de 
la circul Alessandro, inclusiv pe domnişoara Rândunica. 
l-ai dat inelul? 

— Încă n-am întâlnit-o. 

— Să nu uiţi! Şi încă ceva: să nu-mi faceţi cosciugul 
prea strâmt. Acum, vino să te sărut şi du-te! Preotul 
aşteaptă şi, după el, nu vreau să mai văd pe nimeni. 
Toate amănuntele în legătură cu familia Brown le vei 
găsi într-un plic aflat pe noptiera din dormitorul vilei pe 
care o moşteneşti. Te-am văzut cum tragi şi cred că-ţi 
vei îndeplini misiunea, dacă nu cumva eşti ghinionist 
ca mine. Acum adio, te-am pupat şi multă sănătate! 

— Adio, Giuseppe, şi mai multă baftă pe lumea 
ailaltă! 

* 

Chemai din nou Bucureştiul dar Mirandolina nu-mi 
răspunse nici de data aceasta. Noroc că Alidada era 
încă la institut. O rugai să-mi obţină o învoire de trei 


zile până îl înmormântam pe nefericitul supus austriac 
şi să o anunţe pe Mirandolina că întăârzii. Apoi mă 
gândii ce am de făcut în legătură cu Leopold. Intr-o 
jumătate de oră îmi şi formasem o echipă de babe şi 
de pierde-vară, buni cunoscători ai ritualului, cărora le 
dădui sarcini precise. Pomana fu comandată la 
„Clopotul Mării”, ţinând seamă de toate exigenţele 
viitorului mort. Papastratos, responsabilul bufetului mă 
asigură că avea tot ce trebuie şi că îmi va da prioritate. 
Numai cu sifoanele se temea să nu aibă vreo surpriză, 
dar ca să fie mai sigur o să-şi facă din vreme o rezervă. 
Prin interpuşii mei, arvunii coşciugul, cumpărai loc de 
veci şi comandai patru jerbe mari de flori. Pentru 
Mangusta, care fusese remorcată până în faţa 
dispensarului, se găsi un adăpost în grajdul unui vecin. 
Fix la ora douăsprezece noaptea, preotul ieşi din 
camera rănitului cu figura unui om care şi-a făcut pe 
deplin datoria. Observai în degetul lui unul din inelele 
victimei. Aşadar, sufletul nefericitului Giuseppe era 
acum în drum spre întinsele preerii de vânătoare ale 
marelui Manitu. 

— E în regulă, preasfinte, îi spusei popii. Mâine 
dimineaţă să fii la catafalcul răposatului, împreună cu 
toţi ceilalţi prelați din oraş, indiferent de confesiune. 
Leopold era evlavios şi o să-i facă plăcere dacă o să 
afle. Vă veţi organiza pe trei schimburi a opt ore. Te 
numesc responsabil cu treaba asta, e clar? 

— Bine, fiule! Şi onorariul nostru? 

Îi arătai inelul luat de la mort. Un diamant splendid, 
făcea pe puţin zece mii de lei. Pretinse că era un dar, 
„în articulo mortis”, pentru săracii parohiei. Fiindcă 
Giuseppe îmi păruse un cheltuitor fără pereche şi 
foarte bisericos pe deasupra, nu mă mai tocmii. Până 
la urmă ne înţeleserăm să mai dau câte cinci sute de 
lei de căciulă, şi cucernicul om plecă în pas săltat să 
organizeze schimburile, fericit că făcuse o afacere 


bună. Imediat după asta intră în acţiune echipa de 
babe şi de pierde-vară. Eram convins dinainte că vor 
face tot ceea ce este omeneşte posibil pentru ca totul 
să meargă pe roate, fiindcă le oferisem nişte salarii 
uluitoare. Considerai că, în sfârşit, e cazul să-mi 
odihnesc şi eu oasele pe undeva şi mă îndreptai către 
vila lui Giuseppe, al cărei proprietar devenisem. Cu 
bătrânul meu Trabant nu făceai nici două minute până 
acolo. 

Era o vilă cochetă, în stil italian. „Reduta”, construită 
chiar pe malul mării. La ora aceea zăcea cufundată în 
întuneric, dar în poartă mă întâmpinară două umbre: 
Veta şi Dumitru lordan, îngrijitorii vilei. Cunoşteau deja 
toată povestea şi-mi stăteau la dispoziţie. Dacă 
domnul Leopold murise, însemna că eu eram acum 
noul lor patron. Îmi pregătiseră o cameră pentru 
dormit şi o cină excelentă, coana Veta fiind o 
bucătăreasă desăvârşită. Inainte de a mânca, vizitai în 
fugă întreaga vilă, însoţit de cei doi: era o adevărată 
bijuterie, numai mobilă stil, nu ştiu de care, 
pretutindeni fier forjat, galeuri, covoare persane. 
Meritul nu era al defunctului, o cumpărase şi el de la 
un nabucodonosor scăpătat. Dulapurile gemeau de 
haine şi rufă nou-nouţă, dar ceea ce mă impresionă în 
mod special fu biblioteca; în vitrinele de cristal se 
puteau citi titlurile unor opere clasice, cum ar fi de 
exemplu: Courvoisier, Curacao, Hennessy, Black and 
White, Cherry Brandy, Gin Fizz şi altele. 

După ce gustai ceva la repezeală le poruncii celor 
doi lordan să se ducă la culcare dar să fie cu ochii în 
patru, şi mă retrăsei în dormitor. Pe una din noptiere 
se afla într-adevăr un plic cu vreo cinci-şase tăieturi 
din ziar, din New York Times. Norocul meu că ştiam 
englezeşte la fel de bine ca limba maternă. O 
fotografie îmi atrase în primul rând atenţia: un grup de 
vreo zece indivizi, printre care şi Leopold, cu cătuşe la 


mâini. „Familia Brown”, cu care mortul fusese probabil 
asociat! Contrabandişti de talie mondială, specializaţi 
în furturi de obiecte de artă, de pietre preţioase, 
spargeri de bănci, etc. Aşa scria în articol. Erau arestaţi 
fiindcă nu-şi plătiseră impozitele, încolo nu putuseră fi 
dovediţi cu nimic. Alde Brown arătau ca nişte pastori 
protestanți, siguri pe ei, absolut nepăsători în faţa 
obiectivelor fotografice, ca unii care ştiau sigur că n-au 
lăsat nici o urmă. Mă gândii că în prezent mai erau în 
viaţă numai şapte; roşcovanul şi cel din dreapta 
fotografiei plecaseră înaintea lui Leopold pe lumea 
cealaltă. De ce se certase Giuseppe cu foştii lui 
tovarăşi de rele, nu scria însă în articolele acelea. 
Scotocii mai departe prin dulapuri şi în biroul din 
dormitor, cu cheile găsite asupra mortului, fără a 
descoperi ceva demn de luat în seamă. Mă pregăteam 
să mă culc şi eu când privirea îmi căzu pe calendarul 
de birou. Rămăsese deschis la data de alaltăieri şi pe 
fila respectivă sta scris un nume prea bine cunoscut de 
mine şi un număr de telefon: 
Mirandolina - 18.27.36!... 


Capitolul Il 
BRANDY OF NAPOLEON! 


Ideea de a aşterne pe hârtie tot ce mi s-a întâmplat 
nu este a mea; Raminagrobis mi-a băgat-o în cap. 

— Ce tot spui tu acolo? mă certase el. Nu eşti în 
stare să povesteşti ce-ai văzut? Asta e culmea! Eu cum 
am scris şapte romane a căror acţiune se petrece în 
Malaezia, deşi nici acum nu sunt sigur că această ţară 
există? Hai, dă-i bătaie! O să iasă bani frumuşei! 

lată un argument suprem pentru mine şi pentru 
mulţi alţii! Deşi acuma, după ce îl moştenisem pe 
Giuseppe, mă simţeam mai în apele mele teritoriale ca 


oricând, vorba asta magică: bani! mă făcea totuşi să 
tresar ca atunci când auzi numele primei fete pe care 
ai iubit-o. Te pomeneşti că sunt un romantic şi până 
acum nu mi-am dat seama de acest lucru! 

M-am apucat, deci, să notez toate aventurile mele la 
îndemnul prietenului meu Raminagrobis, care mă 
cunoaşte prea bine ca să ştie cu ce să mă momească. 
Treaba nu e deloc uşoară. Mai întâi fiindcă cele ce s-au 
întâmplat sunt supărător de adevărate; n-am inventat 
absolut nimic. Apoi totul este foarte recent. Mai mult 
ca sigur că majoritatea celor implicaţi se vor 
recunoaşte în unele personaje, mă refer, bineînţeles, la 
cei care sunt în viaţă. Altă dificultate: toată povestea 
asta e ultra-secretă! Inspectorul mi-a atras atenţia în 
modul cel mai serios asupra acestui lucru, dar 
Raminagrobis pretinde că a vrut doar să mă sperie. Să- 
i dau drumul cum oi şti, m-a povăţuit el, şi ce-o mai fi 
pe urmă, om vedea. Mare şiret Raminagrobis; ştie 
sigur că dacă mă pune la ambiţie, sunt gata de cele 
mai mari neghiobii, ca să demonstrez cât de viteaz 
sunt. Din motive asemănătoare am intrat, nu de mult, 
în nişte încurcături serioase: Raminagrobis se preface 
că le-a uitat dar îl prind deseori cum râde de unul 
singur, în barbă. Cândva îi promisesem Mirandolinei să 
nu mă mai las influenţat, el fiind, chipurile, geniul meu 
rău. Trebuie să recunosc însă că prietenul meu are 
uneori nişte idei atât de trăsnite încât ţi-e aproape 
imposibil să rămâi inactiv. Cum a fost cacialmaua cu 
cei patruzeci de surdo-muţi pe care n-o mai repet 
fiindcă sunt convins că acum o ştie tot Bucureştiul. 

Cum spuneam, după mine cel mai mare 
inconvenient al acestor însemnări constă în faptul că 
toate personajele există sau au existat. Cei rămaşi în 
viaţă abia săptămâna trecută au scăpat de 
formalităţile birocratice, declaraţii, confruntări, procese 
verbale. Mirandolina a fost nevoită chiar să meargă la 


morgă pentru a recunoaşte cadavrul meu, şi, 
bineînţeles, s-a dus de pomană fiindcă pe mort nu-l 
văzuse în viaţa ei, iar subsemnatul, deşi bătut măr, 
eram mai viu ca oricând. Arhibald, altă figură, are un 
picior sau o mână în gips, un fleac, e vorba de o luxaţie 
iar el îşi dă atâta importanţă de parcă şi-ar fi făcut un 
transplant de inimă la Groote Schur. Şi eu am fost în 
pericol să-mi rup oasele, şi nu o dată ci de şase ori în 
ultimele două săptămâni, şi nu mai fac atâta gălăgie. 
Raminagrobis e singurul, cred, care n-are nici o 
zgârietură deşi a dat şi el cât a putut. In afară de 
publicitatea care în mod fatal s-ar produce în jurul 
numelui lor, dacă aceste note ar deveni publice, mă 
mai tem că persoanele în cauză or să aibă toate 
motivele să se formalizeze, văzându-se pictate cu atât 
realism, cu toate că, precizez, le-am dat alte nume, iar 
pe vreo două femei le-am transformat în bărbaţi. Cea 
mai indignată va fi desigur Mirandolina, atât de 
intransigentă când e vorba de persoana «i 
sacrosanctă. De-aia nu mai pot eu! N-are decât să se 
ia de gât cu Arhibald al ei şi să plece amândoi în lumea 
largă! Şi Arhibald e un nume fals, destul de nefericit 
ales, poate şi din cauză că individul m-a plictisit 
întotdeauna şi nu merită ceva mai bun. Pe urmă: 
Inspectorul, Rândunica, domnul Adalbert Măcelaru, 
Vicepreşedintele, Decebal Marinescu, sunt desigur 
oameni în carne şi oase numai că îi cheamă altfel. Sunt 
sigur că Vicepreşedintele, de exemplu, o să se 
recunoască, cu tot pseudonimul pe care i l-am găsit, şi 
o să iasă scandal şi chiar bătaie, după cum îi stă în 
caracter. Nu acceptă el să fie prezentat drept un 
încornorat şi un pilangiu de forţă sau ca un tip care se 
descurcă cam greu cu damele. Asta o să-l înfurie precis 
şi voi avea plăcerea să-l mai cotonogesc o dată, fiindcă 
sunt mai tare ca dânsul şi nu mă sperii de centura lui 
portocalie de judokan. Calculând câte animozităţi se 


vor naşte în urma acestor pagini ale mele, 
Raminagrobis a surâs fericit. Îi place când se răscolesc 
ambiţii şi când se calcă în picioare şi se şifonează 
ireductibile orgolii. A jurat că se va bate pe viaţă şi pe 
moarte pentru ca aceste memorii să devină publice, pe 
cât posibil într-un tiraj de masă, şi sunt convins că o să 
se ţină de cuvânt, dacă n-o uita. In ceea ce priveşte 
portretul unora dintre personaje, a ţinut să-mi dea şi 
sfaturi, ca mai vechi în meserie, sugerându-mi, de 
exemplu, ca atunci când vorbesc de personajul 
Raminagrobis, să-l asociez cu epitete ornante, de mare 
succes la public: marele, genialul, extraordinarul, 
ş.a.m.d. 

Pe Arhibald aş fi putut să-l numesc aşa cum îl strigă 
la catalog, fiindcă nu mai am nici un respect pentru 
persoana lui, îl detest şi vom rămâne duşmani până la 
sfârşitul vieţii sale, pe care i-l doresc cât mai apropiat. 
A fost un mare ticălos şi regret că ne-am luat adio 
pentru totdeauna, fiindcă astfel n-o să mai am ocazia 
să-i cârpesc cele două perechi de palme promise. 
După mine, este inadmisibil ca un savant, cum se 
pretinde dumnealui, să umble cu intrigi şi cu afaceri 
murdare. Pe urmă, n-am să-i iert niciodată că a sedus- 
o pe Mirandolina, deşi aici vina este a amândurora. Şi, 
peste toate astea, imbecilul a mai şi răspândit zvonul 
că aş fi confundat nişte sedimente lagunare din jurasic 
cu o „Cloaca maxima” a unei cetăţi greceşti de pe 
malul Mării Negre! 

Pe Mirandolina o compătimesc! Dacă aş întinde 
mâna ar veni la mine ca un mieluşel, spăşită şi 
mieroasă. Aroganţa ei înnăscută s-a topit peste 
noapte. „Da, Pepsi, ai dreptate, Pepsi! acestea sunt 
vorbele care-i ies din gură după ce am obligat-o să 
vadă că între mine şi neisprăvitul de Arhibald nu poate 
avea loc nici o comparaţie. Acum se uită la mine ca la 
o icoană şi nu mai bagă de seamă că am un început de 


chelie şi că atunci când mă înfurii încep să mă bâlbâi. 
N-am ce-i face, va intra în posteritate cu un zâmbet 
neghiob şi ruşinat pe buze, ca o pisică hoaţă, în loc să 
strălucească precum Minerva, zeiţa deşteptăciunii 
feminine, aşa cum îşi închipuie probabil că este, în cele 
mai dragi visuri ale sale. Ai scăpat ocazia, scumpo, să 
fii sănătoasă! Dar nu despera; poate îţi scrie iubitul tău 
Arhibald un volum de versuri! Mai ştii de unde sare 
iepurele?! 

Raminagrobis mă face atent la telefon că mi-a 
stabilit o normă de zece pagini pe zi şi că mă va 
controla în fiecare seară, ştiind, zice el, că am obiceiul 
să mă las pe tânjală tocmai atunci când e vorba de o 
activitate serioasă. (Pentru el, scrisul acestor pagini e o 
activitate serioasă!) Ca să fiu sincer, lucrul începe să 
mă amuze şi pe mine şi parcă văd că o să pierd toată 
noaptea mâzgălind hârtia. _ 

Povestea mea se va numi: POTIRUL SFANTULUI 
PANCRAŢIU, cu toate că, în realitate, vasul nu era chiar 
potir iar pe sfântul Pancraţiu îl chema altfel, deşi tot 
sfânt era. Ah, să nu uit să mulţumesc pe această cale 
Comisiei Monumentelor Istorice, care nu s-a amestecat 
spre a nu complica şi mai mult lucrurile, precum şi 
organelor locale din Malu-Mare, care s-au amestecat, 
contribuind, în mod hotărâtor, la urmărirea şi 
prinderea adevăraţilor criminali. Îmi scot pălăria cu 
emoție, evocând amintirea bravului Inspector mereu 
prezent la datorie şi mă cutremur de groază când, pe 
dinaintea ochilor, îmi reînvie scena în care autobuzul, 
cu cei douăzeci şi şase de gangsteri la bord, s-a 
prăbuşit în prăpastie. 

* 

În noaptea când puneam pentru prima dată piciorul 
în vila lui Leopold, nu ştiam nici un sfert din lucrurile pe 
care le ştiu acum, dar nu-mi făceam griji. Numele 
Mirandolinei, scris pe calendar împreună cu numărul ei 


de telefon, mă intrigaseră, desigur, dar încă nu 
intrasem în panică. Mirandolina era şi ea tot arheolog 
şi fusese în repetate rânduri la Malu-Mare în interes de 
serviciu, ca să vadă cum merg lucrurile pe şantierul 
de-acolo. Părea foarte plauzibil ca în vreuna din aceste 
deplasări să-l fi întâlnit şi pe nefericitul Leopold. 
Cunoscându-l pe răposat, mă linişteam şi mai mult; 
Mirandolina era prea snoabă ca să încurajeze un 
individ care poartă câte un diamant pe fiecare deget. 
In afară de aceasta, ştiam precis că, pentru dânsa, eu 
eram bărbatul ideal, adică un tip distins, matur, 
inteligent, ponderat, cu o bogată experienţă a vieţii şi 
cu o oarecare notorietate în profesie. Sunt chiar 
cuvintele ei, mi le-a spus în nenumărate rânduri, eu nu 
inventez nimic, nu fac decât să le repet ca un papagal. 
Convins că voi lămuri curând acest amănunt lipsit de 
importanţă, în zilele următoare cât mai rămăsei în 
Malu-Mare, nici nu mă mai gândii la el, ocupat fiind cu 
treburi mult mai serioase: 

În primul rând, ştiam sigur că „familia Brown” mă va 
băga în seamă în cel mai scurt timp şi, pe această 
temă, avusei o lungă convorbire confidențială cu 
domnul Adalbert Măcelaru. După sfatul lui, Mangusta 
fu transportată în curtea vilei, ziua nămiaza mare, în 
văzul întregii lumi. Noaptea, pe furiş, îmi veniră întăriri: 
nea Stromboli, fostul acrobat la bară fixă, în prezent 
prim-trompetist, şi cele patru pantere negre, dresate 
de el personal. Erau nişte animale foarte cuminţi, au 
stat liniştite tot timpul drumului de la Constanţa la 
Malu-Mare, deşi au venit cam înghesuite, toate patru în 
cele două locuri din spate ale Trabantului. Am cazat 
întreaga trupă în holul de la etaj şi am rămas în 
aşteptare, poruncind familiei lordan să nu scoată un 
cuvinţel în oraş despre aceşti oaspeţi neobişnuiţi ai 
vilei. 

A doua zi am participat, cu tot orăşelul, la funeraliile 


lui Leopold. Cei şase sacerdoţi şi-au dat toată 
osteneala, echipa de gură-cască a tămâiat, cu frenezie, 
tot timpul, iar corul antic, format din babe, a vegheat 
ca tradiţiile să fie respectate. In prezent, Leopold se 
odihneşte în cimitirul din Malu-Mare, în dreapta, la 
clasa întâi, şi, la căpătâiul său, o placă de marmură 
arată trecătorilor adevăratul lui nume: GIUSEPPE 
SPAGHETTI (1929-1972) - se odihneşte în pace! Au 
urmat praznicul, invitaţi fiind, în afară de localnici, şi 
artiştii circului Alessandro, într-un cuvânt, toţi cei care 
l-au cunoscut şi apreciat. Meniul a fost, desigur, cel 
discutat cu răposatul, numai cu sifoanele era s-o 
încurcăm; tocmai atunci li se stricase fabrica şi am fost 
nevoit să mă reped la Constanţa cu Trabantul, în 
ultimul moment, să cumpăr patruzeci de autosifoane 
cu încărcăturile respective. Rândunica a fost viu 
impresionată de cadoul lui Giuseppe. „Vai, ce drăguţ” - 
spunea dânsa - „abia am schimbat două-trei vorbe!... 
Ce  sentimental!...” Apoi, ceva mai târziu, mi-a 
mărturisit că ar fi nostim să viziteze şi ea într-o seară 
vila. Leopold chiar o invitase odată, voind să-i arate 
colecţia de stampe japoneze şi sera de plante 
tropicale. Din păcate, i-am spus, patruzeci de zile 
deacum încolo vizitarea vilei era oprită de buna- 
cuviinţă; mă făceam forte, însă, să-i scriu imediat ce va 
trece termenul. 

Spre seară lumea s-a împuţinat. Am rămas în Vila 
REDUTA doar eu şi Stromboli. Pe coana Veta şi pe nea 
Dumitru i-am trimis la culcare, dându-le ordin să nu 
iasă din plapumă, indiferent ce se va întâmpla. 
Panterele aţipiseră în hol, cocoţate pe mobilă. Le 
auzeam pufăitul lor uşor ca foşnetul unor draperii de 
catifea şi mă întrebam dacă nu cumva calculasem 
greşit şi „familia Brown” n-avea de gând să mă viziteze 
chiar în noaptea aceasta. Pe la ora două însă, nea 
Stromboli care privea pe fereastră printr-un binoclu, se 


întoarse spre mine: 

— Trei indivizi au sărit gardul în partea de nord a 
grădinii. Ce porunceşti? 

— Lasă-i mai aproape! 

Trecurăm în holul întunecat unde licăreau patru 
perechi de mici lanterne fosforescente. Stromboli 
plescăi din buze într-un anumit fel şi prin încăpere 
începură să mişune patru bucăţi moi de întuneric. 
Coborârăm scara interioară şi ieşirăm în curte prin uşa 
de serviciu, cu panterele după noi. Întunericul zidurilor 
ne ocrotea dar nici atacatorii nu se vedeau; şedeau 
pitiţi printre ronduri, pe după tufele de săpunele şi de 
trandafiri sălbatici. Nu aveam timp de pierdut; voiam 
să mai şi dorm niţel până la ziuă. Îi făcui, aşadar, semn 
lui Stromboli şi fostul saltimbanc plescăi din nou din 
buze şi dădu drumul la fiare. Aşteptarăm câteva 
secunde cu atenţia încordată apoi un răcnet fioros 
izbucni din mijlocul grădinii. Imediat alte două urlete 
străbătură liniştea nopţii şi, după asta, asistarăm la o 
goană nebună prin curte şi la un joc crud de-a 
şoarecele şi pisica, între pantere şi oameni. Mă întorsei 
îngrijorat spre Stromboli... 

— Fii liniştit că nu-i omoară, mă asigură bătrânul. 
Dar să le dăm şi lor voie să se distreze puţin. 

In sfârşit plescăi din nou şi animalele, deşi erau 
destul de departe, se opriră ca la o comandă. 
Atacatorii şedeau spate în spate şi plângeau în hohote. 
Cu gesturi delicate, panterele îi împinseră cu boturile 
în spre gard, apoi începură să mârâie la dânşii, 
arătându-le colții. La un campionat mondial de sărit 
gardurile în timpul nopţii, indivizii aceia ar fii ocupat, 
cu siguranţă, primele trei locuri. După această ispravă, 
fiarele se înapoiară cuminţi şi Stromboli le dădu 
fiecăreia câte o bucăţică de carne. Mai ascultarăm 
câteva clipe până auzirăm uruind pe şosea un motor 
foarte puternic de automobil. Era un Fiat 1800, atâta 


lucru cred că sunt şi eu în stare să recunosc la orice 
oră din zi şi din noapte! 
* 

Abia a treia zi izbutii să plec spre Bucureşti şi asta 
numai din cauza muzeografilor. În Malu-Mare, spre 
deosebire de alte oraşe, existau, cum am mai spus, 
două muzee. Era, într-adevăr, o zonă de intense 
săpături arheologice, zilnic se scoteau la lumină 
diverse obiecte din epoca helenistică şi chiar dintr-o 
perioadă mai veche, încă neidentificată cu preciziune, 
probabil din neoliticul mijlociu, în orice caz foarte 
asemănătoare culturii de la Hamangia. Totuşi, un 
singur muzeu, cum era la Mangalia sau la Constanta, 
ar fi fost suficient. În cele câteva zile petrecute la Malu- 
Mare, reuşisem să mă lămuresc şi asupra acestei 
probleme. Inițial fusese, desigur, numai un muzeu, dar 
directorul Decebal Marinescu se certase din cauza 
dactilografei principale, domnişoara Ţoancă-mică, cu 
muzeograful şef, tovarăşul Petrescu-Villanova. Acesta 
din urmă, având rude la lerusalim, ce-a făcut, ce-a 
dres, că muzeul a fost împărţit în două secţii: Muzeul 
propriu-zis şi Casa vestigială, ultima, desigur, sub 
conducerea lui Villanova. Conflictul ar fi putut să se 
liniştească, însă, din nefericire, Ţoancă-mică rămăsese 
dincolo, conform schemei, aşa că înfruntarea dintre cei 
doi directori continuase, mai aprig. Oraşul fusese 
împărţit în zone de influenţă, au fost precis delimitate 
sectoarele de activitate ale fiecărui muzeu, lucru 
destul de uşor deoarece prin mijlocul oraşului trecea 
un pârâiaş care a fost luat ca graniţă. Intâmplarea 
făcuse ca în urma unor săpături efectuate chiar în albia 
pârâiaşului, să se găsească la o adâncime de 8-10 
metri, vreo treizeci de pietre ovale de mărimea unui ou 
de curcă. Cineva, nu se ştie cine, lansase ipoteza că ar 
putea fi ouăle unor reptile preistorice, poate chiar ale 
unor brontozauri! Cazul nu ar fi fost fără precedent; se 


amintea de celebrele ouă împietrite, de dinozaur, 
găsite în Tibet. Fără a fi încurajați de nimeni, cei doi 
muzeografi luaseră în serios acea ipoteză şi 
revendicaseră pietroaiele, fiecare pentru muzeul lui. 
Până la venirea mea, cetăţenii din Malu-Mare trăiseră 
un mic război civil pe chestia asta. Eu reuşisem să-i 
potolesc întrucâtva dând pietrele în custodia Casei 
vestigiale, după câteva trageri la sorţi foarte dramatice 
şi foarte contestate, şi înaintând un raport la centru 
prin care ceream pedepsirea ambilor împricinaţi. 

Din acest motiv, atât Decebal Marinescu cât şi 
Villanova se uitau la mine ca la dracu, dar nu găsisem 
altă soluţie şi nici nu doream să mă fac părtaş la 
prostiile lor. O cunoscusem cu această ocazie şi pe 
domnişoara Ţoancă-mică, dactilografa principală, „o 
dulce copilă cu părul răvăşit”, cum scria Raminagrobis 
în ultimul său roman poliţist: „O dramă malaeză”. 
Aveam convingerea că de dânsa şi numai de dânsa 
depindea liniştea oraşului şi nu am pregetat să-i 
comunic acest lucru între patru ochi, explicându-i că şi 
războiul troian avusese loc tot cam din aceleaşi 
motive. La sfârşitul campaniei mele am plecat cu 
Trabantul, lăsând-o să se minuneze cât de deştepţi 
sunt domnii de la Bucureşti şi să vadă singură ce mai 
are de făcut. 

Întârziasem puţintel însă aveam convingerea că 
făcusem o treabă excepţională. Mirandolina o să se 
bucure negreşit aflând că avem o vilă numai a noastră, 
deşi nu chiar în mijlocul plajei de la Mamaia cum 
probabil ar fi dorit dânsa. Eram sigur că REDUTA îi va 
plăcea şi, la plecare, dădusem ordin familiei lordan să 
umple odăile cu flori, îndată ce ne vom anunţa sosirea. 
Rulam spre Bucureşti cu viteză maximă, şaizeci de 
kilometri la oră şi, la un moment dat, mândru de mine, 
mă apucai să fluier cântecul meu preferat: „Trecea 
fanfara militară”. După ce scăpai de Vadul-Oii, 


continuai să mă gândesc la mine şi la Mirandolina şi, 
pe neaşteptate, îmi veni ideea s-o cer de nevastă, 
chiar în seara aceea! De ce nu, în definitiv? În fond, 
eram o pereche destul de potrivită. 

Mă privii zâmbind în oglinda retrovizoare şi, din 
rama îngustă, Johnson Nix, zis Arcaşul Verde, zis 
Racheta Vie, fiul marelui Johnson Nix, campionul 
Sumatrei, surâse la rândul său, cunoscutului arheolog 
lonescu Nicolae, autorul a trei studii arheologice de 
răsunet mondial. N-avea de ce să-mi fie ruşine de mine 
la ora aceea. Mă consideram un tânăr de viitor, încă nu 
împlinisem patruzeci de ani, plin de energie, sportiv, 
capabil de fapte mari. Acel început de chelie nu mă 
dezavantaja deloc, ţinând seama că astăzi, în condiţiile 
civilizaţiei noastre trepidante, bărbaţii îşi pierd, la o 
vârstă destul de fragedă, podoaba capilară. Ba aş 
putea spune că-mi şedea chiar bine! O sprânceană cu 
trei fire albe şi o urmă de box în arcada zigomatică îmi 
dădeau un aer romantic, aşa cel puţin pretindea 
Mirandolina; eu mă consider, mai curând un tip practic, 
un pământean sută la sută, nicidecum un mandolinist 
visător, cum i-ar place poate dumneaei să fiu. Nu mi-e 
ruşine să recunosc că sunt fiul unor artişti de circ şi că 
eu însumi am trăit şi am lucrat într-un circ până la 
vârsta de douăzeci de ani, când am intrat în facultate. 
Dacă nu ar fi fost mama cu voinţa ei de fier, şi astăzi 
aş fi zburat la trapez pe sub cupola putrezită a 
bătrânului circ Alessandro. Tot dânsa hotărâse că e 
cinstit să-mi câştig existenţa chiar în circul unde 
vieţuiam cu toţii ca într-o familie mai mare, şi, ca 
urmare, în decursul celor douăzeci de ani am trecut 
prin aproape toate numerele din program, de la 
acrobație şi contursiuni când eram mai mic, până la 
călărie, prestidigitaţie, trapez sau dresură de animale. 
In afară de asta am învăţat să cânt la toate 
instrumentele şi, jur, că nu există profesori de muzică 


mai conştiincioşi şi mai exigenţi decât artiştii de circ. E, 
de altfel, un lucru foarte explicabil: ca să cânţi bine cu 
capul în jos, atârnat de o frânghie la cincisprezece 
metri înălţime, trebuie să cânţi foarte bine la sol, în 
condiţii normale; altfel nu faci nici o scofală şi publicul 
te fluieră. Cu şcoala a mers mai greu fiindcă circul a 
colindat prin toată lumea în aceşti douăzeci de ani. A 
trebuit să mă lupt din greu cu examenele de diferenţă 
şi cine vede certificatele mele de studii se ia cu mâinile 
de cap! Din cauza asta am şi terminat liceul cu vreo 
doi ani mai târziu de cum era normal, dar, în schimb, 
vorbesc şi scriu la perfecţie opt limbi şi mă descurc 
binişor în alte cinci sau şase. Am rămas prieten cu 
oamenii circului şi uneori mă pomenesc cu câte o 
ilustrată din cine ştie ce colţ al lumii. Totdeauna tanti 
Adelaida, femeia cu barbă, e cea care semnează, în 
numele tuturor, dar ştiu că şi ceilalţi mă iubesc, atâta 
doar că nu sunt obişnuiţi să scrie scrisori, lucru pe care 
eu îl înţeleg foarte bine. După ce mi-am luat 
bacalaureatul, în Noua Zeelandă, mama a decis că e 
cazul să-mi aleg o meserie mai puţin primejdioasă şi 
tatăl meu, marele Johnson Nix, campionul Sumatrei, a 
fost, ca de obicei, de aceeaşi părere. Ne-am dat 
demisia, toţi trei, şi ne-am stabilit în Bucureşti unde 
am urmat arheologia. Până alaltăieri nu mai primisem 
cam de multă vreme veşti de la prietenii noştri, 
circarii, şi chiar ne întrebam ce o mai fi cu dânşii. Îmi 
imaginam de pe acum cum or să se bucure ai mei 
când le voi spune că am întâlnit circul şi eram aproape 
sigur că se vor duce amândoi la Constanţa, ca să-i 
revadă şi ei pe „vechii martori ai tinereţii noastre 
îndepărtate”, cum scria Raminagrobis în altă carte: 
„Setea de timp”, un volum de versuri care s-a epuizat 
complet în mai puţin de trei ani cât a stat în librării. 
Nici unul dintre noi nu ne pricopsisem, dar, în circ se 
spune că adevăratul artist moare sărac şi, cu asta, 


toată lumea e mulţumită. 

Nu neg că viaţa agitată pe care am dus-o nu a avut 
şi influenţe nefaste, în special asupra culturii mele 
generale. Mărturisesc că, din această cauză, am evitat 
multă vreme societăţile mai distinse, având pesemne 
un oarecare sentiment de inferioritate, nemărturisit 
nimănui, nici chiar mie însumi. Pe acest fond de 
nesiguranţă, s-a strecurat, în viaţa mea, Mirandolina, 
şi, până acum, nu regret întâlnirea noastră. Suntem 
colegi de institut, dar ea ştie să se descurce mai bine 
ca mine în societate şi nu pierde niciodată ocazia să 
facă pe casa mare. De la dânsa am învăţat multe, de 
ce n-aş recunoaşte, cum să mă port, de exemplu, 
pentru ca snobii să nu-şi dea cu coatele, să dau ochii 
peste cap când aud muzică electronică sau când văd 
tablouri non-figurative, pe care nimeni nu le înţelege. 
De dragul ei m-am prefăcut încântat de acele creaţii 
demenţiale şi am zâmbit unor indivizi neţesălaţi şi 
obraznici, pe care în condiţii normale i-aş fi pocnit 
peste mutră fără măcar să-i întreb cum îi cheamă. Aş fi 
înghiţit şi foc pentru dânsa în primele luni, mai ales că 
în circ făcusem de câteva ori treaba asta, când se 
îmbolnăvise titularul, însă recunosc cinstit că nu 
înţelegeam nimic din toate smintelile alea. Când m- 
aude vorbind aşa, Mirandolina ridică din sprâncene şi 
zice că sunt un teluric. Mă rog, accept şi asta, nu mă 
deranjează deloc că sunt teluric, din moment ce sunt 
un om raţional şi am o singură pretenţie: să înţeleg ce 
văd înaintea ochilor. 

De la Urziceni încolo, m-am gândit numai şi numai la 
Mirandolina. Suntem prieteni de un an şi ceva, şi sunt 
nevoit să recunosc că niciodată legăturile mele cu 
aceste fiinţe gingaşe şi imprevizibile nu au durat atât 
de mult, din cauza lor, desigur. Acum eram convins că 
descoperisem exact omul potrivit. Mirandolina e 
deşteaptă foc, ultra-modernistă, o sufragetă, cum o 


necăjesc eu uneori, o „businesswoman” zice ea, cam 
englezită, mi se pare că are şi o licenţă în această 
limbă, în orice caz nu cu asta m-a dat gata pe mine, 
care vorbesc engleza de când eram în faşă. Are o mie 
de talente, fata asta, dar până acum n-a câştigat nimic 
de pe urma lor. Fiind un copil al secolului meu, deseori 
îmi place să calculez în bani toate valorile umane. De 
pildă, socotind la preţul oficial toate substanţele din 
care e alcătuit corpul omenesc, n-ai să scoţi din 
buzunar mai mult de 418,75 lei, dacă până se tipăresc 
aceste rânduri nu se mai scumpesc sau nu se mai 
ieftinesc unele materiale. Recunosc că asta e doar aşa, 
o manie, şi nu dovedeşte nimic, iar Mirandolina este, în 
fond, inestimabilă. Mirandolina e, desigur, numele ei 
de panoplie, pe cel adevărat nu pot să-l divulg mai ales 
după cele întâmplate. O strig şi eu: Mirandolina! cum o 
strigă toată lumea, dar uneori mă întreb cu o secretă 
gelozie, cum o fi răsunat acest nume şoptit de altul 
înaintea mea? Căci deşi are numai douăzeci şi doi de 
ani, Mirandolina are un trecut despre care, ca orice 
femeie deşteaptă, nu vorbeşte şi nişte principii, foarte 
moderne, uneori profesate cu destulă imprudenţă. Eu 
o iau aşa cum e şi ţin la ea fiindcă e gingaşă, 
capricioasă, răzgâiată, snoabă, nedreaptă, 
nonconformistă, găteşte admirabil, e egoistă, are nişte 
picioare splendide etc., etc. Mă opresc cu descrierile 
aici. Cu toate că sunt mai mare ca ea cu aproape 
douăzeci de ani, de fapt numai cu şaisprezece şi 
jumătate, a recunoscut că mă iubeşte în felul ei, ceea 
ce indică o judecată sănătoasă şi mult bun simţ. 
Totdeauna m-am gândit că dacă reuşesc să câştig 
sumele colosale pe care le visez sistematic în fiecare 
noapte, dragostea ei o să crească şi, până la urmă, se 
va simţi grozav de fericită alăturea de mine. 
Moştenirea primită la moartea lui Leopold, fie-i 
ţărâna uşoară! făcea ca speranţele mele să devină, 


peste noapte, realizabile. Abia acum îmi dădeam 
seama că, din clipa când pusesem piciorul în vilă, 
luasem, fără să reflectez, nişte hotărâri importante în 
privinţa viitorului nostru comun. Doar aşa puteam 
explica de ce îmbrăcasem cel mai bun costum din 
garderoba răposatului şi de ce purtam cu atâta grijă, în 
buzunarul de la piept, acel minunat inel cu diamante, 
găsit într-unul din sertarele biroului de la vila Reduta. 
Şi chiar dacă sărmanul Trabant nu mai corespundea cu 
actuala mea situaţie financiară, o să-l mai folosim 
totuşi câtva timp, până reparăm Mangusta. Trabantul 
fusese întotdeauna unul din punctele nevralgice ale 
relaţiilor noastre: Mirandolina refuzase cu încăpățânare 
să se urce în el, batjocorindu-l cu cele mai grele 
epitete: cutie de pantofi, aspirator, gamelă, trotinetă, 
târlie, geamantan mâncat de molii, tomberon jupuit, 
cadă de baie din carton asfaltat, cărucior de îngheţată, 
căsuţă poştală, şi aşa mai departe. Nu căutasem să o 
conving de contrariul, deşi eram de altă părere, 
întrucât ştiam că nu suportă să fie contrazisă. 
Mangusta urma să rezolve pe tăcute toate 
nemulţumirile ei pe această temă. De altfel o soţie 
devotată trebuie să mai lase să treacă de la dânsa, nu 
să susţină morţiş că numai ea are dreptate; cel puţin 
aşa spune o înţeleaptă zicală populară. 

Dar va putea, oare, Mirandolina, să-mi fie o soţie 
devotată? Nu eram prea sigur. În orice caz, nu o 
vedeam spălând rufe şi nici legănând copii. Pe mine 
copiii nu mă deranjaseră niciodată, mai ales că nici n- 
avusesem, dar cu Mirandolina, mare amatoare de 
spectacole, recepții, bridge şi alte distracţii dintr-astea, 
va fi altă poveste. Poate că, având în vedere că ţine 
atât de mult la mine, voi reuşi, în cele din urmă să o 
conving să renunţe la acele fleacuri. „Dintre toţi, pe 
tine te-am iubit cel mai mult, aşa îmi spusese odată, 
când era cam cherchelită, şi eu am reţinut numai 


sensul moral şi mobilizator al cuvintelor ei. Totuşi, era 
bine ca, din spirit de prevedere, s-o iau repede şi până 
să se dumirească ea, să-i torn vreo trei-patru copii, 
pentru a dărui astfel generaţiilor viitoare toate înaltele 
virtuţi pe care le bănuiam ascunse în noi, imposibil de 
transmis altfel decât pe această cale. 

x 


„Fericiţi cei săraci cu duhul”, spune o vorbă din 
bătrâni, „că a lor va fi împărăţia cerului!” Fluierând 
întruna: „Trecea famfara militară”, o cotii pe strada 
Mirandolinei. Avusesem dinainte grijă să umplu 
carlinga Trabantului cu flori şi să târguiesc două sticle 
de şampanie. Dar sus, soneria de la apartamentul ei 
sună multă vreme fără nici un răspuns şi asta făcu să- 
mi scadă entuziasmul la jumătate. „O fi după vreo 
cumpărătură”, înjurai eu cu voce tare, înciudat. „E 
imposibil ca Alidada să nu-i fi spus că vin în seara 
asta...”. In sfârşit, fiindcă aveam şi eu o cheie, intrai 
înăuntru după o scurtă ezitare, zicând în sinea mea că 
de data asta să treacă de la mine şi socotind să mă 
mai bărbieresc odată până vine doamna din oraş. În 
apartament plutea acel parfum suav care o însoțea 
pretutindeni, dar aerul îmi păru încremenit şi străin iar 
pe mobilă observai că se depusese o pânză de praf, 
ceea ce însemna că locatara e plecată de mai multe 
zile... 

„Am dat-o dracului”, mormăii eu aruncând florile şi 
şampania într-un fotoliu. Căutând prin cameră un 
semn, privirea îmi fu atrasă de un plic mare, alb, pus 
anume la vedere pe un gheridon. Pe plic scria cu litere 
mari: PENTRU PEPSI (aşa-mi spunea ea mie), deci 
puteam să-l deschid. 

„Scumpule”, scria în bilet, „planul nostru a căzut 
baltă. Sper să nu fii prea nefericit din cauza asta. A 
intervenit ceva senzaţional: Arhibald m-a cerut de 
nevastă şi eu am acceptat! Aş fi preferat, desigur, să fii 


tu în locul lui, dar nu te-ai prea grăbit şi mi-a fost frică 
să nu rămân fată bătrână. Te voi iubi în continuare; îmi 
plăcea tare mult să fiu Ronţi-Ronţi a ta. Dar poate că e 
mai bine aşa. Ca să mă uiţi îţi recomand pe Alidada, 
care se holbează totdeauna la tine de parcă ai fi 
hipnotizat-o. Adică ce ştiu eu ce faceţi voi în biroul ăla 
când nu sunt de faţă? Ti-am lăsat toată mâncarea în 
frigider şi o sticlă de whisky, cumpărată în cinstea 
revederii noastre, care nu a mai avut loc. Bea-o pe 
toată ca să-ţi îneci durerea de a te fi părăsit. Ai şi apă 
minerală alături, iar bicarbonatul e în cutia noptierei. 
Cu toată dragostea - Mirandolina. 

P.S. Dacă pleci, nu trânti uşa prea tare, să nu se 
supere vecinii, şi lasă cheia la locul ei obişnuit, sub 
preş. A ta - M. 

x 

În viaţa mea nu mai întâlnisem atâta cinism! 
„...Bicarbonatul se află în cutia noptierei... să nu 
trânteşti uşa prea tare!...” Căutai prin cameră un 
obiect de sticlă sau de porțelan, cumpărat de mine, 
dar nici pomeneală de aşa ceva; vicleana ascunsese cu 
grijă lucrurile ce s-ar fi putut sparge. Imi amintii că 
luna trecută îi făcusem cadou un splendid halat de 
baie de culoare roz şi mă repezii să-l sfâşii în bucățele, 
însă nici halatul nu se mai afla la locul său obişnuit. Mă 
năpustii atunci asupra băuturii din frigider, aşa cum mi 
se sugerase. În douăzeci de minute eram tun şi 
începusem să cuget. Da, Arhibald era un porc! 
Mirandolina o ingrată! După toate câte le făcusem 
pentru dânsa!... Vila şampania, florile... lar purtarea 
colegului şi aşa-zisului meu prieten Arhibald era de-a 
dreptul abominabilă. Am mai tras o duşcă şi am 
compus un cântec în onoarea lui: 


„Arhibald este un porc 
Mare cât un everest 


Dacă-i dau una la ţest 
Praf îl fac pe dobitoc...” 


Mai slab decât Sonata lunii, de acord, dar, pentru 
moment, mergea. Pe la jumătatea sticlei o inspiraţie 
grozavă mă făcu să sar de pe scaun. La ora asta, 
Arhibald şi Miradolina tac şi fumează liniştiţi, unul 
lângă altul, îmi făceam eu socoteala. Parcă vedeam 
pâlpâitul ţigării şi umărul alb al Mirandolinei. Ridicai 
receptorul cu furie şi formai numărul lui Arhibald. Îmi 
răspunse o voce pe care nu mai pierdui timpul să o 
identific, fiindcă imediat începui să cânt melodia 
compusă de mine. De dincolo, un potop de înjurături 
groaznice făcu să se răsucească în mormânt toate 
mătuşile şi străbunicile mele defuncte! Am închis 
repede, năucit, dându-mi seama că greşisem numărul, 
apoi am format din nou, de data asta cu mai multă 
atenţie. După un moment lung de aşteptare, cineva 
îmi răspunse, dar iarăşi nu era vocea lui Arhibald. 
Plecat din oraş? Aiurea! Parcă nu ştiam eu că mâine 
are treabă la minister. Dar dacă glasul acela era 
contrafăcut şi eu vorbeam în realitate chiar cu 
Arhibald?... Mă apucai să-i cânt serenada arhibaldiană 
opus nu ştiu cât, dar de la primele note mi se închise 
telefonul. Spre norocul meu, fiindcă uitasem cuvintele 
şi aş fi făcut impresie proastă. Tot încercând să mi le 
amintesc, golii sticla şi, într-adevăr, după asta, 
versurile neroade ieşiră la iveală din colţişorul unde se 
pitiseră. Le urlai cu plăcere, devastând frigiderul în 
căutarea unei alte sticle. Negăsind ceea ce doream, 
îmi veni o idee şi mai măreaţă: să mă arunc în 
Trăbănţel şi să dau o fugă până la Cassanova acasă, 
să-i surprind, pe el şi pe Mirandolina într-un duet 
dulceag şi siropos şi să-i arăt necredincioasei cine e 
bărbat şi cine nu. Chiar aşa! li dau două labe lui 
Arhibald, îl arunc afară pe geam, fac o percheziţie 


severă în frigiderul lui şi confisc toate băuturile ce se 
vor afla întâmplător acolo, apoi îmi iau adio de la prea 
frumoasa mea văduvă, cu o politeţe muşcătoare, am 
să-i vorbesc cu „dumneavoastră ca să ştie că între noi 
totul s-a sfârşit, şi am să mă retrag frumos, cu sticlele 
în braţe, acasă, la depou, singurul loc unde mă simt 
fericit, unde nu mă deranjează mirandoline şi arhibalzi 
sau alţi indivizi prefăcuţi şi interesaţi, ce nu vor 
înţelege niciodată sufletul meu sensibil... 

La Arhibald uşile sunt ferecate, după cum era de 
aşteptat, dar eu pot să intru şi prin bucătărie, fiindcă 
cunosc împrejurimile şi am văzut mai de mult unde 
pune cheia. Înăuntru e vraişte de parcă ar fi trecut 
pompierii sau parcă proprietarul ar fi în curs de 
mutare. Până una-alta mă aprovizionez cu o sticlă 
neîncepută: „Brandy of Napoleon”, o destup şi trag cu 
urechea. Din dormitor se aud voci bărbăteşti discutând 
în surdină. Cum vine asta... sunt mai mulţi?... Mă reped 
cu un umăr în uşă şi cad în mijlocul celei mai suspecte 
adunări pe care am văzut-o vreodată. Într-un colţ, 
Mirandolina, legată cobză de un scaun şi cu un căluş în 
gură, într-altul, Arhibald în cămaşă, cu faţa la perete şi 
cu mâinile ridicate. „Pe ăştia îi cunosc... am sughiţat 
eu punând sticla pe un bufetar. Dar mai erau acolo 
patru mutre cu care nu dădusem mâna niciodată. li 
recunoscui imediat după fotografiile din ziarele găsite 
la Leopold în dormitor: „familia Brown”, în carne şi-n 
oase! 

— Noroc, băieţi! strigai eu în englezeşte, înşfăcând 
un revolver de pe masă. Merge treaba, merge?... 

Alde Brown se răsuciră cu iuţeala fulgerului. Nu le 
dăduse prin cap că ar putea fi surprinşi prin bucătărie, 
aşa încât nu aveau revolverele pregătite. 

— Jos labele, Harry! mâărâii eu ca Humphry Bogarth 
în „Spionul din Hong-Kong” şi distrându-mă grozav în 
sinea mea. Am trăgaciul foarte sensibil şi în consecinţă 


tremur pentru vieţile voastre aflate în pericol. 

— Tu cine dracu' mai eşti? behăi susnumitul. Ai 
terminat tot ce aveai de făcut pe lumea asta şi ai venit 
aici, nu? 

O parte din convorbirea mea cu Harry nu a fost 
transcrisă exact deoarece el se încăpăţâna să 
folosească tot felul de expresii intraductibile, din care 
reieşea că îşi făcuse studiile pe sub poduri şi pe la 
diverse case de corecție. In nici un caz nu frecventase 
Oxford sau Cambridge. În locul cuvintelor triviale am 
pus eu de la mine un text mai moderat, restul, adică 
ceea ce s-a întâmplat, este descris cu fidelitate. 

— St! Mai multă decenţă! l-am povăţuit eu în cele 
din urmă. Dezlegaţi-o pe doamna. Arhibald, dacă vrei 
poţi să te întorci, deşi am oroare de mutra ta de 
şobolan de latrine. 

Bandiţii făceau tot ce le porunceam fără a se arăta 
prea impresionați de situaţia în care se aflau. Probabil 
îşi dădeau seama că au de-a face cu un amator. La un 
moment dat avusei chiar impresia că zâmbesc. Unul 
din ei se repezise la Mirandolina şi-i scosese căluşul. 

— Mulţumesc, George! şoptise ipocrita dând ochii 
peste cap. Cunoşteam figura; cu tertipuri de-astea mă 
dăduse cândva gata şi pe mine şi, desigur, de curând, 
şi pe Arhibald... Dezleagă-mi şi picioarele; Tom m-a 
strâns prea tare cu frânghia. 

Era adorabilă, îmbrăcată cu halatul meu roz, de 
baie, şi cum îi lua pe bandiți la „per tu”, iar picioarele 
despre care vorbise, îl făcură pe George să roşească la 
faţă şi să umble cu ele de parcă ar fi fost de sticlă. 

— E o grosolănie din partea voastră, rânjii eu, să 
tulburaţi doi tineri fericiţi tocmai la începutul lunii lor 
de miere. 

— Să vezi... încercă Arhibald să găsească o 
justificare, dar nu-i dădui voie să vorbească. 

— Tu să taci! Şi mâinile sus, seducător infam şi 


dezgustător! De fapt, poate că ar trebui să-ţi fiu 
recunoscător că m-ai scăpat de această viperă, tocmai 
când eram gata-gata să fac prostia să o cer de 
nevastă! 

Era prea mult pentru sensibilitatea lui George, care 
în tot acest timp masa gleznele Mirandolinei, cu mult 
zel şi pasiune, din bunătate creştinească. Pe 
neaşteptate, se destinse ca un arc şi mă izbi cu capul 
în burtă, azvârlindu-mă peste un fotoliu. In cădere 
scăpai revolverul din mână. Crezându-mă scos din 
luptă se năpustiră cu toţii asupra mea. Voiau probabil 
să mă lege, însă era evident că nu cunoşteau 
adevăratele mele resurse. O mică fentă şi cei doi 
bandiți al căror nume nu avusesem încă plăcerea să-l 
cunosc, fură pocniţi cap în cap şi se prăbuşiră 
anesteziaţi pentru cel puţin zece secunde. Un medic 
bun ar fi putut să le facă operaţie de apendicită, fără 
ca pacienţii mei să se trezească din somnul lor fără 
vise. Pe Harry, un genunchi la trei coaste îl proiectă, cu 
răsuflarea tăiată, sub pat, de unde nu mai avu curajul 
să iasă. Asaltul dat de George mă izbise cu ceafa de 
spătarul fotoliului, dar şi atacatorul meu pierdu minute 
preţioase până să iasă din şifonier, unde intrase fără a 
deschide uşile. 

— Fii atent, idiotule! urlai către Arhibald. Nu mai ţine 
mâinile alea în sus şi vino să-mi dai o mână de ajutor. 
Când scoate capul, sărim amândoi pe el! 

Nu înţelesei de ce mă privea cu atâta melancolie 
tâmpă şi nici George nu-mi dete răgaz să reflectez 
prea mult. În secundele următoare, fusei nevoit să mă 
feresc de picioarele lui, apoi reuşii să-i plasez o lovitură 
la plex, o lovitură ticăloasă învățată în lumea circului. 
Când îl văzui şi pe el la podea îi poruncii lui Arhibald: 

— Acum ce stai, blegule! Leagă-i bine cu o frânghie 
până telefonez la miliţie să vină să-i ia. 

N-aş fi crezut, pentru nimic în lume că o să se 


repeadă la mine şi atunci n-am înţeles de ce a făcut-o. 
Un reflex de apărare m-a salvat de lovitura lui perfidă 
Şi, după primul moment de stupoare, am reuşit să-l 
prind în braţe şi să-l dau cu capul de perete de câteva 
ori, până am simţit că se înmoaie. Calea spre telefon 
era liberă însă Harry începuse să foşnească pe sub pat. 
ÎI trăsei afară de picioare şi-i mai cârpii una a la Old 
Shatterhand. Halatul roz scăpase din legături şi se 
apropia de mine cu ochii scânteind de admiraţie. Cred 
şi eu: patru indivizi puşi cu botul pe labe, plus Arhibald: 
avusese ce vedea. N-aveam însă chef de efuziuni. 

— Gata, gata! i-o tăiai eu, fără complimente că n- 
avem timp de pierdut. Mai bine, dacă vrei să-ţi arăţi 
admiraţia, ia sticla de colo şi toarnă-mi ceva de băut, 
până mă înţeleg cu cei de la miliţie. 

Auzii clipocitul alcoolului în pahar şi apucai chiar să 
ridic receptorul, când o izbitură grozavă mă atinse 
drept în moalele capului şi totul mi se întunecă 
dinaintea ochilor. Dar ştiui, chiar în clipa aceea, că 
obiectul cu care fusesem doborât era o sticlă pătrată şi 
albă, cu o etichetă roşie pe care scria cu litere 
înflorate: „Brandy of Napoleon”. Al lui Napoleon la 
Waterloo, probabil!... 


Capitolul III 
STRATEGIA UNOR BARBAŢI SINGURI 


La început, Raminagrobis nu vru să creadă nici un 
cuvânt din cele ce-i povesteam. 

— Ascultă, măi, Arcaş Verde, setos de aplauzele 
galeriei, mă luă dumnealui tare, cu mine să nu faci pe 
deşteptul, că eu sunt tatăl tău! Uiţi că ai în faţa ta pe 
cel mai mare autor de romane polițiste al tuturor 
timpurilor şi că toate cele opt cărţi ale mele s-au 
epuizat chiar în ziua când au fost date pe piaţă? Cum o 


să te lovească Mirandolina pe la spate, cu sticla? În ce 
Scop, „cui prodest?”, dacă ştii ce înseamnă asta... Sau 
mă crezi cretin? Ţi-a căzut în mână cine ştie ce broşură 
nenorocită, scrisă de Michael Landon sau de altcineva, 
şi vrei să faci pe eroul pozitiv? Hai, mărturiseşte cinstit 
lui nenea Raminagrobis şi o să vezi ce bine ai să te 
simţi după asta. 

— Ai cuvântul meu, ce naiba! 

— In cazul acesta precis minţi! 

— Eu îţi povestesc ce ştiu, şi tu, rabi, o să-ţi dai 
seama, în marea ta înţelepciune, ce e adevărat şi ce 
nu. E bine? 

— Domnul face ironii? Bine... dă-i drumul! 

— Ce să-i mai dau drumul, că, de fapt am spus tot. 
M-am trezit legat fedeleş, cu bandiții în jurul meu, 
îngrijoraţi ca nişte mame la căpătâiul copiilor dragi, 
bolnavi de scarlatină. Venise şi un al cincilea tâlhar, 
am aflat imediat că se numea Brutus şi era şeful 
familiei. Am să-ţi povestesc scena, cuvânt cu cuvânt, 
întocmai cum s-a petrecut. Brutus mă recunoscuse 
imediat: eu eram apărătorul lui Leopold şi cel care-i 
luase la goană din curtea vilei Reduta, cu ajutorul 
panterelor. Când văzu că încep să mişc, scoase un 
pumnal şi mă întrebă, cu blândeţe, ce-i puteam spune 
despre potir. 

— Prea puţin, începusem eu să cânt, Leopold aiura 
ceva despre un potir şi despre nişte diamante, dar n-a 
lămurit subiectul din cauză că, între timp, a decedat. 
Cred că diamantele se află în potir, că invers ar fi mai 
greu. 

— Ce vă spuneam eu, copii? se adresase Brutus, 
triumfător, acoliţilor săi. Şi din nou către mine: Pe 
acolo, prin casă, n-ai găsit cumva aşa ceva? 

— Nimic asemănător, Brutus. Şi m-am uitat bine, te 
rog să mă crezi, fiindcă eram şi eu interesat. 

— E-n regulă, acum poţi să pleci, zise banditul fără 


să mă dezlege. George, du-l mai bine în baie. E mai 
curat. 

În favoarea mea intervenise tocmai Mirandolina! 
Dumneaei se apropiase de Brutus, mână-n mână cu 
Arhibald şi rostise răspicat ca s-o audă toată lumea. 

— Dacă faci treaba asta, Brutus, va fi nevoie să ne 
omorâţi şi pe noi! 

— Poate c-o s-o şi facem! 

— Atunci luaţi-vă adio de la potir. Nici eu, nici 
Arhibald n-o să vă mai ducem la locul unde ar putea fi 
găsit. 

— Parcă ne înţelesesem altfel, de ce nu sunteţi 
corecţi? Şi pe urmă tipul ăsta ne-a omorât un om. 

— Să fiţi sănătoşi! Când aţi discutat cu noi nu ştiam 
nimic despre diamante. Ne-aţi spus că e un obiect de 
familie. Şi nici nu a fost vorba să ucideţi pe cineva. 

— Ascult-o, Brutus, intervenii eu în favoarea 
Mirandolinei. Are o logică perfectă. 

Îmi trase un şpiţ care mă făcu să nechez. 

— Tu să taci din gură! răcni el furios. Şi termină cu 
bancurile astea ieftine. Mă rog, se întoarse Brutus 
către Mirandolina, să zicem că n-o să-l curăţăm: o să 
se ţină tot timpul după noi. 

— Vai, Brutus, nici nu ştii ce discret e! Şi pe urmă, o 
să-l punem să promită că nu va face una ca asta!... 

Un hohot de râs colosal răbufni din piepturile 
păroase ale celor cinci tâlhari. Era tare puştoaica! 
George, mai ales, o privea cu o admiraţie 
nedisimulată, părând gata să se arunce de la etaj la un 
singur cuvânt al ei. Atât că locuinţa lui Arhibald se afla 
la parter. Brutus calcula: 

— Îl legăm bine şi-l lăsăm aici, încuiat. Dacă e 
deştept şi poate să se dezlege singur, într-o zi sau 
chiar în câteva ore va fi liber. Până atunci, noi suntem 
departe, ba poate am şi pus laba pe potir. Voi ce 
ziceţi? 


Cu trei voturi pentru, unul contra şi o abţinere, 
propunerea lui Brutus fusese acceptată. Abţinerea 
venea de la unul din tâlhari care încă nu-şi revenise. 
Mai făcură câteva noduri suplimentare şi mă târâră în 
baie. Mirandolina intră după mine şi se apucă să se 
îmbrace. Închisei ochii să n-o văd, deşi, cu auzul îi 
urmăream fiecare mişcare. Când termină mă împinse 
uşor cu piciorul. 

— Ceau, Pepsi, îmi spuse ea cu glasul ei cel mai 
dulce. Când voi fi pe plajă am să mă gândesc tot 
timpul la tine. Ai fost superb cu imbecilii ăştia. 

Şi mă sărută pe frunte, ca o soră. 

* 


— Ea tot pe tine te iubeşte, rosti sentențios 
Raminagrobis, care se considera un bun cunoscător al 
sufletului omenesc, având o bogată experiență de 
viață. 

— Mersi! Atunci de ce a plecat, rabi? 

Marele filozof ridică din umeri. Nepătrunse erau 
tainele inimii de femeie. El, însuşi avusese mult de 
suferit în tinereţe din această cauză. De aici venea, de 
fapt, succesul romanelor sale; personajele înfăţişate 
acolo erau întotdeauna fiinţe în carne şi oase iar nu 
nişte fantome inventate şi fără nici un pic de 
consistenţă. Povestirile lui Raminagrobis despre femei 
sunt sobre şi de un dramatism reţinut. Îi plac mai ales 
despărţirile, pe care le istoriseşte cu lux de amănunte, 
şi în aşa fel ca el să apară într-o lumină cât mai 
favorabilă. Nu-l contrazic niciodată, deşi în unele cazuri 
ştiu precis că lucrurile s-au petrecut altfel. In timp ce el 
povesteşte eu mă gândesc la ale mele. Şi toată lumea 
are de câştigat. 

Nu cred să fie mulţi oameni în stare să se dezlege 
singuri aşa cum făcusem eu după plecarea bandiţilor şi 
a celor doi infideli. Pentru mine n-a fost nici uşor, nici 
greu. M-a ajutat foarte mult experienţa căpătată în 


tinereţe, ca acrobat şi, în special cea din perioada când 
făceam pe  omul-şarpe. Au cam trosnit unele 
încheieturi până să izbutesc să fac, din nou, după 
atâţia ani, arcul, şi să ajung, aşa cum eram legat, cu 
picioarele la gură, dar, până la urmă a mers şi, după 
aproape o oră de eforturi supraomeneşti, am reuşit să 
mă eliberez. Am spart cu umărul uşa de la baie şi m- 
am repezit la telefon să mă sfătuiesc cu Raminagrobis, 
să văd ce-mi rămâne de făcut. Ca supremă măsură de 
siguranţă, bandiții tăiaseră firele, ca-n orice film ieftin 
cu gangsteri, made în U.S.A.! Dacă merseseră cu 
gândul atât de departe, atunci puteam să mă aştept că 
mi-au găurit şi cauciucurile la Trabant. Numai la gândul 
acesta şi mă apuca furia! Din păcate n-aveam pe cine 
să mi-o vărs; totuşi, în lipsă de altceva, confiscai 
băuturile aflate în frigider şi sării pe fereastră lăsând 
toate luminile aprinse şi robinetele deschise. Ca să 
aibă de ce să se bucure perechea Arhibald- 
Mirandolina, când s-or întoarce din misteriosul lor voiaj 
de nuntă. 

Raminagrobis, care e niţeluş misogin, mă pune să 
repet cuvânt cu cuvânt ce-a spus Mirandolina şi ce am 
răspuns eu. În general e de acord cu punctul meu de 
vedere. Are perfectă încredere în reflexele mele, el 
zice: în instinctul meu, dar se cam îndoieşte că sunt 
capabil să judec în mod ştiinţific o situaţie, aşa cum 
numai el ar fi în stare să o facă. Adevărul e că, de câte 
ori am fost în vreo încurcătură, degetul meu cel mic 
sau un al nu ştiu câtelea simţ m-a făcut să presimt 
orice primejdie cu câteva fracțiuni de secundă înaintea 
altora. În astfel de situaţii acţionez prompt, aproape 
fără să judec, de parcă mişcările mele ar fi conduse de 
un pilot automat. Totul se naşte spontan, la inspiraţie, 
mă simt ca un dirijor care improvizează amănuntele, 
mişcându-se totuşi relaxat într-o bucată arhicunoscută. 
Raminagrobis mă laudă, dar cu jumătate de gură. 


Pentru el voi rămâne veşnic un executant isteţ, dar 
întrucâtva mărginit. Un pumn care loveşte, nu un 
creier care calculează. El este partizanul acţiunilor bine 
ticluite, după cum reiese şi din cărţile scrise până 
acum, şi recunosc că uneori are o imaginaţie diabolică. 
În toate aventurile care au urmat, i-a urmărit pe 
adversarii noştri ca şi cum ar fi fost nişte piese de şah 
şi, atât manevrele lor cât şi contraloviturile noastre, au 
fost studiate de dânsul înainte de a avea loc. Aşa 
susţine el, eu n-am avut niciodată posibilitatea să-l 
verific. 

— Ai observat ce calm sunt, mă face atent prietenul 
meu, deseori. Aceasta numai şi numai fiindcă ştiu totul 
mai dinainte. Datorită logicii, bineînţeles. 

Cu toate acestea, rareori poate să prevadă când are 
bere la bufetul de pe strada noastră şi când nu, iar 
când nu găseşte se înfurie groaznic. Când mă vede că 
zâmbesc, recade imediat în hieratismul lui obişnuit dar 
eu ştiu că joacă teatru. E o figură stranie, lunganul de 
Raminagrobis, nimeni nu contestă acest lucru. Într-un 
mic cerc de prieteni din copilărie, i se mai spune şi 
astăzi: „Chinezul” sau „doctorul Fu-Manciu”, cu toate 
că pe vremea aceea nu era chiar aşa de enigmatic. Mai 
curând cred că i s-a dat porecla amintită, fiindcă nici 
unul din amici nu-şi putea explica de ce lăsa să scape 
goluri perfect parabile (juca portar într-o echipă de 
cartier, chiar de dânsul înfiinţată). Din punctul meu de 
vedere, consider că şi azi i se potriveşte această 
poreclă şi, în consecinţă, o folosesc de câte ori cred că 
e cazul, observând întotdeauna pe chipul lui un larg 
surâs de satisfacţie, la amintirea gloriei fotbalistice de 
odinioară. Dacă îi dai sfoară pe tema asta, e în stare să 
te ţină până la ziuă ca să-ţi povestească ce meci a 
făcut el în '46, pe „federaţie” cu „Industria sârmei”, 
când a salvat un gol „in extremis”, cu pumnul, şi, 
datorită acestei vitejii, echipa a putut rămâne în 


district, până în anul următor, când a fost descalificată. 
Refuză să admită că acel plonjon a fost o întâmplare şi 
că mingea l-a lovit în mână, după cum nu va 
recunoaşte nici că înainte de meci mestecase pătrunjel 
ca să nu-l miroasă antrenorul că se drogase cu „adio 
mamă”. 

— Am dus o viaţă sportivă, suspină el deseori când 
vorbeşte despre trecutul său fotbalistic, prefăcându-se 
că ignoră amănuntul cu pătrunjelul. Până în momentul 
când m-am împrietenit cu tine. De ce ţi s-o fi zis Pepsi, 
îmi e imposibil să pricep. 

Îl las să bată câmpii, dacă aşa vrea el şi mă gândesc 
cât de ciudat este că din tânărul subţirel de altă dată a 
ieşit matusalemul de astăzi, de nouăzeci şi patru de 
kilograme, înalt ca gardul şi care face tot timpul pe 
adormitul dar o trânteşte tocmai când ţi-e lumea mai 
dragă. Are cap serios, Chinezu, dacă a reuşit, la o 
vârstă atât de fragedă, să zicem doar patruzeci, să 
piloteze un ditamai Fiat 850! E clar că nu Raminagrobis 
este numele său adevărat şi că, asemenea tuturor 
celorlalte personaje, am fost nevoit să-i găsesc un 
pseudonim de circumstanţă. Cine vrea să ştie ce 
înseamnă, n-are decât să-l citească sau să-l recitească 
pe Rabelais sau pe La Fontaine. Eu i l-am ales pe 
acesta fiindcă adeseori a jucat un rol de arbitru între 
mine şi Mirandolina. Un arbitru nedrept sau subiectiv, 
va spune Mirandolina, însă, în viaţă, bărbaţii au deseori 
nevoie de un astfel de judecător, în timp ce femeile îl 
refuză, probabil fiindcă se consideră infailibile. 

Dintr-un alt punct de vedere, misterul acesta pare 
de prisos, Raminagrobis fiind destul de cunoscut în 
Urbe. E inginer, ca mai toată lumea, scrie cărţi 
polițiste, e membru al „Asociaţiei Internaţionale a 
Inventatorilor, şi e necăsătorit, deocamdată, ca şi 
mine. În lumea inventatorilor din lumea largă a devenit 
celebru în urma publicării, într-o revistă franceză, a 


articolului: „Uzina personală”, scris de el. Din articol 
reieşea că atât de multe aparate de uz casnic s-au 
inventat în ultima vreme că nici un bărbat n-ar trebui 
să se însoare înainte de a obţine diploma de inginer. 
Un grup de sufragete din Marea Britanie au protestat 
vehement, spunând că dacă cerem tot felul de 
diplome, majoritatea fetelor or să rămână nemăritate. 
Autorul a răspuns pe un ton subţire, s-a făcut mult haz 
pe chestia asta, şi, în cele din urmă s-a ajuns la 
concluzia că fiecare e liber să se însoare cum l-o tăia 
capul, lucru binecunoscut, de altfel, din cele mai vechi 
timpuri. 
* 

— Ascultă, îmi întrerupse Raminagrobis gândurile, 
nu cumva ai aflat dacă Arhibald al tău şi-a luat 
concediu sau a plecat într-o delegaţie?... 

Eu habar n-aveam, însă colaboratoarea mea, 
Alidada, trebuia să ştie. li dădurăm un telefon şi după 
ce ne făcu să aşteptăm puţin, fiindcă tocmai se spăla 
pe cap, ne răspunse. Da, persoana în cauză îşi luase 
concediul, şi el şi Mirandolina, dar nu spuseseră 
nimănui unde vor să se ducă. Închisei şi mă uitai la 
rabi ca la un oracol care nu vrea să ambreieze. Dânsul 
medita profund. 

— Câţi ani are? întrebă într-un târziu. 

— Arhibald? Patruzeci şi ceva... 

— Am întrebat câţi ani are puştoaica de la telefon, 
idiotule! Te faci că nu înţelegi! 

— Aha?!... Douăzeci şi doi. 

Cifra păru că-l satisface. 

— Zici că Leopold a şterpelit nişte diamante şi că 
familia Brown le caută de înnebuneşte?... 

— Îhî! 

— Zici că voiau să intre noaptea în vilă, peste tine, şi 
că tot în vilă ai găsit numele şi telefonul Mirandolinei 
notat pe calendar? 


— Întocmai. Ai o memorie de fier. 

— Mai susţii că Mirandolina, înainte de a ieşi din baia 
unde, tu zăceai ca o zdreanţă omenească, legat 
fedeleş, ţi-a şoptit că tot timpul cât va fi pe plajă o să 
se gândească la tine? 

— Acesta este adevărul, o, tu, fericitule din lotus. ŞI 
m-a sărutat pe frunte... 

Mă privi ca şi cum i s-ar fi făcut dintr-o dată silă de 
viaţă. 

— Ce dracu' mă, tu nu vezi că toate drumurile duc la 
Roma şi că... 

— Şi că ce?... 

— Şi că noi trebuie să ne repezim imediat pe litoral 
să vedem ce se întâmplă acolo. Vilă avem, bani avem, 
ne mai trebuiesc nişte diamante. E clar?... 

* 

Eu nu sunt de capul meu cum e Raminagrobis, am 
serviciu, nişte proiecte, sarcini, un colectiv din care fac 
parte. Nu pot să-mi pun coada pe spinare şi să plec în 
concediu aşa, când mi se năzăreşte, aşa că o să mai 
dureze câteva zile până să pot pune în aplicare ideile 
marelui detectiv. Între timp, la institut, atmosfera a 
devenit sufocantă. Fuga lui Arhibald şi a Mirandolinei a 
făcut senzaţie iar eu sunt blestemat să joc în această 
dramă rolul soţului inocent. Suport din ce în ce mai 
greu mutrele fericite ale colegilor, care se bucură că 
nu sunt ei în locul meu. Sunt convins că fiecare crede 
că lui nu i se pot întâmpla asemenea lucruri. Uite ce 
mi-a făcut Mirandolina! Acum toţi pricăjiţii îşi închipuie 
că au dreptul să se umfle în pene când trec pe lângă 
mine şi să mă bată pe umăr: ei sunt iubiţi, sunt duri, 
femeile se târăsc la picioarele lor, sunt virili, în timp ce 
eu cine ştie ce beteşug ascuns am. Unii mă invită la 
masă ca să demonstreze că nu se tem pentru fericirea 
căminului lor şi, mai ales, nu se tem de mine, iar 
bodegarii, la aperitive, îşi dau, fără îndoială cele mai 


grozave aere şi dezgroapă cele mai infame aventuri 
din tinereţe, ca să arate că activitatea lor de 
conchistadori începe din cele mai vechi timpuri şi e, 
deci, de presupus, că va dura la infinit. 

Dar femeile sunt şi mai greu de suportat. Ele trec pe 
lângă mine ca mama răniților printre paturile unui 
spital, copleşindu-mă cu bunăvoința lor şi cu surâsuri 
încărcate de făgăduinţi. În câteva zile mi s-au oferit 
atâtea inimi nobile şi credincioase spre consolare, că 
aş fi putut umple o căruţă cu ele. Incă din primele zile 
ale naufragiului, se remarcă printr-o activitate specială 
madam Micşunescu, o doamnă de la contabilitate, cam 
măricică dar care nici nu se gândea să iasă de pe ring 
altfel decât făcută knockout. Această inimă duioasă 
începu să mă înconjoare cu atenţii şi să-mi dăruiască 
în fiecare zi nişte prăjiturele numite corăbioare, făcute, 
zicea ea, cu propria dumneaei mânuşiţă. „Trebuie să 
te hrăneşti, ciripea ea aruncându-mi priviri atât de 
languroase încât aş fi putut bea cafeaua fără nici o 
picătură de zahăr. Am dedus că e abonată la 
cinematecă şi nu lipseşte de la filmele de altădată, cu 
Dita Parlo sau Francesca Bertini, când se suferea al 
naibii din dragoste. Atunci oamenii erau mai sensibili, 
astăzi însă femeile au devenit mai cinice, toate în afară 
de Micşuneasca, îngerul meu păzitor. 

N-am ştiut niciodată ce gust aveau corăbioarele căci 
le dăruiam, întotdeauna, pe furiş, femeii de serviciu. 
Mă iritau însă la culme toate manevrele acestea tip 
învăluire, cusute cu aţa albă şi atunci m-am gândit, 
cum era şi firesc, la bunul meu prieten Raminagrobis. 
Mălai-mare făcea o impresie excelentă damelor, 
povestea frumos despre ţări pe care nu le văzuse 
niciodată, avea un repertoriu colorat, cu efect verificat, 
adaptabil pentru tot felul de situaţii. Graţie acestui 
repertoriu, susţinea el, reuşise până acum să scoată 
rochia de pe orice dulcinee avidă de senzaţii tari. 


Doamna Micşunescu avea patruzeci şi cinci de ani, 
deşi nu-i mărturisea chiar pe toţi, în orice caz era o 
fiinţă ornamentală, înaltă, dreaptă, majestuoasă, 
mersul ei era princiar, parcă defila printre drapele şi 
stindarde. Pe Raminagrobis l-a amuzat în orice caz: el 
e mort după astfel de specimene, adică e bucuros să 
aibă la colecţie şi un astfel de exemplar de cobră 
regală. Aşa stând lucrurile nu-mi fu greu să i-o bag pe 
gât, se înţelege cu toată discreţia de care eram 
capabil. 

Găsii un motiv oarecare şi-i invitai pe amândoi la un 
restaurant. „Cei mai buni prieteni”, turuiam eu, 
nesincer, „singurii care m-au înţeles în nefericirea 
mea!” Cum un bărbat care joacă asemenea roluri e 
întotdeauna ridicul, cei doi se solidarizară fără să vrea. 
În seara aceea, Raminagrobis ne povesti despre o 
călătorie făcută în misterioasa Indie, într-un stat din 
munţi, aproape inaccesibil pentru occidentali, unde el 
fusese, chipurile, ca participant la o expediţie pornită 
în căutarea unor exploratori dispăruţi. Mai auzisem 
gargara aia în diferite variante şi ştiam precis că nu 
pusese în viaţa lui piciorul prin acele locuri dar îl lăsai 
să se umifle; ba chiar îl încurajai cum ştiui mai bine. 
Doamna Micşunescu îl mânca din ochi în timp ce mie 
nu-mi mai acorda nici o atenţie. Eram fericit! 
Raminagrobis o purta pe victimă de-a curmezişul 
întregii Indii, povesti cum au găsit, într-o pădure, un 
copil crescut de lupi, apoi cum au nimerit la curtea 
unui rajah care avea un harem. Bietele femei urmau să 
fie îngropate de vii la moartea rajahului! Baliverne! Cu 
această ocazie se lansă în relatarea unor aventuri 
galante absurde, cică pe unul din ei îl răpiseră femeile 
într-o noapte şi, a doua zi, i-au găsit numai oasele. „La 
figurat, stimată doamnă, la figurat, sporovăia Mălai- 
mare fixând-o cu ochii lui oblici, de chinez. Doamna 
Micşunescu asculta îmbujorată, totul era expus în 


termeni academici şi o întâmplare asemănătoare 
fusese povestită şi de Homer, în Odiseea. Nu putea să 
se formalizeze. Dovedi că e o femeie de lume, 
acordând acelor povestiri licenţioase o atenție 
binevoitoare şi amuzată. 

Roadele micii noastre agape se arătară chiar de a 
doua zi. Corăbioarele nu-mi mai asediară biroul iar 
doamna Micşunescu se învârtea de colo până colo, 
îmbrăcată în rochii vaporoase, fredonând tot timpul şi 
târând după ea, ca o cometă, o lungă trenă de 
parfumuri aţâţătoare. Când vorbea cu mine ridica din 
sprâncene, pentru a sublinia că o face doar în interesul 
serviciului şi ca bună samariteancă. Avea ore fixe la 
coafor şi pedichiură, era misterioasă, feminină, iar 
ochii ei rotunzi şi mari cât un vasistdas, străluceau în 
permanenţă de entuziasm şi tinereţe. Mă prefăceam 
că sunt adâncit în hârtiile mele şi că nu observ această 
schimbare. Bravo  Raminagrobis!  Cascadorul îmi 
telefona de câteva ori pe zi, dându-mi comisioane, 
punându-mă să-i comand flori, bilete la spectacole, 
mese la restaurant. Totul cu largheţe, fiindcă eu 
plăteam. Despre madam Micşunescu nu scăpa nici o 
vorbă şi nici eu nu-l întrebam, cunoscând că rareori 
vorbeşte despre gingaşele fiinţe cu care se întâmplă să 
fie în relaţii de cofetărie. 

Apoi, după vreo săptămână, madam Micşunescu 
plecă la mare şi Raminagrobis rămase în Bucureşti. 
Zâmbea interiorizat ca un Buda în poziţia lotus şi 
mesteca o enormă pipă de abanos pe care o purta 
întotdeauna la dânsul, nu ştiu de ce, fiindcă nu era 
fumător. Eram atât de curios să aflu ce s-a întâmplat, 
că, în prima duminică, m-am şi repezit la mare, cu 
Trabantul, ca să văd cu ochii mei ce e cu Micşuneasca. 
Când colo, dumneaei se afla pe plajă cu însuşi 
Vicepreşedintele! Un Vicepreşedinte întinerit, bronzat 
ca un lup de mare, învârtindu-se ca un cocoş pe lângă 


o Micşunească înţelegătoare, cucerită definitiv. Nu le 
stătea rău fiindcă aparţineau unor contingente 
apropiate şi avui impresia că abia acum romantica 
noastră colegă de la contabilitate îşi găsise persoana 
potrivită. Mai rămăsei câteva minute, ascuns pe după 
nişte cabine, ca să admir spectacolul. Domnul, atent, îi 
aranja din minut în minut parasolul şi o întreba dacă se 
simte bine; doamna, languroasă, torcea toropită de 
soare, acordându-i din când în când cinstea de a o 
unge pe spate cu Nivea, căci începuse să se cam 
jupoaie. Mă rog, era un spectacol idilic şi plin de 
învăţăminte. Precizez că Vicepreşedintele câştiga 
binişor, era în tratative să-şi cumpere Mercedes şi, 
cum ştim, în general vorbind, femeile sunt dispuse să 
se jertfească pentru astfel de oameni. 

La înapoiere îl regăsii pe Raminagrobis foarte 
relaxat. Se purta cu mine ca şi cum m-ar fi salvat de la 
moarte cu preţul vieţii sale şi mă puse să plătesc o 
masă regească, la Lido, cu şampanie şi icre negre, de 
parcă am fi sărbătorit salvarea mea dintr-o catastrofă 
de cale ferată. Mult mai târziu, aflai că nu-i displăcuse 
episodul. Madam  Micşunescu fusese superbă, el 
trebuise să joace un rol foarte dificil, de Grand de 
Spania care cucereşte o Infantă. Chiar în momentele 
cele mai grele ea se purta ca o andromacă, erai dator 
să-i spui cuvinte mari, fraze superbe, pline de pasiune 
dar şi cu sensuri filozofice, morale şi nobile. El, ca 
meseriaş bătrân, avea o provizie inepuizabilă de citate 
celebre; bănuiesc chiar că le are trecute într-un 
carneţel pe care tare aş vrea să pun mâna odată. In 
orice caz, Chinezu e un tip prea organizat ca să lase 
totul la voia întâmplării, aşa că a-ntors-o cum a vrut el. 
Apoi, cu discreţie, i-a făcut loc Vicepreşedintelui, mare 
privitor de dame bine, dar cam inhibat, probabil din 
cauza funcţiei. Chinezu apreciase că Micşuneasca 
merita oricum să i se facă un serviciu, fiindcă, în fond, 


era o fată admirabilă şi n-avea nici o vină dacă 
bărbatul ei murise într-un accident de avion, lăsând-o 
singură pe lume. Ştiam de la Mirandolina că găteşte 
bine iar Vicepreşedintele e un gurmand extraordinar. 
Se potrivesc bine: el sobru, ca orice oficial, ea 
prezentabilă ca o catedrală gotică şi excelentă 
amfitrioană. Îi binecuvântez şi o fac cu aprobarea lui 
Raminagrobis, care a declarat că, Cecilia, aşa o 
cheamă pe Micşuneasca, e o adevărată doamnă, cam 
obositoare, dar, în orice caz, demnă de o soartă mai 
bună, aşa cum e de presupus că va avea lângă noul ei 
partener. 
* 

Între timp, cum spuneam, la institut atmosfera 
continuă să fie irespirabilă. Am impresia că toată 
lumea mă priveşte, toți încep să şuşotească după ce 
trec eu, unii îmi strâng mâna de câteva ori pe zi, 
radioşi, de parcă mi-ar prezenta condoleanţe. M-am 
hotărât să înşfac vreo doi, aleşi la întâmplare, să-i bag 
într-un spălător şi să le trag o bătaie soră cu moartea, 
pentru ca o dată scăpaţi să poată cugeta mai bine la 
iubirea faţă de aproapele nostru şi aşa mai departe. 
Cred că starea de permanentă iritare o datorez şi 
faptului că aprobarea concediului meu întârzie 
nepermis de mult. Alidada mă urmăreşte, cu ochii în 
lacrimi, cum mă tot învârtesc, ca un leu în cuşcă. În 
cele din urmă mi-a sugerat să mă duc eu însumi să văd 
ce e cu cererea şi iată-mă pe scări, ca o furtună, spre 
cabinetul directorului general. Am să-i bat cu pumnul 
în masă, deşi sunt sigur că nu el trebuia să-mi rezolve 
cererea, am să urlu, am să fac scandal! Am de gând 
să-l iau repede, dar întâlnesc în drum o piedică 
neaşteptată: secretara lui, care mi se aşează în cale, 
declarând că dacă nu sunt anunţat, nu voi putea trece 
decât peste trupul ei. Privesc cu plăcere acest trup, e 
niţeluş cam plăpând, şi chiar îl strâng uşurel în braţe, 


camaradereşte. 

— Las-o mai încet cu devotamentul, scumpo, îi 
şoptesc la ureche cu tandreţe. Costel mă aşteaptă; 
avem vorbele noastre. 

Mă priveşte de parcă aş scoate flăcări pe nas dar nu 
îndrăzneşte să mă pună la punct. Te pomeneşti că sunt 
prieten cu tovarăşul Dragomirescu?!... Dar chiar aşa, 
cum poţi să-i spui pe nume unui director general?... 

— Mai discutăm noi când mă-ntorc, îi spusei eu 
dându-i drumul cu părere de rău. Poate ieşim undeva 
diseară, ce zici? Acum gata, fă-ne repede rost de nişte 
cafele şi să nu ne deranjeze nimeni. 

Directorul general e la birou, îşi tunde cu o forfecuţă 
curbă câteva fire de păr care i-au crescut în nas. Când 
mă vede, bagă repede forfecuţa în sertar şi ia o figură 
nemulțumită. li fac semn că nu e nevoie să se ridice şi 
mă trântesc într-un fotoliu. 

— Ce-i asta? mormăie dânsul. Unde e Genoveva?... 

Şi-l văd cum pipăie pe sub tăblia mesei apăsând 
probabil pe vreo sonerie. Secretara intră speriată. (Va 
să zică Genoveva o cheamă!) Se aşteaptă, desigur, la 
un perdaf, dar intervin înainte de a apuca directorul 
general să deschidă gura: 

— Mai fără zahăr, iubito. Aşa vrea şeful. Nu, 
Costele?... 

Directorul general e sufocat, nu ştie ce să spună. Dă 
din cap şi Genoveva iese val-vârtej, oferindu-ne un 
spectacol minunat pe care-l urmăresc fără a-mi 
ascunde admiraţia. 

— Bravo, şefule! îl felicit, arătând din cap spre uşa 
pe unde a ieşit secretara. Mai merge, mai merge? 

— Tinere, ce-nseamnă asta? Şi ce doreşti? 

— St! Nu fi aşa de protocolar. Vreau să plec în 
concediu, am şi dat o cerere de patru zile dar văd că 
se întârzie. Atunci m-am gândit la tine. Ce zici, îmi pui 
o pilă? 


— Fără discuţie! Chiar eu îţi aprob cererea. Cu ochii 
închişi. Nu, nu e nevoie să-mi arăţi nici un certificat 
medical. Sunt convins că îl ai. 

ÎI îmbrăţişez şi plec lăsându-i pe birou o hârtie de 
douăzeci şi cinci de lei, să bea şi el o bere. Mă Crede 
pesemne nebun şi poate chiar sunt. In orice caz, nu 
mai puteam aştepta. Vreau mare, soare, linişte, 
singurătate... larăşi ochii miraţi ai secretarei, încerca 
să intre şi ne-am lovit. În urma ei, femeia de serviciu 
cu cafelele. Îi fac semn să le lase pe măsuţa secretarei 
şi o apuc pe Genoveva de cot. 

— Lasă că le bei singură, îi spun. Acum notează: 
lonescu Nicolae, strada Libertăţii nr. 45, apartamentul 
12. Ai scris? Buun! Te aştept mâine dupămasă la şase. 
Te iubesc. lată cheia! 

Şi o sărut. După care dispar cu paşi elastici, de 
iscoadă indiană, în direcţia de unde am venit. N-am 
lăsat-o să scoată nici un cuvânt: sunt situaţii când 
trebuie să lucrezi repede ca să-ţi zăpăceşti inamicul. 
Raminagrobis, care e un rafinat, m-ar dezaproba dacă 
ar afla cum am procedat. Ca să fiu sincer, abia acum 
îmi dau seama că am acţionat fără să cuget prea mult 
şi mă întreb cine e oare această Genovevă? N-o 
cunosc, n-am vorbit cu ea niciodată şi aşa, din senin... 
Şi-o fi zis că sunt cam scrântit la cap! A nu, asta nu e 
nici o nenorocire. Cum se supără aşa îi şi trece, dar 
dacă studiez mai bine problema; dacă eram deştept 
dădeam cheia, mai curând, Alidadei. Nu pot să-mi 
explic cum de am zăpăcit lucrurile chiar în halul ăsta. 
Din fericire, voi avea posibilitatea să o dreg; însă nu 
acum imediat, mai încolo, peste două săptămâni sau o 
lună. 

Merg pe stradă şi gândesc intens, după un obicei 
care îmi este caracteristic. Calculez, cum am spus... 
Genoveva - fascinația necunoscutului. E bine zis! Aşa 
ar scrie şi Raminagrobis în romanele sale malaeze. 


Alidada?... Puritate, nevinovăție, graţie... Toată ziua 
ronţăie bomboane învelite în staniol, ca un copil de 
grădiniţă. Cred că nu are nici douăzeci de ani fata 
asta!? Ba nu, trebuie să fie mai mare, că altfel n-avea 
când să-şi termine facultatea. Puritate, deci, ochi naivi, 
mari... Nici timp nu am avut când s-o sărut, deşi 
lucrăm împreună de câteva luni. Probabil că mă 
consideră un bădăran! Şi când colo mie nici nu mi-a 
dat prin minte, tot timpul meu fiind: închinat, în 
exclusivitate, Mirandolinei. Unei fiinţe nesincere, care 
n-a găsit altceva mai bun de făcut în lipsa mea, decât 
să-şi ia tălpăşiţa cu neisprăvitul de Arhibald. Tocmai cu 
Arhibald care e mai mare cu trei sau patru luni decât 
mine! Asta nu înţeleg! Îmi face impresia că fata asta 
are o atracţie morbidă către indivizi tomnatici, sau, în 
orice caz se întâmplă ceva ciudat cu ea. Aş minţi dacă 
aş spune că nu îmi pare rău că a plecat. Mă simt sărac 
şi păgubit, lipsit de vlagă, ca o frunză fără clorofilă. Dar 
vila Reduta n-o să stea goală în vara aceasta - 
Raminagrobis e invitatul meu şi are nevoie de 
societate. E datoria mea de gazdă să găsesc soluţii 
pentru ca musafirii să nu se plictisească. Ce-ar fi, de 
exemplu, dacă Alidada şi Genoveva ar veni şi ele cu 
noi? Să văd întâi ce zice şi Chinezu. Mă îndoiesc că, în 
principiu, se va opune, poate, numai dacă are alte 
obligaţii, de aceeaşi natură. Desigur, ar fi fost minunat 
să petrec acolo concediul numai eu şi Mirandolina! Dar 
dacă soarta a vrut altfel!... Adio deci, Mirandolino; 
neică! Pe numele tău adevărat Nicoleta Popescu. Nu, 
nu e nici o nenorocire că ţi-am divulgat secretul. Alde 
Nicoleta Popescu sunt pe lumea asta cu miile! Numai 
la noi, în România cred că trec de un milion! Dar în 
celelalte ţări de limbă latină! Adio şi şoşoi în bafta ăluia 
de te-a răpit! 
* 
— Ce te tot moşmondeşti? îmi spuse la telefon, în 


aceeaşi zi, pe la prânz, Raminagrobis. Vino-ncoa şi dă 
raportul. 

— Ba să vii tu, că am în casă patru sticle de bere şi 
nu ştiu unde am pus tirbuşonul. 

— Patru n-ajung. Am să mai aduc eu zece! 

— Dă-i bătaie că am noutăţi. 

Veştile pe care i le-am pregătit eu, le consider 
senzaţionale, aşa că îl las să se instaleze bine în 
fotoliu. În dreapta o sticlă rece de bere, sub picioare un 
taburet, între el şi fotoliu îndop perne. Mă priveşte ca 
şi cum toate aceste dovezi de recunoştinţă i s-ar 
cuveni. Bea pe-ndelete primul pahar şi-mi face semn 
să-i mai torn unul şi să dau alunele mai aproape. Abia 
după asta îmi permite să-i vorbesc. 

— Mai întâi află că am obţinut formele de concediu 
şi o să-ţi spun şi în ce fel. Secretara directorului 
general este o făptură de categoria întâi! Am poftit-o 
mâine după-masă la mine. Dar pe urmă m-am gândit 
că mai bine le invităm, pe ea şi pe Alidada, pe litoral. 
Toată vila Reduta e a noastră. Ce părere ai de 
proiectele mele? 

— Dă telefon imediat ! 

— Cui? 

— Întâi lui Alidada şi apoi secretarei! Cum o 
cheamă? 

— Genoveva. Douăzeci şi patru, douăzeci şi cinci de 
ani. Şi ce să le spun? 

— Te priveşte! 

ÎI recunosc, aşa e întotdeauna! Tie îţi dă brânci şi te 
încurajează să faci imediat toate neroziile posibile, iar 
dumnealui nu acţionează decât în urma unor mature 
cugetări! Totuşi dau telefoanele necesare. Fetele 
tocmai se spălau pe cap. (Ce naiba, astea se spală 
toată ziua pe cap?) Cică nu se aşteptau, nici nu ştiu ce 
să ne răspundă, să se mai gândească... Parcă erau 
vorbite. Le-am spus la revedere cam desumflat şi m- 


am întors spre genialul Raminagrobis privindu-l cu 
amărăciune. Adică, ce atâta suferinţă! Dacă e vorba de 
pupeze, găsim noi şi la faţa locului, câte vrei. Numai că 
începe să ţi se cam facă lehamite de atâtea monturi. 

Raminagrobis mă urmăreşte cu coada ochiului. 

— Ai simţit cum le sticleau ochii? zice el turnându-şi 
bere. 

— Pe dracu'! Inventezi! 

— Pur şi simplu cunosc sufletul omenesc. Ca orice 
scriitor. 

— Zău? Atunci ai putea fi mai clar, nu? 

— Sfinte Sisoe, ţie trebuie să ţi se explice orice 
lucru. Ţi-a spus vreuna că nu vine? 

— Nu. Şi ce-i cu asta? În schimb, nici una n-a spus că 
vine. 

— Vai de capul tău! Cine nu refuză de la început, 
înseamnă că îşi rezervă dreptul să accepte mai târziu. 
Vor să fie niţeluş rugate. Aşa e piesa, bătrâne 
saltimbanc! Parcă n-ai fi fost în viaţa ta artist, aşa 
judeci! 

— Eşti deştept, nevoie mare. Şi acum tu ce-ai mai 
face în locul meu? 

— Simplu ca bună ziua: le-aş mai da un telefon! 

— Ce, nu ţi-e bine? Nu le-am dat adineauri? 

— Tocmai de-aia. Au avut timp destul să reflecteze. 
Cinci sau zece minute. Prea mult chiar. Fii sigur că au 
şi luat legătura una cu alta. Graba noastră o să le 
impresioneze în mod pozitiv. Spune-le să facă cereri de 
concediu imediat şi, peste trei-patru zile, venim noi să 
le luăm cu maşina; când vor crede ele că sunt gata cu 
toate pregătirile. Prin maşină înţeleg Fiatul meu; dacă 
pomeneşti ceva de Trabant compromiţi totul. 

Numerele celor două fete sunară câtva timp ocupat; 
probabil îşi telefonau între ele aşa cum presupusese 
marele cunoscător al sufletului omenesc. Apoi o prinsei 
pe Genoveva.  Surprinsă,  nehotărâtă... Aşa de 


repede?... Nu, nu ştia ce să spună... 

— Alo, interveni Raminagrobis luându-mi receptorul 
din mână. Aici celebrul scriitor Raminagrobis. Sărut 
mâna. Mă bucur că mă cunoaşteţi din romane. Pepsi 
mi-a vorbit cu admiraţie de dumneavoastră. Poftim? 
Da, am studiat ani de zile fenomenul malaez. Am şi o 
mică proprietate acolo, un fel de castel dăruit de statul 
malaez o dată cu cetăţenia de onoare. Nu, nu mă refer 
la un stat malaez propriu zis, folosesc un termen 
generic, ca să mă înţeleagă toată lumea. Atunci?... 
Greutăţi? Le vom învinge! Ce-ar fi să luăm masa astă- 
seară, toţi patru, la Ambasador, de exemplu? Ca să 
discutăm în tihnă problema. E clar. Atunci, la şase 
venim să vă luăm cu maşina. Nu, e doar un biet Fiat 
850, închiriat, Mercedesul l-am ciocnit alaltăieri şi e 
încă la atelier. Sărut mâna. 

Închise telefonul privindu-mă semnificativ. 

— Ai văzut cum se lucrează? zise el. Fă şi tu la fel cu 
cealaltă, că doar exemple personale ţi-am dat mai 
multe de cât era nevoie. 

Şi Alidada fu surprinsă, dar acceptă invitaţia la 
masă. După asta terminarăm cu telefoanele. Eu 
rămăsesem cam în urmă cu berea şi, în afară de asta, 
nici nu-i prezentasem marelui înţelept noutăţile. 

— Am aici două hârtii extrem de interesante, începui 
eu ştergându-mi spuma de pe buze. [i le dau în 
ordinea inversă a importanţei. Mai întâi o telegramă 
din Malu-Mare. 

Raminagrobis  mirosi hârtia ca să facă pe 
interesantul. O mirosea degeaba, că era telegramă 
telefonată, dar nu zisei nimic. Cuprinsul ei era 
următorul: „Vizite azi noapte. Rezolvat cum ştiţi. 
Stromboli rănit. Vă aşteptăm să veniţi cu doamna. Să 
trăiţi. Veta şi Dumitru lordan.” 

— Hm, zise Raminagrobis cu o privire încărcată de 
supoziţii. Şi cealaltă veste?... 


Era un articol apărut în Informaţia Bucureştiului. l-l 
dădui să-l citească singur. Ziarul mi-l trimisese 
Inspectorul, tocmai de la Malu-Mare, iar articolul 
respectiv era subliniat cu roşu. 

— Hm, făcu din nou Raminagrobis. Urmă de pantof 
numărul treizeci şi şase şi jumătate, mânuşă bej, de 
damă, cinci puncte. lţi spune ceva deosebit articolul 
ăsta? 

Îi adusei dosarul cu toate măsurile Mirandolinei. | le 
luasem cândva cu metrul de croitorie şi cu şublerul, 
fiindcă urma să plec în străinătate, la Paris, şi voiam 
să-i aduc de-acolo nişte lucruri mai deosebite. N-aş fi 
crezut să mai am vreodată nevoie de aceste 
măsurători. Parametrii Mirandolinei, dacă pot să mă 
exprim astfel, corespundeau cu cei din ziar. 

— la mai citeşte o dată articolul, porunci Dalailama. 
Cu voce tare, te rog, credeam că se înţelege! 

Era o simplă notiţă, fără vreun comentariu, care 
suna astfel: „leri seară, indivizi rămaşi necunoscuţi au 
încercat să pătrundă prin efracţie în Casa vestigială din 
oraşul Malu-Mare, dar au fost surprinşi de paznic care 
a dat alarma. Răufăcătorii au fugit. Cu ocazia 
cercetărilor, s-au găsit la faţa locului o mânuşă bej, 
cinci puncte, şi urma unui pantof de damă, numărul 36 
şi jumătate. După o verificare amănunţită, tovarăşul 
Petrescu Villanova, directorul Casei vestigiale, a 
declarat că nu lipseşte nimic. Se bănuieşte că e vorba 
de o ceată de huligani beţi. Cercetările continuă.” 


Capitolul IV 
SIRENA ŞI ACOLIŢII El DAU PESTE UN 
RECHIN-TIGRU 


Pe litoral am plecat singuri: eu chiar a doua zi după 


agapa de la Ambasador, Raminagrobis o zi după mine. 
Era o nouă tactică a marelui detectiv. Cele două 
mieluşele urmau să ia concediu cât mai repede cu 
putinţă şi să ne anunţe când sunt gata cu bagajele, ca 
să venim să le remorcăm. 

Intâlnirea de la Ambasador se desfăşurase într-o 
atmosferă cordială şi prietenească, poate niţel cam 
sobră după gustul meu. Fetele aveau unele 
prejudecăţi. Alidada în special, Genoveva parcă mai 
puţin. Noi interveniserăm, după cum era şi firesc, cu 
contraargumente. Raminagrobis pusese în bătaie 
artileria lui grea şi declarase că, la nevoie, noi puteam 
lua cameră în oraş, pentru a împiedica mahalaua să 
bârfească, însă ar fi fost o crimă ca ele să nu locuiască 
chiar în vilă. „Gândiţi-vă ce avantaj colosal”, turuia el, 
„din curte direct pe plajă!” În faţa acestor cuvinte 
perfide, Alidada se refugiase îndărătul lentilelor 
enorme ale ochelarilor ei italieni şi părea ocupată să-şi 
desfacă o bomboană din învelişul ei de staniol; 
Genoveva se arăta, cum am spus, mai comprehensivă. 
Amintindu-mi că Micşuneasca şi Vicepreşedintele se 
aflau încă pe litoral, le spusesem fetelor că voi invita şi 
această pereche respectabilă şi astfel aparențele vor fi 
salvate. In orice caz, mai devreme de o săptămână- 
două, ele nu puteau să plece, aşa că nu mai insistarăm 
de pomană. A doua zi, pe la cinci dimineaţa, un telefon 
mă zvârlise din pat, în mijlocul camerei. Raminagrobis! 
O condusese pe Genoveva cu maşina în Drumul 
Taberei şi dânsa îl poftise sus să bea o cafea. Într-un 
vas cu portocale zăcea o telegramă uitată, pe care 
caiafa o citise în timp ce gazda îşi pregătea trataţia. 
Mi-o recită la telefon: „Mari dificultăţi. Suntem cazaţi în 
muzeu. Nu vom mai putea scrie. Mirandolina.” 
Telegrama fusese expediată din Malu-Mare!! 

N-o auzisem niciodată pe Mirandolina vorbindu-mi 
de secretara directorului general şi nu-mi dădeam 


seama pe moment ce legătură ar fi putut fi între ele. 
Tot felul de secrete şi de şiretlicuri feminine care mă 
făceau să urlu. Aveam poliţe grele de plătit 
Mirandolinei şi, oricât s-ar ascunde ea, până la urmă 
tot o să dăm nas în nas într-o bună zi, că doar n-o să 
se ducă pe o insulă pustie cu Arhibald al ei. 

Ne hotărâsem, deci, să plecăm separat şi acolo să 
ne facem că nu ne cunoaştem. Copilării, desigur, dar 
Chinezu ţinea morţiş la treaba asta. Spunea că dacă 
vrem să scoatem o carte din ceea ce ni se întâmplă, 
eram datori să mai complicăm şi noi, pe ici pe colo, 
lucrurile. El urma să tragă la „Clopotul Mării” incognito, 
şi spera ca, într-o săptămână, dacă găsea acolo un vin 
ca lumea, să limpezească definitiv toate încurcăturile. 
Inţelesei că-i place cuvântul „incognito” şi nu mai 
adusei nici o contra-propunere, fiindcă ar fi fost în 
zadar. Mă aruncai în Trabant şi o pornii spre litoral cu 
viteză cosmică. In trei ore eram la Constanţa şi, în 
primul rând, mă repezii la circ să văd ce face 
Stromboli. 

Circul se împiciorogase bine. În vârful lui strălucea o 
oriflamă albastră cu alb, vechea şi glorioasa lui 
oriflamă! Sub conducerea bătrânului Kamma, trei 
elefanţi bătătoreau pământul în faţa intrării principale. 
Mă consideram de-ai casei, aşa că trimisei un groom 
după domnul Adalbert Măcelaru. După câteva minute 
acesta veni în fugă. Mă îmbrăţişă cu căldură dar părea 
cam amărât. Nu, cu Stromboli nu era nimic grav. ÎI 
pândiseră când ieşea de la Clopotul Mării şi-l loviseră 
cu un box pe la spate. Nu-i văzuse la faţă fiindcă 
indivizii o luaseră la goană când a început să tipe. 

— Şi atunci de ce eşti amărât, nene Adalbert? Taxele 
prea mari sau nu găsiţi iarbă pentru elefanţi? 

Nu, chestiile acelea se aranjaseră. Oamenii erau cei 
care-i făceau greutăţi. Rândunica, de exemplu! Lipsea 
de la repetiţii, toată noaptea prin baruri... Şi trapezul 


nu permite astfel de escapade. Găsise un alt demagog, 
un aşa zis impresar italian care îi promisese că o 
înscrie la festivalul de la San Remo. Să fim serioşi! 
Parcă San Remo ar fi vreun festival de trapez sau de 
salto-mortale! Nu, zău, fetele astea nu judecă absolut 
deloc. 

— La fel era şi Serafima, biata maică-sa, oftă 
Adalbert, ştergându-şi fruntea cu o bucată având 
aceleaşi culori ca ale oriflamei. Nu ştiu ce să mă mai 
fac cu ea! 

— În fond, ce, ai vreo obligaţie? Las-o în pace şi 
atinge-o la salariu! 

— St! Uite-o că vine! 

Un tip melancolic, cu o faţă de cal o însoțea privind- 
o galeş dintr-o parte şi cu ei mai era un fel de popă, cu 
un veston închis până sub bărbie şi cu ochelari de orb, 
foarte la modă. Pe Faţă-de-Cal îl chema Capoforte iar 
orbul se recomandă pater Bonifaciu. Deci era chiar 
popă. Nu arătau ca nişte oameni obişnuiţi să alerge 
după fuste şi mă întrebam de ce nu-şi văd de treabă 
sau să se apuce de ceva mai potrivit cu vârsta lor, 
Rândunica fiind un vânat prea greu pentru dânşii. 

— Îţi recomand pe Kapi şi pe Pater, ciripise fata 
strângându-mi mâna într-un anumit fel. Noii mei 
prieteni. Părerea lor e că aş avea mari şanse în muzica 
uşoară. 

Lângă mine, domnul Adalbert pufăia sceptic. Cei doi 
se prefăcură a nu băga de seamă. Mă înclinai, rânjind, 
în faţa noilor cunoştinţe, recomandându-mă cu numele 
purtat cândva în arenă de tatăl meu: Johnson Nix. 

— Cu picioarele tale, mă adresai întâi Rândunicăi, e 
imposibil să nu ai succes, oriunde te-ai duce. Chiar şi în 
muzica de operă... Apoi către Capoforte în bătaie de 
joc: Şi cum merge treaba, maestro? Aţi mai descoperit 
şi alte talente? Ca să aveţi un transport mai mare. 

În italieneşte întrebarea mea avea un înţeles 


echivoc, pe care nu-mi dau seama dacă l-am prins 
exact în versiunea românească. Important era ca cei 
doi indivizi să priceapă că-i luam drept un fel de 
negustori de carne vie şi aşa se şi întâmplă. 

— Suntem datori să ne ajutăm semenii să nu-şi ţină 
talentul îngropat, a spus sfântul Bartolomeo din 
Siracuza. 

Vorbise Pater. Mai târziu aveam să mă conving că în 
realitate era mai şmecher decât ar fi părut. Tăcea ce 
tăcea, impenetrabil în dosul ochelarilor săi de orb şi 
intervenea, prompt şi discret, exact în momentul cel 
mai potrivit. Faţă-de-Cal, în schimb, vorbea mult şi fără 
talent, iar când i se părea lui că a spus una bună, ne 
privea pe toţi pe rând, cerşind aplauze. 

— Ştii ce? zise Rândunica, i-am spus lui Pater despre 
bietul Leopold şi ar vrea să se roage la mormântul lui. 

— Hai acum, că vă duc pe toţi cu maşina! 

Îi luasem prea repede. Se sfătuiră din ochi şi rămase 
pe altă dată deoarece mai aveau unele treburi de 
rezolvat la Mamaia. Chiar în momentul acela erau în 
întârziere în altă parte, numai şi numai din plăcerea de 
a discuta cu domnişoara Rândunica şi cu prietenii ei. 
După ce plecară, Rândunica mă invită în cuşeta ei 
fiindcă voia să se schimbe. O refuzai cu o grabă care o 
făcu să râdă. 

— Parcă ţi s-a pus un nod în gât, mă ironiză ea. 
Credeam că nu mai e nevoie să-ţi spun că am şi un 
paravan în cuşetă. Mă schimb în două minute şi pe 
urmă merg cu tine. Mi-ai promis că-mi arăţi vila. 

O privii de sus şi până jos, ca pe un tablou 
nonfigurativ. 

— Ar fi interesant să te asist la schimbarea toaletei, 
îi mărturisii în cele din urmă, din păcate am de discutat 
cu nenea Adalbert nişte probleme cu adevărat 
importante. Sper că poţi să te dezbraci şi fără 
spectatori. 


— Ete-te scârţ! Faci pe nebunul? Rudimentarule! 

— Deci, peste o oră, plecarea! 

Domnul Adalbert Măcelaru zâmbea fericit. După ce 
Rândunica dispăru, mă bătu pe umăr. 

— Eşti un dur, Nicule! De-aia te iubesc eu! 

— Parcă dumneata n-ai fost tot aşa în tinereţe! 

— He, he! l-ar trebui cineva s-o mai pună la punct. 

— Găsiţi-i şi voi unul şi măritaţi-o mai repede. 

— Crezi că nu ne-am gândit? Dar îţi scapă printre 
degete, ca ţiparul. 

Pe urmă trecurăm la alt subiect mai actual. 
Panterele trebuiau să se întoarcă la circ, pentru 
repetiţii, şi apoi bandiții erau acum lămuriţi în privinţa 
celor patru feline şi ne temeam să nu împuşte vreuna, 
la o nouă încercare de a pătrunde în vilă. Ori toată 
lumea ştie că o panteră dresată costă o avere. Nu 
voiam ca din cauza mea, circul să sufere vreo pagubă. 
De aceea mă gândisem ca în locul panterelor să iau 
vreo două-trei cobre. 

— Mai ştii să umbli cu ele? mă întrebă domnul 
Adalbert. 

— Pe naiba! Hai să vezi! 

Alesei două, groase cam cât piciorul şi-i făcui o 
demonstraţie. Reptilele erau aproape domesticite şi se 
învârteau în jurul trupului meu după cum le şuieram. 
Dacă se ivea ceva care să le irite, câteva cuvinte în 
limba hindi, cunoscută de mine la perfecţie, erau de 
ajuns să le potolească. 

— Ce mai tura-vura, zise domnul Adalbert, ce-nveţi 
în tinereţe nu mai uiţi niciodată! Asta e sfânt! Ascultă, 
de ce nu dai tu dracului arheologia aia şi să vii să 
lucrezi iar cu noi? 

— E-he, ce bine ar fi! Dar am mai îmbătrânit şi eu. 
Atunci să le iau pe astea două şi să le bag în portbagaj. 
Ce le dau să mănânce? Tot ouă, foi de salată, broaşte, 
iepuri de casă?... 


— Dacă ştii ce mai întrebi? 

Eram gata cu cobrele când apăru Rândunica cu o 
rochie care îţi tăia răsuflarea de scurtă şi de străvezie 
ce era. O trimisei imediat să se schimbe. 

— Ce dacă suntem la mare. Nu vreau să se uite 
lumea după mine ca după urs. 

Se execută în silă şi numai după ce o ameninţai că o 
las la Constanţa. Directorul îşi freca mâinile. 

— Cred că diseară ţi-o trimit înapoi, bătută măr, 
dacă mai umblă cu dintr-astea. Eu, unul, nu înghit aşa 
ceva. 

— Vedem noi, spuse nenea Adalbert, care era un 
sceptic. In orice caz, mai struneşte-o niţel, dacă poţi. 

In maşină, după prima sută de metri, Rândunica vru 
să se lipească de mine. Oprii imediat maşina şi-i 
poruncii să stea ca lumea pe locul ei; n-aveam chef să 
intrăm într-un stâlp de telegraf. 

— Brută! zise ea. Eşti o brută! 

— Dar trăiesc, nu? Altfel de mult eram în gips sau şi 
mai rău. 

— Parcă n-ai fi lucrat în viaţa ta la trapez, aşa 
vorbeşti, mi-o întoarse ea. Şi să ştii că de ce ţi-e frică 
nu scapi. 

— S-o crezi tu! Astea sunt prostii! 

— Eşti foarte politicos, n-am ce zice. Un tip 
rudimentar. 

— Spun adevăruri, asta e! Nu ca escrocii ăia ai tăi 
care mint de îngheaţă apele. 

— Care escroci? Ce, nu ţi-e bine?... 

Se  înfierbântă şi începu să-mi demonstreze ce 
suflete nobile aveau „Pater” şi „Kapi”. Primul era 
confesor al ordinului Magdalenelor iar celălalt profesor 
de muzică religioasă la mânăstirea sfintei Barbara din 
Palermo, aparţinând aceluiaşi ordin călugăresc. Pater 
era un sfânt, jurase să nu se însoare niciodată, iar 
celălalt se trăgea dintr-o veche familie de nobili care 


aveau ca deviză: „non bis in idem”. Rândunica nu ştia 
ce însemnau acele cuvinte, însă bănuia că aveau un 
sens umanitar, înălţător. 

O lăsam să flecărească, scrutând trambulina de 
asfalt a şoselei, aparent nepăsător, în realitate foarte 
atent să nu scap nici un cuvânt fiindcă pomenise şi de 
mânăstirea sfintei Barbara, pentru stareţa căreia 
răposatul Leopold lăsase, prin testament, un măreț inel 
cu diamante, spre veşnică aducere aminte. Ce legătură 
putea fi între traficantul de pietre preţioase, căci asta 
fusese în fond bietul Giuseppe, şi stareţa unei 
mânăstiri, nu puteam ghici, dar degetul meu cel mic 
îmi spunea că aici trebuia căutat firul întregii afaceri. 
Nu întrebai nimic, fiindcă eram aproape sigur că şi 
Rândunica, moştenitoarea unui inel asemănător, era 
probabil o verigă, poate inconştientă, în această 
poveste tenebroasă şi plină de riscuri, în care mă 
băgase întâmplarea. 

— Offf! zisei eu, mi-ai împuiat capul cu deştepţii ăia 
ai tăi. Uite şi Malu-Mare! Mai întâi la „Clopotul Mării” să 
mâncăm ceva şi să bem un şpriţ. 

— Aşa devreme? Mă gândeam să facem şi noi plajă 
măcar o oră. 

— Mai pe seară e mai bine. 

Pufni în râs apoi mă luă de braţ fără ca eu să mă mai 
împotrivesc. Aşa coborârăm la Clopotul, parcă eram în 
luna de miere. Cârciumarul, care era grec, ne şterse o 
masă discretă şi ne aduse două halbe cu spumă, că 
vinul tocmai i se terminase. 

— Lume multă, nea Papastratos, ai? întrebai eu 
uitându-mă pe la mese. 

— Domne, e nenorocire. Dar lasă că e bine! Nu mai 
am nici o cameră liberă. Pe toate mi le-au închiriat 
nişte englezi care nici măcar nu dorm la mine. Plătesc 
în dolari aşa că n-am dreptul să-i întreb nimic. 

— Vezi să nu-i încarci la socoteală, că ăştia nu prea 


cunosc preţurile. 

— Poftim? De-he-he-he, e bună! Să vă aduc şi niţel 
peşte prăjit? E o minune, vă jur pe sufletul meu! 

— Dar cu lămâile tradiţionale alături, nu? 

— Nici nu se mai discută! 

Rândunica îşi sucise gâtul şi privea spre intrare. Cum 
sta aşa, muşchiul sternocleidomastoidian i se arcuise 
splendid sub pielea fină şi fără nici o cută a gâtului, şi, 
mărturisesc, o clipă fui ispitit s-o ating cu vârfurile 
degetelor. 

— Fii atent niţel! mă trezi ea din contemplare. Ce-o 
fi acolo? 

Într-adevăr, din stradă se auzea o hărmălaie mare 
apropiindu-se, nişte voci omeneşti care se huiduiau cu 
furie. Toţi cei de la mese ridicaseră capetele şi priveau 
în spre uşă. Papastratos ieşi neliniştit de după tejghea, 
aveam impresia că vrea chiar să tragă obloanele, când 
o zburătură de pavaj, aruncată cu putere, făcu ţăndări 
vitrina principală. 

—O0O mie două sute! gemu cârciumarul. M-au 
nenorocit! 

— Ce e, domnule? Ce se întâmplă-afară? 

— Nu vedeţi?... Atacă neoliticii! 

— Pe cine? 

— Pe paleolitici! 

Mă lămuriră cu greu dar tot mă lămuriră până la 
urmă. Conflictul dintre cele două muzee, departe de a 
se stinge în urma anchetei făcute de mine, izbucnise 
cu şi mai mare furie, imediat după plecarea mea din 
localitate. Directorul Casei  vestigiale,  tovarăşul 
Petrescu-Villanova, îl acuza pe celălalt confrate, de 
incompetenţă, metode dictatoriale, cultul 
personalităţii, iar  tovarăşul Decebal Marinescu, 
directorul Muzeului, îl făcea pe celălalt cum îi venea la 
gură: profitor ordinar şi oportunist, beneficiar necinstit 
al unor legături de rudenie suspuse. Când Casa 


vestigială anunţase că se va profila pe cercetări asupra 
epocii paleolitice, prăpastia dintre cele două instituţii 
devenise şi mai mare, directorul Muzeului declarând în 
public, că aici, în regiunea litoralului, neoliticul este 
mult mai important şi că în această direcţie îşi vor 
orienta dânşii întreaga lor activitate. Urmaseră 
reclamaţii şi scrisori anonime către forurile tutelare, 
după asta, cei doi directori se bătuseră, într-o seară, 
chiar aici, la Clopotul Mării şi, în sfârşit, iritaţia 
ajunsese la culme de când, într-o noapte, indivizi 
necunoscuţi încercaseră să pătrundă, la adăpostul 
întunericului, în Casa vestigială, probabil cu intenţia de 
a o devasta. Nimeni în Malu-Mare nu se îndoia că 
făptaşii sunt din cealaltă tabără aşa că, în zilele ce 
urmară acestei întâmplări, se produseră ciocniri pe 
străzi iar muzeografii, înarmaţi cu ciomege, făceau de 
pază, zi şi noapte, în jurul clădirilor respective. 

— Sunt nişte măgari, îi spusei eu Rândunicăi. Şi doar 
le-am pus în vedere să se astâmpere. Dar ştiu ce-am 
să le fac: le iau ouăle de brontozaur şi le trimit la 
Bucureşti! 

— Vai, Nicule, ce rudimentar eşti! şopti Rândunica 
cu admiraţie, lipindu-şi piciorul de al meu. 

Povestea cu ouăle de brontozaur începuse să mă 
cam enerveze. Găseam că e absurd ca, după ce ai 
lucrat ani de zile împreună cu cineva, la acelaşi Muzeu, 
cum era cazul cu cei doi directori, să ajungi din senin şi 
fără motive temeinice la un conflict atât de grav, care 
se putea solda chiar cu victime omeneşti. În primul 
rând îl condamnam pe Petrescu-Villanova, care, având 
rude mari, împărăteşti, reuşise să disloce în alt local, 
secţia paleolitică din vechiul muzeu, pentru ca, puţin 
după asta, să obţină autonomia sub numele de Casa 
vestigială. Era un caz unic în analele muzeologiei 
noastre, dar lui Villanova puţin îi păsa, din moment ce 
el devenise director. După primele busculade îşi 


împărţiseră sectoarele de activitate, luând ca graniţă 
pârâiaşul ce trecea prin mijlocul oraşului, numit 
Gârliţa, acesta devenind un fel de Oder-Neise între 
cele două muzee. După asta părea că războiul dintre 
neolitici şi paleolitici avea să înceteze, când, în albia 
râului se găsiseră acele blestemate ouă de brontozaur. 
Le dădusem în custodie paleoliticilor, dar măsura îi 
nemulţumise profund pe ceilalţi. Ei susțineau, nu fără o 
oarecare dreptate, că brontozaurii n-au trăit nici în 
neolitic, nici în paleolitic, deci ouăle ar fi trebuit să fie 
atribuite muzeului principal, cu atât mai mult cu cât, 
fiind găsite în albia râului, ceilalţi nu puteau invoca 
principiul teritorialităţii. În plus, locul cu pricina era mai 
aproape cu câţiva centimetri de malul neoliticilor decât 
de cel al paleoliticilor. După cum s-a văzut mai târziu, 
măsurile luate de mine, în loc să-i potolească, 
agitaseră şi mai mult spiritele. 

leşiserăm pe trotuar ca să vedem mai bine ce se 
petrece. Nu era o bătălie organizată: grupuri răzlețe se 
înjurau de la distanţă şi dădeau cu pietre. Erau destul 
de mulţi şi de-o parte şi de alta, ceea ce însemna că 
aveau adepţi şi în rândul populaţiei civile, din dreapta 
şi din stânga Gârliței. Cei doi directori şedeau, fiecare 
pe câte-un mal, înconjurați de partizani, şi-şi arătau de 
departe pumnul, unul altuia. Fiindcă aveam de gând să 
le mai trântesc un raport, privii cu atenţie în jur, ca să 
văd totul cu ochii mei şi să nu pot fi minţit mai târziu. 
În acest timp, se apropie de noi, în fugă, o tânără fată 
pe care o cunoşteam foarte bine. 

— Veniţi repede, colo, după casă, hohoti ea cu părul 
în ochi. Pe Gicu l-au pocnit în cap cu o piatră. 

— la uite la ea! izbucni Rândunica luând-o în braţe. 
Ce faci Ţoancă-mică?... 

— Rândunica!... 

Asistam la o întâlnire emoţionantă între două foste 
colege de primară, dar mă grăbii să le atrag atenţia că, 


undeva, după casă, Gicu suferea, singur şi părăsit. O 
luarăm la fugă după [oancă-mică şi-l găsirăm pe Gicu 
la locul indicat, sprijinit de un perete, plin de sânge şi 
ameţit. 

— Capul nu îi e spart, constatai eu pipăindu-i-l. Hai 
să-l ducem în cârciumă! 

Era mai mult o simplă zgârietură peste care 
turnarăm spumă de drojdie, în timp ce Gicu, plin de 
recunoştinţă, într-o mână ţinea mâna salvatoarei sale, 
iar cu cealaltă o privea în ochi cu nespusă adoraţie. 
(Lui Raminagrobis i-a plăcut foarte mult fraza aceasta, 
zicea că e pe linia unor bune tradiţii literare ale 
genului, un fel de neoclasicism în materia respectivă, 
şi pe chestia asta am lăsat-o neschimbată.) 

— Are ceva rudimentar, observă Rândunica uitându- 
se cu atenţie la rănit. E iubitul tău? 

— Da. Platonic, bineînţeles. _ 

Privirăm cu şi mai mult interes chipul tânărului. Imi 
dădui seama că era primul iubit platonic în carne şi 
oase pe care-l vedea Rândunica. Totuşi Gicu n-avea 
nimic deosebit în înfăţişare. Doi ochi albaştri de 
gândac, o frunte lisă ca un dos de oglindă, un nas 
modern, extraplat din cauza loviturii primite şi încolo 
nimic interesant. 

— Nu vă căsătoriţi? 

— Ba da. Dar mai are de trecut câteva probe. 

— Cum vine asta? 

Ţoancă-mică voia să fie mândră de bărbatul pe care 
şi-l va alege ca soţ, drept care inventase nişte 
încercări. Astăzi, de exemplu, Gicu trebuise să facă 
dovada vitejiei sale. Sub ochii fetei, înaintase până 
aproape de malul pârâului, unde se afla directorul 
neoliticilor, şi-l înjurase de şase ori, la interval de 
douăzeci de secunde înjurătura. Cei de dincolo, cum 
era normal, dăduseră cu pietre în el şi vreo câteva îl şi 
nimeriseră în plin. 


— Dar Gicu n-a dat nici un pas înapoi înainte de 
terminarea misiunii, adăugă [oancă-mică plină de 
mândrie. 

Mă uitai la ea dintr-o dungă. Nu era rea. Câteva 
coşuri mici pe frunte nu contau. Ca date pozitive, 
înregistrai: un perimetru toracic substanțial, şi 
clearance-ul, adică depărtarea de sol, în limite 
convenabile. Părea cam într-o ureche dar nu eram 
sigur că-i stă rău. Îi doream lui Gicu să iasă cu bine şi 
cât mai repede din toate încercările. Acum însă era 
cazul să intervin mai înainte ca numărul victimelor să 
crească. Cu Rândunica de mână, o pornii spre locul 
unde se aflau cei doi directori. Când mă văzură se 
crispară la faţă, vădit dezamăgiţi de prezenţa mea 
acolo. 

— Ce plăcere! scheună Petrescu-Villanova, cu o voce 
în falset. Nu vă aşteptam astăzi! 

— Discutam nişte probleme ştiinţifice, se grăbi 
Decebal Marinescu să precizeze, făcând cu ochiul 
adversarului său. 

— Ar fi fost mai bine să vă potoliţi. Acum care e 
situaţia? 

Mai proastă ca înainte! Se trecuse la acte de 
violenţă. Pe mine erau făcuţi foc, în special Marinescu. 
Petrescu-Villanova mai puţin. Când aflară că sunt acolo 
în concediu iar nu în calitate oficială, Marinescu începu 
să-şi arate colții. Dacă n-aveam delegaţie nu existam 
pentru el. Puteam veni să vizitez muzeul, ca orice 
creştin ortodox, dar să nu mă aştept la favoruri. La 
rând cu toată lumea! Trebuia să fie foarte vigilent 
acum, de când se încercase o spargere la Casa 
vestigială. Mişunau tot felul de suspecți pe litoral. Nu, 
fără delegaţie nu sta de vorbă nici cu propria lui 
familie! Villanova, mai diplomat, nu spuse nimic, 
rezervându-şi dreptul să ia cuvântul la urmă. 

— Nu mă sfiesc de dumneavoastră, ne mărturisi el 


după ce inamicul său plecă fără să-şi ia rămas bun, dar 
o să vă spun nişte lucruri curioase. Eu n-am nevoie de 
delegaţie, vă cunosc, ştiu cine sunteţi, ne-aţi atribuit 
nouă, în mod just, ouăle de brontozaur, e-n regulă... 
Pedeapsa pe care o voi primi în urma raportului făcut 
de dumneavoastră n-are nici o importanţă şi n-am s-o 
pun la inimă. Ştiu eu cum să bramburesc hârtia aia. 
Dar iată ce s-a petrecut în ultima săptămână. 

Ca să nu stăm în picioare intrarăm la Clopotul şi 
Villanova comandă bere. Rândunica, discretă, declară 
că băuse destul şi, până ce punem noi ţara la cale, ea 
o să se repeadă peste drum ca să mai schimbe două 
vorbe cu Ţoancă-mică. Villanova se declară fericit; 
avea cea mai vie admiraţie pentru domnişoara Ţoancă- 
mică, deşi aceasta lucra la Muzeu. Dar sufletul ei era 
alături de cei de la Casa vestigială. După asta, 
rămaserăm singuri la masă, în faţa unor halbe cu un 
guler impresionant. 

— Acum câteva zile a apărut în biroul meu tovarăşul 
Arhibald, de la Minister, începu Villanova. Îl cunoaşteţi 
cumva? 

— Oarecum. Relaţii de serviciu, înţelegi. 

— Da. Era însoţit de o doamnă, brunetă, ochii 
albaştri, o fiinţă cu totul remarcabilă, vă rog să mă 
credeţi. 

— Probabil mă-sa. 

— Nu, domnule, că era tânără. Soţie sau cam aşa 
ceva. Mai curând aşa ceva, că n-aveau verighete. Au 
vizitat Casa vestigială în amănunt. Încântaţi, mulţumiţi. 
In special păreau sensibili la obiectele de cult, am şi eu 
vreo câteva pocaluri, cădelniţe, potire, unele de fier, 
altele de argint, frumos ornamentate se înţelege, 
totuşi obiecte ce se pot întâlni în orice muzeu. În timp 
ce vizitau sălile, un telefon primit de la agenţii mei 
externi mă informă că, mai întâi trecuseră pe la 
muzeul celorlalţi, al neoliticilor cum li se spune de 


câtva timp. Imediat am dat ordin să le scurteze 
traseul; aşa fac cu toţi cei ce nu ne acordă întâietate. 
Dincolo, se interesaseră de un anumit potir, o piesă 
fără valoare după câte ştiu eu din auzite, şi şezuseră 
câteva ore, cu coniac şi cafele, în cabinetul lui 
Marinescu. Să le fie de bine! De la noi au plecat 
imediat după vizitarea sălilor, fără a face vreo 
observaţie specială. Apucaseră însă să vadă unde 
ținem ouăle de brontozaur. Ei bine, în aceeaşi noapte 
s-a încercat forțarea uşilor la Casa vestigială şi am 
găsit urmele despre care aţi citit probabil în Informaţia 
Bucureştiului. 

— N-ar fi exclus ca vizitatorii de care vorbeşti să se 
mai găsească încă în localitate. Cum am putea afla noi 
unde stau sau măcar unde au stat? 

Era o treabă foarte dificilă. Villanova făcuse unele 
cercetări în sectorul lui dar dincolo nu avea curajul să 
se aventureze. Îl întrebai dacă nu cumva cei doi ar fi 
putut locui în vreo baracă a şantierului. Nu, nici acolo; 
barăcile fuseseră demontate de două săptămâni şi 
arheologii care mai rămăseseră erau cazaţi în oraş pe 
la diferiţi cetăţeni. De altfel, şantierul era pe drojdie, 
iar dirigintele lui, Vicepreşedintele, îşi pierdea vremea 
pe la Constanţa, unde se mutase, în societatea unei 
nobile făpturi, o vampă oxigenată şi cu un dos de 
chitară electrică. (Dama era  Micşuneasca, fără 
discuţie!) 

— Dar cu potirul ăla cum ziceai că stau lucrurile?... 

Acum vreo lună, când muzeele nu erau încă 
despărțite, venise în Malu-Mare un grup de arheologi, 
care tocmai se întorceau dintr-o călătorie în Turcia, 
făcută cu vaporul Transilvania. Printre excursionişti se 
afla şi tovarăşul Arhibald, care adusese de-acolo un 
potir de bronz, ornamentat cu tot felul de arabescuri. 
Fiindcă era destul de incomod, avea un picior înalt şi 
atârna vreo trei sau patru kilograme, îl lăsase în 


păstrare la Muzeu, cu gând să-l ia acasă altădată, după 
ce vor termina plimbarea. Probabil că acum venise 
după obiect şi Marinescu, un acaparator de mâna întâi, 
ca să nu-l mai dea înapoi, minţea cu neruşinare că s-a 
pierdut sau că l-au luat cei de la Casa vestigială cu 
ocazia mutării. Minciuni sfruntate, care de altminteri îl 
caracterizau. 

Cam asta era tot ce-mi putea spune Villanova şi, din 
fericire, Rândunica, parcă având darul proorocirii, 
tocmai terminase şi ea vizita şi revenise la masa 
noastră. 

— Ţoancă-mică e o dulce, ne informă ea ţuguindu-şi 
buzele. O iubesc! 

— Şi aveţi perfectă dreptate, încuviinţă Petrescu- 
Villanova solemn. Cum v-am spus, este dactilografă 
principală dincolo, cu toate acestea se bucură de toată 
stima şi consideraţia mea. 

Işi luă la revedere şi noi ne grăbirăm spre vilă, cu 
gând să mai prindem o oră-două de plajă, până s-o- 
nsera. Familia lordan ne primi cu ploconeli. 

— E frumoasă doamna, îmi şopti Veta lui lordan, dar 
e mult mai tânără decât dumneavoastră. 

— Zău? Află că nu e nevastă-mea şi că peste două 
ore o duc înapoi cu maşina, la Constanţa. Până una- 
alta, duceţi-mi bagajele sus. 

Rândunica o luă înainte cu coana Veta, fiindcă voia 
să se spele puţin şi să-şi caute un costum de baie. 
lordan se repezi la portbagaj şi, după ce-l deschise, 
auzii un geamăt. Se speriase de cele două cobre, 
neisprăvitul! 

— Du-le sus şi dă-le ceva de mâncare, îi poruncii eu. 
Nişte şoareci sau broaşte. Da' mai bine şoareci! 

— Cum? Să şi pun mâna pe ele? 

Aruncai cobrele pe umăr, regretând că n-am avut 
parte de un valet stilat, care să execute ordinele ce-i 
dai, fără fel şi fel de întrebări stupide, şi urcai cu ele în 


vilă, instalându-le într-o cameră de debara. Ca să-l 
liniştesc pe administrator, luai cheia la mine. 
Rândunica apăruse într-un superb halat de baie de 
culoare portocalie. Era splendidă! 

— Sunt cel puţin douăzeci de rochii aici, în dulapuri, 
mă informă ea. Şi toate celelalte... Leopold ăsta al tău 
era un afemeiat! 

O lăsai câteva minute să se admire singură în 
oglinda din hol şi mă repezii să-mi fac şi eu rost de un 
costum. Apoi coborârăm în fugă faleza. Era ora cinci şi 
o căldură sufocantă. Rândunica se aruncă imediat în 
apă şi eu după ea. Ne bălăcirăm vreo jumătate de oră 
şi urlarăm ca bezmeticii toate cântecele pe care le 
cunoşteam, inclusiv „Trecea fanfara militară”. Printre 
chiote, Rândunica mă puse la curent cu cronica 
nescrisă a oraşului, informaţii sigure aflate de la 
Ţoancă-mică, adevărata cauză a conflictului, dar 
credincioasă lui Gicu până la moarte. 

— Află că ştiam mai de mult treaba asta! Aşa că las- 
o mai încet cu bârfa! 

leşirăm pe mal. Rândunica se întinse ca o şopârlă la 
soare. 

— Ai ceva împotrivă dacă fac plajă în monokini? 
întrebă ea ducând amândouă mâinile la spate. Sau ţi-e 
indiferent? 

— Dacă dă peste noi vreun inspector o să te 
amendeze. 

— Nu-mi vine să cred. Totuşi am să stau pe burtă, e 
mai puţin primejdios pentru tine. 

— Treaba ta! Faci cum vrei!... 

Fata asta era o râzgâiată şi n-avea, nefericita, pe 
nimeni să o pună niţel la punct. Desigur, lumea circului 
nu e o şcoală de călugăriţe, dar nici aşa, să te dai în 
stambă pe unde te duci. Crescuse, sărmana, fără 
mamă, fără tată, trăia şi ea cum văzuse pe altele şi era 
păcat, că arăta destul de bine şi părea fată deşteaptă, 


dacă o luai la bani mărunți. 

— Recunoşti că am un corp splendid? mă contrazise 
ea. 

— Ei, splendid! Vezi să nu ţi-o iei în cap. Eşti bine 
făcută, dar asta nu înseamnă că nu sunt şi altele mai 
grozave. g 

— Mă rog! Deci sunt frumoasă! lţi place să mă 
priveşti! 

— Ei, da! Şi ce-i cu asta? 

— Dacă un lucru e frumos şi tuturor le place să-l 
privească, nu înţeleg de ce să-mi fie ruşine de el. 

De altfel la circ nu sunt plătită ca sa apar 
încotoşmănată până-n gât. 

— Acolo e altceva. Îţi faci meseria. 

— Dă-mi voie să-ţi spun că publicul nu se prea 
omoară după ce fac eu la trapez. Se uită mai mult la 
picioarele mele. Când o să cad şi o să mile rup, o să 
am timp destul să fac pe moralista. 

Nu mai zisei nimic. Într-un fel avea şi ea dreptate: 
soarta acrobaţilor la trapez nu e deloc uşoară. Privii 
gânditor marea albastră şi liniştită şi toată încordarea 
nervoasă pe care o simţeam de la plecarea 
Mirandolinei, dispăru ca prin farmec. Lângă mine, 
Rândunica sporovăia înainte, dar nu mai eram atent la 
ce spune. Urmăream o şalupă, o ambarcaţiune 
elegantă care se tot învârtea prin faţa noastră la vreo 
cincizeci de metri, şi, după câteva minute o văzui că se 
îndreaptă spre noi cu toată viteza. 

— Şase! o făcui atentă pe Rândunica. O barcă cu 
motor vine-ncoa. Mă tem că te-au văzut prin ochean. 

— Fii atent să vezi cum îi joc eu pe deştepţii ăia, 
spuse musafira mea aranjându-şi în grabă costumul. 
Numai să nu fie de genul ambigen. 

Pe plajă săriseră acum trei indivizi atletici, „familia 
Brown”, vechii mei prieteni cu cefe de taur şi nasurile 
operate. Erau la prima zi de plajă fiindcă arătau ca 


nişte raci opăriţi. 

— Am pus laba pe tine, mârâi cel mai inteligent 
dintre ei. Panterele au plecat de o jumătate de oră cu 
maşina circului; eşti la cheremul nostru. În sfârşit, o să- 
| vezi pe dracu'! 

— Dar, dragii mei, protestai eu, nu vedeţi că sunt în 
compania unei doamne? N-ar fi mai bine să veniţi 
mâine dimineaţă între nouă şi unsprezece? 

Un călcâi în coaste mă făcu să închid pliscul: bandiții 
n-aveau chef de glume. Şeful echipei, George, îmi 
băgă pistolul sub nas. 

— Hai, mişcă mai repede. Vrem întâi să scotocim 
vila. 

Şedea cu spatele la Rândunica, neconsiderând-o 
probabil un adversar periculos şi aceasta fu greşeala 
lui capitală. Cât ai zice „peşte”, fata îl încolăci cu 
picioarele ei de trapezistă pe după gât şi mie îmi fu 
uşor să-i scot pistolul din mână şi să-i ţin la respect pe 
ceilalţi. 

— Lasă-l să răsufle puţin, îi poruncii eu tovarăşei 
mele. Hai, George, pune placa. Ce tot căutaţi, ce e cu 
potirul... Tot ce mă interesează... A, nu ştii?... la mai 
strânge-l niţel! 

In cele din urmă George îşi aduse aminte totul. Era 
vechea lor idee fixă: potirul şi diamantele! Nu puteam 
să-i servesc cu aşa ceva oricât m-aş fi străduit. In casă 
nu era nici un potir şi nici diamante. Şi dacă ar fi 
existat, ele ar fi fost ale mele, eram doar moştenitorul 
legal al lui Giuseppe, pe care dânşii îl asasinaseră. Nu 
înţelegeam de ce îşi mai pierd timpul de pomană cu 
treaba asta când sunt atâtea de făcut pe lume. Uite, 
de exemplu, citisem deunăzi în ziar că în Columbia se 
construia o şosea la trei mii de metri înălţime. O 
lucrare gigantică, pe măsura ambițiilor lor. Făceau rău 
că nu se reped într-acolo să dea o mână de ajutor! 

— Ne omoară Brutus dacă şi de data asta ne 


întoarcem fără nici un rezultat, gemu George. Ascultă, 
ce-ai zice dacă ai câştiga două mii de dolari din treaba 
asta? 

— E puţin, George. Gândeşte-te cât de mult s-a 
scumpit viaţa în ultimii cincizeci de ani. 

— Hai să zicem trei mii!... 

— Să fim serioşi! Fără douăzeci şi cinci la sută nici 
nu stau de vorbă. 

— Şeful mai curând îşi scoate un ochi decât să scape 
o sută de mii de dolari din mână. Dar dacă îi curăţă pe 
cei doi prizonieri? 

— Şi ce câştigă cu asta? înseamnă că şi-a luat adio 
de la potir. 

— Deci tot la tine e! 

— Asta o s-o ştiţi precis când o să aduceţi bănişorii. 
Acum căraţi-vă fiindcă observ că doamna se 
plictiseşte. 

Se făcură că pleacă spre şalupă apoi se azvârliră din 
nou asupra noastră. Era un truc răsuflat, şi eu şi 
Rândunica ne aşteptam să-l încerce. Atacul lor neghiob 
nimeri într-un păienjeniş de judo şi de karate şi, înainte 
de a apuca să dea şi ei, erau la pământ. Se predară 
într-un singur glas, dar nu-i puteam lăsa aşa. Le 
înecarăm barca iar lor le dădui drumul pe plajă după 
ce le confiscai costumele de baie. Rândunica râdea să 
se prăpădească. 

— Eşti un rudimentar, scumpule, un dur, şopti ea 
emoţionată. Hai la tine să bem şi noi un păhărel. 

Se făcuse seară aşa că ne retraserăm cu torţe în 
vastele mele apartamente, şi, după un rapid duş cu 
apă dulce, ne reîntâlnirăm pe terasă în faţa a două 
mari pahare cu băutură portocalie din colecţia 
defunctului. Rândunica sorbi şi îşi lăsă capul pe umărul 
meu suspinând fericită. 

— Mă simt aşa de leneşă. Vila mi-o arăţi mâine 
dimineaţă, nu? 


— Peste o jumătate de oră te duc cu maşina la 
Constanţa. l-am promis lui Adalbert. 

— Eşti fraier. 

— Se poate. Dar să ştii că tot ce am obţinut eu în 
viaţă a fost numai şi numai prin luptă. 

— Şi eu ţi-am picat aşa, mură-n gură?... Totdeauna 
eşti atât de scrupulos cu femeile? 

— Numai cu cele din circ. Doar pentru ele simt ceea 
ce tu n-ai să înţelegi niciodată. 

— Ba înţeleg foarte bine. Vreau şi eu să fim prieteni 
dacă altfel nu se poate. Te admir. Mi-a plăcut cum i-ai 
pus la punct pe golanii de adineauri. Eşti un dur. Hai să 
mai bem ceva. 

Dădui să-i torn dar ea se răzgândise. Văzuse dincolo 
o sticlă de Campari şi veni cu ideea să-i tragem şi din 
ea o duşcă. Îmi porunci însă să stau pe loc fiindcă mă 
serveşte ea şi se repezi în camera cealaltă cu paharele 
în mână. După câteva clipe îmi amintii că uitasem să-i 
spun unde sunt cănile şi mă luai după dânsa. In prag 
însă mă oprii încremenit. Rândunica scosese din 
poşetă o sticluţă şi turna din ea, într-un pahar, un 
lichid albicios, cu siguranţă un narcotic. Mă întorsei la 
loc în vârful picioarelor şi mă tolănii în fotoliu, 
aprinzându-mi o ţigară. Curând apăru şi dumneaei, 
zâmbitoare, întârziind intenţionat în contralumină. 

— Şi lămâie? întrebai eu pufăind nevinovat dintr- 
unul din trabucele lui Leopold. Campari fără lămâie e 
ca nunta fără lăutari. Vezi în sertarul din dreapta, sus. 

Puse paharele cu grijă pe masă şi se repezi după 
lămâie. Asta şi voiam. Imediat îl golii pe cel din faţa 
mea într-o saxie şi-l umplui la loc cu whisky. Lichidul 
arăta puţin mai deschis la culoare dar pe terasă era 
întuneric şi nu se prea băga de seamă. 

— Succes în toate! îmi ură Rândunica după ce puse 
lămăâile în pahare. Şi mai multă baftă ca până acum. 

Dădui de duşcă paharul plescăind cu plăcere. 


— Amară mai e, fraţilor, băutura asta! Dar parcă te- 
nviorează! 

Mai vorbirăm câteva minute de una de alta apoi 
începui să dau semne de oboseală. Rândunica se 
cuibărise în braţele mele şi, din când în când, mă 
cerceta cu atenţie. Curând capul îmi căzu pe umăr şi 
începui să răsuflu uşor, ca şi cum adormisem. Musafira 
mea se repezi la comutator şi stinse şi aprinse lumina 
de trei ori, una după alta. O lăsai să mai repete 
semnalul şi, când auzii scârţâind pietrişul pe aleea 
principală, mă sculai binişor şi mă apropiai de ea pe 
nesimţite. 

— Să n-aud nici o şoaptă, bibilico, îi poruncii eu în 
timp ce o imobilizam. Va să zică de-astea-mi eşti? Ei 
lasă, că-ţi arăt eu ţie! 

Era prea uluită ca să-i treacă prin cap să dea alarma 
şi nu se dezmetici pe deplin nici când o închisei în 
camera unde ţineam cele două cobre. După ce o 
încuiai acolo, mă întorsei cu şerpii pe terasă şi-i lăsai 
să circule liberi prin întuneric. Curând după asta, două 
siluete îmbrăcate în negru săriră balustrada. Aprinsei 
lumina brusc. 

— Puteaţi alege o oră mai matinală, rânjii eu căci, 
deşi agresorii erau mascaţi îi recunoscusem din primul 
moment. Ce serviţi: whisky sau Campari? 

— Unde e Rândunica? şuieră Capoforte scoțând 
pistolul. Părinte am căzut într-o cursă sau ce dracu e 
asta?... 

— St! Nu ţi-e ruşine, Cap-de-Cal să înjuri în faţa 
părintelui? Luaţi loc şi băgaţi pistoalele în buzunar. E 
un sfat prietenesc.. 

Pater calcula. 

— Tu du-te şi caut-o prin casă. Până te-ntorci, eu îl 
ţin la respect pe ăsta. 

Habar n-aveau de cobrele mele şi ca să nu moară 
proşti şuierai o dată şi cei doi aliaţi ai mei ieşiră din 


întuneric şi se încolăciră în jurul trupurilor celor doi 
vizitatori nenorocoşi. Aceştia încremeniră instantaneu, 
ca nevasta lui Orfeu la ieşirea din infern. Nici ochii din 
cap nu mai îndrăzneau să-i mişte. 

— Sunt veninoase, îi informai eu binevoitor, dar 
foarte ascultătoare. Să vă scap mai întâi de revolverele 
alea ca să puteţi bea un păhărel. Nu, să ştiţi că nu 
muşcă decât la ordinul meu. 

Cerându-mi scuze, intrai în casă şi după ce aruncai 
armele într-un sertar, o eliberai pe Rândunica din 
închisoarea ei şi o poftii pe terasă, la şedinţă. Cei doi 
oaspeţi ne aşteptaseră neclintiţi, în aceeaşi poziţie. 

— Relaxaţi-vă, îi invitai eu destupând o nouă sticlă 
de whisky în faţa lor. Sau tu o ţii tot pe Campari, 
scumpo? 

Trădătoarea lăsă capul în pământ. Crezuse că a 
găsit şi ea un fraier şi dăduse peste un rechin-tigru. 
Putea să-şi închipuie, că la vârsta mea, nu mă mai 
îmbătam cu apă rece şi că toate avansurile alea aveau 
să-mi dea de bănuit. Bă, fetelor, eu sunt tat-al vostru! 
Sunt de acord că pot foarte bine să-i cad cu tronc 
vreunei nefericite; femeile, sunt atât de ciudate! lar 
după ce ai dobândit o moştenire, atât de 
spectaculoasă cum era aceea pe care mi-o lăsase 
Leopold, e firesc ca în jurul tău să roiască un cârd 
întreg de admiratoare. Atât că eu nu suport să mi se 
joace teatru în viaţa particulară, îl miros de la distanţă 
şi, în plus, am pretenţia să fiu iubit nu pentru parale, ci 
pentru calităţile mele naturale, care, slavă domnului, 
sunt cu carul. Până să ajung la filozofia asta am şi fost 
tras pe sfoară de vreo şase sau şapte ori şi declar că 
îmi ajunge! 

— Ei, noroc şi dumnezeu să primească, părinte! 
închinai eu. Când faci slujba aia la mormântul lui 
Giuseppe? Bănuiesc că pentru asta aţi venit? 

— Fiule, goneşte viperele, mă imploră popa. N-am 


curaj nici să respir. 

Un şuierat şi şerpii mei se retraseră înapoi în 
întuneric. Cei doi martiri dădură peste cap paharele cu 
whisky şi mai cerură câte unul. Marea artistă suferea 
profund. Le poruncii să pună banda, dar mai repede. 
Pater fu primul care se înscrise la cuvânt. După 
părerea lui, Giuseppe Spaghetti fusese un mare ticălos 
cât timp făcuse umbră pământului. Plecat de mult în 
America, se înhăitase cu nişte gangsteri şi făcuse 
avere cu traficarea pietrelor preţioase furate. Urmărit 
de poliţie, se refugiase în ţara lui natală, şi prin tot felul 
de tertipuri reuşise să scoată din minţi chiar pe stareţa 
mânăstirii sfânta Barbara. Se întâlneau noaptea în 
pavilionul locuit de călugăriţe, unde Leopold venea pe 
furiş. Având acest exemplu în faţa ochilor era şi normal 
ca şi celelalte călugăriţe să adopte nişte moravuri mai 
puţin austere decât s-ar fi cuvenit. 

— Vezi?... şopti Rândunica. Şi tu ziceai... 

— Lasă gura! răcnii eu. Spune, părinte, mai departe! 

Într-o noapte, Giuseppe, bâjbâind prin întuneric, se 
împiedicase în nişte covoare şi căzuse peste un vas 
metalic aşezat într-o firidă scundă, rupându-şi două 
coaste. Îndurerată, maica stareță azvârlise vasul pe 
fereastră, dar la plecare, în stradă, Giuseppe dăduse 
peste acelaşi pocal şi-şi mai rupsese încă o coastă. Era 
desigur un semn ceresc, aşa că rănitul luase cu sine 
vasul, un potir de bronz din secolul al 16-lea. Nici o 
valoare intrinsecă, dar vinovatul se gândea probabil 
să-l dăruiască bisericii din satul său natal. 

— Şi atunci, ce atâta tevatură pentru un nenorocit 
de pocal, fără nici o valoare? Scuză-mă dar nu vă 
înţeleg deloc. 

— Întâmplarea a făcut, preciză părintele Bonifaciu, 
umezindu-şi beregata cu un strop de whisky, ca tocmai 
în vremea aceea marele cazuist al ordinului 
Magdalenelor să descopere în nişte pergamente că 


vestitul potir al sfântului Pancraţiu, din care, dacă beai, 
scăpai pentru totdeauna de colici abdominale, de 
torticolis, de pemfigus şi de psittacoză, se afla undeva 
la mânăstirea sfintei Barbara din Palermo. Ne porunci, 
mie şi lui Capoforte, să-l găsim şi să-l aducem în grabă, 
dar, din nenorocire, era vorba tocmai de vasul aruncat 
pe fereastră. Cu lacrimi în ochi stareţa ne mărturisi 
totul şi noi pornirăm în căutarea lui Giuseppe. Îi 
regăsirăm în Sicilia dând târcoale circului Alessandro, 
apoi dispăru o dată cu circul. Aflarăm de la duhovnicul 
Maffiei că era căutat de asociaţii lui în legătură cu 
dispariţia unui colier de diamante şi-i luarăm urma. 
Traversase Mediterana cu potirul în geamantan, 
deghizat în îngrijitor de elefanţi, cu concursul unei 
frumoase acrobate de la circ, pe care n-o numesc. La 
Istambul îl pierdurăm din ochi dar izbutirăm să ne 
împrietenim cu domnişoara Rândunica şi dânsa ne 
promise că o să ne ajute. Intr-adevăr, acum câteva zile 
ne-a trimis o telegramă să venim repede la Constanţa 
că Leopold a fost ucis şi singură nu mai poate da de 
urma potirului. 

— Hai, acum dă-i drumul tu, mă adresai cu asprime 
domnişoarei Rândunica. Şi fără iordane, ai înţeles?... 

— Hă-hă... mi-a promis că mă ia de nevastă, începu 
să bâzâie incorecta, şi că mergem la Hollywood ca să 
facem cinematografie. Era cam gras şi mult mai în 
vârstă decât mine dar nu-mi displăcea fiindcă era 
totuşi un dur. Familia Brown venise cu nişte diamante 
din America şi Leopold, deşi erau asociaţi, le-a ascuns 
în potir şi s-a făcut că nu ştie nimic. Da, potirul are 
fundul dublu care se deschide cu un clenci. Trebuie să- 
i Ştii secretul. S-au percheziţionat unul pe altul, 
diamantele nicăieri! În aceeaşi zi, Giuseppe a întins-o 
şi, din cauza asta, bănuielile au căzut pe dânsul. La 
Istambul i-au luat urma şi el a intrat într-un magazin de 
antichităţi şi a pus potirul pe un raft. Apoi a luat-o la 


goană. După ce a scăpat de urmăritori, m-a trimis pe 
mine să cumpăr potirul, dar acesta fusese, între timp, 
vândut unui turist român. Lui Arhibald. Leopold s-a luat 
după cumpărător iar eu am venit peste câteva zile cu 
circul. 

— Şi aici de ce nu şi-a luat potirul înapoi? 

— Fiindcă Arhibald zicea că l-a pierdut! 

— Deci, adio diamante! Tu ce te-ai mai băgat?... 

Ei da, dar Leopold făcuse cercetări şi aflase că 
potirul se pierduse la Muzeul din Malu-Mare! După 
teoria lui existau trei posibilităţi: 

a) potirul să fi fost şterpelit de cei de la Casa 
vestigială; 

b) Decebal Marinescu, directorul muzeului să-l fi 
oprit pentru sine şi, din ură personală, să fi dat vina pe 
cei de la Casa vestigială; 

c) potirul să fie la Arhibald şi acesta, în înţelegere cu 
Marinescu, să încurce lucrurile până scapă de 
urmăritori. 

La toate aceste ipoteze, Rândunica mai adăuga una: 

d) potirul se putea afla chiar la Leopold şi acesta 
minţea că nu-l are, pentru a trage chiulul atât 
urmăritorilor cât şi ei, care îl ajutase când îi era mai 
greu. 

— Va să zică nu mai puteai trăi fără diamante! 
Bravo, bă! La tac-tu acasă numai diamante ai purtat!... 
Aflaţi, porumbeilor, că potirul nu este aici Şi dacă ar fi 
aici, ar fi atât de bine ascuns încât voi singuri nu l-aţi 
putea găsi câte zile oţi avea. In afară de faptul că, 
după cum aţi văzut, ştiu să mă apăr foarte bine. Totuşi, 
consider că dorinţa voastră de a vă lua înapoi potirul 
este cinstită. Doresc din toată inima ca ordinul 
Magdalenelor să se vindece pentru totdeauna de colici 
abdominale, torticolis, pemfigus şi psittacoză, dacă 
într-adevăr suferă de aceste boli. Vă promit că, după 
ce se potolesc lucrurile, potirul, fără diamante, va fii al 


vostru. Şi nu mai umblaţi cu minciuni sfruntate: că 
puteţi voi să lansați pe cineva în muzica uşoară, la San 
Remo, că nu se prinde. Fetele noastre sunt prea 
deştepte ca să vă creadă şi, de altfel, au fost păcălite 
de alţii înaintea voastră. E ruşinos, mai ales pentru 
tine, părinte, să umbli cu tertipuri dintr-astea, că eşti 
faţă bisericească. _ 

Mă ascultau toţi trei foarte stingheriţi. Inghiţeau cam 
greu micul meu discurs dar n-aveam ce le face. Le mai 
turnai câte un pahar de whisky, ca să li se pară soarta 
mai puţin crudă apoi le dădui liber. 

— Aşa! Acum căraţi-vă! Bănuiesc că aveţi maşina pe 
undeva pe-aproape. O luaţi pe farfuza asta, care e 
frumoasă pe dinafară şi proastă pe dinăuntru, ca baia 
comunală. Să fiţi cuviincioşi pe drum şi să o duceţi 
direct la ea acasă, că am să verific. Cu cântec înainte, 
marş! 

După ce băgai cobrele la căldură, rămăsei pe terasă 
respirând adânc răcoarea piperată a nopţii. Dinspre 
mare venea un miros sălbatic de sare şi catran şi de 
funingine. M-aş fi îmbarcat, în noaptea asta, pe o 
corabie de pirați, să străbat toate mările cu sabia goală 
în mână! Eram al dracului, şmecher şi turbat! Pe toţi îi 
pusesem cu botul pe labe, inclusiv pe această dulce 
Rândunică, sirenă  perfidă cu ochi  languroşi. 
Raminagrobis o să rămână cu gura căscată când i-oi 
povesti ce grozav am răsucit lucrurile! He-he! Meritam 
din plin un Campari! Fără somnifere în el, un Campari 
turnat cinstit-lăutăreşte. Mă şi grăbeam să mi-l ofer, 
când auzii un automobil apropiindu-se cu zgomot. Un 
Wartburg manevrat prosteşte. De o mână de călugăr, 
probabil. În dreptul vilei păru că încetineşte, apoi auzii 
o voce subţire strigând: 

— Bestie! O să ne mai întâlnim noi! Eşti o bestie, un 
rudimentar! 

Şi o flacără mare izbucni în curte. Mi-adusei aminte 


de maşina lui Leopold, părăsită de mine lângă un 
boschet chiar în apropierea porţii şi mă repezii într- 
acolo. In cursa mea nebună mă izbii nas în nas cu alde 
lordan, în cămăşi de noapte cu râuri. 

— la-uite! se mirară amândoi într-un glas. 

Foştii mei musafiri, şi aici recunoscui mâna 
Rândunicăi, aruncaseră peste sărmana Mangustă o 
sticlă cu benzină, aprinsă. Îţi făcea şi rău să o vezi în 
ce hal o aduseseră nemernicii ăia. 

— Dar domnişoara unde e? mă întrebară cei doi, 
grijulii. 

Răspunsul meu păru să-i zăpăcească complet, căci 
se retraseră imediat pe călcâie şi intrară în casă în pas 
alergător, trântind cu putere uşile după dânşii. 


_ „__ Capitolul V 
INCEPE RAZBOIUL CELOR TREIZECI DE 
OUA 


Raminagrobis se tunsese scurt şi purta pe cap o 
caschetă albă, părând un bătrân lup de mare în 
retragere definitivă. Ascultă cu bunăvoință informaţiile 
pe care i le dădeam, sorbind tacticos din sticla adusă 
de mine şi, când consideră el că era de ajuns, mă opri 
cu un gest. 

— Gata! Curtea e luminată! Ceea ce s-a făcut e bun 
făcut, ce să mai vorbim! Ai lucrat la inspiraţie, în mod 
empiric, şi totuşi ai făcut câţiva paşi înainte. Te felicit! 
Nu mă aşteptam! 

— Mulţumesc, rabi! Stai să-ţi mai torn. 

— Pe viitor să-mi torni fără să mai ceri permisiunea. 
Ai mână liberă în problema asta. lar în ceea ce priveşte 
afacerea noastră, începând de astăzi ea va intra pe 
mâini sigure. Rolul tău e să faci pe prostul. Cred că n-o 


să-ţi vină greu. De-acum intră în acţiune logica de fier 
a bătrânului Raminagrobis, zis Chinezu, spaima 
infractorilor de pe toate continentele! 

Avea deseori astfel de momente de entuziasm facil, 
eu mă obişnuisem să-l las să peroreze fiindcă ştiam că 
asta îl face fericit. Pentru următoarele zile îşi pregătise 
destul de bine terenul. Trăsese în gazdă chiar peste 
drum de Clopotul Mării, la părinţii lui Ţoancă-mică, al 
cărei tată era mecanic-auto. Bucuria lui, căci avea 
ocazia să mai meşterească niţel. Imi porunci să trimit 
chiar mâine Trabantul şi Mangusta la ei în curte, 
pentru revizie generală. Ţoancă-mică îl interesa ca om. 
II cunoscuse şi pe iubitul ei, pe Gicu, şi le promisese 
amândurora tot sprijinul. Era în Malu-Mare de mai puţin 
de douăzeci şi patru de ore şi se împrietenise cu toată 
lumea. Băuse chiar şi el ţuică la Clopotul, unde 
Papastratos îi arătase geamul spart cu ocazia luptelor 
dintre neolitici şi paleolitici, şi-l pusese la curent cu 
toată bârfa orăşelului. 

— Concepţia mea este următoarea, îmi comunică 
marele înţelept, după o matură reflexiune. Elementul 
principal în această afacere sunt ouăle de brontozaur! 

— Fii serios! N-au nici o legătură cu ceea ce căutăm 
noi! 

— Aşa crezi tu! 

Conversaţia avea loc în camera lui Raminagrobis, o 
încăpere mare şi luminoasă, la parter, mobilată rustic 
şi având o fereastră care dădea în grădina plină de 
zarzări şi de moşmoane a locuinţei. Mălai-mare era 
găzduit împărăteşte, aceasta din cauză că mecanicul 
făcea şi el parte, probabil, din şleahta inventatorilor şi 
căpătase faţă de eruditul său coleg o profundă 
venerație. În timpul convorbirii noastre, intrase 
Ţoancă-mică, după o scurtă ciocănitură la uşă, 
aducând dulceţuri şi cafele. Observai că îşi dăduse cu 
ruj pe buze şi că miroase a parfum, şi-mi fu niţeluş 


necaz pe Raminagrobis. Cum naiba se făcea că 
totdeauna Chinezu dădea peste câte o pleaşcă, fără să 
facă nici cel mai mic efort? Nu, era strigător la cer! 

— vă mulţumesc, domnule consilier, şopti tânăra 
copilă, privindu-l cu devotament pe marele înţelept, că 
i-aţi promis lui Gicu ajutorul dumneavoastră. De-abia 
aşteaptă să ne căsătorim. 

Era să întreb ce nevoie avea Gicu de ajutor la 
căsătorie, dar amintindu-mi de probele pe care trebuia 
să le treacă şi nevoind să spun o grosolănie, tăcui. 
Raminagrobis o apucase pe fată de mână şi o poftise 
să ia loc. 

— Stai jos, fiica mea, rosti caiafa cu o voce solemnă, 
prefăcută. Discutam tocmai viitorul tău. Prietenul meu 
e de părere că bătăliile dintre cele două muzee sunt 
din ce în ce mai violente şi se teme să nu avem pe 
viitor, şi victime omeneşti. Cum mai merge Gicu, cu 
nasul? 

— Îl doare grozav. Numai când îl sărut eu pe frunte îi 
trece pentru câteva minute, apoi iar încep junghiurile. 

— Să stea în pat, cu comprese reci şi cu mâna 
stângă ridicată în sus. 

— E imposibil! A fost numit şeful unui grup care 
apără Casa vestigială şi a jurat să-şi facă datoria până 
la ultima picătură de sânge. 

— Atunci, dă-mi voie să mă tem pentru viaţa lui! 

Celebrul detectiv, profund cunoscător al sufletului 
omenesc, cugetă câteva clipe intens apoi sări în 
picioare cu un aer iluminat. 

— Am o idee genială, spuse el. Pepsi, te rog s-o 
notezi. Să împărţim ouăle de brontozaur juma-juma. În 
felul acesta pacea va fi salvată! 

— Şi Gicu în afară de orice pericol! şopti Ţoancă- 
mică radiind de fericire. 

— Vorbim să n-adormim, intervenii eu. Credeţi voi că 
Villanova o să accepte împărţeala atâta timp cât ouăle 


de brontozaur sunt la el? Să fim serioşi! 

Ţoancă-mică reflecta cu capul în pământ. 

— O să-l conving eu, domnule consilier, spuse dânsa 
într-un târziu. Mie nu-mi refuză nimic. Dar o să mă 
coste. Tot ce vă rog e să nu-i spuneţi lui Gicu, 
niciodată, nimic. 

— Îi facem o cinste lui Villanova la Clopotul Mării, 
dacă e atât de pleşcar şi gata. Pe urmă îţi iei transferul 
de la tovarăşul Marinescu, te încadrăm la Casa 
vestigială, ca să fii la un loc cu Gicu, vă căsătoriţi 
imediat şi aţi terminat bâlciul! Pepsi vă va fi naş! 

— Numai că Marinescu o să-i refuze transferul, 
obiectai eu care ştiam ceva mai multe decât Chinezu 
în problema aceasta. 

— Când îi aduci pe tavă zece ouă de brontozaur sau 
câte or reveni partea lui?... Fugi de-aici că prea eşti 
sceptic! 

— Cu tovarăşul Marinescu am să discut şi eu, şopti 
Ţoancă-mică îmbujorându-se la faţă. Mi-a spus că, 
pentru mine ar face orice, oricând. Sunt curioasă să 
văd dacă se ţine de cuvânt. 

— Bine, copila mea, încheie Raminagrobis privind-o 
lung. Atunci du-te întâi la Villanova, nu mai pierde 
timpul. Gândeşte-te că tot ce faci e pentru dragostea 
voastră, a ta şi a lui Gicu. 

Rămaserăm singuri şi tăcuţi. Ţoancă-mică părăsise 
încăperea ca un brav stegar ce merge la moarte 
sigură. Nu înţelegeam de ce ne cramponam noi de aşa- 
zisele ouă de brontozaur, dar prietenul meu îmi închise 
gura declarând că sunt opac şi că îmi interzice să mai 
discut despre acest lucru. 

— Bine-bine! Şi de ce îţi zicea: „domnule 
consilier”?... 

— Aşa m-am prezentat şi aşa mă ştie toată lumea. 
Sunt consilierul juridic Raminagrobis din Bucureşti, în 
concediu medical. Surmenaj. O să stau aici toată vara 


să mă reconfortez. Dar să lăsăm vorbăria şi să vedem 
ce mai avem de lămurit în prima urgenţă. Am şi făcut o 
listă, ţi-o dau ca să mă verifici, să nu uităm ceva 
important. 

Îmi întinse o bucată de hârtie pe care erau scrise 
următoarele: 

1. Să o cunosc şi eu pe Rândunica aia să văd ce-i 
poate pielea. 

2. Să dau costumul cel alb la călcat că s-a cam 
şifonat în genunchi. 

3. Legătura cu directorii celor două muzee. 

4. Scrisoare Genoveva. (Mă plimb noaptea pe faleză 
şi mă gândesc la tine. Etc., etc. Şi vreo două 
metafore). 

5. Poate aflu prin artizanii-inventatori unde se 
ascund Arhibald şi Mirandolina. 

6. Idem unde se ascunde familia Brown. 

7. Să-mi iau ţigări. 

8. Să văd ce e cu [oancă-mică (mai târziu niţel). 

9. De umblat la maşinile lui Pepsi să vedem ce au. 

— Le-ai cam amestecat, maestre, observai eu după 
ce citii lista. În sfârşit, mie ce sarcini îmi dai? Să-ţi iau 
ţigări sau să-ţi duc costumul cel alb la călcat? Fiindcă 
de punctul unu sau opt bănuiesc că ai să te ocupi 
singur. 

— Fără ironii, Taxon! mă puse la punct marele 
detectiv. Începem de mâine. Astăzi o să fim numai şi 
numai mecanici-auto. Ne ajută şi gazda care e un as. 
Ar fi bine să te repezi până acasă şi să aduci nişte 
tonifiante. Adică vin şi eu cu tine ca să remorcăm 
maşinile chiar în seara asta. 

Până târziu ne luptarăm cu şaibele şi cu piuliţele. 
Tatăl lui Ţoancă-mică era un artist şi, din cauza 
băuturii, se ambală voind să-i demonstreze musafirului 
de ce e el în stare. Avea şi doi ucenici pe care îi 
mobilizase la lucru, plus noi doi, treaba mergea 


repede. Când se întunecă aduse un Petromax în curte 
şi mai continuarăm cu lucrul încă vreo două ore, până 
pe la vreo unsprezece. Motoarele celor două maşini 
fură demontate şi piesele băgate în gaz. Caroseria 
Mangustei, scaunele şi cauciucurile erau numai bune 
de aruncat, dar lui Raminagrobis îi intrase în cap să 
înlocuiască motorul Trabantului cu cel al Mangustei şi 
gazda, entuziasmat de această idee şi puţin cam pilit, 
izbucnise în urale. Aşa meştereală mai înţelegea şi el, 
se vedea cât de colo că „domnul consilier” este un om 
mare, poate trânteşte şi un articol. Jură că şi mâine 
dimineaţă tot de treaba asta o să se ocupe şi, în cele 
din urmă, plecă la culcare cântând, susţinut cu grijă, 
parcă ar fi fost de sticlă, de cei doi ciraci ai săi. Abia 
dispăru în camera lui că şi auzirăm portiţa de la intrare 
scârţâind. Se întorcea Ţoancă-mică. 

— Ar fi păcat să nu iasă bine, zise ea trântindu-se pe 
o bancă, după cât am alergat astăzi şi după câte 
sacrificii am făcut. Sunt moartă de oboseală. Gicu va 
trebui să-mi fie recunoscător toată viaţa. 

Intrarăm în casă pentru ca fata să ne dea un raport 
detailat. Petrescu-Villanova consimţise să împartă cu 
ceilalţi ouăle de brontozaur, în dorinţa de a da un 
ajutor tovărăşesc activităţii de cercetare a colegilor de 
la Muzeu. Dăduse şi o declaraţie scrisă, pe care fata o 
dusese lui Decebal Marinescu, în schimbul transferului. 

— Dar acum vine partea interesantă, continuă 
Ţoancă-mică. Pe când mă aflam la Muzeu în problema 
transferului, aud o maşină intrând în curtea din spate. 
Decebal era dincolo după un tirbuşon. Ce să caute o 
maşină în curtea din spate mi-am zis eu? Mi-am luat 
repede pantofii în picioare şi m-am apropiat de geam. 
Patru bărbaţi cu mutre de boxeri şi o femeie se 
îndreptau spre clădirea veche, care e închisă pentru 
reparaţii capitale. Am avut impresia că femeia este 
prizoniera celor patru dar nu sunt chiar sigură şi n-am 


avut timp să verific, fiindcă, auzind paşii lui Decebal, 
am sărit repede la locul meu, pe canapea, ca să nu-i 
dea de bănuit. După ce am mai stat de vorbă un pic cu 
directorul, mi-a dat transferul şi m-a condus până la 
poartă. În aripa veche, o odaie din fund, de la etaj, era 
luminată. Sunt sigură că tipii ăia sunt cazaţi acolo. 

— Ştii cumva ce marcă era maşina din curte, întrebă 
Raminagrobis? 

— Cred că Fiat 1800. 

— Bine. Ai făcut treabă serioasă, Gicu o să fie fericit. 
Acum du-te să mănânci ceva, că ţi-o fi foame. 

— Nu mi-e foame deloc! Şi Decebal şi Villanova m-au 
tratat cu fursecuri. Am luat câteva şi în poşetă, pentru 
Gicu. Să vă dau şi vouă?... 

— Lasă. Păstrează-le pe toate pentru Gicu. Noi 
suntem  profilaţi mai mult pe murături decât pe 
dulciuri. 

După ce plecă fata, Raminagrobis sări în sus.! 

— Aia sunt oamenii tăi, bătrâne, iar femeia e 
Mirandolina care ţi-a dat cu sticla în cap. Hai să-i luăm 
prin surprindere! 

Gândul că în curând voi putea pune mâna pe femeia 
necredincioasă, care de data aceasta era, poate, 
prizonieră, precum şi pe asasinii lui Leopold, îmi dădea 
aripi. Totuşi, în curtea muzeului pătrunserăm cu multe 
precauţiuni, deoarece, la fiecare intrare, muzeografii 
făceau de planton, înarmaţi cu sulițe luate din panoplii. 
Clădirea veche părea părăsită. Intrarăm pe o portiţă şi- 
i dădurăm ocol. Într-o margine se afla maşina despre 
care ne vorbise Ţoancă-mică. 

— Întâi să le tăiem retragerea, şopti marele strateg 
ridicând capota maşinii. 

Mă repezii la ventiluri şi le deschisei, unul câte unul, 
fără să uit roata de rezervă. Între timp, tovarăşul meu 
îşi umpluse un buzunar de bujii. 

— Uite şi fereastra luminată, şopti el după ce privise 


cu atenţie clădirea. E cam sus, dar pentru un fost 
acrobat nu contează; te urci frumuşel pe burlan şi ai 
să-ţi vezi visul cu ochii. 

Însemna să stric un costum de haine nou-nouţ, abia 
în dimineaţa aceea scos din garderoba lui Leopold, 
însă ar fi fost meschin din partea mea să fac astfel de 
calcule, când costumul nu mă costase nici un ban. Mă 
căţărai şi, dincolo de geam, în lumina palidă a unei 
lămpi cu gaz, o văzui într-adevăr pe fosta mea iubită. 
Se dezbrăca părând că se pregăteşte să se culce. 
Coborâi câţiva metri şi-l informai pe Raminagrobis care 
era situaţia. Intenţionam să intru peste ea şi să-i cer o 
explicaţie. El n-avea nici un rol în treaba asta, decât să 
fie cu ochii în patru şi să dea alarma dacă apar de 
undeva bandiții sau vreo echipă a muzeografilor. 

Urcai din nou pe burlan. Spre norocul meu, fereastra 
camerei alăturate era deschisă. Îmi făcui vânt înăuntru 
apoi ieşii pe coridor şi ciocănii la uşa Mirandolinei. 

— Sunt gata! strigă ea. Vin imediat! 

Când se pomeni cu mine în cameră începu să 
tremure ca piftia. Se lipise de zid, cu mâinile apăsate 
pe inimă, şi mă fixa cu ochi de Meduză. Nu ştia ce să 
spună. Aruncai o privire rapidă prin încăpere. Era clar 
că aici locuia de câteva zile, de aia nu o găsisem eu în 
tot Malu-Mare. Îmi dădui seama că în noaptea aceea 
avea drumuri misterioase de făcut, fiindcă îmbrăcase 
un tricou şi nişte pantaloni negri, uniformă de 
spărgător. 

— Rău ai mai ajuns, cucoană, îi spusei cu dispreţ. 
Unde sunt cheile false? Şi diamantul de tăiat 
geamurile?... 

Tresări ca un cal nărăvaş pe care-l împungi cu un 
pinten. Când începu să vorbească, îmi dădui seama că 
va avea loc încă una din celebrele noastre certuri. 

— Nu eram sigură că eşti tu, în carne şi oase, zise 
ea, dar acum te recunosc precis. După bădărănie! 


— Zău? După bădărănie?... Află că n-am deloc 
intenţia să vorbesc cu o infractoare cum aş vorbi cu o 
contesă. 

— Infractoare? Asta-i bună!... Ti-am furat ţie ceva? 

— He-he, ce tupeu! Dar la Casa vestigială cine voia 
să intre prin efracţie, tata? Pantofi treizeci şi şase şi 
jumătate, mânuşi bej, cinci puncte. Ce, crezi că eu sunt 
tâmpit? 

— Nu eşti tâmpit, eşti prost! Numai eu am mânuşi 
cinci puncte? Şi, în plus, n-a dispărut nimic, dacă nu 
mă-nşel. 

— N-ai avut timp, că ai fi şparilit totul, bibilico, le-ai fi 
lăsat rafturile goale nefericiţilor ălora. Dacă nici eu nu 
te-aş şti, ce apucătoare eşti şi ce moartă după bani. 

— Mulţi bani ai cheltuit tu cu mine!? Că-ţi tremura 
mâna şi când era vorba să-mi oferi o îngheţată de doi 
lei! 

— Lasă că o să te îmbuibe Arhibald al tău după ce 
veţi reuşi să furaţi diamantele. 

— Ei da, dacă vrei să ştii, Arhibald e un bărbat atent 
şi foarte tandru. Mângâierile sale sunt pline de duioşie. 

— Mi-e şi silă când te aud cu câtă neruşinare te lauzi 
cu activitatea ta amoroasă. Ai putea fi mai blazată, că 
ai, slavă domnului, destulă experienţă în materia asta! 

— Aşa vorbeşti, nemernicule? Ei bine, află că eram 
sătulă până peste cap de gingăşiile tale de brută 
egoistă şi mereu aflată sub influenţa alcoolului. Proastă 
am fost când m-am încurcat cu tine şi-mi pare bine că, 
până la urmă, tot am reuşit să te las mască, tocmai 
când îţi era lumea mai dragă! 

— Bine ai făcut! Pentru asta o să-ţi rămân 
recunoscător o viaţă întreagă. lar din punctul tău de 
vedere, e pur şi simplu splendid. In felul acesta vei 
putea să-ţi urmezi adevărata vocaţie şi să deschizi o 
casă de rendez-vous. 

— Să-ţi fie ruşine! Măgarule! Huliganule! 


începu să-mi arunce în faţă cele mai groaznice 
adevăruri, era splendidă şi mă simţeam aproape fericit 
să o aud din nou înjurându-mă, când văzui că figura ei 
se destinde fără vreun motiv aparent şi pe buze îi 
înfloreşte cel mai serafic zâmbet pe care mi-l oferise 
vreodată. Imediat îmi trecu prin minte că schimbarea 
asta la faţă ascunde o mare primejdie pentru mine 
însă, nu avui timp să raţionez prea mult, fiindcă, o 
lovitură dată cu ştiinţă pe la spate, mă făcu să-mi pierd 
uzul raţiunii, înainte de a putea întrezări măcar chipul 
laşului atacator. 

* 

Când făcui ochi, Raminagrobis era la căpătâiul meu 
şi-mi masa, cu putere, ceafa. 

— Dacă-aş avea puţin coniac, îmi spuse el, te-aş 
pune într-o clipă pe picioare. 

— Dacă nu e, nu e! Nu-mi mai spori, de pomană, 
suferinţa. Mai bine spune-mi ce s-a întâmplat? 

— Când te-am auzit grohăind mi-am dat seama că 
eşti atacat. Ca să mă urc şi eu pe burlan ar fi durat 
prea mult şi apoi mă puteau aştepta la fereastră şi să- 
mi dea cu ceva în cap. Am claxonat de câteva ori şi, 
imediat, toată banda, inclusiv Mirandolina, a răbufnit 
pe uşi şi pe ferestre. N-am apucat să-i întreb de vorbă 
că au şi sărit gardul, făcându-se nevăzuţi în grădina 
publică. M-am repezit pe scări şi te-am găsit aici, făcut 
groggy. Interesant e că muzeografii nu au dat 
importanţă zgomotelor. Asta mă face să cred că sunt 
de conivenţă cu tâlharii. Totuşi e bine să ne grăbim, că 
dacă se dă alarma şi ne prind aici, până să ne lămurim 
noi, putem încasa o ciomăgeală serioasă. 

Avea perfectă dreptate, aşa că părăsirăm camera în 
cea mai mare grabă, tot pe ruta aeriană care era cea 
mai rapidă, în timp ce dinspre clădirea nouă a 
muzeului se auzeau comenzi militare. Se mişcau cam 
moale muzeografii ăştia, probabil făcuseră armata la 


manutanţă, şi lui Raminagrobis nu-i plăcea acest lucru. 
Ca să-i întărâte, când ajunserăm din nou în dreptul 
Fiatului, claxonă de câteva ori prelung, apoi blocă 
claxonul cu un băț de chibrit. Urmă imediat o ploaie de 
pietre, nu observarăm dacă erau neolitice sau 
paleolitice fiindcă se făcuse întuneric şi fiindcă nu 
tineam neapărat să-i vedem şi efectele. Ne grăbirăm 
să ajungem acasă, pe căi ocolite, în partea opusă a 
oraşului. 

Treceam amândoi ca nişte fantome pe străzile 
pustii, în timp ce, în urma noastră, dinspre muzeu 
încoace, zgomotele înviau unul câte unul. Dar noi 
mărşăluiam pe uliţe încă adormite, pe trotuare asupra 
cărora întunericul se vărsa lent ca o smoală. Noaptea, 
urbea mirosea al dracului a peşte şi marea foşnea într- 
una ca un lan nevăzut de porumb cu frunzele uscate 
de secetă. Apoi chiţăi o geamandură şi lumina unui 
reflector trecu anapoda peste cer. Un cor de glasuri 
bărbăteşti începu să vocifereze în noapte. Dar toată 
hărmălaia venea din altă parte decât cea ştiută de noi. 
Cu sentimentul că n-am făcut nici o scofală, o luarăm 
la fugă spre locuinţa lui Raminagrobis. Pătrunserăm 
mai întâi în grădină apoi, prin fereastră, în camera lui. 
Spre marele nostru noroc nu ne văzuse nimeni. Ce se 
întâmplase în altă parte şi de ce vuia acum oraşul, o să 
aflăm noi şi mâine dimineaţă. 

Mă pregăteam să plec şi eu spre casă când o 
ciocănitură discretă în uşă ne anunţă că aveam 
vizitatori. Era Ţoancă-mică, ciufulită, cu ochii cârpiţi de 
somn şi, în spatele ei, Gicu, într-o stare de agitaţie de 
nedescris. Nici nu era în stare să scoată un cuvânt. li 
turnarăm un deget de coniac dar asta îl zăpăci şi mai 
rău. 

— Da' spuneţi o dată, frate, ce s-a întâmplat! se răsti 
Raminagrobis exasperat. A intrat cumva peste tine? 

— Nu, zise Ţoancă-mică. Gicu să facă una ca asta? 


S-a întâmplat ceva mult mai grav: acum o oră s-au 
furat ouăle de brontozaur de la Casa vestigială. 
Tovarăşul Villanova spunea că dă foc oraşului. Nu, 
Gicu?... 

* 

Eram sortiți, pesemne, să colindăm oraşul în 
noaptea aceea, dar cui îi mai ardea acum de somn! 
Până se echipă Toancă-mică dădurăm repede câte o 
duşcă pe gât, ca să ne recăpătăm elasticitatea 
tesuturilor şi a glandelor cu secreție internă, apoi o 
pornirăm, toţi patru, în trap săltat spre Casa vestigială. 
Aici era o adevărată tragedie. Toate luminile aprinse, a 
giorno, iar Villanova, în cămaşă de noapte, alerga de 
colo până colo, prin curte, fără nici un rost, zmulgându- 
şi părul. Când ne văzu, veni în fugă spre noi, 
pierzându-şi într-una papucii. 

— Ne-au ucis, tâlharii! gemea el. Perfizi, bezmetici, 
Inexorabili! Ah, Marinescule, Marinescule!... Cu mâinile 
acestea îl voi sugruma, domnilor, v-o jur! Imi pare bine 
că e aici şi tovarăşul de la minister să mă audă. Pe 
urmă, ce-o fi, o fi, nu-mi mai pasă de nimic! 

— În fond cum s-a-ntâmplat? Dacă te tot văicăreşti 
şi nu vorbeşti ca lumea, n-o să înţelegem ce spui. 

Da? Bine! Era clar, după Villanova, că atentatorii 
cunoşteau locurile şi ştiau că se face de gardă zi şi 
noapte la fiecare intrare. La Casa vestigială erau tot 
atâtea intrări câte ieşiri, precizase în mod inutil 
Petrescu-Villanova. Prin ce anume mijloace nu se ştie 
încă, bandiții  reuşiseră  să-adoarmă cele două 
sentinele, doi muzeografi principali în care Casa 
vestigială îşi pusese cea mai mare nădejde. Ce-or fi 
mâncat, ce-or fi băut, nu se ştia la acea oră, deoarece 
victimele nu se treziseră din somnul lor artificial. Pe 
urmă s-a operat în linişte. Abia când venise schimbul 
se dăduse alarma şi, imediat după asta, descoperiseră 
nenorocirea. 


Ne apropiarăm de cei doi muzeografi. Dormeau cu 
gura căscată, părând că n-au de gând să se trezească 
până la ziuă. Tot pipăindu-i, Raminagrobis descoperi că 
unul avea o mică înţepătură după ureche. Il căutarăm 
şi pe celălalt şi găsirăm o înţepătură asemănătoare la 
ceafă, puţin deasupra gulerului. 

— Aici s-a lucrat cu o sarbacană, glăsui celebrul 
detectiv improvizat. Treabă curată. Printr-o ţeavă cât 
un fluier, dar mai subţire, se suflă de la distanţă o mică 
săgeată înmuiată într-un narcotic cu efect instantaneu. 
Dacă vrei să-ţi omori adversarul foloseşti o otravă 
puternică, de exemplu veninul de viperă sau curara. In 
Malaezia se practică uneori sistemul acesta. Dacă aţi fi 
citit măcar una din cărţile mele n-ar mai fi fost nevoie 
să vă dau atâtea explicaţii acum. 

— Perfect, s-a folosit o sarbacană. Dar cine a folosit- 
o şi în ce scop? Şi ce-i de făcut?... 

Şi Villanova voia să cunoască aceste amănunte 
esenţiale, dacă era posibil. 

— Nimic mai simplu, continuă Raminagrobis pedant. 
Făptaşul e cineva care a avut nevoie de nişte ouă de 
brontozaur. 

— Îi omor! răcni directorul Casei vestigiale. 

— Stai niţel. Sau altcineva care, în schimbul 
lucrurilor furate, inestimabile din punctul vostru de 
vedere, vrea să obţină altceva, mult mai important 
după aprecierea lui. 

— Haiti! se complică lucrurile, şopti lângă mine 
Ţoancă-mică,  dârdâind de frig. Ce interesant 
raţionează domnul consilier, nu Gicu? 

„Domnul consilier” ridicase o sprânceană, flatat. 

— Dar o sarbacană... nu ştie oricine să o folosească. 
Şi, întrucât de la gard până aici sunt treizeci de metri, 
cel care i-a adormit pe muzeografi trebuie să fi fost un 
expert. Există vreun turist din India în localitate? Sau 
din Malaezia?... 


— După câte ştim noi, nu! 

— Au găsit vreun ticălos pe undeva şi l-au plătit 
bine. Unii pentru bani sunt în stare să-l omoare şi pe 
ta-sul 

Mă gândeam, fără să vreau, la prietenii mei, circarii, 
însă căutai să alung din mintea mea orice bănuială. 
Totuşi, îmi aminteam ca prin vis că bătrânul cornac, 
Kamma, proprietarul elefantului Rajah, apăruse cândva 
în program, acum vreo treizeci de ani, sub numele de 
„Omul cu sarbacana”. Dar ce interes ar fi avut Kamma 
să se amestece într-o afacere atât de murdară? Nu, 
mai bine îmi ţineam gura şi mă făceam că nu ştiu 
nimic. Ce să-l mai care de pomană pe la miliţie pe 
bietul om, pentru amintirile mele care nici măcar nu 
erau sigure. 

— Dar cu hârtia aceea din buzunarul plantonului ce- 
o fi? se întrebă, cu voce tare, Gicu. 

Într-adevăr, unul din adormiţi avea în buzunarul de 
sus al hainei un fel de scrisoare, pe jumătate ieşită în 
afară, gata să cadă. Villanova o desfăcu tremurând şi, 
la lumina unei lămpi electrice de buzunar, citi cu voce 
tare: 


SĂ SCOATEŢI POTIRUL DE UNDE OŢI ŞTI ALTFEL OUĂLE 
DE BRONTOZAUR VOR FI ARUNCATE ÎN MARE LA 1000 DE 
METRI ADÂNCIME. MÂINE LA ORELE 18 VĂ VOM CHEMA 
LA TELEFON SĂ NE SPUNEŢI CE-AŢI HOTĂRÂT, SĂ ŞTIŢI 
CĂ NU GLUMIM DE FEL. i ` 

BANDA MÂNA NEAGRĂ 


Ha, ha! „Banda Mâna Neagră!” Alt nume mai original 
nu găsiseră?! Îți venea să şi râzi! Se vedea clar că sunt 
nişte amatori! Villanova - însă nu înţelegea 
subtilitățile. 

— Ce-s idioțiile astea? începu el să zbiere, ieşit din 
minţi. Doamne sfinte, m-am săturat! De unde să scot 
eu potirul, dacă habar n-am unde e? Şi cum o să mă 


pot împăca până mâine cu Marinescu, un capsoman şi, 
în plus, duşmanul meu de moarte? 

— Hai să ne gândim, propuse Raminagrobis. Să 
căutăm, cu calm, o soluţie. Pentru început, sunt de 
părere ca [oancă-mică să se ducă după directorul 
Muzeului şi să-l poftească aici, iar până vine el noi să 
căutăm dacă n-au rămas niscaiva urme. Ce zici, 
Ţoancă-mică, eşti în stare să-l aduci pe Marinescu în 
dinţi, aici, într-o jumătate de oră? 

— Dar să vină şi Gicu cu mine, că mi-e frică de câini. 

Gicu era încântat să o conducă. După plecarea lor 
începurăm să cercetăm terenul de jur împrejurul curţii 
până când Villanova descoperi, lângă poartă, două 
urme de picior desculţ. Era, fără îndoială, picior de 
bărbat că prea era nasol. Căutarăm din nou şi mai 
dădurăm peste o urmă. Şi apoi alta. Direcţia plajă. Aici 
se pierdură în nisip, dar Raminagrobis mă lămuri că, 
ţinând seama de sensul general al mişcării, e mai mult 
ca sigur că infractorul intrase în apă, cu ouă de 
brontozaur cu tot. 

— la lăsaţi-mă-n pace cu teoriile astea, domne, 
protestă Villanova. Păi ştiţi dumneavoastră că treizeci 
de ouă de brontozaur cântăresc pe puţin, zece 
Kilograme? Aş vrea să te văd eu cum le iei în braţe şi 
pleci aşa prin apă, nebun de fericire. 

— Dar cine spune că a înotat cu ele, scumpule? La 
dracu' măi, voi nu raţionaţi deloc? A mers frumos până 
i-a ajuns apa la brâu şi bineînţeles că îl aştepta o 
barcă. Vezi ce simplu e? 

Petrescu-Villanova se scărpină în cap. Într-adevăr 
cam aşa trebuia să se fi petrecut lucrurile. Păi atunci 
însemna că n-o să mai punem mâna pe făptuitor în 
vecii vecilor. Şi eu aveam cam aceeaşi impresie. După 
mine nu există decât o singură soluţie: să le dăm 
potirul, şi gata! 

— De unde să-l scot, măi fraţilor? se tânguia într-una 


directorul Casei vestigiale. Ce mă tot omorâţi cu uşa 
încuiată? Vreţi să mă fac eu potir, dacă nu-l am? Da! 
îmi amintesc când l-a adus Arhibald, dar nu l-am luat 
eu fiindcă nu mă interesa barocul italian nici cât negru 
sub unghie. Abia dacă m-am uitat la el. Uite, acum 
dacă mi l-ar pune cineva pe tavă, n-aş putea să jur 
dacă e tot âla sau altul... 

Eu, personal, eram aproape convins că spune 
adevărul şi nici  Raminagrobis, prudenţa şi 
înţelepciunea personificată, nu părea că se îndoieşte. 
Dar poate că potirul se afla dincolo, la Marinescu? 
După câteva minute de angoasă (aşa m-a pus 
Raminagrobis să scriu, ca să dau un aer mai intelectual 
acestor însemnări), apăru şi echipa de şoc în frunte cu 
Ţoancă-mică. Directorul Decebal Marinescu păşea în 
urma ei, încurcat. Ar fi preferat, desigur, ca Villanova, 
care era mai tânăr, să fi venit la dânsul, dar situaţia 
părea mult prea gravă ca să mai ţinem seamă de 
protocol. Era meritul domnişoarei Ţoancă-mică, numai 
dânsa izbutise să-l facă să înţeleagă necesitatea 
acestei întrevederi urgente şi neobişnuite. 

— Ca să fiu cinstit, mormăi el fără să ne dea mâna, 
întâi am crezut că vreţi să ne trageţi clapa cu ouăle. 
Dacă nu insista domnişoara Ţoancă-mică şi nu-mi 
explica în amănunt cum stau lucrurile, se putea 
întâmpla o nenorocire şi mai mare, fiindcă nu sunt 
omul care să se lase păcălit, aşa cu una cu două. 

— Dar nici n-am avut acest gând, scumpe şi distinse 
confrate, protestă Villanova. Nici măcar o secundă nu 
ne-am gândit să ne batem joc de dumneavoastră. 
Eram prea zdrobiţi sufleteşte pentru ca să ne mai ardă 
de aşa ceva. Mâine te aşteptam să-ţi alegi 
cincisprezece din cele treizeci de ouă, aşa cum ne 
înţelesesem, şi, când colo, uite ce s-a-ntâmplat. E o 
grea pierdere pentru ştiinţă, dumneata îţi dai cel mai 
bine seama de asta. Suntem datori să-i facem faţă 


amândoi, strâns-uniţi. În aceste momente tragice, 
micile noastre pasiuni trebuie să dispară. 

Avea şi ăsta un papagal de te durea capul, ba îl 
găsise acum să umble şi la „O scrisoare pierdută”, însă 
Marinescu era prea acrit ca să piardă timpul cu vorbe. 

— Hai să fim serioşi, mârâi el şi făcând un gest 
brusc, lăsă să-i scape de sub haină mâneca înflorată a 
unei cămăşi de noapte, brodată în roşu şi galben, pe 
nişte splendide motive din Ţara Oaşului. Concret, ce s- 
a întâmplat, ce-i de făcut, ce părere au şi tovarăşii de 
la Bucureşti?... 

Raminagrobis, care, nu ştiu din ce cauză, se 
considera cel mai lucid dintre noi, îl puse la curent în 
câteva cuvinte. 

— Aşa că, încheie dânsul, nu ne mai rămâne altceva 
de făcut decât să le dăm potirul, să se spele cu el pe 
cap. Să se ducă acum Ţoancă-mică să-l aducă. 

Marinescu vru să ridice iar mâinile în aer însă îşi 
aduse aminte la timp că plecase fără bretele. Preciză 
că i se făcuse lehamite de povestea cu potirul. Toată 
lumea îl ancheta, Arhibald şi cu  nevastă-sa îi 
răscoliseră tot muzeul, în fiecare noapte o voce 
necunoscută îl ameninţa la telefon cu cele mai 
cumplite chinuri dacă nu restituie obiectul. Şi realitatea 
e că n-avea nici cea mai mică idee unde ar putea fi 
ascuns blestematul de potir. 

— Vă jur că nici nu m-am uitat bine la el, acum 
câteva săptămâni când l-a adus deşteptul de Arhibald 
la mine să i-l păstrez. 

— De unde spunea că-l are? 

— İl cumpărase de la Istambul, dintr-un bazar, cu 
ocazia unei excursii făcute prin O.N.T. de către 
institutul vostru. Aşa mi-a spus mie şi cred că nu 
minţea fiindcă era cu un grup mai mare şi au semnat 
cu toţii în registrul de impresii. Mi-aduc aminte că m- 
am mirat că un arheolog poate să arunce banii pe o 


piesă atât de neinteresantă, apoi mi-am amintit că el e 
arhitect, nu arheolog. l-am spus să-l lase pe un raft. Pe 
urmă a intervenit mutarea în actualul local şi 
despărţirea de Casa vestigială. Parcă numai de potirul 
lui aveam eu vreme să mă ocup pe vremea aia! 

— Ei, acum trebuie să-l scoţi, din pământ, din iarbă 
verde, că altminteri tâlharii o să arunce ouăle în mare 
la 1000 metri adâncime. 

— Vă jur pe copiii mei că nu ştiu unde poate fi. 
Pentru ouăle de brontozaur le-aş da toate potirele din 
muzeu, ce naiba!... Villanova mă cunoaşte doar... 

— Ce ne facem, fraţilor? începu Villanova să se 
tânguie. 

Lângă mine, Raminagrobis începu iarăşi să judece 
intens. Părea o fiară la pândă, iar simţurile sale 
deveniseră receptive ca nişte antene radar care 
strâng, într-un focar, imagini rătăcite în cosmos. Aş fi 
jurat că mintea îi zumzăie ca un stup sub ţeastă şi că, 
atât substanţa cenuşie, cât şi cealaltă, suprasaturate 
de fosfor, au căpătat proprietăţi  luminiscente, 
magnetice sau de semiconductor! 

— Am putea să le spunem, vorbi el într-un târziu, că 
au furat nişte imitații şi că ouăle adevărate sunt ţinute, 
în realitate, sub cheie. De fapt, aşa ar fi trebuit să 
procedezi, tovarăşu' Villanova, nu? 

— Da, interveni Marinescu, dar nu e bine ce propui 
dumneata. Dacă le spunem că sunt imitații, or să le 
arunce, pur şi simplu. 

— Exact. Îmi place că raţionezi ca un om normal. De 
aceea noi vom recunoaşte că suntem în posesia 
potirului şi vom accepta schimbul. 

— Eşti nebun, suflete? mă opusei eu. De unde să le 
dăm noi potir? N-auzişi ce spun oamenii ăştia de o 
jumătate de oră? 

— Faţă de astfel de criminali n-o să ne apucăm noi 
acum să facem pe corecţii. Îi amânăm vreo trei zile, pe 


motiv că suntem în inventar, de exemplu, şi, după asta 
le ducem alt potir, să vedem ei ce zic. Dacă nu se 
înghite, mărturisim că ne-am înşelat şi le ducem altul 
sau îi chemăm să îl caute ei şi-i facem prizonieri. Mă 
rog, ideea nu e prea grozavă, dar câştigăm timp şi 
putem să răscolim tot litoralul după vreun indiciu 
revelator. Dacă aveţi voi alte planuri mai bune, sa le 
auzim. 

În fond, ce altceva se putea face? Ne plimbarăm 
vreo jumătate de oră cu mâinile la spate prin curtea 
Casei vestigiale, dar nu ne veni nici o inspiraţie. 
Marinescu ne făcu semn să terminăm cu patrularea. 

— Uite ce e, zise el, hai să vedem ce sarcini are 
fiecare. Să facem un fel de plan de măsuri. Sau mai 
bine zis o înţelegere. 

— Perfect! se declară de acord Villanova. Aşternem 
totul pe hârtie, semnăm, punem ştampila. Ca să nu 
avem vorbe mai târziu. 

— La asta mă gândeam şi eu. Şi până scriem noi, o 
s-o rog pe Ţoancă-mică să mai dea o fugă până la 
muzeu să-mi aducă ştampila. Tu ştii unde e, scumpo? 
în sertăraş, unde ţinem noi fursecurile. 

— Sub cutia de aspirine?... 

— Exact! Şi, i-auzi ce zice Raminagrobis: să aduci şi 
registrul în care semnează vizitatorii, că vrea să 
verifice el ceva. 

— Bine. Dar să vină cu mine şi Gicu, fiindcă mi-e 
frică de câini. 

Între timp, fiindcă Decebal Marinescu refuzase să 
intre în Casa vestigiala, tovarăşul Villanova porunci să 
se scoată o masă în curte şi muzeografii aduseră toc şi 
hârtie pentru redactarea documentelor. 

— Să-i zicem aşa, propuse Villanova: „Intre Muzeul 
orăşenesc din Malu-Mare şi Casa vestigială din aceeaşi 
localitate, ambele reprezentate prin directori, a 
intervenit următoarea înţelegere... 


— Da, zise Marinescu. Pune mai bine: convenţie. Mai 
departe... 

— "Se constată, în primul rând, că în zona Malu- 
Mare este necesar să funcţioneze cel puţin două 
instituţii muzeistice, dată fiind amploarea cercetărilor 
arheologice din ultima vreme şi abundența vestigiilor 
descoperite, din care, cele mai importante sunt, fără 
îndoială, un număr de treizeci de ouă de brontozaur.” 

— Nu, obiectă Marinescu. Taie. Să zicem mai bine 
aşa: „Pornim de la existenţa, de fapt, a două zone 
muzeistice, delimitate în mod natural prin pârâul 
Gârliţa, care trece exact prin mijlocul oraşului”... 

Îi lăsarăm să se ciorovăiască şi, după vreo douăzeci 
de minute, ne chemară să ne citească actul. Incepând 
din acel moment, toate forţele oraşului erau mobilizate 
pentru găsirea ouălor de brontozaur. Patrule pe uscat 
şi pe mare, posturi de santinelă, pânde. Urma să se 
cerceteze casă cu casă, persoanele străine de 
localitate să fie filate. Ostilitățile dintre cele două 
muzee încetau până după găsirea şi împărţirea, în mod 
echitabil, a ouălor de brontozaur. Arbitru îl numiseră 
pe Raminagrobis, dar acesta îi refuză, declarând că 
voieşte să lucreze din umbră şi recomandându-mă pe 
mine în locul lui. Villanova îşi luase angajamentul să-l 
informeze şi pe Inspector, însă îl sfătuirăm să 
procedeze foarte discret, să nu apară nici o uniformă, 
că altfel, totul se putea da peste cap foarte uşor. 
Tocmai terminaserăm lectura când se întoarse şi 
Ţoancă-mică, mereu însoţită de credinciosul Gicu. 
Aducea, cum i se poruncise, ştampila şi condica 
vizitatorilor. 

— Nu se afla unde mi-ai spus tu, zise ea. Am găsit-o 
tocmai în şifonier unde-ţi ţii prosoapele. 

— Mă rog, principalul e că ai găsit-o. Te-a lăsat 
Ştefănescu să intri? 

— Pe mine să mă oprească Ştefănescu?!... 


Avea trecere mare în oraş Ţoancă-mică, se vedea 
clar lucrul acesta şi Gicu putea să fie mândru că 
viitoarea lui soţie se arăta a fi o fată descurcăreaţă, 
apreciată de şefii ei ierarhici precum şi de colegi, ca să 
nu pomenim decât de calităţile ei morale. lată că acum 
şi Villanova avea nevoie de ajutorul ei. 

— Ca să vezi..., exclamă dânsul, credeam că am 
ştampila la mine! M-am zăpăcit de tot în noaptea asta. 
Dă tu fuga, iubito şi ad-o! Ştii cutia neagră de sub 
canapea?... Acolo! 

Ţoancă-mică dispăru imediat, ca un elev foarte 
silitor ce ascultă de tovarăşul învăţător şi se-ntoarse 
imediat cu ştampila. 

Era chiar pe noptieră, în cutia unde-ţi ţii de obicei 
butonii. 

Până să perfecteze ei actul, Raminagrobis răsfoi cu 
febrilitate registrul de vizitatori. Mă uitam şi eu peste 
umărul lui şi, pe una din pagini, găsirăm o inscripţie 
datată din 10 aprilie: „Grupul de vizitatori care a vizitat 
Turcia, felicită pe tov. director al muzeului din Malu- 
Mare, tov. Decebal Marinescu, pentru modul interesant 
cum sunt prezentate exponatele.” Semnau: Arhibald, 
Micşuneasca, Mirandolina, Genoveva, Alidada şi 
Vicepreşedintele. 

— Ca să fiu sincer, nu au văzut nimic deosebit, 
preciză Marinescu, aflat probabil într-o criză de 
onestitate. Dar am fost coleg de liceu cu 
Vicepreşedintele. Asta e explicaţia textului. 

Se părea că ceea ce se putuse rezolva deocamdată, 
se rezolvase. „Acum hai să mai mergem şi noi la 
culcare”, bombănise lângă mine un muzeograf, „că 
sunt căpiat de somn”. Îi dădurăm dreptate şi ne 
împrăştiarăm,  care-ncotro, pe la casele noastre. 
Aveam acelaşi drum cu Raminagrobis şi când trecurăm 
prin dreptul bufetului „La Clopotul Mării”, văzurăm 
lumină. 


— Nu ştiam că Papastratos deschide de la şase, 
remarcă Raminagrobis. Hai să bem un ceai fierbinte 
înainte de culcare, că ne face bine. Poate are chiar de 
sunătoare sau de  muşeţel. Noroc, măi, nea 
Papastratos! Ce-ai păţit? 

— Mugşterii graşi, domnu' consilier, se  lăudă 
cârciumarul.  Adineauri mi-au venit chiriaşii, trei 
barosani, englezi sau americani, numai dinţi de aur în 
gura lor. Şi-au luat fiecare câte o sticlă de drojdie şi s- 
au dus să se culce. 

— Aoleo, bună idee, dă-ne şi nouă câte o drojdie. Şi 
altceva? 

— Şi două doamne extra. (Papastratos şerpui cu 
mâinile prin aer zugrăvind nişte busturi şi şolduri după 
gustul lui. 

— Tot americance? 

— Nu. De-ale noastre. Dar luxoase. Şi tinere. 

Raminagrobis se întorsese către mine şi mă examină 
critic, din cap până-n picioare. 

— Ai auzit? întrebă el gustând din drojdie. Şi ce 
măsuri iei? 

— O să trag un pui de somn până la douăsprezece. 

— S-o crezi tu! Te duci frumuşel acasă, faci o baie 
fierbinte şi un duş rece, te bărbiereşti cu perdaf, iei o 
gustare şi la ora opt fix, antemeridian, eşti prezent aici, 
îmbrăcat în alb strălucitor, cu freză dată cu briliantină, 
gata pregătit pentru plajă. La opt precis, sper că ai 
înţeles. Să nu ne-o ia alţii înainte! 

Am oftat din rărunchi dar n-am zis nimic. ÎI 
cunoşteam de multă vreme şi ştiam că în astfel de 
situaţii e inflexibil. Am plecat spre vilă abia târându-mi 
picioarele. Ştiam că iar urmează o zi grea. Să fie ale 
naibii de pupeze, nu putuseră şi ele să vină mâine? 

— Coană mare, îi poruncii eu doamnei Veta lordan 
imediat ce-mi deschise, pune repede să fiarbă cafea 
într-o oală mai mare şi trânteşte-mi o tigaie de ouă cu 


şuncă până fac eu baie. Dar repede că mă grăbesc. 

— A venit aseară nea Stromboli, zise femeia, cu încă 
unul. Le-am făcut patul la mansardă. Aveau treabă cu 
dumneata dar cred că nu s-au sculat încă. 

— Mă duc eu să văd ce vor. Dumneata vezi de 
gustare şi pune-i şi pe dânşii la socoteală. 

Cel de-al doilea musafir al meu era Kamma, 
îmblânzitorul de elefanţi. Dormeau, şi el şi Stromboli, 
cu atâta convingere, de parcă de sforăielile lor ar fi 
depins soarta întregii omeniri. Soba era caldă şi, în 
jurul ei se uscau ciorapi şi pantofi plini de nisip. 
Reflectai câteva secunde, apoi mă îndreptai în vârful 
picioarelor spre scaunul unde indianul îşi întinsese 
hainele. Da, nu mă înşelasem! Pe unul din poalele 
surtucului, într-un buzunar secret, dădui peste o 
sarbacană, iar pe cealaltă pulpană, într-un buzunar 
asemănător cu primul, un tub mai scurt, plin cu săgeți 
subţirele! Le băgai în buzunar şi ieşii fără zgomot. Va 
să zică aşa?! Toată lumea e deşteaptă, numai eu sunt 
prost? Bine, tovărăşeilor, o să vedeţi voi cine e 
adevăratul Johnson Nix, redutabilul asistent al marelui 
Raminagrobis. Fără să-i mai trezesc, intrai în baie ca şi 
cum nu s-ar fi întâmplat nimic, fredonând „Trecea 
fanfara militară” şi, într-o jumătate de oră eram 
ferchezuit ca un ginere şi cu obrazul lustruit şi neted 
ca un parbriz de automobil. lar în costumul de buret 
alb al lui Leopold, arătam ca un căpitan de cursă lungă 
într-o scurtă permisie pe uscat. Turistele alea de la 
Clopotul erau pierdute! Poruncii madamei să aducă 
ouăle şi lui nea Dumitru să-i scoale pe cei doi aliaţi 
necredincioşi. Nu ştiam încă ce să le spun şi mă 
hotărâi să fac pe prostul. Pe urmă voi acţiona în funcţie 
de comportarea lor şi atunci să vedem noi cine e mai 
şmecher. 

Inainte de a apuca să iau de trei ori din omletă, îi şi 
auzii zdupăind pe scări. Arătau buimăciţi de tot, ca unii 


care au umblat toată noaptea, şi observai că 
renunţaseră chiar să se mai spele pe ochi. Îmi aruncau 
nişte priviri roentgen, de parcă-ar fi vrut să se asigure 
dacă am sau nu ceva la plămâni, însă mă prefăcui că 
nu observ nimic, după cum îmi propusesem. 

— Ura, să trăiţi! le strigai cu o veselie prefăcută. 
Somnoroşilor. Atacaţi şi voi pateul şi şunca asta. Şi 
dincoace e cafea la discreţie. Şi să vedem care sunt 
problemele... 

Nu ştiau de unde să mă ia, fiindcă, pe chipul meu nu 
se putea citi nimic. Oftară şi se resemnară să înfulece 
din omletă, într-o completă nelinişte lăuntrică. Aveau, 
de altfel, şi o misiune oficială. Nea Adalbert îmi 
trimitea, prin ei, un bilet disperat: 

„Fiule”, îmi scria directorul circului Alessandro, „am 
încurcat-o rău de tot! Rândunica a dispărut şi nu 
putem da de ea în toată Constanţa. Dacă e cumva la 
tine atunci sunt liniştit, însă socot că ne-ai fi înștiințat. 
Mă tem să nu fi căzut victima unor donjuani, cum am 
văzut mai alaltăieri într-un film. Trimite-mi un răspuns 
urgent prin Stromboli şi Kamma şi dă-le şi şerpii că am 
nevoie de ei. Dar cel mai bun lucru, după părerea mea, 
ar fi să te repezi tu încoace, ca să ne ajuţi să o găsim. 
Te îmbrăţişează - nenea Adalbert Măcelaru”. 

— De când lipseşte individa asta? îl întrebai pe 
Stromboli. 

— Aseară n-a mai apărut nici la program. Am băgat 
panterele de două ori. O să ne fluiere publicul. 

— Dacă aveţi maşină, merg cu voi. Dar mai întâi să 
terminăm gustarea că e păcat s-o arunce. 

Îl chemai pe lordan şi-i dădui ordin să-l anunţe pe 
Raminagrobis că lucrarea pe care o aveam de executat 
împreună, ştie el despre ce anume e vorba, să caute 
să o rezolve fără concursul meu, deoarece eram nevoit 
să plec imediat la Constanţa. O să-i povestesc mai pe 
larg ce s-a întâmplat, după ce mă voi întoarce. In timp 


ce dădeam ultimele instrucţiuni, îl urmăream, cu coada 
ochiului pe pezevenchiul de Kamma. Indianul îl scruta 
pe nea Dumitru până în fundul sufletului, cu ochii lui 
negri ca două guri de pistol. Dedusei că îl bănuia acum 
pe majordomul meu de dispariţia sarbacanei. 

— Şi cu asta, basta! dădui eu semnalul, aruncând 
şervetul de la gât Să-i dăm bătaie, fraţilor, că ne-apucă 
noaptea şi lucrurile se complică din ce în ce mai mult! 


p „Capitolul VI 
IL BAT MAR PE VICEPREȘEDINTE 


Singur în mijlocul arenei pline de talaş, domnul 
Adalbert Măcelaru părea că meditează asupra 
zădărniciei tuturor năzuinţelor omeneşti; mă primi cu 
un rictus amar pe figură. Presimţirile sale referitoare la 
soarta  domnişoarei  Rândunica păreau să se 
adeverească şi, martor îi era sfântul Alessandro, 
patronul circului, că nu dorise nici o clipă lucrul acesta. 

— Nu înţeleg de ce te zbuciumi atâta, încercai să-l 
liniştesc. O fi cu italienii ăia doi... 

— Dracu' să-i ia! Dar fii atent să vezi ce telefon mi-a 
dat ieri. „Papa, zice, m-am săturat de oase rupte. Am 
găsit, zice, nişte fraieri cu buzunarele doldora, 
americani se înţelege, şi am înfiinţat împreună o 
societate arheologică”. Ai înnebunit? zic eu. De unde 
te pricepi tu la arheologie? „He-he, zice, nu e greu, 
papicule. Dacă eşti deştept, orice merge!” Adică ea era 
deşteaptă! Păcatele ei? „De altfel, zice, eu o am cu 
partea tehnică!” Să cad jos, Nicule, nu alta! Tu, cu 
partea tehnică? zic. Ascultă, fetiţo, vino acasă... Nu şi 
nu! Că o singură dată în viaţă poţi întâlni un chilipir ca 
ăsta şi nu vrea să-l piardă. După ce termină treaba 
aici, hop la Hollywood, unde americanii au relaţii 
grozave, şi, zice, „nu mă las până nu fac trei filme de 


lung metraj, în culori şi pe ecran panoramic!” 

— Fiu-fiu-fiu! S-a ţicnit rău de tot! 

— Ce să fac, Nicule? Spune tu că eşti mai deştept! 
Unde s-o găsesc? Ah, nenorocită a fost ziua aia când 
m-am lăsat de dresura de tigri! Să renunţ eu la o 
meserie cinstită, liniştită, pentru funcţia asta 
nenorocită de director!... Şi acum, spune şi tu ceva, că 
de-aia te-am chemat! 

— la-mă uşor! Aş vrea să ştiu, mai întâi, de ce îţi zice 
„papa” şi „papicule”? 

— Aşa-mi zice ea. 

— Nu, nu, te rog! Fără visul maicii domnului! 

Domnul Adalbert Măcelaru privi în jur cuprins parcă 
de panică. Apoi ascultă cu atenţie. Nu ne spiona 
nimeni. 

— Ştii, n-aş vrea să afle şi Adelaida, oftă dânsul din 
rărunchi. Nici nu-ţi dai seama cât de sensibilă e. In 
fine, ale tinereţii valuri, înţelegi? 

— Nu-nţeleg! De ce să nu ştie tanti Adelaida?... 

Tot frământându-se şi aruncând priviri bănuitoare în 
dreapta şi-n stânga, directorul circului Alessandro îmi 
mărturisi până la urmă că, în tinereţe, nu fusese nici el 
indiferent la farmecele frumoasei domnişoare Serafim, 
mama Rândunicăi. Ei bine, fructul iubirii lor fusese 
această imprudentă copilă, care acum le dă tuturor 
atâta bătaie de cap. Secretul naşterii ei îi fusese 
dezvăluit chiar de către domnişoara Serafim însăşi, cu 
puţin înainte de moarte. Parcă presimţise ceva 
sărmana! Aşa se-explica interesul deosebit pe care 
nenea Adalbert i-l purta fetei. Erau sentimente paterne 
fireşti. lar Adelaida nu trebuia să ştie fiindcă ar fi 
suferit mult. Era o fiinţă de un caracter cum rar mai 
poţi întâlni în lumea asta meschină. Ea îl susţinuse tot 
timpul în carieră şi tot datorită ei ajunsese din simplu 
băiat de grajd, directorul circului şi un artist cunoscut 
pe toate continentele, în afară de Antarctica. Un 


caracter de aur, insistase domnul Adalbert Măcelaru, şi 
în tinereţe, când era proaspăt bărbierită, ar fi putut 
suci capul oricui, dacă ar fi vrut. 

— Nu mă îndoiesc, zisei eu. Altcineva mai ştie 
despre Rândunica? Unde ar putea fi în momentul de 
faţă?... Sau măcar la ce hotel locuiesc macaronarii ăia? 

— Încearcă la Perla, parcă aşa am reţinut eu. Şi, în 
problema aia, discreţie, Nicule, te implor, că mă 
nenoroceşti! 

l-am dat toate asigurările posibile şi am pornit-o prin 
Constanţa în căutarea frumoasei dispărute. Ce fiinţă 
bezmetică şi iresponsabilă! în loc să se bucure şi ea că 
are cine s-o ţină din scurt ca să nu-şi ia lumea în cap, 
se purta ca o nerecunoscătoare şi-i făcea numai griji 
aceluia care îi era tată şi care ar fi dat orice s-o vadă 
fericită şi la casa ei. Ce să mai vorbim, generaţie de 
aiuriţi care cred că tot ce zboară se mănâncă. Merita 
să-i dai vreo două la spate. 

La Perla, ambasadorii ăia de la recepţie se uitau prin 
mine parcă aş fi fost de sticlă. O hârtie de douăzeci şi 
cinci avu darul să le învie spiritul de observaţie. Unul 
binevoi să-mi zâmbească apoi, obosit de efort, căzu 
într-un scaun şi uită să-mi mai răspundă, bun. Ştiam 
acum cum trebuie să procedezi dacă vrei să fii băgat în 
seamă. Lăsai să mai treacă vreo câteva minute şi-mi 
alesei o altă victimă, pe cel mai arogant dintre ei. Îi 
adresai întrebarea în englezeşte, zornăind în buzunar 
cheile Trabantului. II văzui că sare ca ars şi în câteva 
secunde îmi dădu toate informaţiile de care aveam 
nevoie. Cardinalul Bonifaciu şi domnul amiral 
Capoforte locuiau chiar la etajul întâi: Zău, domnule? 
Renunţai să mai aştept ca să-mi şteargă pantofii cu 
batista şi mă repezii pe scări, spre camera indicată. 
Ardeam de nerăbdare să-i felicit pentru noile titluri, 
valabile desigur numai pentru perioada cât se aflau în 
excursie în ţara noastră. Din cauza impetuozităţii mele 


uitai să bat în uşă, cum s-ar fi cuvenit. 

În apartamentul unde intrasem, primul lucru pe 
care-l văzui fu un corp arămiu care şedea în cap în 
mijlocul odăii, cu picioarele în sus, şi alături nişte labe 
de gâscă şi un furtun scurt de pescar subacvatic. 
Auzind uşa, echilibrul acelei fiinţe se sfărâmă ca un 
castel de cărţi de joc. „Ai spus ceva, iubito?” se auzi o 
voce groasă din baie şi eu făcui imediat la stânga- 
mprejur fiindcă recunoscusem glasul baritonal al 
Vicepreşedintelui. Rămăsei câteva minute pe culoar 
umflându-mă de râs. N-aveam nici un motiv, sunt de 
acord, însă aşa sunt eu construit, nu pot să văd dosul 
cuiva fără să pufnesc în râs. Două cameriste trecură pe 
lângă mine cu un coş de rufe şi mă priviră mirate, 
întrebându-se dacă nu sunt cam într-o ureche. Le făcui 
semn că totul era cum nu se poate mai în regulă şi că 
pot să-şi ducă liniştite rufele la spălat. Greşisem 
camera, cei doi escroci locuiau alături, aici era 
apartamentul Micşuneascăi şi al Vicepreşedintelui! Ca 
o confirmare, uşa se întredeschise şi în prag apăru un 
fragment din Micşuneasca, învelit într-un prosop şi cu 
părul pus pe bigudiuri. 

— Râzi ca un nesimţit, mă ocări ea. Să fi bătut la 
uşă! Nici atâta lucru nu ştii? Şi, în fond, ce găseşti de 
râs? 

— Vai de mine, nimic! Hă-hă! Astenie nervoasă, pur 
şi simplu! Şi sunt şi vesel de felul meu. 

— Să-ţi fie ruşine! Du-te la doctor! 

— Înjură-mă că nu mă supăr. Am văzut nişte forme 
superbe şi sunt gata să suport cu seninătate toate 
consecinţele. 

— Zău! ciripi ea îmbunată. Linguşitorule. Pe mine 
mă căutai sau?... 

— Nea Stelian e în baie? 

— St! Nu vorbi aşa că te-aude! Da, e-n baie. 

— Revin peste vreo oră, după ce şi-o da jegul jos. 


Vreau să vă spun ceva la amândoi. Şi să ştii că 
adineauri mi-a venit o idee foarte interesantă. 

— Îmi închipui. Te rog să-ţi vezi de treabă. 

— Aşa am să şi fac, o să vezi. La revedere! 

Alături era linişte de parcă cei doi italieni ar fi zăcut 
în baie cu beregăţile tăiate. Sunai cu prefăcută sfială, 
ca să-i fac să creadă că e vreo cameristă şi rămăsei 
câteva secunde la pândă. Pe dinăuntru, cheia se răsuci 
în broască. Când şi clanţa începu să se mişte, mă 
azvârlii cu toată puterea în uşă. Cu un dos de labă, 
fericit inspirat, îl anesteziai mai întâi pe Cardinal. Apoi 
îl faultai în mod grosolan pe Capoforte şi târându-l de 
cravată până la intrare, închisei cu grijă uşa 
apartamentului. Eram iarăşi toţi trei, faţă-n faţă, ca-n 
vremurile bune de odinioară, cum ar zice poetul 
Raminagrobis. Prima mea grijă fu să-i las fără 
revolvere. Nu erau nişte killeri dar putea să tragă 
vreunul din greşeală şi de ce să nu evităm astfel de 
incidente. 

— Doi la zero, oftă Bonifaciu, răsucindu-se pe covor. 
Pot să mă ridic? 

Încuviinţai. Rândunica nu părea să fi trecut pe-acolo. 
În baie nimic, în şifonier nimic, sub paturi nimic. 

— Dă-i drumul şi lui Kapi că a început să se 
învineţească. 

— Bine, pater, dacă zici tu. Dar să nu faceţi vreo 
prostie. 

Capoforte îşi zvârli cravata de la gât şi începu să 
aspire cu putere aerul. Profitai de pauză ca să mă uit 
după draperii şi să răvăşesc geamantanele. 

— Vezi în noptieră, mă sfătui părintele. E una 
întreagă. 

Se referea la o sticlă de spumă de drojdie pe care 
însă aş fi găsit-o şi fără indicaţiile sale. Umplui trei 
păhărele şi le făcui semn să se servească. 

— O-ha-ha! vocaliză amiralul. Te scoală din morţi. 


Ascultă: cum ai ghicit că vrem s-o-ntindem?... 

— Zi-i mai departe, îl încurajai eu. La ora asta eu 
pun întrebări. g 

Ce să ne mai dăm după degete. In ajun pater 
avusese proasta inspiraţie să joace la ruletă şi, ca orice 
ageamiu, se curăţase în zece minute. Cu alte cuvinte 
păpase toţi banii Vaticanului şi n-aveau nici cu ce plăti 
hotelul. În noaptea ce urma, se hotărâseră să fugă pe 
geam. Noroc că se aflau la etajul întâi. Mărturisii că 
cele ce-mi povesteau ei depăşea puterea mea de 
înţelegere. Doi înalţi demnitari, printre care o faţă 
bisericească, să fie chiar atât de putrezi pe dinăuntru? 
Jocuri de noroc, corupere de minore, tot felul de 
escrocherii... Nu, datoria mea era să-i dau pe mâna 
miliției, deşi mă aflam în termeni foarte buni cu 
Vaticanul, în sensul că nici unul din ei n-avusese 
nevoie, până acum, de celălalt. Dar mai întâi voiam să 
ştiu unde e Rândunica. Un răspuns sincer, pornit din 
inimă, le-ar fi îmbunătăţit în mod simţitor situaţia. 

— Fiule, declară Bonifaciu, să stăm strâmb şi să 
judecăm drept. În povestea asta, noi suntem victimele 
şi Rândunica ne-a învârtit pe degete cum a vrut. După 
ce a aflat de la noi tot ce voia să ştie, am încetat de a 
mai fi Boni şi Kapi ai ei. De vreo două zile colindă 
barurile cu un roşcovan în costum marinăresc. Un 
irlandez probabil, judecând după accent. Tipul a 
închiriat un iaht mititel şi aruncă cu banii în dreapta şi- 
n stânga. În condiţiile astea noi nu mai avem nici o 
putere. 

Calculai la repezeală valoarea noilor informaţii. Era 
clar că nu încerca să mă mintă, l-aş fi mirosit imediat. 
Şi, pe urmă, povestirea lor era foarte ă la Rândunica, 
ar fi fost greu să inventezi ceva atât de potrivit. Le 
făcui semn să mai toarne câte o drojdie. 

— Nefericirea voastră m-a  înduioşat, sărmani 
pelerini ai ordinului Magdalenelor, le mărturisii eu. Vă 


iert! Şi am să vă dau şi o mână de ajutor. Uite aici o 
sută de dolari ca să plătiţi hotelul. Aveţi de gând să 
plecaţi la Roma sau de unde sunteţi? 

— Fără potir e imposibil! Nici nu ştiu cum o să ne 
descurcăm. 

— Lăsaţi-mă puţin să mă gândesc. Asta e bună: 
acum am şi grija voastră! Să zicem că v-aş face rost să 
vă angajaţi la circul Alessandro? Vă pricepeţi cumva la 
acrobație, dresură, prestidigitaţie?... Tămâie!... Atunci 
la ce sunteţi buni? 

— Eu ştiu să cânt din muzicuţă, declară părintele 
Bonifaciu cu modestie. Şi în tinereţe eram un dansator 
bunicel de vals şi polcă. lar Capoforte e un as în 
materie de scrimă, după câte ştiu eu. 

— Şi mă pricep şi la cai, adăugă Capoforte mândru. 
Ca orice nobil. 

Era cam puţin, dar domnul Adalbert Măcelaru o să le 
găsească el ceva potrivit. Le dădui aşadar câteva 
rânduri către directorul circului Alessandro şi-i părăsii, 
lăsându-le pe masă suta de dolari promisă şi 
poruncindu-le că, dacă află ceva despre Rândunica, să 
vină imediat să-mi raporteze. 

Uitasem de cuplul Micşunica-Vicepreşedintele, dar 
când trecui prin dreptul apartamentului lor, o mână 
păroasă mă apucă de haină şi mă trase înăuntru. Mâna 
Vicepreşedintelui! Era îmbrăcat în costum de judo - 
centură portocalie şi mă privea aprig de parcă şi-ar fi 
turnat în ochi câteva picături de sublimat corosiv. 

— Am trimis-o pe Cecilia jos, şopti dumnealui cu un 
surâs periculos pe buze. Nu suportă spectacolele 
sângeroase. 

— Păi ce, tu te bărbiereşti în faţa ei?... 

— Să mă faci atent când trebuie să râd. De altfel 
acum n-avem timp de glume fiindcă simt nevoia să te 
cotonogesc. 

— Ce spui?... Pot să ştiu şi eu ce ţi-am făcut? 


— Faci pe  nevinovatul? Află că te-am auzit 
adineauri, din baie, când îmi spuneai „nea Stelian!” 

— Ei şi?... Ce te-o fi deranjând atâta numele ăsta? 

— Sunt sigur că ştii că pe mine mă cheamă Răducu. 
Numele cel mic. „Nea Stelian a fost folosit în mod 
peiorativ. Şi încă în faţa unei doamne! Peste care ai 
dat buzna, fără să-ţi ceri scuze, în timp ce-şi făcea 
gimnastica de dimineaţă. Am auzit totul din baie. 

— Bine dar asta nu m-a deranjat deloc. Ce, tu crezi 
că e prima dată când o văd pe Micşuneasca goală? 

— Ticălosule! Insinuezi... 

Se repezi la mine în mod laş, fără să mă anunţe, 
încercând să mă trântească la sol printr-o figură tachi- 
waza, adică din picioare. Atât îl dusese pe el capul, 
deşi, când îl vedeai cum se umflă în pene, ai fi jurat că 
e cel puţin Kyusse Mifune, celebrul judokan posesor al 
centurii negre în al zecelea dan (grad). Îi răspunsei 
printr-o  voko-sutemi-waza, figură făcută ca din 
întâmplare, cu o aparentă stângăcie. După această 
primă rundă, măsuţa de corespondenţă din mijlocul 
odăii putea fi dată la reformă, fiindcă Răducu o turtise 
complet, căzând peste ea. 

— Prost să fii, noroc să ai! mormăi el reluând garda. 

Nu pot să afirm că judo, aikido sau karate nu mai era 
nici un secret pentru mine, căci aş spune un neadevăr. 
Şi nu voi aspira niciodată, să zicem, la al 
treisprezecelea dan al ultimei categorii, pe care nici 
marele Jigoro Kano nu l-a obţinut decât postmortem. 
Dar am învăţat acest gen de lupte de mic copil, cu 
nişte japonezi autentici, circari ca şi mine şi am 
verificat eficacitatea figurilor nu numai pe tatami adică 
pe saltea, ci şi pe câteva străzi întunecoase din Hong- 
Kong şi Los Angeles, reuşind „să pun sufletul meu de 
acord cu intenţiile adversarului”, cum s-ar traduce 
cuvântul aiki sau, mai pe româneşte, dacă el vrea să 
mă omoare de ce să nu i-o iau eu înainte. 


Vicepreşedintele luă la rând toate mişcările pe care 
le învățase papagaliceşte. Întâi un zbor peste şold, uki- 
gosi, ratat după cum era şi firesc, apoi o okuri-eri- 
dgime, ceea ce ar veni cam un fel de încercare de a 
mă înăbuşi trăgându-mă de reverele de la haină. Abia 
după primele trei insuccese dezastruoase îşi dădu 
seama că nimerise peste unul mai tare decât dânsul. 
Dar era prea târziu ca să mai dea înapoi. De două ori îl 
blocai cu acelaşi procedeu, ude-garami, şi ultima dată 
îl azvărlii în perete cu o aruncare circulară, tomoe- 
nege. Dar îi dădui drumul înainte de a rosti cuvântul 
maitta: sunt învins, deoarece simţeam şi eu nevoia să 
fac puţină mişcare. În jurul nostru pagubele materiale 
nu erau deloc neglijabile. În afară de măsuţa de 
corespondenţă, vicepreşedintele spărsese telefonul, 
rupsese ambele divanuri şi spulberase o oglindă de la 
şifonier printr-o lovitură cu capul, dată cu o forţă 
nemaivăzută de mine până atunci. Totuşi continua să 
se bată în neştire, neizbutind să marcheze nici un 
ippon, punct, sau măcar vreo waza-ari, jumătate de 
punct. Ca să-l readuc la realitate trebui să-l calc pe 
picior, figură cu totul nereglementară, şi apoi să-l 
imobilizez prin cea mai savantă figură de osaekomi- 
waza, cu care nu dam greş niciodată. Abandonă şi, 
după ce ne scularăm de jos, avusei plăcerea să-l salut 
până la pământ, rostind cuvintele pe care învingătorul 
e dator să le adreseze învinsului: „vă mulţumesc că 
mi-aţi acordat şansa de a-mi arăta superioritatea fizică 
şi tehnică asupra corpului dumneavoastră.” 

— Să zicem că, pentru moment, eşti mai tare, gâfâi 
încăpăţânatul. Marea mă cam oboseşte. 

— Sigur că da, îi răspunsei privind cu discreţie la o 
pereche de pantofi de-ai Micşuneascăi. Principalul e 
însă că ne-am dezmorţit niţel oasele. 

Vicepreşedintele se lumină la faţă. Aşa gândea şi el 
şi se părea că-i luasem vorba din gură. Pe urmă, 


schimbă discuţia; era dornic să ştie ce propunere 
voiam să le fac. Cecilia îi spusese doar câteva cuvinte, 
în grabă, şi nu înţelesese mare lucru. li explicai că 
devenisem proprietarul unei vile splendide la Malu- 
Mare şi-i pofteam, pe el şi pe Micşuneasca, să-şi 
petreacă restul concediului ca invitaţi ai mei. Mai 
făcusem această propunere şi altor colegi şi îi 
aşteptam să vină. O să ne simţim între ai noştri, aşa 
credeam eu. Deocamdată vor fi singuri în toată vila, 
câteva zile. Vicepreşedintele se scărpină în cap. 

— După bătaia asta, zise el încurcat, mi se pare cam 
nu ştiu cum... 

— Ce bătaie? A fost o întrecere sportivă, cel puţin 
asta e părerea mea. O să continuăm. La vilă am un 
tatami pe cinste. 

— Şi pe Cecilia când ai mai văzut-o tu dezbrăcată? 

— A, asta era? Păi, chiar luna trecută. Ne-a arătat la 
birou o poză, era întinsă pe o blană de oaie, goală- 
puşcă. Fotografiată la vârsta de un an şi patru luni. 

Se lumină la faţă, apoi un nor întunecă din nou 
fruntea lui senină. 

— Bine. Fie, acceptă el oftând. Acum să vedem ce 
zice şi Cecilia. Şi te rog să nu-mi mai zici „nea Stelian” 
în faţa ei. E clar? Ca să evităm unele neplăceri. 

O clipă avui intenţia să-l iau iar de turul pantalonilor 
şi să dau cu el de pământ, însă apariţia Micşuneascăi 
mă determină să renunţ. Era o adevărată lady fiindcă 
se făcu a nu observa dezastrul din cameră. Doar puţin 
ridică  sprânceana, văzându-l pe Vicepreşedinte 
domesticit şi pe mine fără nici o zgârietură. Voise 
desigur să se răzbune că o pasasem şi iată că lucrurile 
ieşiseră pe dos. Acum avea să-i facă mizerii 
campionului ei fiindcă se lăsase învins. Repetai 
propunerea şi ea mă învălui într-o privire misterioasă 
înainte de a-mi răspunde. Apoi izbucni în râs, fără să 
ne explice motivul, dar şi fără a-l privi în ochi pe 


vicepreşedinte. N-avea nimic împotrivă. O clipă doar 
mai şovăi, atunci când precizai că va fi şi Raminagrobis 
cu noi, apoi, ca o adevărată luptătoare ce era, acceptă. 
Cu intuiţia ei feminină, ghicise că urmăresc un scop 
ascuns, dar era sigură că nu voi unelti împotriva ei, 
fiindcă nici n-aveam de ce. 

— Mutaţi-vă chiar azi, insistai eu. Vila stă goală şi e 
păcat. V-aş fi lăsat Trabantul meu să duceţi bagajele 
dar e la reparat. Păcat, fiindcă Cecilia îl pilotează ca o 
zână. 

— De unde ştii? insistă Vicepreşedintele. 

— Mi-a spus Mirandolina. 

— Vai, dragă, ce gelos eşti! protestă Micşuneasca cu 
graţie. E aşa de absurd în zilele noastre. Eu m-am făcut 
că nici nu observ idila ta cu trapezista! 

— Habar n-am de ce trapezistă e vorba, minţi 
Vicepreşedintele din baie. Nu, zău, ce trapezistă? 
Vreau să ştiu şi eu... 

— Adică tu crezi că eu nu mi-am dat seama de ce 
mă cari în fiecare seară la circul ăla nenorocit. Mă mir 
că nu ne-am umplut de purici. 

— Ce circ, ce circ? mă băgai în vorbă. 

— Circul Alessandro, aşa-i zice. Era una acolo care 
făcea tot felul de contorsiuni la trapez. Inţelegi? Şi 
dumnealui, lângă mine, o sorbea din ochi. Ce, parcă eu 
eram oarbă? 

— Ţi se pare, iubito, behăi teatral vicepreşedintele şi 
se citea clar în vocea lui că îi pare bine când lumea îl 
consideră berbant. În acest moment eşti singura mea 
dragoste, ţi-o jur. 

— Mda, zise Micşuneasca. De altfel, dumneaei trage 
la marinari. 

— Adică cum? insistai eu. 

— Am zărit-o acum o jumătate de oră pe chei, cu 
unul. O suia într-o barcă. Nişte străini au închiriat 
yahtul Maramureş şi se vede treaba că dulcineea e 


sensibilă la valută forte. 

Aflasem câteva amănunte extrem de preţioase, aşa 
că Micşuneasca merita o compensatie. 

— Când ai văzut ce-am văzut eu, declarai, poţi să 
bagi mâna în foc că Vicepreşedintele n-are nici un 
motiv să se mai uite după femei în vara asta. 

— Sigur, Pepsi? Era prima dată când Micşuneasca 
îmi spunea astfel. Pe onoarea ta? 

— Îţi jur pe amintirea primei mele soţii care a murit 
de febră tifoidă. 

— Ho, domnule, că te cred, nu te mai jura atâta! 

Nu avusesem nici o primă soţie, dar îl auzisem pe 
Raminagrobis, de asemeni celibatar, jurând de câteva 
ori în acest fel şi constatasem că făcea impresie bună. 

— Mă menţin să nu mă îngraş, preciză Micşuneasca, 
fiindcă fac gimnastică în fiecare dimineaţă. Dar când ai 
dat tu buzna nu mă aflam la ora de exerciţii fizice, ci 
îmi scoteam apa din urechi. Deştepţii care au inventat 
pescuitul subacvatic nu s-au gândit să facă şi nişte 
căpăcele pentru urechi. 

Îmi veni o idee. 

— Îmi împrumutaţi şi mie un costum pentru 
douăzeci şi patru de ore? 

— Cu plăcere. Uite şi o puşcă cu aer comprimat. ŞI fii 
atent că ai luat două labe pe acelaşi picior. Adică, nu 
contează. 

— După urma lui, nu mai mâncăm noi peşte, câte 
zile om avea, răcni Vicepreşedintele din baie. 

— Cine poate să ghicească viitorul? Nu ştii ce s-a- 
ntâmplat cu profeţii de la Cristos încoace?... 

Micşuneasca nu ştia dar ei nu voiam eu să-i spun. 

— Lasă că afli de la Răducu. Acum mă grăbesc. Ne 
vedem la vilă. Şi, cu tine, scumpo, parcă văd că o să 
am în curând o discuţie între patru ochi. 

— Fugi de-aci că te lauzi. 


Capitolul VII 
O CRIZA DE EPISTAXIS 


Planul meu era ca, o dată cu lăsarea nopţii şi 
folosind costumul de vânător subacvatic, să arunc o 
privire în interiorul yahtului Maramureş. Urmând o 
inspiraţie de moment, mă hotărâi să nu-i povestesc 
deocamdată nimic domnului Adalbert Măcelaru, despre 
intenţiile mele. De unde să ştiu eu ce spune sau ce 
lasă a se înţelege de faţă cu alţii, şi pariez că trădătorii 
de Stromboli şi Kamma atât aşteaptă. Nu, nu mai am 
încredere în nimeni şi deci voi acţiona ca un lup 
singuratic. Bineînţeles, ceva-ceva tot trebuia să le 
povestesc, aşa că, pe seară, mă înfăţişai la arena 
circului Alessandro, după ce lăsasem costumul 
subacvatic într-o odăiţă închiriată în apropierea 
portului. 

Domnul Adalbert nu era în cabina directorului, dar 
dintr-o incintă împrejmuită cu prelate jegoase, unde îşi 
făceau repetițiile artiştii care lucrează la sol, auzii 
râsete şi o melodie săltăreaţă cântată la muzicuţă. Mă 
îndreptai într-acolo şi văzui că părintele Bonifaciu şi 
Capoforte făceau o treabă excelentă. Domnul Adalbert 
organizase o pantomimă intitulată Cardinalul şi teribilul 
Matamore şi cei doi se învârteau cu o frenezie curat 
italienească. 

— Nicule, îmi şopti directorul îndată ce mă apropiai 
de dânsul, ai avut o idee strălucită. Aştia doi sunt 
geniali, Faţă-de-cal mai ales. Au circul în sânge, pentru 
mine e limpede ca lumina zilei. l-auzi-i. 

Cei doi foşti curtezani ai Rândunicăi, unul îmbrăcat 
într-un halat roşu iar celălalt cu o pălărie plină de pene 
pe cap şi cu o frigare în mână, s-au oprit şi se insultă 
într-un limbaj macaronic irezistibil. Ceilalţi clowni ai 
circului, pe care i-ai fi putut bănui mai blazaţi, stau pe 


marginea arenei şi râd în hohote. 

— Sunt ge-ni-ali, repetă domnul Adalbert ştergându- 
şi ochii de lacrimi. Ei, şi acum spune-mi repede ce e cu 
Rândunica. 

— De-asta am şi venit. În privinţa ei, te rog să fii 
liniştit că nu i s-a-ntâmplat nimic. A fost văzută acum 
câteva ore la plimbare cu nişte indivizi. Se distrează. 
Prostiile ei! 

— Bine că e-n viaţă! 

— Am să caut să stau cu ea de vorbă azi-mâine, 
când oi întâlni-o şi ţi-o trimit plocon la uşa rulotei, ai să 
vezi. 

— Pe tine te-ascultă, suspină Adalbert. Eu n-am avut 
nici un succes. 

— Dacă n-ai ştiut cum s-o iei. 

Mai sporovăirăm câteva minute, până se întunecă, 
apoi îmi luai adio de la toată gaşca, după ce le prezisei 
lui pater Bonifaciu şi lui Capoforte un viitor strălucit în 
noua lor profesie. Mă îndreptai spre cămăruţa mea pe 
căi ocolite şi, când mi se păru că noaptea a devenit 
îndeajuns de impenetrabilă, îmi pusei costumul de 
pescar subacvatic, verificai puşca cu aer comprimat şi 
ieşii pe plajă. 

Yahtul Maramureş era ancorat la vreo cinci sute de 
metri în larg, nu departe de o geamandură roşie cu 
dungi albe, pe care o reperasem încă din timpul zilei. 
Deşi era întuneric, înaintai cu prudenţă şi mai mult pe 
sub apă, până când ajunsei la geamandura care behăia 
ca o capră şi clipea sinistru dintr-un ochi de Polifem, de 
culoarea sângelui. Ascultai cu atenţie. Pe Maramureş 
nici o luminiţă, nici un suspin. Doar briza de seară 
făcea să zbârnâie, din când în când, parâmele, ca nişte 
corzi de contrabas. Departe, la linia vapoarelor, un 
cargobot învăluit în ceaţă, lansa trei semnale scurte de 
adio, dar pe mica ambarcaţiune din faţa mea - nici o 
tresărire. Mă hotărâi să mai aştept şi parcă aş fi fumat 


o ţigară, lucru cu totul imposibil în situaţia în care mă 
aflam. Rămăsei agăţat de geamandură, pufăind ca o 
focă, până când Carul Mare îşi schimbă în mod vizibil, 
poziţia osiei sale pe firmament. Se îndrepta spre 
dimineaţă, dar mai era destulă vreme până atunci. 
Când ceasul de la mână îmi arătă ora douăsprezece, 
ceva păru că se mişcă pe bordul yahtului. O umbră se 
ivise la babord şi părea că are intenţia să lase la apă 
barca de salvare, căci auzii destul de clar scârţăitul 
scripetelor, manevrate cu prudenţă. Totul era cum nici 
nu se putea mai limpede: sub protecţia întunericului, 
banda lui Brutus încerca să recupereze potirul şi eram 
sigur că nu se vor da înapoi nici de la crimă. Nu prea 
ştiam ce trebuie să fac, în orice caz nu era momentul 
să intervin, fiindcă în spatele primei umbre apăruse ca 
din senin o altă umbră. În mâna noului venit sclipea un 
cuţit enorm, dar cel care umbla la scripete se întoarse 
la timp şi o luptă pe viaţă şi pe moarte se încinse acolo 
pe puntea plină de frânghii şi găleți de aluminium. Apoi 
o altă umbră ţâşni din adâncul vasului şi bătălia deveni 
complicată. Asistam la această luptă inegală, fără să 
pot interveni şi tocmai când mă gândeam să-i sperii cu 
nişte strigăte venite ca din fundul mării, una din umbre 
se smulse din încleştare şi sări peste bord înotând din 
răsputeri către geamandură. Cei de pe vas făcură 
imediat rost de revolvere şi începură să tragă asupra 
evadatului. Era prea mult pentru mine. 

— U-hu-hu! răcnii cu voce înspăimântătoare, apoi 
descărcai la întâmplare puşca cu aer comprimat în 
direcţia grupului de pe vas. Unul din vânătorii de 
capete scăpă revolverul în apă şi duse o mână la piept 
înjurând îngrozitor. Îl atinsesem. Celălalt încetă imediat 
tirul şi sări să-l ajute. Între timp, fugarul ajunsese la 
geamandură, din câteva lovituri viguroase de braţe. 

— Repede, să câştigăm distanţă, îi şoptii eu şi o 
pornirăm amândoi către plajă, înotând din toate 


puterile. Când se aprinse reflectorul de pe Maramureş 
noi eram departe, în afara conului de lumină. 
Atinserăm ţărmul în acelaşi timp şi îi făcui semn 
necunoscutului să mă urmeze. Era obosit, îl auzeam 
cum gâfâie, dar şi pentru mine fusese o cursă 
drăcească aceşti cinci sute de metri de la întoarcere. li 
poruncii să se stăpânească fiindcă nu voiam să sperii 
gazda şi intrarăm în vârful picioarelor în odăiţa care-mi 
servise ca bază de plecare. Când răsucii comutatorul, 
fără să vreau, un strigăt îmi scăpă de pe buze: omul 
salvat era Arhibald! 
* 

De bună seamă că numai o ironie a soartei ne 
pusese faţă în faţă, pe mine şi pe Arhibald, în această 
noapte. M-aş fi lipsit bucuros de plăcerea de a sta 
aproape trei ore în apă dacă aş fi ştiut că rezultatul 
final va fi întâlnirea, cu totul dezagreabilă, cu acest 
individ bărbos şi neţesălat, care mă trădase cu atâta 
neruşinare. Primul meu impuls fu să-l arunc afară în 
stradă, cu câteva picioare în spate. Aşa ar fi făcut orice 
om cu scaun la cap, însă în mine învinse acea stupidă 
pornire caritabilă, învățată în clasele primare care ne 
poruncea să dăm o mână de ajutor, ca buni samariteni, 
aproapelui nostru căzut în restrişte. 

— Tu erai, deci, secătură? îl întrebai eu sarcastic. 
Asta înseamnă că păgubaşii sunt pe vas. Şi unde ţi-e 
amanta? Aţi reuşit să furaţi diamantele?... 

Se uita la mine cu o mască suferindă, ca un Cristos 
bătut în cuie, străduindu-se să mă facă a înţelege cât 
de profund îl nedreptăţesc vorbele mele. Dacă atunci l- 
aş fi văzut pentru prima oară în viaţă şi dacă nu eram 
eu însumi Stan Păţitul, aş fi fost în stare să jur că am 
de-a face cu un om nevinovat, pe nedrept jignit în ceea 
ce avea el mai scump. 

— Da, oftă el. Ştiu, aparențele sunt împotriva mea. 
Ai o ţigară? 


— la tot pachetul de pe noptieră. 

— Te ştiam neghiob, încrezut, înfumurat şi cam într- 
o ureche, continuă Arhibald trăgând cu sete din ţigară, 
dar nu şi imbecil. Nu, nu voiam s-o cred pe Mirandolina 
când îmi spunea că ai şi această calitate, deşi se pare 
că ea te cunoştea mai bine decât toţi. 

— Hai, continuă, continuă. Până fac eu încălzirea 
poţi să-ţi deşerţi lada ta cu gunoaie. 

— Dacă ai avea numai un singur atom de inteligenţă 
sub acea frunte pleşuvă, acoperiş lamentabil al vidului 
absolut, ţi-ai da seama că în fond eu ţi-am făcut un 
serviciu. 

— Ce vorbeşti, domnule? Şi eu care-am uitat să-ţi 
cad în genunchi.. 

— Ai tot viitorul înaintea ta ca să repari greşeala 
săvârşită. E drept că Mirandolina ţine mai mult la tine 
decât la mine. Am sesizat asta după câteva zile şi mă 
tot întreb ce dracu a găsit la tine, că nici frumos nu 
eşti, nici deştept, şi eşti şi mai mare ca mine cu vreo 
doi-trei ani. Ştii vorba aia: barim să te ardă o ciorbă 
mai grasă. 

— Tu eşti mai mare ca mine cu patru luni! Am 
cercetat la cadre. Ai început să minţi cu neruşinare şi 
simt cum încep să mă mănânce pumnii. 

Arhibald se prefăcu a nu fi auzit ultimele cuvinte şi-şi 
continuă naraţiunea lui îmbâcsită. Când cumpărase 
potirul din bazar, fusese şi Mirandolina cu el. Leopold a 
ochit-o şi i-a propus târgul ştiind că femeile sunt mai 
receptive decât bărbaţii în astfel de ocazii. Mirandolina 
începuse prin a-i face ochi dulci credulului de Arhibald, 
apoi îl şi convinsese şi erau gata să plece în căutarea 
potirului când interveniseră bandiții. De voie, de 
nevoie s-au asociat cu ei sperând că o să-i poată trage 
pe sfoară pe parcurs. La prima noastră ciocnire, 
trebuiseră să mă facă inofensiv fiindcă dacă se 
amesteca şi miliția, atunci puteau să-şi ia adio de la 


diamante. Când se lămuriseră că potirul a dispărut şi 
că, deci, Arhibald nu le mai era de nici un folos, voiseră 
să-l curețe. Noroc că intervenise Mirandolina. 

— De unde avea ea atâta putere de convingere? mă 
mirai eu. Ea devenise şi mai inutilă decât tine. 

— Nu se ştie. Brutus nu era de această părere. Pe 
mine m-au închis în cală, iar Mirandolina, după ce mi-a 
spus că nu sunt în stare să duc la bun sfârşit o afacere 
care ne-ar fi umplut de bani, m-a concediat din postul 
de cavaler-servant, s-a aliat cu Brutus şi a coborât pe 
mal, cu intenţia de a-l seduce pe Decebal Marinescu. 

— He-he! Ce carieră! Zi-i mai departe, că ai început 
să mă interesezi. 

— Ce să mai zic? A, da! Astăzi pe seară a apărut pe 
vas o individă cu nişte ifose de ziceai că e cel puţin 
Sofia Loren în persoană. Harry o agăţase şi când a 
văzut-o pe bord i-a dat două labe şi a aruncat-o în cală, 
peste mine. Tipa se numeşte Rândunica şi a plâns pe 
umărul meu patru ore. Cu o clamă de-a ei am reuşit să 
deschid uşa cabinei şi restul îl ştii. Acum aştept să-mi 
ceri scuze şi să-mi săruţi mâinile. 

— N-am înţeles de ce să fac asta, în loc să te 
pocnesc pur şi simplu. 

— Păi, dacă nu mă băgam eu pe fir, tu erai şi astăzi 
cu Mirandolina. Poate o şi luai de nevastă. Dar dacă ea 
a fugit cu mine, înseamnă că nu era chiar aşa de 
moartă după tine cum ţi-ai fi închipuit. Acum are 
cuvântul Brutus şi se pregăteşte Decebal Marinescu. 

Mă uitai la interlocutorul meu cu dezgust. Fără 
îndoială că lucrurile pe care le spunea puteau fi 
adevărate, dar ce fire veninoasă trebuie să ai, ca să 
vezi numai aspectele urâte ale vieţii! Da, îmi făcea un 
serviciu spunându-mi toate acestea, însă, în acelaşi 
timp, cuvintele lui dărâmau în mine ceva care fusese 
atât de frumos altădată. Dacă iubita te părăseşte şi 
fuge cu altul, e o consolare să crezi că ea a ascultat de 


propriul ei instinct, de o pornire poate ilogică şi 
nedreaptă, dar în orice caz, sinceră. Că făcându-ţi ţie 
un rău nemărginit, ca a rămas undeva credincioasă 
sieşi, consecventă cu propriile ei aspirații. Mai trăisem 
astfel de despărţiri şi, uneori, eu eram cel care 
zdrobeam sub tălpi vechi jurăminte şi alianţe. Dar totul 
cădea ca o fatalitate, aşa cum veniseră şi sentimentele 
în a căror veşnicie credeam, şi nici unul din parteneri 
nu o făcea premeditat sau mânat de interese atât de 
ordinare, cum mi le înfăţişa Arhibald. Nu, Mirandolina 
nu putea fi atât de vicioasă, atât de perfidă, mi-aş fi 
dat imediat seama că sărutările ei au un gust 
contrafăcut, cosmetic. Nu voi lua în seamă insinuările 
acestui psihopat, care descriind păcatele imaginare ale 
fostei mele iubite, se zugrăveşte în realitate pe sine- 
însuşi. 

— Bine, mă auzii eu spunând, cu vocea hârâind ca o 
placă de patefon uzată. Poţi să pleci. Ai tren la patru şi 
douăzeci. 

— Mai rămân. Nu pot s-o las pe Mirandolina în 
necunoscut. 

— Te temi că pierzi diamantele? 

— Nu, domnule. Mă gândesc că nu e deloc în 
siguranţă cu indivizii ăia. Suntem oameni, ce dracu! Și 
mai e fata din cală. Şi ea este în pericol, mai ales că 
vorbeşte prostii tot timpul. 

— Ce spune? 

— Cică numai ea ştie unde sunt ouăle de brontozaur. 

— Şi ce-i cu asta? 

— Nu ştiu. Nici eu n-am înţeles. S-o fi luat după 
cretinii ăia din Malu-Mare. 

Nu-mi mai răcii gura de pomană ca să-i explic şi lui. 
Era suficient că ştiam eu. Totuşi, oricât de neplăcută 
mi-ar fi fost prezenţa lui, Arhibald ne-ar fi putut fi de 
folos dacă voiam să le salvăm pe cele două nefericite. 

— In fine, zisei eu, după ce făcui toate calculele, 


dacă vrei, poţi să rămâi. Poate oi fi şi tu bun la ceva, cu 
toate că, pentru moment, nu-mi dau seama la ce. Dar 
dacă dă cu ochii de tine neamul lui Brown, eşti un om 
mort. 

— Mă deghizez şi nici dracu' n-o să mă recunoască. 

Bună idee însă trebuia lucrat repede. Nu-l mai lăsai 
să-şi termine ţigara ci-l luai după mine, pe străzile 
Constanţei, în cea mai mare viteză. În zece minute 
ciocăneam în oblonul rulotei domnului Adalbert 
Măcelaru. Acesta ne deschise în grabă cerându-şi 
scuze că nu-şi scoate faşa care-i presa mustaţa şi 
meşa de pe frunte. Era nespus de mirat că-l sculăm la 
o oră atât de târzie şi trebui să-i atrag atenţia că 
exclamaţiile sale pot trezi pe cei din rulota vecină, iar 
noi aveam nevoie de cea mai profundă linişte. Abia 
pricepu ce voiam. 

— Să-i faci lui ăsta o mutră, cerui eu, să nu-l mai 
recunoască nici mă-sa care l-a făcut. Hai, dă-i drumul 
repede, că n-avem timp de pierdut. Aş vrea ceva a la 
Coasta de fildeş, înţelegi? 

Adalbert se considera un as în materie, îi şi plăcea 
treaba asta, aşa că trecu imediat la acţiune, după ce Îl 
obligă pe Arhibald să lepede tot ce avea pe el. Între 
timp, făcui o scurtă inspecţie prin dulap găsind doar un 
rest de gin pe fundul unei sticle. Împărţit la trei nu era 
mare lucru, dar descoperirea mea fu primită cu un 
murmur de aprobare, pornit din inimă. Drămuindu-mi 
cu grijă porţia, ca să ţină cât mai mult, îi comunicai 
directorului doar ceea ce trebuia el să ştie. 

— Rândunica e prizonieră pe Maramureş. Omul ăsta 
a vorbit cu ea. El a reuşit să scape de-acolo înot, acum 
o oră. Organizează echipe care să pândească yahtul şi, 
dacă cei de-acolo vin la mal după alimente, să-i facă 
nevătămători, cu discreţie, unul câte unul, iar tu să-i 
închizi undeva până vin eu. Cu cât sunt mai puţini, cu 
atât arestarea celorlalţi şi salvarea Rândunicăi e mai 


fără riscuri. Te las să organizezi cum ştii tu mai bine, 
că de-aia eşti director. Ai vreo câţiva oameni de 
încredere să intre în dispozitiv imediat ce plecăm noi? 

— Sigur. Pe Stromboli, pe Kamma şi mai găsesc eu 
câţiva. Pe Alfons... 

— Te avertizez că Stromboli şi Kamma nu-mi inspiră 
nici o încredere. Nu pot să-ţi spun de ce. 

— Hai, fii serios! Îi cunosc prea bine ca să mă pot 
înşela. Sunt de aproape patruzeci de ani în circul ăsta, 
ca şi mine. Adevăraţi camarazi, fraţi de cruce, tovarăşi 
de suferinţă. Şi pe tine te-au ţinut în braţe când erai 
mic. Nu, nu vreau să mai aud nici un cuvânt împotriva 
lor. 

Sancta simplicitas! Marele om îmi dădea o lecţie de 
prietenie, pe care însă eu nu o puteam aprecia în justa 
ei valoare în acele momente. Dar ştiui atunci de ce îl 
iubesc şi îl admir pe acest burtos niţeluş ridicul, şi mai 
înţelesei că artiştii făceau minuni, nu fiindcă el urla tot 
timpul la repetiţii, ci pentru că descoperiseră că 
dincolo de bretelele lui de gumilastic şi de osânza care 
se zguduia la fiece pas, domnul Adalbert Măcelaru 
ascundea tot atâta inocenţă cât o întreagă grădiniţă de 
copii. 

— Nici o vorbă în plus, repetă el şi se cufundă prost 
dispus, în transfigurarea lui Arhibald. 

Infamul seducător arăta acum ca un splendid 
senegalez de culoarea ciocolatei, numai palmele şi 
tălpile aveau o nuanţă mai deschisă. In locul părului 
său rar şi spălăcit, ca de pisică înfometată, nea 
Adalbert îi lipise cu leucoplast o perucă merinos care-i 
făcea fruntea mai mică, schimbându-i complet 
fizionomia. Nu era nici o nenorocire, fiindcă fruntea lui 
naturală, lată de două palme, avea doar o valoare pur 
ornamentală. Cu ajutorul unui tinner bine ales, 
sprâncenele lui deveniseră negre şi focoase. La 
bărbierit, avea o mustață scurtă, în genul celor purtate 


de cântăreții de flamenco, asortată cu scrupulozitate la 
culoarea podoabei capilare, tot graţie tinnerului. Ca să- 
| facă şi mai de nerecunoscut, machiorul nostru, 
inspirat, îi îmbrăcă un dinte într-un fel de metal ce 
semăna cu aurul şi-i făcu două injecții cu parafină la 
rădăcina nasului. 

Mişto, zise Arhibald admirându-se în oglindă. Acum, 
două săptămâni am să vă înnebunesc în blues-uri. 

— Da, cam atâta ţine, confirmă domnul Adalbert 
Măcelaru. 

Treaba fiind terminată, luai imediat cuvântul. 

— Avem timp destul. Prea mult chiar. Acum fii atent 
aici. Te numeşti lonathan şi eşti din Filadelfia. Lucrezi 
la circ. Grăjdar. La vilă te-am luat ca paznic pentru 
câteva săptămâni. Ai înţeles? Repetă! 

— Ce să mai repet. Vorbim româneşte? 

— Cu mine vorbeşte englezeşte sau urdu. 

— Nu ştiu urdu. 

— Atunci englezeşte. Cu ceilalţi, româneşte. Înţelegi 
tot dar ai un accent îngrozitor şi nu ţii seama de 
acordul dintre subiect şi predicat. 

— O să-mi vină greu. 

— Ba o să-ţi vină uşor, lasă că ştiu eu. Acum nenea 
Adalbert să ne facă rost de câte un cal şi să-i dăm 
bătaie. 

Ne îndreptarăm spre grajduri unde echipa de şoc a 
circului Alessandro, convocată între timp de director, 
ne şi aştepta. Printre ei Stromboli şi Kamma. Mă făculi 
că nu-i observ. Domnul Adalbert îi puse la curent pe 
şoptite cu ce aveau de făcut, apoi eu şi Arhibald ne 
luarăm rămas bun şi ne pregătirăm de plecare. La 
ieşirea din incintă ne aştepta o umbră: Stromboli. 

— Pleci, Nicule, zise fostul acrobat la bară fixă, şi nu 
ne spui şi nouă un cuvânt?... Mie şi lui Kamma?... 

— Nu vă spuse directorul? 

— Se-ntâmplă ceva ciudat cu tine. Te faci că nu ne 


vezi, ne ocoleşti. Dacă am greşit cu ceva să ştim şi noi. 

Îmi sări muştarul. 

— Ascultă, tataie, eu sunt om dintr-o bucată şi nu-mi 
plac ipocriziile. Dacă te crezi nevinovat ce-mi tot baţi 
capul? 

Mă privi ca şi cum ar fi făcut o mare descoperire. 

— Deci, tu i-ai şterpelit sarbacana lui Kamma! 
Frumos lucrat! 

— Mă bucur că te bucuri. Să vă fie ruşine! 

Mă zmucii să plec dar apucase calul de dârlogi şi îl 
ţinea strâns. 

— Stai, domnule, să-ţi explic. Spune-i negrului ăsta 
să se ducă mai încolo. 

— Du-te, bă, mai încolo, n-auzi? 

— Vasăzică, începu Stromboli după ce Arhibald se 
depărtă, nu mai ai încredere în bătrânii prieteni care 
te-au ţinut în braţe când erai mic? 

— Ştii ce, m-am săturat de povestea asta; să lăsăm 
sentimentalismele! De ce aţi furat ouăle de 
brontozaur? 

Se scărpină în cap stingherit. 

— Am spus eu că o să-ţi dai seama... Dragă, eu sunt 
de vină! M-am luat după Rândunica! A plâns, m-a 
rugat, n-am putut s-o refuzăm. 

— Uite ce e, mie să nu-mi vii cu chestii de-astea! Ce, 
voi eraţi nişte copii să vă luaţi după căpşorul ei sec? 
Nu merge, te rog să inventezi altceva. 

Stromboli păstră câteva momente de reculegere 
fără a lăsa dârlogii din mână. Apoi îmi făcu o 
destăinuire senzaţională: el era tatăl Rândunicăi!! Fata 
nu avusese nici un folos în viaţă de pe urma lui; să-i 
satisfacă acel capriciu fusese singura ei rugăminte şi 
singurul lucru pe care i-l putea el oferi. Te durea capul, 
începuse să plouă cu taţi. 

— De unde ai certitudinea că dumneata eşti tatăl 
acestei guguştiuce? 


— Ce dracu', mă, se glumeşte cu astfel de 
probleme? Mi-a spus chiar biata Serafima la vreo 
săptămână după ce s-a născut fata. 

Buna domnişoară Serafim! îşi crescuse şi ea puiul, 
cum socotise, în mintea ei zvăpăiată, că e mai bine! O 
învățase o meserie primejdioasă care îţi răpeşte toată 
tinereţea şi te aruncă peste bord imediat ce ai început 
să şovăi, şi-i lăsase moştenire o droaie de taţi! 

— Şi unde sunt acum ouăle? 

— Le-am îngropat chiar la tine în grădină. Al treilea 
rond pe mâna stângă sau al şaptelea pe dreapta. 

— Bine, am să ţin minte. Peste ce-aţi făcut o să trag 
cu buretele. Acum lucrul principal e s-o scoatem pe 
Rândunica din ghearele bandiţilor. Nu scăpaţi din ochi 
Maramureşul. Care cum coboară pe chei, după el, şi 
panc-panc! la coteţ. Fiţi la fel de şmecheri cum aţi fost 
când aţi şterpelit ouăle. E în joc viaţa singurei dumitale 
fiice. 

După acest intermezzo, pornii în galop spre Malu- 
Mare, împreună cu Arhibald. Acolo urma să se dea 
bătălia decisivă. Ce se întâmplase în absenţa mea, nu 
puteam să ghicesc, însă aveam convingerea că 
Raminagrobis a ştiut el să le potrivească. 

De aceea călăream spre Malu-Mare fără prea multă 
grabă, rumegând în minte tot felul de gânduri fără nici 
o legătură cu aventurile prin care treceam de câteva 
zile. Chipul Mirandolinei nu-mi dădea pace, revenea, 
când ca o sirenă ademenitoare, când ca o Meduză ce- 
şi bătea joc de frământările mele nerostite. Alăturea, 
Arhibald, negru precum Voievodul Nenoroc, galopa 
impasibil, ocolind cu grijă tufele de ciulini ce creşteau 
în voie printre dune. Aş fi vrut să-i pun o întrebare 
directă, copilărească şi în acelaşi timp bărbătească, 
dar ezitam, nevoind să-mi arăt slăbiciunea tocmai în 
faţa duşmanului meu. În cele din urmă nu mai rezistai. 

— Ascultă, omule, îi spusei eu încetinind calul, aş 


vrea să ştiu un lucru... Eşti în stare să-mi dai un 
răspuns cinstit? 

Arhibald veni lângă mine dar nu-i puteam vedea 
ochii din cauza întunericului. 

— Despre ce e vorba? 

— Ce-a fost între tine şi Mirandolina? 

Îşi căută câteva clipe cuvintele cu care să înceapă. 

— Ce să fie? Nimic. În timpul excursiei la Istambul 
am fost împreună tot timpul. Ştia de potir şi, ulterior, a 
mai aflat şi de la Leopold ceva, în legătură cu 
adevărata lui valoare. Cred că a făcut pe îndrăgostita 
cu mine numai ca să ajungă în posesia diamantelor. 

— De ce era în halat de baie când am venit eu la 
tine? 

— Bandliţii ne filau mai demult. Eram două piese 
preţioase pentru ei: fusese văzută discutând cu 
Leopold iar eu păream a fi singurul om în măsură a şti 
unde se află ascuns potirul. Ne-au răpit pe fiecare de la 
domiciliul respectiv. Probabil că dânsa făcea baie când 
au dat buzna. 

— Da, dar în camera ei praful era de un deget pe 
mobilă. 

— Însoţise prin ţară o delegaţie de arheologi străini 
şi se întorsese acasă doar de câteva ore. 

— După câte am văzut eu, în apartamentul ei nu era 
nimic deranjat şi focul nu ardea la baie. 

— Bandiţii au căutat să şteargă orice urmă. 

Avea o logică de fier, nu găseam nici o fisură în 
explicaţiile lui, totuşi ceva mă nemulţumea, poate o 
anumită intonaţie a glasului ori senzaţia că toată 
această poveste este, într-un fel, foarte, foarte 
neverosimilă. 

— Când am cerut-o de nevastă, continuă Arhibald ca 
şi cum ar fi vorbit singur, mi-a dat voie s-o sărut. Părea 
radioasă, plutea... Am căzut în cursă ca un nătărău! 
Mare actriţă, domnule! 


— Dar în excursie? Nici atunci n-a răspuns 
avansurilor tale dezgustătoare? 

Izbucni în râs. Nu, nici atunci. Altfel n-ar mai fi avut 
loc cererea în căsătorie. Nimeni nu mai cere un lucru 
pe care l-a obţinut deja. Filozofia asta de huligan îmi 
făcea silă, dar mă şi liniştea. Trebuia să-l judec după 
principiile lui de viaţă, dacă puteau fi numite principii 
cinismele alea. In cazul acesta, Mirandolina se reabilita 
oarecum. Zic: oarecum, fiindcă indiferent de 
interpretările ce se vor mai ivi pe parcurs, între noi se 
săpase o prăpastie definitivă. Dar îmi făcea plăcere să 
ştiu că nu mă înşelase cu maimuţoiul de lângă mine. 

In timpul discuţiei noastre mersesem cu spor căci se 
vedeau deja primele case ale oraşului. Nu se luminase 
încă de ziuă dar zorile nu erau departe. In dreapta 
drumului foşnea marea ca o hârtie creponată şi luna, 
scăpată dintre vârşii, se răzleţea tot mai mult spre 
apus. Cavalcada noastră nocturnă pătrunse pe străzile 
asfaltate, trezind câinii din somnul lor superficial. Parcă 
eram Don Quichotte şi scutierul său, Sancho Panza, în 
căutarea dulcineei dispărute. Trecusem de jumătatea 
vieţii şi nu mă mai învăţam minte! 

Fiindcă se afla chiar în drumul nostru, mă gândii să 
mă abat întâi pe la Casa vestigială, ca să văd dacă cei 
ce furaseră ouăle de brontozaur dăduseră telefon, aşa 
cum scria în bilet, şi ce pretenţii mai aveau. Spre 
norocul meu, în noaptea aceea era de serviciu Gicu, în 
fruntea unei echipe de gealaţi, înarmaţi până în dinţi. 
Mă recunoscu imediat şi veni în fugă lângă noi. 

Domne, e nenorocire! glăsui el agitat. Mi-a telefonat 
adineauri mama lui Ţoancă-mică. Fata a dispărut de- 
acasă în cursul după-amiezii şi nu e la niciuna din 
prietenele ei. 

— Ei, fugi de-aici! Şi Raminagrobis ce zice?... 

— Nici el n-a mai dat vreun semn de viaţă astăzi. Îl 
aşteptam la ora şapte, la telefon. Nu ştiu ce s-a 


întâmplat cu dânşii. 

Era cam suspectă această dispariţie. 

— Mă reped până la el acasă. Poate ştie ceva şi de 
Ţoancă-mică. 

— Staţi că vin şi eu! 

Lăsă comanda unui adjunct şi pornirăm spre 
cantonamentul răutăciosului adolescent. Ca să nu-i 
sculăm pe ceilalţi locatari, sărirăm gardul grădinii pe la 
un pârleaz ştiut de Gicu şi ne apropiarăm de bârlogul 
marelui detectiv. Cu ajutorul unei lămpi electrice de 
buzunar, pe care o avea Gicu, puturăm arunca o 
privire înăuntru. Patul era ocupat, dar de sub pătură 
ieşea talpa unui picior, prea mic ca să fie al prietenului 
meu. Cuprins de presimţiri, propusei să ne întoarcem. 
Ar fi fost normal să plecăm şi să revenim mâine 
dimineaţă, dar Gicu, care avea şi el presimţirile lui, 
bătu cu putere în geam şi strigă cu o voce sugrumată: 

— Arde! Săriţi, arde! 

Un cap ciufulit se ridică de pe pernă şi în clipa aceea 
simţii un puternic val de compătimire pentru nefericitul 
Gicu. Căci persoana care se odihnea în patul domnului 
consilier era chiar femeia visurilor sale, infidela 
Ţoancă-mică, fiinţa în care îşi pusese toată încrederea. 
Şi, imediat, lângă ea, se ridică chipul buimăcit al lui 
Raminagrobis, în timp ce Ţoancă-mică se ascundea 
sub pat. 

Gicu stinse lanterna. 

— Hai să mergem, zise el cu o voce obosită. Ne-am 
alarmat de pomană. 

Părea un copil orfan, rătăcit în marginea unui drum 
de ţară. In stradă ne spuse la revedere şi se despărţi 
de mine şi de Arhibald zicând că se duce să se culce. 
Inălţai din umeri: aşa era viaţa! Mai curând sau mai 
târziu trebuia să treacă şi prin asta, nimeni nu e scutit. 
Cel puţin aşa gândeam eu, şi Arhibald care era mult 
mai bătrân decât mine, îmi dădu dreptate. Cu cât te 


arzi mai devreme, cu atât devii mai înţelept şi nu mai 
mizezi totul pe o singură carte. Ehei, unde sunt iluziile 
noastre de pe vremea studenţiei? Pulbere şi fum! 
Acum orice ni s-ar întâmpla, nimic nu ne mai 
impresionează. Gicu era un tânăr gâscan, hrănit cu 
muzică uşoară şi romane polițiste. li trebuia neapărat 
un şoc ca să iasă din stupiditatea lui credulă şi ridiculă 
şi, uite că l-a avut la timp. Să-i mulţumească lui 
Ţoancă-mică, că ea l-a făcut om. Tu auzi, negrule, ce-ţi 
spun? 

Arhibald înălţă din umeri: puţin îi păsa lui de 
nefericirea lui Gicu. Propuse să mergem la culcare şi 
eram pe punctul de a-i urma sfatul când mă auzii 
strigat. În urma noastră venea în grabă, aproape 
alergând, cu un pardesiu pe umeri, Ţoancă-mică. 

— Nu pot să-l las aşa, se zmiorcăi ea şi cred că era 
sinceră. Mi-e să nu facă vreo prostie. 

— Da, zisei eu. Noi tocmai plecam. 

— Este o neînțelegere. Am să-i explic. ` 

— Fireşte, ai să-i explici. Deci, ne vedem mâine. li 
adusesem cafeaua şi dintr-odată m-am simţit rău. 

— Ei da, aşa trebuie să se fi întâmplat... lonathan, şi 
calul! 

— N-a fost nimic între mine şi Raminagrobis, Jur! 

— Să-i spui şi lui Gicu asta. Are să-i facă plăcere. 
Atunci, cu bine. 

— Staţi, unde vă duceţi? Gicu e în stare să se arunce 
de pe faleză şi voi plecaţi? Nici nu ştiţi ce simţitor e. 
Haideţi să-l căutăm! 

Nu înjur în faţa femeilor, un anacronic bun simţ, 
moştenit de la părinţii mei, care erau oameni simpli, 
mă opreşte. Dar ce-mi trecu prin minte în următoarele 
momente, e treaba mea şi nu cred că e nevoie să dau 
explicaţii cuiva. Mi-era un somn nebun şi pentru 
această păsărică inconştientă n-aş fi sacrificat nici 
măcar o pălărie găurită, dar era, poate, în joc, viaţa 


unui tânăr necăjit şi acest amănunt mă determină să 
iau, pe loc, o hotărâre. 

— Suie repede pe cal, în spatele lui lonathan, îi 
poruncii eu, fetei. Ai vreo idee cam unde s-ar fi putut 
duce? 

Hai să-l căutăm întâi la Casa vestigială. Nu se 
înapoiase acolo şi nici la locuinţa părinţilor săi nu fu 
găsit. Nu ne rămânea decât să cercetăm plaja, de la un 
capăt la altul, ceea ce şi făcurăm. După câteva minute 
de galop văzurăm jos, pe stânci, la poalele falezei, un 
corp neînsufleţit. Ţoancă-mică scoase un țipăt sfâşietor 
şi leşină. O-ntinserăm pe iarbă şi, după ce legarăm caii 
de nişte ostreţe, coborârăm pe plajă, pe o potecă 
sfărâmicioasă. Sinucigaşul era într-adevăr Gicu. Avea 
capul spart şi probabil îşi frânsese şi piciorul. Cum ne 
văzu începu să urle. Ajungând lângă el pricepurăm 
îndată ce se întâmplase. În durerea lui nemărginită, 
Gicu se gândise să se înece şi, în acest scop, îşi legase 
un pietroi enorm de gât şi se azvârlise în apă. Din 
cauza bolovanului însă, săritura lui fusese prea scurtă 
şi asta îl salvase de la o moarte sigură. Îl cărarăm cu 
greu pe faleză, fiindcă gemea din tot sufletul. Văzând-o 
pe Ţoancă-mică la pământ, avu un nou şoc. Îşi 
închipuia probabil că e moartă, căci se zmulse din 
mâinile noastre şi se prăbuşi, cu inima sfâşiată, peste 
corpul nemişcat al iubitei. Romeo şi Julieta la Malu- 
Mare! îl trăsei pe Arhibald mai la o parte şi ne 
aşezarăm pe nişte bolovani, admirând marea. La 
orizont, de sub pojghiţa de apă, o mică bilă de foc se 
zbătea să scape într-un mediu mai puţin dens. Şi 
deasupra ei, norii se transformaseră în cai trandafirii şi 
în palate de flăcări sau în corăbiile unor regi vikingi, 
morţi. Mă gândii că toate bucuriile şi nefericirile 
noastre sunt, ca şi acest spectaculos răsărit de soare, 
doar un joc al aparenţelor şi eram pe punctul de a-i 
comunica şi lui Arhibald această constatare a mea, 


când îl auzii că sforăie. Fericiţi cei săraci cu duhul! Mă 
resemnai să privesc mai departe de unul singur până 
când, în sfârşit, cei doi înamoraţi reveniră la viaţă şi 
începură să suspine de ţi se frângea inima. Auzii 
şoapte precipitate, întrebări scurte, guturale, un 
plânset sacadat al unei biete copile, fără apărare, 
victimă a  aparenţelor, vocea groasă a unei 
personalităţi profund ulcerate, un cor de sughiţuri. 
Cunoşteam partitura fiindcă în facultate fusesem de 
meserie confident: mereu veneau să-mi împărtăşească 
durerile lor, numeroşi colegi sentimentali care se 
îndrăgosteau de câte două ori pe lună şi aveau, din 
această cauză, tot felul de suferinţe. In sfârşit, cele 
două suflete zbuciumate se apropiară, şchiopătând, de 
noi, Ea susţinându-l de mijloc pe El, deoarece El părea 
grav rănit, atât la picior cât şi în amorul său propriu. 

— Gicu n-are nici un pic de încredere în mine, îl pâri 
Ţoancă-mică. Zice că i-am zdrobit inima. Şi de fapt el o 
zdrobeşte pe a mea. 

— Nu ştiu... să mai verific, spuse Gicu circumspect, 
fără să o privească. Explicaţiile sunt, ce-i drept, logice, 
dar am încă unele îndoieli. 

— Vai, ce bănuitor eşti, Gicule! Nu te credeam chiar 
aşa... 

N-aveam chef să mai pierd încă o oră pe țărm, ca să 
asist la acest dialog idiot, aşa că le propusei s-o luăm 
din loc cât mai repede. Ei ar fi dorit să întindă discuţia, 
însă, cu ajutorul lui Arhibald, îl urcarăm pe Romeo pe- 
un cal şi pe Julieta pe altul şi pornirăm spre casă. Pe 
drum  infidela turui tot timpul, dând explicaţii; 
dumnealui mormăia doar din când în când: „aiurea... 
nu te cred... şi dacă minţi?” Nu le dădeam nici o 
atenţie, iar Arhibald dormi de-a-mpicioarele până-n 
poarta dulcineei. Auzind tropotul cailor pe caldarâm, 
Raminagrobis aprinse lumina din curte şi ne ieşi 
înainte cu un mers dureros. Avea fruntea legată cu un 


prosop şi aş fi fost în stare să jur că a pândit 
întoarcerea noastră. Mă pregătii să asist la o 
reprezentaţie. 

— lubiţii mei, gemu Raminagrobis în transă, era cât 
pe-aci să mor. Vechile mele crize, pe care, tu le ştii. 
Dacă nu sărea copila asta blândă, cu păr răvăşit, să-mi 
dea primele ajutoare... fuit! 

Şi Mălai-mare scoase un sunet care, după el, ar fi 
trebuit să semene cu un fâlfâit de aripi, deci un suflet 
ce se înalţă la cer. 

— Când am văzut sânge, povesti el, mi-am dat 
seama că sunt în primejdie. Am apucat să strig şi mi- 
am pierdut cunoştinţa. 

— De ce n-ai luat nişte diodoamidoarsenomono- 
metilensulfosilat de sodiu? intervenii eu perfid. 

— N-am mai avut timp. Şi mi se pare că am terminat 
pastilele. Chiar azi trebuie să iau altele. 

— Ştii, mă adresai eu către Gicu, suferă de epistaxis. 
Din naştere. Nu e nimic de făcut. 

— Nu-i adevărat! tună Raminagrobis. Nu-i din 
naştere, ci de pe front. Noi ăştia care ne-am petrecut 
tinereţea în tranşee, n-o să mai fim zdraveni niciodată. 

— Dar Ţoancă-mică spunea că ei i-a venit rău, 
obiectă Gicu. 

— Nu, Gicule, n-ai înţeles tu bine. 

Raminagrobis ridică mâinile la cer şi rosti cu un glas 
inspirat. 

— Blândă copilă! Desigur sufletul ei sensibil a avut 
un şoc văzându-mă cum mă zbat. Dar nu vrea să-ți 
spună ţie, Gicule, ca să nu fii îngrijorat. Eu însă ştiu că 
ieşti un om dintr-o bucată, un bărbat. Da, a fost 
îngrozită, dar tot a avut grijă de mine. Salvatoarea 
mea... 

— Totuşi, eraţi întinşi unul lângă altul şi ea era fără 
rochie. 

— Şi-a rupt-o, Gicule, ca să oprească sângele. Pepsi, 


să-mi aduci aminte să-i cumpăr alta. 

— Şi de ce s-a băgat sub pat dacă se ştia 
nevinovată? 

— Tocmai îi scăpase un pantof din picior. 

— Mda. Bine. 

— Vezi, Gicu? şopti Ţoancă-mică. Şi tu care mă 
bănuiai... Dar eu te iert. Te iert fiindcă te iubesc! 

Ei, gata, nu mai puteam suporta! Dacă lucrurile se 
aranjaseră cât de cât, n-avea rost să stăm aici în 
picioare ca să ascultăm acest dialog. Gicu părea 
nehotărât, dar îi făcui un semn lui Arhibald şi acesta 
apucă dârlogii calului. Totuşi nu puturăm părăsi curtea 
înainte ca fraierul să sărute fruntea logodnicei sale şi 
să îşi ia angajamentul că nu se va mai sinucide 
niciodată. Raminagrobis privea scena cu un zâmbet 
părintesc, însă prosopul îi alunecase pe o ureche şi-l 
făcea să semene mai curând cu un satir beat decât cu 
un om scăpat de la moarte. Nu pierdui ocazia să-i mai 
arunc o săgeată. 

— Eşti sigur că nu vrei să-ţi trimit un doctor? 

— Nu, mulţumesc! Acum sunt în afară de orice 
pericol. 

— Ar fi bine să-ţi faci un pneumonoultrasilico- 
vulcanisis. După asta, parcă eşti un nou născut. 

— Nu prea cred. În sfârşit, o să mă mai gândesc. 
Acum duceţi-vă, că mă simt slăbit. Noapte bună, copii! 
Noapte bună, Gicule! Logodnica ta are un suflet de 
aur. Vă binecuvântez! 

Se pare că totul e bine când se sfârşeşte cu bine. 
(Aici mi se pare că îl cam plagiez pe Shakespeare dar 
sper să nu fiu judecat prea aspru, mai ales că nici n-am 
văzut piesa. Şi, în afară de asta, eu vreau să spun 
altceva). Cum am ajuns acasă ne-am prăbuşit, eu într- 
un pat şi Arhibald într-altul, fără să ne mai spălăm pe 
dinţi. Dar n-am putut să adorm. Şedeam întins şi mă 
gândeam ce ţi-e şi cu sufletul omenesc! Da, uneori mi 


se întâmplă să reflectez asupra unor probleme 
filozofice mai importante. Lângă mine Arhibald sforăia 
imperturbabil, ca un caporal în permisie. Mâine o să-l 
mut la mansardă, nesimţitul! 


_ Capitolul VIII  _ 
II SILIM PE GANGSTERI SA INCHEIE 
CONTRACT 


În zori, un vânt paralel cu ţărmul umpluse plaja de 
raci morţi şi de alge, dar la ora zece, când ne trezirăm 
noi, soarele dogorea ca un reflector deasupra unui cer 
fără nici o pată. Ne scularăm cu părere de rău, căci am 
mai fi dormit, şi coborârăm în bucătărie. Cei doi lordan 
erau la piaţă dar noi ne puteam descurca şi singuri, 
amândoi fiind cu armata făcută. Prăjirăm câteva 
perechi de ouă la iuţeală, le înfulecarăm repede, după 
care Arhibald luă o puşcă din cui şi se duse să-şi facă 
rondul. Eu intenţionam să trântesc mai întâi o baie. 
apoi să-mi salut oaspeţii şi, în sfârşit, să cobor în oraş 
pentru a afla ce s-a mai întâmplat. 

Toată viaţa îmi dorisem o baie grandioasă în care să- 
ţi poţi întinde picioarele în voie, dar, până a moşteni 
vila Reduta, fusesem nevoit să mă mulţumesc cu firida 
din apartamentul meu, unde abia aveai loc să te 
scarpini în cap. Aici baia era enormă, cât sala de 
aşteptare de la clasa a doua din gara de Nord, poate 
ceva mai mică. Mă pregăteam să mă transform într-un 
domn foarte bine ras şi extrem de civilizat, însă găsii 
baia închisă. Dinăuntru se auzeau nişte vocalize, 
eventual din Bărbierul din Sevilla, mă rog, nu eram 
sigur. Deci, musafirii mei, Vicepreşedintele şi cu 
Micşuneasca, se şi instalaseră! Perfect! Acum, în mod 
normal, ar fi venit rândul celor două porumbiţe, 


conform planului făcut de Raminagrobis. Era o 
perspectivă încântătoare, oricine ar gândi în felul 
acesta, şi totuşi eu şovăiam. Noaptea trecută Arhibald 
îmi dăduse nişte explicaţii şi nu puteam să fac 
abstracţie de ele. Nu fiindcă aş fi dat doi bani pe 
sinceritatea lui sau fiindcă eu personal aş fi avut ceva 
comun cu acei îndrăgostiţi stupizi care abia aşteaptă, 
şi doresc chiar, să fie minţiţi, numai lucrurile să 
rămână cum au fost. La mine era o problemă de 
principiu: mărturisirile rivalului meu mi se păruseră 
logice şi, în plus, trebuia s-o scot pe Mirandolina din 
încurcătură, fie şi numai pentru a-i arăta de la cine ar fi 
putut să aştepte un ajutor în viaţă şi cât a pierdut 
plecând de sub aripa mea ocrotitoare. Mă hotărâi să 
cobor în oraş şi să iau legătura cu Raminagrobis. 
Intenţionam să-l cert aspru pentru aventura din 
noaptea trecută, apoi renunţai, socotind că prea multă 
solidaritate cu nefericitul de Gicu ar fi părut de prost 
gust în situaţia în care mă aflam eu însumi. Deşi, după 
cât se părea, Mirandolina voise doar să facă o afacere 
şi îmi rămăsese totuşi fidelă. 

Cufundat în astfel de calcule, la început nu-mi veni 
să cred auzind, în timp ce străbăteam holul, un cor de 
ciripeli şi râsete ce venea dinspre terasă. Ca să mă 
dumiresc,  păşii într-acolo în vârful picioarelor, 
presimţind o privelişte plăcută. Şi chiar aşa şi era: trei 
zeități, unse din creştet până în tălpi cu cremă Nivea, 
şedeau pe burtă ca să se bronzeze. Lipsea doar Paris 
care să ofere mărul de aur celei mai frumoase. Nu le 
vedeam faţa, aşa că, pentru a nu face vreo gafă, îi 
făcui semn lui Dumitru lordan, întors chiar în acel 
moment de la piaţă cu două paporniţe pline, să se 
apropie. 

— Poţi să-mi spui şi mie ce se întâmplă aici? îl luai 
eu repede. 

Puse o paporniţă jos şi începu să se crucească. 


— Păi sunt musafirele dumneavoastră... 

— la să le văd şi eu la faţă. Vino după mine! 

Ne pregăteam să invadăm terasa, cu nişte figuri 
crunte, când observai că, din partea opusă, printre 
saxiile cu trandafiri şi limba soacrei, apăruse o 
căpăţână neagră, vădit interesată de spectacolul ce i 
se oferea. Dar cele trei silfide sesizaseră şi ele 
prezenţa, că le văzurăm sărind în sus, ca arse, şi 
năpustindu-se spre uşă, gata-gata să ne dărâme. Când 
dădură cu ochii de noi se pitiră una după alta, lăsând-o 
în faţă, la bătaie, pe Micşuneasca. După cum bănuiam, 
celelalte două erau Alidada şi Genoveva. Abea acum 
vedeam ce reuşită era colaboratoarea mea directă, 
fusesem un neghiob că nu-mi dădusem seama mai 
dinainte de acest lucru. 

— Frumos din partea ta că le-ai luat pe fete sub 
aripa ta ocrotitoare, o felicitai eu pe Micşuneasca. Deşi 
ele nu se ascund chiar după o aripă. Dă-le sfaturi cum 
să se bronzeze şi în general transmite-le întreaga ta 
experienţă de viaţă. Dar nu înţeleg de ce nu luaţi ceva 
pe voi?!... 

— Taci din gură şi spune-i negrului să nu mai tragă 
cu coada ochiului, protestă cu glas piţigăiat 
Micşuneasca. În timp ce vorbea, îşi îmbrăcară la 
repezeală nişte capoade. Micşuneasca era făcută foc: 
Am impresia că ne-aţi pândit, maniacilor! 

Îi făcui semn lui Arhibald să plece şi pe lordan îl 
trimisei la bucătărie. Apoi mă adresai celor trei graţii. 

— Fiţi binevenite în modesta-mi locuinţă de vară. 
Hai, nu mai fiţi bosumflate. Ehei, prin câte o să mai 
treceţi voi în viaţă, acesta e doar începutul. Nu, 
Cecilia? 

— Prefer să nu înţeleg aluziile şi glumele tale 
nesărate. 

— Eşti înţeleaptă şi de-asta te-a iubit întreg 
colectivul nostru. Acuma să-mi spui de ce ţi-ai puso 


aluniţă falsă pe burtică? E la modă? Astă-iarnă n-o 
aveai. 

— Nu ţi-e ruşine să insinuezi? Ce-or să creadă 
fetele?... 

— Aoleo, aşa e! Atunci să schimb repede vorba. 
Unde e nea Stelian? 

Nea Stelian era la pescuit. Găsise o pereche de 
cizme de cauciuc şi o undiţă şi plecase jurând că la 
prânz toată lumea va mânca peşte. Mă rog, toată 
lumea să mănânce ce vrea, până diseară. Pe la nouă, 
aşa, le pofteam la o serată chiar aici în vilă: în hol şi pe 
terasă. Să se facă frumoase, că urmau să sosească şi 
câţiva invitaţi din oraş. Pe unul îl şi cunoşteau: era 
vorba de prietenul meu, Raminagrobis. Observai pe 
chipurile  Micşuneascăi şi al Genovevei o uşoară 
tresărire. Alidada, micuța, era calmă şi senină. Pe ea o 
impresionase Arhibald, desigur o apariţie destul de 
neobişnuită, căci ţinu să mă întrebe: 

— ÎI invitaţi şi pe negru, maestre?... 

— Da, copilule, dacă vrei tu. De fapt el e paznic, dar 
am să-l pun să servească băuturile. 

— Vai ce bine îmi pare! bătu ea din palme. 

Îi zâmbii şi mă pregătii să plec. Mai aveam şi nişte 
treburi, destul de importante, aşa că îmi luai rămas 
bun de la musafirele mele şi coborâi în oraş. In drum 
spre Raminagrobis mă gândii tot timpul la Alidada. 
Unde o fi trăit copila asta de-şi putuse păstra intactă 
toată candoarea copilăriei nu prea îndepărtate? Eram 
sătul de demoazele care fumau ca turcii şi îşi dădeau 
părerea din trei în trei minute, convinse că ele sunt 
centrul universului. Unde te-ai ascuns tu, sfială, şi tu, 
puritate, adevăratele podoabe ale domnişoarelor de pe 
vremea mea şi a lui Raminagrobis? Sensul acestor 
cuvinte arhaice a dispărut în bezna istoriei; el este 
astăzi complet necunoscut acestor amazoane sigure 
de ele şi moarte după afaceri. Dar ce facem cu 


gingaşul anacronism care se cheamă Alidada, suava 
adolescentă cu priviri senine, parcă o înduioşătoare şi 
niţeluş ridiculă poză din romanele roz ale doamnei de 
Ségur sau ale lui Guy de Chantepleur? Scumpa şi 
micuța mea colaboratoare!... Oare fără cuvântul 
„colaboratoare n-ar suna mai bine fraza asta?... Nu, 
frică nu, stimate domnule Pepsi! Te rog nu te ambala, 
că eşti om serios! Prudenţă, discreţie, tact! Să nu 
cumva să luăm aparențele drept realitate şi strălucirea 
foiţei de staniol să ascundă lipsa de dulceaţă a 
caramelei. 

În ultima sută de metri o analizai pe Alidada sub 
toate aspectele şi nu-i descoperii nici un defect, ceea 
ce era îngrijorător. Trebuia neapărat să mă sfătuiesc 
cu  Raminagrobis, un remarcabil cunoscător al 
sufletului omenesc, cum se recomanda el însuşi. Il 
găsii în mijlocul curţii, sub Trabant, fluierând o 
frumoasă melodie populară din munţii Vrancei. li trântii 
un picior şi-i ordonai să iasă la raport. 

— Bine, zise el ştergându-se cu nişte bumbac şi 
aruncând cheia franceză în lădiţa cu scule. Dar n-ar fi 
mai bine să mergem la Clopotul? în timp ce îţi 
povestesc ne punem metabolismul la punct cu câte o 
drojdie. 

Nu şi nu! Voiam explicaţii acolo, pe loc. După care, 
voi aviza. Aşa că să n-o lungească mult şi să fie cât 
mai sincer, dacă ştia ce-nseamnă acest lucru!... Ştia 
foarte bine, precizase dânsul, mai curând noţiunea 
contrară îi era necunoscută. Aşa că să fiu atent ca să 
mă pot ridica până la înălţimea cugetării lui. 

— Pe Ţoancă-mică o admir pentru lipsa ei de 
prejudecăţi, declară profundul, cunoscător al sufletului 
omenesc. Între noi n-a fost absolut nimic. Voi lupta 
pentru fericirea ei şi a lui Gicu. Tânărul mi-a făcut de 
asemeni o impresie excelentă. Meditativ, tolerant, 
sensibil la argumentele logice nu se încăpăţânează să 


creadă că numai el are dreptate... Şi, chiar, cu o 
oarecare filozofie, căci este foarte prudent în 
interpretarea acestui joc al aparenţelor care se 
numeşte viaţă. „Urechea te minte şi ochiul te-nşală”... 
nu, Pepsi? 

— Eşti un monument din ipocrizie! Toate cuvintele 
nobile pe care le-ai rostit au şi un înţeles perfid. Sunt 
cutremurat de atâta cinism şi prefăcătorie. 

— Ei bine, am să-ţi dovedesc că te înşeli! Chiar 
astăzi vei fi martorul unei scene în care cei doi 
îndrăgostiţi, îmi vor mulţumi în genunchi, numindu-mă 
binefăcătorul lor. Hai să mergem la Casa vestigială! 

Era cel de-al doilea obiectiv al meu aşa că nu mă 
opusei. Nici nu-l mai încolţii cu întrebările. Avea o idee 
şi mi-o ridică în slăvile cerului tot timpul drumului, fără 
să spună nimic precis. Ca să mă fiarbă. 

Un vechi obicei al lui. Mă prefăceam indiferent, însă, 
într-adevăr, fierbeam. Ştiam că, până la urmă, o să-şi 
dea drumul, fie şi numai din plăcerea de a înflora 
lucrurile şi de a se prezenta pe sine însuşi într-o 
aureolă strălucitoare. Nu era în stare să păstreze prea 
mult timp sub tăcere nişte fapte sau idei, menite să 
împodobească  ilustra-i frunte, cu lauri. Totuşi 
fierbeam, şi el simţea prea bine acest lucru deoarece 
mă privea din când în când, cu coada ochiului. In 
sfârşit ajunserăm la Casa vestigială. Aici - atmosferă 
de stare de asediu. La fiecare intrare, gărzi în costume 
de protecţie, cu gulerele ridicate şi cu ochelari moto pe 
nas. „Împotriva sarbacanelor”, precizase tovarăşul 
Petrescu-Vilianova, ieşind în întâmpinarea noastră. 
Bandiţii telefonaseră cu o zi înainte stabilind o întâlnire 
pentru astăzi, la Clopotul Mării, unde urma să se 
discute detaliile schimbului. Toată lumea părea foarte 
agitată. Aflând că am sosit, îşi făcu imediat apariţia şi 
directorul Muzeului. Fuma ţigară de la ţigară şi 
observai că îmbrăcase un ciorap pe dos ca să-i aducă 


noroc. Hotărâseră să meargă amândoi la întâlnire, însă 
nu se simțeau prea la-ndemână fiindcă se temeau să 
nu spună sau să facă ceva care să-i dea de gol. Și- 
atunci... adio, ouă de brontozaur şi toate visele lor de 
muzeografi înveteraţi! Mă oferii să-i însoțesc, ceea ce 
ei acceptară cu multă recunoştinţă. Raminagrobis 
urma să fie şi el pe-acolo, însă îşi rezervase plăcerea 
de a acţiona din umbră. 

— Puteţi să spuneţi tot ce vă trăzneşte prin cap, ne 
povăţui el. Natural, nu idioţii; eşti atent, Pepsi? O 
lungiţi, bateţi apa în piuă în legătură cu fiecare 
amănunt de procedură, ridicaţi tot felul de obiecţii, în 
cele din urmă, ei o să se înfurie şi o să spună mai mult 
decât aveau intenţia. La momentul oportun, îmi voi 
face apariţia şi, din acel moment, rolul vostru a luat 
sfârşit. Urmează partea subtilă a operaţiunii, pe care 
degeaba v-aş explica-o că tot n-o veţi înţelege. 

Oricui, în locul meu, i-ar fi sărit ţandăra. Mă 
pregăteam chiar să-i dau o replică usturătoare când 
îmi dădui seama că, de fapt, chestiunea pentru care ne 
frământam atâta era rezolvată. Rondul al treilea pe 
mâna stângă sau al şaptelea pe mâna dreaptă... Acolo 
se aflau ouăle de brontozaur, cheia întregii afaceri. Era 
un secret cunoscut numai de mine, de Arhibald care le 
păzea cu puşca în mână, de Rândunica, la ora aceasta 
prizonieră pe vas, şi de cei doi circari: Stromboli şi 
Kamma, ocupați deocamdată să-i facă inofensivi pe 
bandiții de pe iahtul Maramureş. Toate iţele se aflau 
deci în mâinile mele, aşa că mă hotărâi să mă distrez 
puţin, să-i las pe toţi să facă pe detectivii, - în special 
pe Raminagrobis voiam să-l admir cum încurcă 
lucrurile, - să-i văd cum or să dea din colţ în colţ când 
vor trebui să schimbe obiectele. Era o situaţie tare, îi şi 
vedeam cu ochii holbaţi, iar eu învârtindu-mă printre ei 
cu o figură mirată, ca şi cum habar n-aş avea de nimic. 
Îmi stăpânii un rânjet diabolic şi îi dădui dreptate lui 


Raminagrobis. 

— Sigur, rabi, planul tău este colosal! Mă întreb ce 
ne-am fi făcut fără tine. 

— Ar fi trebuit să mă inventaţi, glăsui cu măreție 
atotştiutorul. Aşa a spus cândva Voltaire. Nu vă mai 
prefaceţi că ştiţi, sunt sigur că n-aţi auzit niciodată 
numele ăsta! 

Cei doi directori nu făcură nici o obiecţiune. Păreau 
hotărâți să-şi joace, fără nici un cusur, micile lor roluri 
secundare. Ar fi mâncat şi carne de om fără să 
clipească, numai să recapete preţioasele ouă de 
brontozaur. Peste o jumătate de oră urma să ne 
îndreptăm cu toţii către Clopotul Mării, dar, până 
atunci  Raminagrobis mai avea de îndeplinit o 
promisiune. 

— Nu-l văd pe Gicu şi nici pe Ţoancă-mică, se miră el 
privind în toate părţile. Directore, nu vrei să trimiţi 
după ei? Doresc să le dau o veste mare. 

Chemaţi printr-un  halebardier cu ochelari de 
motociclist, cei doi veniră în fugă. Erau mânijiţi de 
plombagină pe nas şi pe urechi şi asta le dădea un aer 
patetic. Raminagrobis îi binecuvântă de la distanţă. 

— Vorbesc în numele prietenului meu, Pepsi, care e 
un modest, declară el cu emfază. Vă amintiţi că, nu de 
mult, s-a oferit să fie naşul acestei încântătoare 
perechi? Ei bine, acum propune ca logodna s-o facem 
chiar în astă-seară, la vila Reduta, unde a şi organizat 
o serată. Din partea naşului, tânăra pereche primeşte 
ca dar de logodnă cinci mii de lei, un superb inel 
pentru Ţoancă-mică şi un costum de haine pentru 
Gicu. Toţi cei de faţă sunteţi invitaţi din oficiu. 

Aplauze discrete răsunară în curtea Casei vestigiale. 
Nu puteam să zic nimic, eram mare, eram generos, 
Chinezu calculase bine mişcarea şi ştia că, graţie 
moştenirii, puteam, fără grijă, să accept cadourile, 
acordate de dânsul în contul subsemnatului. Strânsei 


aşadar mâna celor de faţă şi mă retrăsei discret, 
lăsându-l pe Raminagrobis să primească mulţumirile 
celor doi logodnici precum şi ale altor muzeografi, 
printre care se părea că [oancă-mică are numeroşi 
admiratori fanatici. Deci, primul punct din programul 
răutăciosului adolescent se îndeplinise, cu 
complicitatea mea, bineînțeles. Urma partea a doua a 
programului: întâlnirea cu bandiții. Şi aici prevedeam 
câteva momente tari, câteva bluffuri. La luptă deci, 
bătrâni matadori. Voi aplauda din tribună, cu ironie, 
toate fentele voastre inutile! 

Acestea fiind zise, ne îndreptarăm în monom spre 
Clopotul Mării: eu, Decebal Marinescu şi Petrescu- 
Villanova „şi ne era, zău, chiar la toţi, în piept inima 
rece”. Ramiriagrobis dispăruse: urma să-şi facă o 
intrare senzaţională, la momentul oportun, dar, în 
urma noastră, ştergându-se pe lângă zidurile caselor, 
păşea o echipă de şoc formată din cei mai belicoşi 
muzeografi, toţi înarmaţi cu halebarde, archebuze şi 
topoare de silex, gata, la un semn al meu, să intervină, 
dacă se lăsa cumva cu bătaie. 

Păşeam vesel şi sprinten, de parcă aş fi câştigat la 
pronosport în dimineaţa aceea. După mine veneau cei 
doi directori, tăcuţi, neliniştiţi, dar fermi, cu fruntea şi 
piepturile eroice, palizi, gata la orice sacrificiu. Trecui 
repede pe sub firma lui Papastratos fiindcă mă 
temeam să nu-mi cadă clopotul în cap şi pătrunsei în 
tavernă cercetând cu atenţie chipurile consumatorilor. 
Cârciumarul, care ştergea nişte mese într-un capăt al 
salonului, azvârli cârpa şi veni în grabă înspre noi. 

— Trăiţi! ne salută el insistând în mod nefiresc 
asupra literei „ţ”. Poftiţi în camera mică. Vă aşteaptă 
nişte tovarăşi americani. 

Tovarăşii americani erau, bineînţeles, Brutus cu doi 
locotenenţi: George şi încă unul, Samuel mi se pare, un 
tip fără gât, pătrat ca un frigider, cu siguranţă fost 


luptător de catch. În faţa lor, pe masă, străluceau în 
lumina soarelui, patru drojdii semn că distinşii noştri 
interlocutori erau sensibili la frumuseţile folclorice ale 
litoralului nostru, dar şi că păstraseră, ca şi noi, unul 
din aşi în afara jocului, cu misiunea de a interveni 
numai în situaţii extreme. 

— Hep-hep! îi salutai eu, cu nişte cuvinte care ar fi 
putut însemna orice. Să facem  prezentările: 
colaboratorii mei Marinescu şi Villanova, directori de 
muzee şi domnul Brutus, şef de bandă de escroci şi 
falsificatori internaţionali, împreună cu doi dintre 
complicii săi: George, ucigaş şi responsabil cu 
stupefiantele şi Samuel, dacă nu mă înşel, gorilă de 
meserie, de curând evadat din penitenciar. Să ne 
aducă şi nouă câte o drojdie! 

Brutus îmi aruncă o privire plină de acid clorhidric, 
duse mâna spre subţioara stângă, ca şi cum ar fi voit 
să se scarpine, renunţă, şi, în cele din urmă, rosti cu 
voce spărtigoasă: 

— Nu, Sammy, lasă revolverul! Nu tragi decât la 
ordinul meu! Şi către mine: Fii atent cum vorbeşti. 
Samuel n-are deloc simţul humorului. 

— E tânăr, replicai eu, mai are timp să se afirme. Să 
citeşti mult din clasici, Samuel, ai auzit? 

Gorila se răsuci pe scaun nemulţumit, dar nu 
răspunse. Ne aşezarăm. Cei doi directori erau leoarcă 
de sudoare. Bruta, care ne cântărea, înţelese imediat 
cu cine poate sta de vorbă. 

— Ea treia oară când ne întâlnim, îmi spuse el. Data 
viitoare te sfătuiesc să nu mai apari. În interesul 
văduvei şi orfanilor tăi. 

— Din fericire nu sunt însurat. Şi în afară de asta vă 
informez că poliţia e pe urmele voastre. 

— Şi ce ţi se pare extraordinar în asta? De la 
paisprezece ani e poliţia pe urmele mele şi, uite 
afacerile merg. 


Nu se temeau ei de Interpol şi erau să-şi facă 
probleme din cauza miliției unei ţărişoare patriarhale 
unde nu se mai spărsese o bancă dinainte de război?! 
Generos, Brutus trecu peste asta şi intră imediat în 
subiect. 

— Unde e potirul? întrebă el brusc privindu-l ţintă pe 
Villanova. 

— La loc sigur, intervenii eu repede. N-avea grijă, 
Brutus, că nu ni-l fură nimeni. Aţi adus ouăle? 

— Pe mine nu mă iei la sigur, se înfurie tâlharul. Mă 
priveşte unde sunt ouăle! la lăsaţi gura! Şi să se ducă 
unul din voi să aducă potirul. Nu, Sammy, nu acum! 

Acest fel de a trata era de-a dreptul intolerabil. 
Brutele credeau că ne intimidează şi poate cu cei doi 
directori le-ar fi mers. Însă mai eram şi eu pe-acolo şi 
fiul lui Johnson Nix, campionul Sumatrei, nu suporta ca 
nişte canalii să urle la el şi să-i dea ordine. 

— Hai să plecăm, copii! mă adresai eu celor doi 
directori, sculându-mă în picioare. Cu ticăloşii ăştia nu 
se poate vorbi. Rămâneţi cu bine! 

Şi în acelaşi timp, fără să mă uit, repezii o lovitură 
năpraznică, cu latul palmei, în spre dreapta, în direcţia 
lui Samuel. Dinţii gorilei pârâiră ca nişte vreascuri şi 
auzii cu plăcere un obiect metalic căzând pe podele. 
După un vechi obicei, individul scosese pistolul; nu 
văzusem gestul, însă acel simţ special mă avertizase la 
timp ca să-i pot tăia zarurile. Împinsei arma cu piciorul 
spre celălalt colţ al încăperii şi mă reaşezai pe scaun. 
Brutus mă privea ţintă. _ 

— Potoleşte-l pe idiotul ăsta. li poruncii eu, dacă nu, 
îl desnod cu bătaia. Trebuie mai multă supleţe în 
relaţiile cu publicul. Nu aşa se tratează afacerile, s-o 
ştiţi de la mine. O să daţi faliment, nenorociţilor. 

Şi-i mai repezii lui Samuel un spiţ după ureche, 
întrucât acesta încerca să mă placheze la picioare. 
Brutus îi făcu semn să se astâmpere. 


— Eşti o persoană sensibilă, mă lăudă el, dar văd că 
ştii să şi dai. Samuel, o gorilă care mănâncă bătaie în 
halul acesta, e bună cel mult la curăţatul cartofilor. Eşti 
concediat! 

— Stai, dragă, nu fi aşa de categoric! intervenii eu. 
Mai dă-i şi lui o şansă. 

— Regret, nu suntem o instituţie filantropică. La noi 
trebuie să munceşti din greu şi să fii cu ochii-n patru. 
Altfel, în loc să-i cureţi tu pe alţii, te curăţă ăia pe tine! 

— Puneţi-l şi voi la bucătărie. Poate îşi descoperă o 
nouă vocaţie. 

Brutus şovăia. 

— Bine, zise el în cele din urmă. Asta fiindcă insişti 
tu. Şi ca să nu rămâi cu impresia că ai avut de-a face 
cu nişte bădărani. Şi acum, hai să definitivăm afacerea 
cu potirul. Care din voi se repede să-l aducă? 

— Asta nu e o problemă. Dar văd că n-aţi venit cu 
ouăle! 

— Ouăle? Sunt la noi! Imediat ce aduceţi potirul vi le 
dăm. Sper că aveţi încredere. 

— Te pomeneşti că le-aveţi prin buzunare. 

— Ei, nu! Sunt puse bine într-un loc. Nu le-am luat ca 
să nu se spargă. Trebuie să umbli cu ele cum ai umbla 
cu nişte ouă, he-he-he! 

— Să dea o fugă Samuel după ele. Nu te uita aşa 
urât, Samuel, de-acum încolo ăsta e viitorul tău: ceapă, 
cartofi, varză, ouă! 

Ne mai ciorovăirăm vreo jumătate de oră dar nici 
unul din noi nu voia să cedeze. Decebal şi Villanova mă 
priveau cu admiraţie, Samuel cu furie, George se uita 
nepăsător pe geam. Răbdarea lui Brutus era pusă la 
încercare. Crezuse că o să scoată de la mine potirul 
fără să dea în schimb ouăle şi, uite că se-nşelase! Mă 
distram enorm ştiind că ouăle sunt îngropate la mine 
în grădină şi că erau păzite de Arhibald, înarmat până- 
n dinţi cu o puşcă de vânătoare de 20 mm. Ne 


tocmeam degeaba, dar nimeni în afară de mine, nu 
ştia, şi aceasta mi se părea lucrul cel mai caraghios din 
lume. În disperare de cauză, Brutus propuse să ne 
întâlnim diseară, tot aici, dar fiecare să vină cu marfa. 
Nu, nu puteam diseară. Organizasem o serată, va avea 
loc şi o logodnă, buna cuviinţă mă obliga să fiu tot 
timpul în mijlocul musafirilor mei. Mâine, nici atât, 
fiindcă era miercuri. Făceam parte dintr-o sectă 
religioasă care nu lucra miercurea. Brutus se înfurie şi- 
mi ceru să termin cu tâmpeniile, dar eu tineam morţiş 
că, împotriva convingerilor mele, nu mă putea face să 
ridic miercurea nici măcar un ac de jos. In cele din 
urmă căzurăm de acord asupra zilei următoare, joia. 
Nici joia n-ar fi fost o zi tocmai-tocmai recomandabilă, 
dar, în sfârşit, fiindcă avusesem plăcerea să mă 
conving de solicitudinea partenerilor mei eram dispus, 
la rândul meu, să fac unele concesii. Deci rămânea pe 
joi. Ajunşi aici cu discuţiile îmi veni o idee splendidă. 

— Totul trebuie să fie legal, declarai eu inspirat. Ca 
să n-avem vorbe. Se pricepe vreunul din voi să 
întocmească un contract? 

— Ce-s aiurelile astea? Nu e nevoie de nici un 
contract! 

— Ba da, ba da! Voi sunteţi străini, n-aveţi de unde 
să ştiţi ce tradiţii şi ce obiceiuri sunt pe la noi. 

Marinescu prinse ideea din aer. 

— Am văzut adineauri în cârciumă pe domnul 
consilier juridic Raminagrobis, care a venit la odihnă în 
oraşul nostru. El ne-ar putea ajuta. 

Îl felicitai din ochi. 

— Bună idee! O persoană neutră. El ne va face actul 
şi ne va servi de arbitru. Du-te şi cheamă-l încoace. 

Până să se opună Brutus, directorul muzeului ţâşni 
pe uşă şi, după câteva secunde se-ntoarse cu 
Raminagrobis. Dalai-Lama avea o pereche de ochelari 
pe nas şi juca rolul unui cărturar deranjat din 


preocupările sale ştiinţifice. Când auzi despre ce e 
vorba, ochii săi sclipiră, dar se stinseră repede. li 
plăcuse găselniţa mea dar se ferea a-mi arăta întreaga 
lui aprobare, ca nu cumva să cad în păcatul trufiei, atât 
de periculos pentru mântuirea sufletului. Cât ai clipi 
din ochi umplu masa de hârţoage, ne întrebă pe 
fiecare unde ne-am născut şi cum îi chema pe părinţi, 
ne ceru actele de identitate, ne puse să jurăm şi în 
cele din urmă încheie o înţelegere precum că joi seara 
la ora 20, la Clopotul, se va face, în mod necondiţionat, 
schimbul. 

— Aşa, oftă el după ce eu, muzeografii şi Brutus 
semnarăm. Acum beneficiarul să aducă timbre în 
valoare de 500 lei. _ 

— Dă fuga Samuel! propusei eu. Insă Brutus era de 
altă părere. 

— Potirul era al nostru şi nu facem decât să-l luăm 
înapoi. Nu înţeleg de ce suntem noi beneficiarii. 

— Fiindcă daţi un lucru care nu vă trebuie pe unul 
care vă trebuie. 

— Şi ei nu sunt în aceeaşi situaţie? 

— Nu. Ei primesc un lucru care nu vă trebuie şi dau 
în schimb un lucru care vă trebuie. Sesizezi nuanţa?... 

Brutus se încruntă câteva clipe la unul din colţurile 
mesei, apoi renunţă. 

— Du-te, mă, după timbre! îi porunci el lui Samuel. 
Deşi ne-am complicat în mod inutil. 

— Şi, înainte de a viza actele, spuse Raminagrobis, 
vă rog să-mi achitaţi onorariul. Zece mii de lei. Tot 
beneficiarul suportă şi această cheltuială, aşa spune 
legea. 

După o discuţie  înverşunată, Brutus scoase 
gologanii. Accepta toate scamatoriile astea numai ca 
să nu zică cineva că este meschin. 

— Bănuiesc că nu sunteţi o bandă de mâna doua? 
întrebă Raminagrobis. Al Capone avea o armată 


întreagă de consilieri juridici. Poate voi lucraţi mai în 
mic. 

— Ei, în America avem şi noi avocaţii noştri. 

— Foarte bine. Şi la noi aici legea e ca pretutindeni. 
Faceţi atâta gălăgie pentru un fleac de zece mii. 

— Nu e vorba de asta, zise Brutus, dar aş fi vrut ca 
actele să fie măcar bătute la maşină. Pun foarte mare 
preţ pe aspectul exterior. 

Şi asta era o trăsătură frumoasă a caracterului său, 
îl încurajă Raminagrobis. De altfel, peste drum era un 
fel de birou de copiat acte: n-aveam decât să trecem 
strada şi-ntr-o oră, cel mult două, rezolvam treaba. Mai 
mult de două-trei mii nu putea să ne coste. 

— Hai, mă, mai repede cu timbrele! se răsti Brutus 
la Samuel, care tocmai intra pe uşă. Că tipul ăsta şi-a 
pus în gând să ne curețe de gologani pe căi legale. Nu, 
nu te mai las să scoţi nici o vorbă, că iar ceri bani. 
Rămâne pe joi seara la opt. Dacă încearcă vreunul să 
mă tragă pe sfoară, să ştie de pe acum că e un om 
mort şi livid, Salabaerolsum! 

Se retraseră de-a-ndărătelea, după ce goliră ţoiurile. 
Curând după ei, ieşi Raminagrobis, cu un aer demn şi, 
la vreo câteva minute, plecai şi eu, împreună cu cei doi 
muzeografi. Mă simţeam destins ca după o baie de 
aburi, numai tăişul palmei mă durea din cauza loviturii 
pe care o dăruisem antipaticului Samuel. Încă un 
duşman în plus, gândii eu potrivindu-mi cureaua. 
Mărginit şi chiar cretinoid, dar luptător puternic şi 
primejdios. La viitoarea întâlnire trebuia anihilat în 
primele trei secunde, altfel mă nimicea. Mă despărţii 
de cei doi directori sfătuindu-i să întărească gărzile. 

— Şi diseară vă aştept la vila Reduta, încheiai eu. 
Raşi, tunşi şi frezaţi. Ca la o logodnă. Vorba aia: ţara 
arde şi baba se piaptănă. 

* 
Totuşi, pentru mine sarcinile acelei zile nu se 


sfârşiseră: trebuia să iau măsuri pentru buna 
desfăşurare a  banchetului şi de asemenea să-l 
informez pe Inspector asupra celor întâmplate. Pentru 
prima treabă contam pe ajutorul neprecupeţit al lui 
Papastratos, care îmi primi toate comenzile cu un aer 
extrem de fericit, ceea ce însemna că mă încărcase 
binişor la socoteală cu ocazia pomenii. Cu Inspectorul 
trebuia să discut personal şi, fiindcă veni vorba de 
dânsul, vreau să răspund unei obiecţii făcute, nu 
demult, de către „genialul” Raminagrobis. 

— Suflete, îmi zisese atunci Dalai-Lama, mestecând 
îngândurat pipa sa de abanos, nu întrezăresc, nicăieri 
în povestea ta, rolul jucat în aceste evenimente de 
agenţii noştri de ordine şi siguranţă. Orice om cu scaun 
la cap şi-ar pune întrebarea asta. Ce, n-avem mamă, n- 
avem tată? Ar reieşi că, oricui îi trăzneşte prin cap să 
tragă cu pistolul în ţara noastră, sau să răpească 
cetăţeni onorabili, poate s-o facă fără să-l împiedice 
nimeni. Hai să fim serioşi! Îi nedreptăţeşti pe aceşti 
bravi apărători ai liniştii publice. 

— Nu, rabi, mă jigneşti crezându-mă capabil de 
atâta nerecunoştinţă. Îţi jur că situaţia stă cu totul 
altfel de cum îţi închipui tu! 

Şi fiindcă eram între noi, îi dădusem lămuriri 
complete asupra amănuntelor mai subtile ale întregii 
afaceri. De la bun început, Inspectorul şi cu echipa sa 
de agenţi versaţi şi unşi cu toate alifiile, urmărea pas 
cu pas desfăşurarea aventurilor noastre. Nevăzuţi- 
neauziţi, ca nişte umbre. Potirul şi ouăle de brontozaur 
îi interesau prea puţin, aproape deloc. Altele erau 
obiectivele lor, dar bineînţeles că n-aveau nici un motiv 
să mi le împărtăşească mie. Îl informam în fiecare 
seară pe Inspector asupra tuturor celor văzute şi 
auzite, şi el îmi dădea sugestii preţioase. Momentul ca 
ei să intre direct în acţiune era încă departe, totuşi 
controlau cu atenţie fiecare mişcare. Aflând că notez 


toate întâmplările prin care treceam, Inspectorul 
strâmbase din nas. Adică aşa vine vorba, aceasta este 
expresia mea; dânsul n-ar face niciodată vreun gest 
sau să spună vreun cuvânt care să contravină, fie şi 
într-o mică măsură, regulilor nescrise ale celei mai 
perfecte  politeţi. Inspectorul este un gentleman 
desăvârşit; ai jura că a învăţat la Oxford sau 
Cambridge, între lorzii cei mai scorţoşi şi, când colo, el 
nici n-a visat să treacă pe-acolo iar liceul şi l-a făcut 
într-un oraş nereşedinţă de judeţ. Poate de-aici i se 
trage bunul simţ şi politeţea care-l caracterizează şi pe 
care le respectă chiar faţă de borfaşii cei mai siniştri. 
Când l-am cunoscut prima dată, cu ocazia asasinării lui 
Giuseppe, mi-a părut puţintel cam emfatic; abia mai 
târziu mi-am dat seama că acest om are, de fapt, un 
stil, sau mai bine zis nişte principii de comportament, 
de la care n-ar abdica nici în faţa morţii. 

— Tu totdeauna te ambalezi, mormăise 
Raminagrobis care nu suportă să lauzi pe altcineva în 
faţa lui. Un tip niţeluş ciudat, într-adevăr. L-am 
cunoscut şi eu: nu-l găsesc chiar aşa de extraordinar. 

Mie mi se păruse interesant, în orice caz mult 
deosebit de arheologii noştri de la institut. Mai întâi, 
niciodată nu l-am văzut neras, totdeauna e pus la 
punct, corect îmbrăcat. Într-o noapte dădusem buzna 
peste el, la ora două, să-i comunic ceva. Îmi 
deschisese după câteva secunde, îmbrăcat din cap 
până în picioare, cu cravata la gât şi cu freza 
impecabilă lucind ca o placă de patefon. De zece ani 
învăţa limba engleză după cursurile de la radio, şi ar fi 
trebuit să ştie o engleză turbată, dar nu l-am auzit 
niciodată rostind vreun cuvinţel. Să fi fost un timid? Nu 
ştiu şi, oricum, e cam greu să afirmi acest lucru despre 
un om care a descoperit cel puţin douăzeci de cazuri 
încurcate, nu pot să le zic celebre, fiindcă la noi ziarele 
nu publică astfel de ştiri senzaţionale, că doar n-o să-i 


ajutăm pe huligani să facă schimb de experienţă prin 
presă, ca-n alte ţări. Totuşi, dacă n-ar fi evitat în mod 
sistematic publicitatea, Inspectorul ar fi fost, după unii, 
un fel Maigret român, comparaţie care n-are nici o 
valoare fiindcă pe mine personal, acest serial m-a lăsat 
rece; cred că e singurul film poliţist care m-a adormit 
cu mult înainte de a se sfârşi. 

— Să stai şi să scrii pe hârtie tot ce-ţi trăzneşte prin 
cap!... nu cunosc altă îndeletnicire mai periculoasă, îmi 
mărturisi Inspectorul în după-amiaza aceea, după ce-i 
povestii de întâlnirea noastră cu banda lui Brutus, la 
Clopotul. Cândva, eram foarte tânăr pe-atunci, am 
scris nişte poezii unei fete şi, până la urmă, fata - nu 
că să mă însor cu ea. 

— Şi cum ai scăpat? 

— Păi ce, am scăpat? Nu-ţi spusei că e o treabă 
periculoasă? Aşa că, dacă vrei neapărat să ai 
complicaţii, continuă-ţi însemnările, eu nu te sfătuiesc, 
dar, să schimbi numele şi oraşele şi, în fiecare seară, 
îmi aduci hârtiile aici să le închid în casa de fier. După 
ce se termină bâlciul, ți le dau să faci ce vrei cu ele. lar 
despre mine şi ai mei - nici o vorbă, ai înţeles? Dacă 
aveam nevoie de glorie, mă făceam actor sau crainic 
sportiv cum e Cristian Ţopescu. 

Imi dădeam seama şi fără să mă prelucreze atâta, 
că meseria de detectiv cere prudenţă şi discreţie, aşa 
că îi promisei tot ce dorea şi astfel se explică de ce am 
eliminat din povestirea mea tot ceea ce ar fi putut 
avea legătură cu activitatea amicului meu, Inspectorul, 
şi a echipei sale. 

După asta, bucuros că cineva are grijă de noi, mă 
întorsei la vila Reduta. Musafirii mei se culcaseră ca să 
fie proaspeţi la serată; prin curte rătăcea doar silueta 
neagră a lui Arhibald, cu arma pe umăr, fluierând o 
arie foarte africană. Bun, era în regulă! Mă lungii în 
camera mea hotărât să dorm vreo trei ore, dar nici nu 


apucasem să aţipesc când simţii un pas uşurel abia 
atingând covorul. Apoi o mână subţire, mirosind a 
cremă Nivea, îmi atinse fruntea. „Dă, Doamne, să fie 
Alidada, mă rugai eu în gând, prinzând pe întuneric 
braţul acela rotund şi neted ca o balustradă şi bâjbâind 
după butonul lămpiţei de noapte. 

— Lasă, nu e nevoie să aprinzi, se auzi în şoaptă 
vocea Micşuneascăi. Fă-mi şi mie loc. Dormeai?... 

Aprinsei totuşi şi mă refugiai pe marginea patului. 
Micşuneasca îşi acoperi ochii cu mâinile. 

— În sfârşit, zise ea, cum vrei... Am profitat că 
vicepreşedintele doarme... 

— Ce fericit! 

— .„..Şi m-am strecurat încoace. Şi te rog să nu fii 
răutăcios. Ziceai că ai să-mi spui ceva între patru ochi. 

— Eu?... A, da! Ştii, mi-am dat seama că 
Vicepreşedintele e un băiat de treabă, suflet mare, 
generos, un adevărat prieten. 

— Zău? Şi ce-ţi pasă ţie?... 

— Mă gândeam că ar fi bine să te măriţi cu el. Are o 
situaţie frumoasă, e cineva... 

Micşuneasca se cuibări pe marginea patului şi-şi 
strânse capodul. Mirosul de cremă Nivea dispăru. 
Musafira mea părea acum o gospodină cumsecade 
care îşi face socoteala banilor cheltuiţi cu piaţa. 

— Ştii că m-am gândit şi eu la ce spui tu? mărturisi 
ea în cele din urmă. El pare foarte ambalat, înţelegi? 

— Da. Şi tu? 

— Îl apreciez mult. E o personalitate, parcă aşa 
spuneai? 

— Păi atunci hai să-ţi facem trampa. 

— Vai, ce urât vorbeşti! Cum? 

— Diseară, la petrecerea noastră o să se logodească 
doi tineri din localitate. Îmbracă-te şi tu în alb, ia nişte 
flori în mână şi ţine-l de braţ pe Vicepreşedinte. Eu şi 
cu Raminagrobis o să încurcăm lucrurile în aşa fel încât 


musafirii o să vină întâi la voi să vă felicite. Îl silim, în 
felul acesta, pe nea Stelian, să ia o atitudine. 

— Vai, ce drăguţ eşti tu, Pepsi! Şi ce generos! şi eu 
care credeam... Cum am să te răsplătesc, oare? Hai să 
te sărut! 

— Nu, te rog! Nu acum. Ar fi contrar propriului tău 
interes. Îmi ţii însă contul deschis, da? Cred că n-ai să 
exagerezi în rolul de soţie virtuoasă? 

— S-o crezi tu! Află că cel puţin cinci luni de zile de- 
aci încolo nici n-am să mă uit la alt bărbat. 

— Atunci Vicepreşedintele se poate considera cel 
mai fericit dintre oameni. 

Micşuneasca plecă păşind ca o fantomă în vârful 
picioarelor ei lungi. Mă uitai câteva clipe după ea, cu 
admiraţie. Distinsă femeie, domnule! Cu câtă graţie 
ştia să păstreze aparențele şi cât de discret, dar 
hotărât, îşi manifesta dreptul ei firesc la libertate şi 
independenţă. Aş fi compus în cinstea ei o odă, poate 
niţeluş ironică dar în fond sinceră, dacă nu m-ar fi 
deranjat tocmai când voiam să dorm. Ei, să mă fi trezit 
Alidada, ce bine ar fi fost! Hotărât lucru, treceam 
printr-o zodie proastă, zodia samariteanului milostiv. 
Aranjam cu frenezie treburile altora, în timp ce ale 
mele ieşeau pe dos. Poate mă agăţam de idealuri 
străine tocmai fiindcă ale mele eşuaseră!... Nu-mi 
dădeam seama care era realitatea şi de altfel nu 
folosisem niciodată etichete chiar atât de pretenţioase 
pentru diversele mele aspirații. Era straniu că 
Mirandolina ocupase atâta loc în viaţa mea fără ca eu 
să-mi dau seama. Ca un virus care te invadează încetul 
cu încetul, în mod insidios. Nu, comparaţia era 
nefericită. Anul petrecut cu Mirandolina nu fusese o 
boală ci o perioadă plină de viaţă şi de lumină. O 
perioadă pe care o trăisem pur şi simplu, fără să mă 
gândesc că s-ar putea sfârşi vreodată. 


Tot cugetând astfel, geamurile deveniră cenușii apoi 
albastre. În caroiajul giurgiuvelelor negre, apăru pe 
firmament ca o pioneză de aur, steaua polară, călăuza 
marinarilor. Familia Veta şi Dumitru lordan începu să 
zdupăie pe scări. Musafirii mei reveneau la viaţă din 
umbra caldă a aşternuturilor. O clipă îmi dorii să am 
puterea de a privi prin ziduri, ca printr-un geam de 
sticlă, eu rămânând în continuare nevăzut. Poate m-aş 
fi strecurat în camera micuţei Alidada, să o privesc 
cum se găteşte şi să-i ascund lucrurile. Sau poate aş fi 
răscolit întreg oraşul şi portul în căutarea altui chip 
cunoscut. Nu-mi dădeam seama ce anume aş fi dorit 
cu adevărat să fac. 


Capitolul IX 
PREA MULTE LOVITURI DE TEATRU! 


Cum spuneam, vila Reduta începuse să zumzăie. Îmi 
era lene să mă dau jos din pat, dar nişte trâmbiţe 
neiertătoare izbucniră dinspre aleea principală, risipind 
pentru totdeauna lenevia acelei după amiezi de 
repaus. Recunoşteam chiar aria, - sol-do-do-sol-do-re- 
mi-do-do-re-re-re-mi-re-do, - dar îmi era imposibil să-i 
dau deocamdată un nume. Am notat totuşi notele în 
speranţa că altcineva o să reuşească să o identifice 
cândva. La auzul acestei muzici sării din pat şi 
deschisei larg fereastra. Un individ cu pantaloni scurţi 
şi verzi, a la Wilhelm Tell, şi cu o arhebuză pe umăr, 
deschidea larg porţile de fier ale Redutei. Era Dumitru 
lordan, dar ce i s-o fi năzărit să se îmbrace astfel? Şi de 
unde răsunau trâmbiţele?... Aveam să aflu în curând, 
căci un landou alb, tras de cai gătiţi cu panglicuţe şi 
clopoței, intră în trap săltat pe aleea principală. Pe 
capră, un găligan în livrea sufla cu voluptate într-o 
goarnă argintie, plină de ciucuri şi brandemburguri. 


Wilhelm Tell sărise pe scară şi landoul, descriind un arc 
de cerc, trase la peron. Un canibal cu sulița ridicată 
ţâşni dintre tufişurile de trandafiri şi deschise portiera. 
Din landou coborâră, în pas elegant, Marchiza de 
Pompadour şi doctorul Fu-Manciu. În timp ce trâmbiţa 
gâlgâia cu disperare spre cerul albastru: mi-fa-fa-mi-re- 
do-si-do-si-la, reuşii să identific personajele. Canibalul 
era, fireşte, Arhibald, dar de unde o fi luat el amuletele 
şi scalpii? Marchiza de Pompadour nu era altcineva 
decât bine cunoscuta Ţoancă-mică, iar însoţitorul ei, 
Raminagrobis, nici nu şi-ar fi putut alege o deghizare 
mai potrivită decât sub masca misteriosului Fu-Manciu, 
diabolicul doctor din filmele de groază de acum 
patruzeci de ani. Mii de trâmbiţe şi de catapulte! ideea 
cu balul mascat nu se putuse naşte decât în căpăţâna 
lui Mălai-mare; de dimineaţă spusese el ceva, fără să 
insiste, nici nu reţinusem propunerea, dar ceilalţi o 
îmbrăţişaseră, desigur, cu entuziasm. Începui să mă 
gândesc serios la propriul meu costum, când auzii pe 
macadamul străzii un galop infernal şi, prin poarta 
dată la perete, năvăliră în curte doi călăreţi teribili: 
Decebal Marinescu ca Gladiator Trac şi iubitul său 
confrate Petrescu-Villanova, costumat în Popa Şapcă, 
dacă mai ţin eu minte, din cartea de istorie, figura 
acestui mare patriot. 

„Imi pun un cearşaf în cap” „- mă gândii eu, - „şi mă 
deghizez în El Zorab...” Însă lucrurile fuseseră aranjate 
altfel. Coana Veta lui lordan, dădu buzna peste mine, 
după ce bătuse la uşă, şi-mi aşternu pe pat un costum 
pe care-l recunoscu-i dintr-o ochire, fiindcă mai demult 
mă aflasem deseori în pielea personajului, şi încă în 
interes de serviciu. Mi se oferea, deci, prilejul, să mai 
fiu o dată Arcaşul Verde, şi nu vedeam nici un motiv să 
refuz. 

— Mersi, coană Veto! Vezi să nu te zgârâi în arc. 
Dumneata ce eşti în seara asta? 


— Nu vedeţi? Ghicitoare ţigancă! S-a nimerit bine, 
că la desert vreau să le ghicesc fetelor în cafea. 

— Minunat! Ascultă... pe Alidada o ştii care e, nu?... 
Aia subţirică, cu ochii mari. În regulă! Ei să-i ghiceşti că 
un domn bine, cum aş fi eu, de exemplu, are pentru ea 
nişte sentimente foarte romantice. 

— Adică, o iubeşte! 

— Ei, da! Însă trebuie spus mai pe ocolite. Ştii 
dumneata cum, şi o să am şi eu grijă... 

Ghicitoarea plecă lăsându-mă să mă îmbrac, 
activitate ce nu-mi răpi prea mult timp. Arătam destul 
de bine sub pălăriuţa cu pană de cocoş şi mă gândeam 
cum să fac să-mi lipesc o mustață, când auzii din curte 
nişte răcnete nefireşti. Mă uitai pe fereastră. Pe alee 
înainta greoi, Fernando Cortez, alias Inspectorul, în 
echipament complet de conchistador, iar, în jurul lui, 
Arhibald ţopăia frenetic dansul vânătorilor de capete, 
intonând imnul sacru al canibalilor, din care auzeam 
clar doar două cuvinte: kai-kay, adică: te mănânc! (Am 
spus: „doar două cuvinte”, deoarece cel de-al doilea 
„kKai” se scrie cu igrec). 

Mă repezii pe scări, decis să-mi fac o apariţie 
senzaţională când, la intrarea în hol mă izbii nas în nas 
cu Vicepreşedintele, care făcea de gardă. 

— Hop! pe-aicea nu se trece! îmi trânti el istoricele 
cuvinte de la Mărăşeşti. Fetele n-au terminat cu 
îmbrăcatul. 

— Minunat! zisei eu ca să-l înfurii. Hai atunci să 
aruncăm şi noi o privire! 

Se înfipse şi mai tare pe picioare. Nu puteam trece 
decât peste cadavrul lui, ceea ce ar fi depăşit cu mult 
intenţiile mele. 

— Eşti un tip turmentat, mă cântări el. Cred că ai tot 
felul de complexe. Îţi recomand viaţa în aer liber şi 
mult, mult sport. Înţelegi? 

Mă uitai la el ca la un basorelief antic, şters de ploi şi 


de indiferența generațiilor mai tinere. Totuşi 
Vicepreşedintele făcea figură onorabilă. Mai mult gol 
decât îmbrăcat, purta o piele de leu pe umeri, (unde 
naiba o fi găsit-o?) şi o măciucă colosală în mână. 
Dacă-l întărâtam prea mult ar fi fost în stare să mă şi 
altoiască. Bronzat, mai mult corpolent decât 
muşchiulos, era un Hercule cam trecut, dar arţăgos, 
atenta la orice nerozie ca să dovedească doamnelor că 
vârsta bărbaţilor se măsoară după succesele lor iar nu 
după anii la al căror număr nici nu merită să ne mai 
gândim. 

— N-ar fi exclus să-ţi dau ascultare, îi strecurai eu, 
fiindcă eşti mult mai mare decât mine şi ai apucat şi 
primul război mondial. Costumul însă o să te 
incomodeze: blana e foarte călduroasă iar ghioaga 
prea grea şi o să te împiedice la dans. |ţi recomand un 
costum de orator roman: un cearşaf aruncat pe umeri, 
şi gata! 

— Nu e rea ideea. 

— Şi puneţi şi nişte cothurni. Te fac mai înalt. 

— S-a marcat şi asta. Ştii ce, dacă vrei să arunci o 
privire înăuntru, n-am nimic împotrivă. 

— Mulţumesc, a fost doar aşa, o vorbă. Mă duc să 
văd ce mai e pe la bucătărie. Cred că autosifoanele o 
să ne facă iar pocinogul. 

În oficiu privirea îmi fu numaidecât atrasă de un 
frumos turban portocaliu ce plutea printre cratiţe: era 
Papastratos în rolul lui Sinan-Paşa, foarte mândru de 
costumul său: şalvari, iatagan şi „cenci”. (Cenci nu 
ştiam ce înseamnă dar mi-a fost ruşine să întreb.) 

— Alahabad, am zis eu folosind un salut, după 
părerea mea, ieniceresc. Urdu-burdu-ţocali pic-poc! 

— Eşmechere, elbechere, răspunse Papastratos. 

Privii scurt împrejur; totul părea în ordine. 
Papastratos îmi dădu raportul pe un ton emfatic: 


„Salate ă la boeuf, decorative - spuse dânsul. 
Cu diademe de albuşuri fierte 

Se instalează, fără să se certe, 

Printre tartine, icre şi andive; 


Ca nişte padişahi cu largi turbane 
Stau gogoşarii, cum le vine bine 
Şi lângă ei, în mari batalioane 
Făcură haltă negrele măsline...” 

— Eşti colosal! îl întrerupsei eu. Habar n-aveam că 
printre noi se află un poet. 

— Are şaizeci şi două de strofe, şopti Papastratos cu 
mândrie, ştergându-şi mâinile cu o cârpă. 

— Fantastic! Dacă vezi că se termină vinul, apari în 
scenă şi ne-o reciţi pe toată. 

ÎI lăsai pe gânduri, puţin cam dezamăgit după cum 
mi se părea mie, şi ieşii în curte, unde unul din eroii 
principali ai acestei seri îşi făcea acum apariţia: Gicu! 
Viteazul muzeograf purta cu dezinvoltură veşmântul 
atât de simplu al nefericitului prinţ al Danemarcei şi, 
asemeni lui Hamlet, pe buzele sale părea că flutură 
turburătoarea întrebare, prea bine cunoscută de noi, 
dar al cărei răspuns va rămâne veşnic învăluit în 
mister. A muri... a dormi... părea că se întreabă Gicu. 
Sau poate că visa... Nu, pe cuvânt, era un rol greu, - 
mă şi grăbii să-l felicit, - şi, probabil din cauza aceasta, 
simţise nevoia, unui aghiotant, în speţă a lui 
Ştefănescu, care, spre deosebire de Rozenkranz şi 
Guildenstern, era deghizat în căluşar şi părea gata să 
se sacrifice, numai lucrurile să iasă bine. 

— Bravo, băieţi! îi lăudai eu strângându-le mâna. O 
să faceţi senzaţie, plus că, în felul acesta, petrecerea 
noastră capătă un aer mai intelectual. Incă o dată, 
bravo! şi duceţi-vă de-i ardeţi un şpriţ, că doamnele nu 
sunt încă gata. 


Intrând în hol, văzui că majoritatea invitaţilor 
coborâseră şi-şi tonificau organismul cu băuturile tari 
oferite de Wilhelm Tell. O scurtă exclamaţie ne 
întâmpină în prag. Gicu făcuse senzaţie: înainta acum 
gânditor cu o căpăţână de mort, pregătită din vreme, 
pe care Ştefănescu-Căluşaru, o ţinuse până atunci 
ascunsă într-o desagă. Madam de Pompadour se rupse 
de la braţul lui Fu-Manciu şi-i alergă înainte. Hamlet 
predete căpăţâna aghiotantului său şi o apucă pe 
marchiză de mijloc, vârtos. Popa Şapcă, aciuit lângă 
pic-up, puse la întâmplare o bighină. Câteva clipe cei 
doi dansară singuri, apoi o uşă laterală răbufni cu 
zgomot şi cele trei silfide năvăliră în sală, ţinându-se 
de mână: Alidada în chip de Columbină, Genoveva în 
tradiționalul  kimonou al lui Cio-Cio-San și 
Micşuneasca... fraţilor, mi-era şi ruşine să mă uit! ca 
Salomee, iar despre costumul ei, ce să mai zic, era 
splendid, dar redus la strictul necesar, totul poetizat de 
nişte văluri roz, care pluteau în jurul ei ca drapelele 
brikului Mircea de ziua marinei, când acesta arborează 
marele  pavoaz. Totuşi aplaudarăm, cuplurile se 
formară. La cererea generală Popa Şapcă puse o 
wigoombă. Mă băgai după un dulap de stejar, fiindcă în 
cameră se iscase un vârtej care făcea să penduleze 
candelabrele. in timpul iureşului perechile se 
schimbară: Marchiza de Pompadour cu Gladiatorul 
Trac, Cio-Cio-San cu Fernando-Cortez, Hamlet cu 
Salomeea. lar în colţul opus, sărmana Columbină se 
zbătea în ghearele diabolicului doctor Fu-Manciu. leşii 
repede de după mobilă şi mă pregăteam să o salvez, 
când interveni, în locul meu, Canibalul, de parcă mi-ar 
fi ghicit gândurile. Liniştit despre partea asta, mă 
pregătii să rezolv cel de-al doilea incident al serii: 
costumul inuman de decoltat al Micşuneascăi. O 
prinsei de mână când trecu pe lângă mine, plutind 
vaporoasă în vârful picioarelor desculţe, şi o smucii din 


braţele lui Hamlet. 

— Eşti cam carnivor, bătrâne, îi spusei lui Gicu care 
se oprise uluit. Du-te şi regăseşte-ţi logodnica; uiţi că 
acum ai familie, ai obligaţii?... Apoi, după ce ne 
amestecarăm printre ceilalţi iubitori de wigoombă, o 
luai la zor pe Micşuneasca: Ascultă, madam, eşti într-o 
ureche? Ce te-a apucat să dai buzna aşa, goală, în sala 
de dans, tocmai când vrem să te mărităm? Cum ţi-am 
ordonat eu să te îmbraci? 

— In alb, începu să se bâlbâie Micşuneasca... dar să 
vezi că... 

— Gura! în următoarele zece secunde te evaporezi 
pe uşa aia! E clar? Trânteşti un cearşaf pe tine şi te 
deghizezi în vestală. Veşmântul tău sacerdotal va fi 
lung până la călcâie. Să nu te prind că-l ridici peste 
genunchi că te rup cu bătaia. 

— Am să fac cum zici tu, Pepsi, suspină nefericita. 
Credeam că... 

— Nu mă interesează ce credeai tu. Pe o măsuţă ai 
să găseşti două cununi de lauri; una ţi-o pui pe cap şi 
pe cealaltă i-o îndeşi lui nea Stelian pe urechi. El o să 
fie îmbrăcat în senator roman. Senatorul şi vestala - o 
pereche potrivită! îl tragi, acolo, lângă oglindă şi 
aşteptaţi felicitările. 

Micşuneasca dispăru pe uşa indicată, ca uraganul 
Flora trecând deasupra insulelor Bermude. Prin oglinda 
cea mare a holului privii din nou sala. Fu-Manciu dansa 
cu Cio-Cio-San, încercând probabil să o vrăjească cu 
eternele sale poveşti; îi făcui un semn discret de 
binecuvântare iar el mulţumi cu un zâmbet foarte 
interiorizat. Columbina mea dansa încă cu Vânătorul 
de Capete, părând fermecată de amuletele acestuia. 
Ne trimiserăm prin oglindă o mică fluturare de mână, 
ca un semn de recunoaştere. „O blândă copilă cu părul 
răvăşit, cum scria Raminagrobis într-unul din romanele 
sale malaeze. Ah, scumpa mea colaboratoare, dacă ai 


şti ce proiecte de viitor am făcut în legătură cu tine! Să 
crape de necaz necredincioasa Mirandolina!” 

O rumoare subită sparse bâlciul: pe o uşă laterală 
apăruse Marele Vizir Papastratos cu un extraordinar 
punci în flăcări. De emoție, Popa Şapcă izbi cu cotul în 
braţul pic-upului şi wigoomba se transformă în nişte 
miorlăieli sinistre, apoi încetă brusc. Mă aflam lângă 
castronul cu băutură şi, scoțând un urlet vânătoresc, 
poruncii să se închidă electrica. Holul rămase luminat 
doar de flăcările violacee ale punciului, care se 
răsfrângeau pe chipurile musafirilor într-un joc 
tremurat de umbre. Cei de faţă păreau că râd sau se 
strâmbă, chipurile lor se topiră ca nişte măşti de ceară: 
Madam de Pompadour se transformă într-un cornet de 
îngheţată cu frişcă, Gladiatorul Trac se sinucise 
înfigându-şi în piept braţul stâng transformat în trident, 
lui Fernando Cortez îi crescură urechile mari, ca nişte 
aripi, şi o mişcare îl strivi definitiv de un perete; 
Hamlet începu să dueleze cu propriul său nas 
împotriva lui Fu Manciu ce părea o mască de gips, 
goală pe dinăuntru. 

— Apropie-te, o, tu neliniştit prinţ al Danemarcei şi 
tu, marchiză... Începui eu cu o voce cavernoasă şi, 
imediat după vorbele mele, un dobitoc aprinse 
lumina!... Ce-nseamnă porcăria asta?... 

Dar nici unul din musafirii mei nu era vinovat de 
acest incident. În chenarul celor trei ferestre ale holului 
apăruseră trei personaje, costumate şi ele ca pentru 
bal, dar pe care nu le invitase nimeni: Rândunica, în 
chip de Cleopatră, agitând un fel de grenadă 
lacrimogenă în mână, împreună cu cei doi acoliţi ai ei: 
Stromboli, mascat în Faraon, cu cele două cobre 
încolăcite în jurul mijlocului şi Kamma ca Fakir sau 
gymnosofist, agitând sarbacana în mână. 

— Pe noi aţi uitat să ne poftiţi, ciripi Rândunica cu 
falsă veselie, dar tot am venit! Toată lumea la colţ! 


porunci ea, şi vă rog să nu-mi puneţi nervii la 
încercare. 

— Bine-ţi mai şade, lichea bătrână! mârâi eu trecând 
pe lângă Stromboli. Să nu te mai văd în ochi. 

Bătrânul scamator roşi până în albul ochilor. 

— Bine, dar ţi-am explicat, Nicule, cum stă 
chestiunea, încercă el să se dezvinovăţească. Te rog 
să mă înţelegi şi pe mine! 

Rândunica interveni cu autoritate. 

— Nu mai vorbi cu el, tăticule. E un rudimentar. Ti- 
am povestit doar că stă în calea fericirii mele. Noi să 
luăm ce e al nostru, adică potirul, şi apoi îi lăsăm să-şi 
continue petrecerea. 

— Nu e nici un potir aici, intervenii eu. V-aţi deranjat 
degeaba! 

— Zău? Atunci o să ne mulţumim cu ouăle de 
brontozaur. Al treilea rond pe mâna stângă sau al 
şaptelea pe mâna dreaptă. Du-te, papi, şi le 
dezgroapă, dar fii atent că negrul are puşcă. 

Mă uitai repede prin hol: într-adevăr Arhibald 
dispăruse. Ehei, treaba n-o să le fie atât de uşoară 
acestor tâlhari de drumul mare. De altfel, în sală se 
aflau şi eroi. Mă refer la cei trei muzeografi, care nu 
concepeau să stea cu mâinile în sân în timp ce ouăle 
de brontozaur le zburau de sub nas. Fără să se 
sfătuiască în prealabil, ei se năpustiră orbeşte către 
inamicii din ferestre, sperând să-i ia prin surprindere. 
Era o acţiune măreaţă, dar disperată şi inutilă în 
acelaşi timp, fiindcă la un şuierat al lui Stromboli, una 
din cobre îl imobiliză pe Popa Şapcă iar cealaltă pe 
Gladiatorul Trac, în timp ce o săgeată pornită din 
sarbacana lui Kamma îl adormi pe Hamlet, amânând 
cu câteva ore logodna proiectată. Informată în câteva 
cuvinte de Fu-Manciu asupra efectului temporar al 
narcoticului, Columbina suportă cu bărbăţie această 
lovitură a sorții. 


Urmă un moment de stupoare, nici unul din noi nu 
ştiam ce să facem şi tocmai acum se găsi Micşuneasca 
să intre în scenă. Se îmbrăcase ca vestală, aşa cum îi 
poruncisem, şi avea în mână o cunună de lauri pe care, 
fără multă vorbă, o aşeză pe capul Vicepreşedintelui. 
Era evident că nu-şi dădea seama de atmosfera din 
încăpere, căci începu să turuie: 

— În timp ce-mi schimbam costumul, iahtul 
Maramureş a ancorat în faţa plajei şi nişte indivizi, 
deghizați în pirați, au coborât din el îndreptându-se 
încoace. Erau extrem de originali dar nu ştiam, Pepsi, 
că i-ai invitat şi pe americani la petrecere. 

„Ea bine vorba nu sfârşea, la uşă iată, se-auzea, o 
lovitură...” Cu un zbor greoi de bâtlan de baltă, 
Dumitru lordan, îmbrăcat în hainele lui Wilhelm Tell 
dar având un destin mult mai nenorocit, pătrunse 
planând către mijlocul încăperii, unde se prăbuşi greoi, 
rupându-şi arhebuza. După el se năpusti Samuel, 
bruta, îmbrăcat în corsar englez, frecându-şi pumnul şi, 
în urma acestuia, amiralul Nelson, cu un plasture 
negru pe ochiul scos şi cu două pistoale ultramoderne 
în mână. Brutus! Simţii o sudoare rece curgându-mi 
de-a lungul spinării. Columbina leşină pe tăcute, parcă 
făcând o reverență. De-o parte şi de alta a oglinzii 
încremeniseră două cupluri: Senatorul cu Vestala şi 
Cio-Cio-San cu diabolicul doctor Fu-Manciu. N-o zării pe 
Alidada însă îmi închipuii că mititica s-o fi ascuns după 
vreo perdea. De fapt nici n-avui timp să gândesc prea 
mult, căci Brutus luă comanda: 

— Sus mâinile! ordonă el cu voce răguşită, trăgând 
două gloanţe de revolver în torta uriaşă, cu cremă de 
ciocolată, pe care Papastratos o considera capodopera 
vieţii sale... Primul din voi care mişcă, să se considere 
un om mort, îngropat şi cu parastasele făcute! 

Şi mai trase un foc în torta de ciocolată! Era un 
semnal, pesemne, căci auzii troznind nişte bastoane de 


cauciuc şi asistenții Cleopatrei: Faraonul şi 
Gymnosofistul se prăbuşiră pe splendidul covor persan 
moştenit de la Giuseppe, alături de Wilhelm Tell, într- 
un somn fără vise. În locul celor căzuţi, apărură în 
chenarul ferestrelor, cunoscuţii acoliţi ai lui Brutus, 
George şi Harry, primul costumat în corsar englez, 
celălalt în corsar francez. Brutus se repezi la 
Rândunica şi-i luă grenada din mână, împingând-o apoi 
cu faţa la perete. 

— He-he-he-he! gâlgâi el cu plăcere, văzându-se 
stăpân pe situaţie. Dacă-i bal - bal să fie! Scoateţi 
repede potirul! Cu tine vorbesc, Piază-rea! 

Mie mi se adresase, neştiind însă că nu-mi plac 
pseudonimele. Luai un pişcot dintr-o farfurie şi începui 
să-l mestec în mod distins. Asta păru că-l înfurie. Răcni 
din toţi bojocii: 

— Samuel! Şo pe el! 

Bestia era chiar lângă mine şi mă luă pe 
neaşteptate, cu un dos de labă atât de violent că mă 
proiectă într-un perete unde dărâmai tencuiala. Mă 
întorsei ametit, tocmai la timp ca să primesc un croşeu 
de dreapta care-mi zgudui toate gândurile, ca un 
cutremur de gradul nouă. Eram întins pe podea, cu 
faţa în sus, şi din nas îmi gâlgâia sângele, însă nu-mi 
muşcasem, din fericire, limba. Lângă mine, se afla 
trupul lui Kamma şi, tot făcând pe leşinatul, începui să- 
| pipăi pentru a-i lua sarbacana. Dar Brutus n-avea 
timp de pierdut. 

— Potirul! răcni el încă o dată. Şi, văzând prea puţin 
entuziasm la mine, comandă: Samuel, accelerează-l! 

Nu găsisem sarbacana dar îmi recăpătasem sângele 
rece şi eram fericit că am prilejul să-i dau o nouă lecţie 
gorilei asmuţite de Brutus contra mea. Când Samuel se 
aplecă, decis să mă cârpească din nou cu pumnul lui 
păros şi mare cât o măciucă, îl trântii, cu o mişcare 
fulgerătoare, amândouă picioarele în obraz, năucindu-l 


şi propulsându-l vertiginos înspre peretele de care sta 
proptit Brutus. Scopul meu fusese, de fapt, ca 
atacatorul să facă un carambol cu falsul amiral Nelson 
şi, amândouă căpăţânile să ia mandă în perete. Şi 
chiar aşa se şi întâmplă, fiindcă băgasem mult efect în 
lovitură. Îmi frecai mâinile fericit, mai ales că, până să- 
şi vină ei în fire, găsisem şi sarbacana, ba o şi 
încărcasem. Insă nu voiam să fac uz de ea până nu-l 
poceam bine pe Samuel. La următoarele trei salturi, 
dantura individului era ţăndări iar obrazul lui, lătăreţ şi 
antipatic, arăta ca o piftie de porc, vânătă, uitată 
săptămâni întregi în frigider. Nici eu nu scăpasem uşor: 
mă simţeam de parcă m-ar fi bătut cineva cu un scaun, 
dar nu-mi păsa, căci vedeam cum moralul adversarului 
slăbeşte. In cele din urmă bestia puse mâna pe cuţit. 

— OK Samuel! îl auzii pe Brutus. la crestează-mi-l 
niţel! Şi voi puneţi mâna pe dame, poate o să 
ciripească ele mai repede! 

Nu puteam să văd ce se petrece în sală căci trebuia 
să-mi apăr pielea. Reugşii să-i fac o fentă nemernicului 
de Samuel şi să-i reped amândoi pumnii, făcuţi 
căpăţână de miel, în ceafă. Bestia zbură spre uşă, ca o 
dropie, dar când să treacă prin ea, aceasta se deschise 
singură şi  auzirăm  urletele  înspăimântate ale 
nefericitului, căci dincolo era o pivniţă al cărei gârlici 
fusese, probabil, uitat deschis. 

Pe unde ieşise bruta intra acum domnul Adalbert 
Măcelaru, o sută douăzeci de kilograme, îmbrăcat în 
gonfalonier şi cântând marşul din Aida. 

— Mâinile sus! răcni Brutus agitând revolverele. 
Harry, George, ţineţi cu dinţii de muieri şi la nevoie... 

Sarbacana mea îl atinse chiar deasupra reverului 
redingotei, în carotidă. Amiralul Nelson se frânse din 
mijloc apoi se prăbuşi pe covor, scăpând pistoalele din 
mână. 

Cu tot acest succes, în sală situaţia se menținea 


critică fiindcă Harry şi George ţineau pe Micşuneasca şi 
pe Genoveva sub ameninţarea pumnalelor. Domnul 
Adalbert Măcelaru îmi făcu cu ochiul. 

— Şi acum, doamnelor şi domnilor, anunţă el, un mic 
tur de iluzionism. 

— Nici o mişcare în plus, strigă George, dacă ţineţi la 
viaţa ăstora. 

— Zău? Atunci... hocus-pocus! 

Întreaga asistenţă izbucni în aplauze; cei doi 
gangsteri se priviră cu un aer cretin: fioroasele lor 
pumnale se transformaseră în morcovi. Le aruncară 
înciudaţi la pământ şi se căutară de pistoale. Dar 
bărbaţii se treziseră din frică şi trecură la acţiune. 
Vicepreşedintele îl aduse pe George, în pumni, până în 
mijlocul holului, unde ne dădu o frumoasă 
reprezentaţie de judo, încheiată cu o spectaculoasă, 
aruncare peste umăr, în japoneză: ippon-seoi-nage sau 
kata-seoi. După asta, George nu se mai sculă să-şi ia 
restul. Pe celălalt, pe Harry, Raminagrobis îl strânse 
într-o cravată şi-l vâri în mijlocul asistenţei, cu ochii 
bulbucaţi. 

— Eu nu uit, zise Mălai-mare, că ne-am adunat aici 
pentru o frumoasă ceremonie: logodna lui Gigel cu 
Ţoancă-mică. Canaliile astea au venit neinvitate, dar 
noi nu-i dăm afară. Trebuie însă să contribuie la 
întemeierea acestui tânăr cămin. Harry se va duce pe 
iaht să aducă cadourile. Te sfătuiesc să fii mână largă, 
Harry, sunteţi o firmă veche şi Brutus s-ar supăra să 
afle că te-ai zgârcit. Wilhelm Tell o să-ţi dea o mână de 
ajutor. 

Îmbrăţişarăm cu multă căldură propunerea lui 
Raminagrobis, apoi domnul Adalbert Măcelaru luă 
cuvântul. 

— Nu e nici o vrăjitorie, onorat public, începu dânsul. 
Un simplu fenomen de sugestie colectivă, arhicunoscut 
în lumea circului. Am aflat de petrecere de la 


Papastratos şi am adus cu mine două tinere talente 
extraordinare care vor răspândi faima circului 
Alessandro pe toate meridianele. 

Bătu din palme şi pe uşă apărură Faţă de Cal şi 
părintele Bonifaciu, îmbrăcaţi, unul în Sherlock Holmes, 
iar celălalt în August Prostul, puţin cam stingheriţi dar 
gata să ne dea o reprezentaţie. Domnul Adalbert îi opri 
cu un gest. 

— Nicule, i-aţi uitat pe ăia, zise el arătând spre cei 
doi directori de muzee, completamente inhibaţi în 
îmbrăţişarea primejdioasă a cobrelor. Şi să-i înviem şi 
pe ceilalţi cu nişte coniac. Reţeta asta nu dă greş 
niciodată. 

Luai repede cobrele şi le închisei într-un bufetar, ca 
să nu mai sperie lumea. Între timp Rândunica primi 
câteva perechi de palme de la domnul Adalbert şi 
începu să bâăzâie, iar Gladiatorul Trac şi Popa Şapcă 
începură să facă gimnastică suedeză ca să-şi pună 
sângele în mişcare. Domnul Adalbert îmi făcu semn să 


mă apropii. 
— Nicule, îmi şopti el entuziasmat, ăştia doi sunt 
colosali! li angajez imediat cu nişte onorarii fabuloase! 


Te rog să mijloceşti tu afacerea, dacă mă iubeşti. 

— Aici n-ai brodit-o, nene Adalbert. Dumnealor sunt 
muzeografi şi directori. N-au să recunoască în ruptul 
capului că sunt ridiculi şi că lumea ar putea râde de ei. 
Ehei, câte talente nu se pierd din cauză că mulţi dintre 
noi avem o părere greşită despre posibilităţile noastre. 

Lumea începea să se mişte şi morţii prinseră din nou 
viaţă. Imediat ce-şi recăpătă elasticitatea, Popa Şapcă 
puse din nou pic-upul în funcţie. Se nimeri să fie o 
nouă wigoombă. După un scurt program în care Peter 
şi Kapi ne făcură să râdem cu lacrimi, perechile se 
formară iar. Micşuneasca dansa agăţată ca o iederă de 
Vicepreşedinte, pe care-l numea energicule sau 
magnificul meu invincibil, ceea ce mi se părea 


exagerat; Marchiza de Pompadour, trezită din leşin, 
căzu imediat în braţele Gladiatorului Trac. Fernando 
Cortez o rechiziţionă pe Cio-Cio-San, iar Raminagrobis, 
zis şi Fu-Manciu, se înfipse la Cleopatra. Cu ajutorul 
domnului Adalbert Măcelaru şi al lui Kamma, reuşirăm 
să-i redăm societăţii pe amiralul Nelson şi pe 
nefericitul prinţ al Danemarcei, care fuseseră atinşi de 
săgețile sarbacanei. Stromboli avea căpăţâna tare şi se 
trezi singur, dar văzând că pierde coniacul se trânti din 
nou pe spate, făcând pe mortul. Numai antipaticul 
Samuel trebui spitalizat de urgenţă deoarece într- 
adevăr căzuse în pivniţă, de unde abea îl scoaserăm cu 
nişte funii. Brutus urmărise întunecat operaţiunea „de 
salvare dar nu-i adresă nici o vorbă de încurajare. Asta 
însemna că gorila e concediată pentru a doua oară în 
douăzeci şi patru de ore şi deci cariera lui e distrusă. 
Când apăru şi Harry, secondat de majordomul meu, 
amândoi cu câte două geamantane în mână, aşa-zisul 
amiral Nelson fu cât pe-aci să se sufoce. Aduseseră şi 
lucruri utile: câteva cupoane de stofă, un aparat de 
radio cu tranzistori, patru pijamale de diferite mărimi, 
dar şi obiecte luate în grabă, fără discernământ, cum 
erau: un sextant în stare de funcţionare, douăzeci de 
metri de cablu uns cu smoală, un telegraf Morse şi 
harta maritimă a golfului Persic!... 

— Şi acum, fiindcă am rămas între noi, strigă 
Raminagrobis, profitând de pauza ce se iscase, propun 
să felicităm, din toată inima, tânăra pereche! 

Înainte de a termina el ultima silabă, Micşuneasca se 
şi instalase în mijlocul oglinzii, ca la fotograf, cu 
Vicepreşedintele de braţ. Toată lumea dădu buzna să-i 
îmbrăţişeze. Abia după asta căutau celălalt cuplu. Dar 
Gicu şi cu [oancă-mică nu reuşiseră să-şi adune 
gândurile. Marchiza fusese călcată în mod barbar pe 
picioare, în timpul dansului, de către Gladiatorul Trac 
iar Hamlet, încă ametit, deschisese bufetarul ca să-i ia 


ceva de băut şi dăduse peste cobrele închise de mine 
acolo. Alt leşin, alte suferinţe, trebuiră câteva palme 
zdravene ca să-l pună din nou pe linia de plutire. Se 
nimeri ca tocmai Rândunica să-i dea aceste ajutoare, 
fiindcă se afla pe aproape, şi această întâmplare îi 
prinse bine întrucât tot simţea ea nevoia să-şi descarce 
furia pe cineva. N-o zăream pe Alidada şi mă gândii că 
mititica perlată, s-o fi refugiat în camera ei când au 
năvălit gangsterii. N-ar fi fost rău să mă duc s-o caut. 
Mă pregăteam să iau startul când cineva mă trase de 
mânecă. Erau Stromboli şi Kamma, care mă priveau cu 
ochi languroşi de câine bătut. 

— Pleci? începu Stromboli... Şi noi tocmai voiam să-ţi 
explicăm ceva... 

— Sunt sătul de minciunile tale cusute cu aţă albă. 
Mă mir că nu ţi-e ruşine să mai dai ochi cu mine, spion 
josnic şi trădător de meserie al celor mai buni prieteni. 

— Explică-i tu, Kamma, se  bâlbâi Stromboli 
lăcrimând. Pe mine nu mă mai crede. Fie vin peste 
cinci minute. 

Nu mai aveam încredere în nimeni, nici măcar în 
bătrânul indian, care mă învățase să mă joc cu 
elefantul lui înainte ca eu să fi împlinit trei ani. Şi-mi 
arătase toate tainele meseriei. De ce mă trădaseră 
amândoi bătrânii, nu puteam pricepe! Stromboli îmi 
dăduse o explicaţie; acum eram curios să-l văd şi pe 
Kamma ce mai inventează. 

— L-ai rănit adânc în suflet, suspină îmblânzitorul de 
elefanţi. El te iubeşte şi tu... 

— Schimbă şi tu placa, trădătorule! M-aţi atacat în 
mod laş şi perfid, deşi voi m-aţi crescut şi m-aţi învăţat 
meserie. De ce aţi făcut asta, spune repede?! 

Kamma se scărpină în cap cu vârful sarbacanei. 

— Ştii, Stromboli crede că el este tatăl Rândunicăi, 
zise el. Şi ea îl joacă pe degete cum vrea. 

— Bun! Şi tu?... 


Cu Kamma era ceva mai complicat, după părerea 
lui. 

— Într-o noapte de vară a anului una mie nouă 
sute... 

— Stop, n-am nevoie de amintirile tale din copilărie! 

— Bine. Mă aflam în cuşeta mea, era ora 
douăsprezece noaptea, când a intrat Serafima să-mi 
ceară o revistă de modă. 

— Păi ce, tu aveai reviste de modă în cuşetă? 

— Nu, dar ea credea că am. Din vorbă în vorbă... 
cum să-ţi spun... eram şi eu mai tânăr pe vremea aia... 
Într-un cuvânt: m-am purtat ca o bestie. 

— He-he, asta-i bună! Şi pe urmă?... 

— Exact după doi ani şi jumătate s-a născut 
Rândunica! înţelegi? 

— Nu, nu-nţeleg! 

— Cum să-ţi explic... la elefanţi perioada de gestație 
este tocmai de doi ani şi jumătate. 

— Ei şi!? Nici tu nici Serafima nu eraţi elefanţi. 

Kamma oftă ridicând ochii spre cer. 

— Sunt îmblânzitor de elefanţi din tată în fiu, Nicule, 
şi nu e deloc exclus ca în mine să se fi reîncarnat 
sufletul vreunui strămoş de-al lui Rajah. Lucru extrem 
de măgulitor pentru un paria ca mine, deoarece 
elefanții au de obicei, rang de brahman. 

— l-ai spus lui Stromboli povestea asta? 

— Da, dar nu mă crede. 

— Eu te cred! Du-te, ia-l pe Stromboli şi ieşiţi pe 
terasă să vă mai răcoriţi. Vă iert pe amândoi în bloc, 
fiindcă îmi dau seama cât de cretini sunteţi. Dar dacă 
vă mai prind cu mârşăvii de-astea, deşi ţin la voi, vă 
rup câte o mână la fiecare, imbecili sentimentali! Mă 
mir cum n-a dat o maşină peste voi când erati mai 
mici. 

Plecă fericit, dar se întoarse repede cu Stromboli şi 
cu o sticlă din care băurăm toţi trei pe rând, apoi ne 


puparăm şi rostirăm din nou formula: amin şi 
abracadabra, jurământul vânătorilor de tigri din Nepal, 
(transcris aici într-o traducere aproximativă) pe care ei 
îl călcaseră din dragoste părintească... ştiu eu ce-o fi 
fost în capul lor? În timp ce fumam pipa păcii, 
Rândunica trecu pe lângă noi, purtată în ritmul unui 
vals de însuşi domnul Adalbert  Măcelaru. 
„Rudimentarilor”, ne strigă ea, dar înţelesei după ton 
că cele două palme trase de directorul circului, îi 
schimbaseră întrucâtva concepţia despre viaţă, iar 
ambițiile sale în legătură cu filmul nu cu muzica uşoară 
trecuseră deocamdată pe planul al doilea. Din braţele 
corpolentului gonfalonier, frumoasa circului Alessandro 
trecu în ale lui Hamlet, care se vede că păstrase o 
frumoasă amintire palmelor trase mai adineauri. Îmi 
adusei aminte că trebuia să perfectăm logodna celor 
două perechi, că doar de asta ne adunasem şi 
cheltuisem atâtea parale, şi-i făcui, de departe, semn 
lui Popa Şapcă, să oprească, o clipă, blestematul de 
pic-up, că nu se mai înţelegea om cu om din cauza 
vacarmului. 

— Sus paharul în sănătatea celor logodiţi, strigai eu 
urcându-mă pe un scaun imediat ce muzica încetă. 
Mulţi ani trăiască! 

Improvizarăm la repezeală un cor dodecafonic, după 
asta urmară alte îmbrăţişări de care beneficie din nou 
şi perechea Vicepreşedinte-Micşuneasca şi, ca să dau o 
şi mai mare greutate momentului, dăruii, fiecărei 
perechi, inele cu diamant din colecţia Giuseppe- 
Leopold. In felul acesta Vicepreşedintele se trezi 
logodit fără murmur şi fără şovăire; părea niţeluş cam 
stingherit, în schimb partenera lui plutea în al nouălea 
cer de fericire. 

— Sunt de părere să închinăm în cinstea lor câte un 
pahar de punci, propuse Inspectorul, flăcările 
simbolizând dragostea ce cuprinde inimile celor 


îndrăgostiţi. 

la te uită, ce poet mai era şi ăsta?! Se aplaudă totuşi 
cu frenezie, fiindcă la ora aceea am fi fost de acord cu 
orice tâmpenie şi Papastratos dădu foc băuturii 
infernale, împărțind apoi din ea, cu o lingură, tuturor 
celor prezenţi. Şi iar „mulţi ani trăiască, îmbrăţişări, 
aplauze... Şi când întreg vacarmul se potoli, din susul 
scărilor care duceau spre camerele musafirilor se auzi 
distinct o voce de femeie, prea bine cunoscută mie, 
rostind dispreţuitor: 

— Să vă fie de bine! 

Ridicarăm cu toţii ochii într-acolo şi zărirăm în capul 
scării, rezemat neglijent de balustradă, un cowboy 
subţirel, mascat, îmbrăcat în negru şi învârtind pe 
degete, cu dexteritate, două Colturi enorme. Această 
deghizare însă nu putea înşela pe nimeni, căci, 
judecând după coapse, se vedea clar că e femeie, iar 
glasul acela puţin cântat, puţin pe nas şi cam arţăgos, 
dar dulce şi insinuant, nu-l putea avea decât o singură 
persoană pe lumea asta: Mirandolina! 

— He, tu mai lipseai, nechezai eu cuprins de o 
inexplicabilă febrilitate. Fraţilor, feriţi buzunarele! 

— Taci din gură, derbedeule! mă apostrofă ea, apoi 
cobori cu demnitate trei trepte, tot jucându-se cu 
revolverele. Ah, iată şi banda lui Brutus! continuă 
Mirandolina, aruncând o privire circulară... şi trapezista 
cu iubiții ei din import... Şi craiul ăsta de provincie 
(arătă spre Decebal Marinescu) care m-a ţinut 
sechestrată două nopţi în muzeu, făcând pe 
îndrăgostitul. Şi tusea cu junghiul, adică genialul 
detectiv Raminagrobis cu bădăranul său asistent... Şi 
poliţia în persoană, sub masca unui conchistador, bând 
punci cot la cot cu asasinii!... 

— Vino, vino din Liban, mireasă! îi cântai eu 
suflecându-mi mânecile. Eram hotărât să-i aplic o 
corecție, de îndată ce voi pune mâna pe ea. 


Cei din banda lui Brutus îşi lărgiră gulerele, ca la o 
comandă. Se sufocau. Nepăsătoare, Mirandolina mai 
cobori câteva trepte. Domnul Adalbert Măcelaru o 
privea cu o nedisimulată admiraţie. Fierbeam în mine 
aşteptând să explodez precum vulcanii Kilauea şi 
Mauna Loa. 

— Doresc să intru în posesia potirului şi a ouălor de 
brontozaur, preciză Mirandolina, graseind uşor, cu 
afectare. În virtutea faptului că sunt cea mai deşteaptă 
dintre toţi cei ce se ocupă de această afacere. 

— Şi cum ai să faci, iubito? o luai eu în râs, 
trântindu-mă pe un scaun picior peste picior. 
Împărtăşeşte-ne metodele tale de lucru. 

— Foarte simplu. Punciul pe care l-aţi băut adineauri 
era drogat. În curând îşi va face efectul, începând cu 
femeile care au o constituţie mai delicată, în leşin şi 
după câteva ore... la revedere în cosmos. Dar dacă vă 
rugaţi frumos poate mă răzgândesc. 

Ne privirăm îngrijoraţi. Numai unei femei i-ar fi putut 
da prin cap aşa ceva. Domnul Adalbert Măcelaru nu 
înţelegea un lucru: 

— Punciul a fost tot timpul în faţa mea, declară el. 
Nu l-am scăpat o clipă din ochi fiindcă îmi făcea poftă... 

— Drogul a fost turnat de Papastratos, omul meu. 
Bineînţeles că l-am plătit regeşte pentru asta! 

Rumoarea ce se ridică din piepturile asistenţei îl 
îngheţă pe bietul responsabil de la Clopotul Mării. 

— Nu-i adevărat! răcni el, lipindu-se de un perete. 
Nu ştiu nimic! 

— Căutaţi-l în „cenci”! 

ÎI strângeam de gât şi l-aş fi percheziţionat dar încă 
nu aflasem ce este acela „cenci”. Mă ajută Genoveva 
care era alături. 

— lată fiola, strigă ea după ce-l scotoci la piept. O 
sticluţă ca de penicilină, pe jumătate goală. 

— Unde era? În cenci? 


— Da, în cenci! 

Înălţai din umeri. Tot nu ştiam ce este cenci, dar n- 
aveam acum timp să iau lecţii de limba turcă. Din 
colţul unde stătea lipită de „magnificul ei invincibil, 
Micşuneasca se prăbuşi secerată, la pământ, de parcă 
i-ar fi pus cineva piedică. Mirandolina pălise dar părea 
neclintită. 

— E o doză mortală? o întrebai eu. 

— Mă tem că da. Neghiobul ăsta a turnat mai mult 
decât îi poruncisem. Din fericire, am antidotul. 

— Şi, ce mai stai? Dă-ni-l! 

— Intâi aduceţi „marfa”. 

Fu rândul Genovevei să-şi piardă cunoştinţa, otrava 
lucra repede. Trebuia neapărat să luăm o hotărâre. 

— lţi jur că habar n-avem unde e potirul! 

— Tu nu, dar poate ştiu ceilalţi cretini. 

Fernando Cortez scoase un horcăit şi duse mâinile la 
piept. Îi venise rândul. ÎI privirăm neputincioşi cum 
face câţiva paşi împleticiţi până în mijlocul holului, apoi 
se năruie pe covor ca lovit cu o măciucă În moalele 
capului şi, după câteva zvârcoliri, rămase nemişcat. 
Cei doi directori de muzeu căzură în genunchi şi jurară 
pe familiile lor că nu au nici cea mai mică idee unde ar 
putea fi găsit blestematul de potir. 

Era momentul să intervin. 

— Îţi dăm ouăle de brontozaur, monstrule! strigai 
eu. Nu lăsa să se prăpădească atâta lume... 

— Bine, acceptă Mirandolina. Deşi în cuvântul tău n- 
am nici o încredere. 

Şi scoase din buzunar o cutiuţă cu pastile albe, din 
care dădu câte una la fiecare, sfătuindu-ne să o luăm 
cu multă apă şi să stăm câteva secunde pe partea 
dreaptă. Ceea ce şi făcurăm. Cei trei convivi, asupra 
cărora drogul îşi făcuse deja efectul, reveniră şi ei la 
viaţă, în ordinea în care căzuseră, după ce le băgarăm 
câte o pastilă pe gât. Ne privirăm în ochi, uşuraţi. 


Scăpasem de la moarte. Eram cât pe-aci s-o 
îmbrăţişăm pe Mirandolina, ca pe o salvatoare, când 
ne aduserăm aminte că tot ea ne dăduse otrava. Mă 
rog, eram datori, deocamdată, să-i predăm ouăle de 
brontozaur şi pe urmă, ce-o mai fi, vom mai vedea! 

— Rondul trei, pe stânga, sau rondul şapte, pe 
dreapta. E clar? întrebai eu pe Stromboli. 

— Exact. Kamma cu mâna lui le-a îngropat, 
alaltăieri. 

Plecarăm cu toţii într-acolo, cu Mirandolina în frunte. 
Muzeografii tremurau, ca sub un ger de patruzeci de 
grade. Toate speranţele, toate visurile lor erau 
îngropate acolo şi, în curând, aveau să se spulbere 
pentru totdeauna. 

Ajunserăm aproape alergând la faţa locului Rondul 
trei pe stânga dispăruse: în locul lui era o groapă 
adâncă! Furi necunoscuţi operaseră chiar sub nasul 
nostru! Asta era culmea! 

— Mă dusesem să dau la păsări, se auzi vocea 
coanei Veta, când l-am văzut pe negru şi pe 
domnişoara Alidada îndreptându-se în direcţia asta. M- 
am gândit că fata a ieşit să ia puţin aer şi că îi 
poruncise negrului să o însoţească. De unde să-mi dea 
mie prin cap că ei urmăreau altceva, nelegiuiţii!... 


„Capitolul X 
HOŢUL DE PAGUBAŞ SUNT CHIAR EU! 


Stăteam împietriţi pe marginea gropii, tăcuţi şi 
sumbri precum stâncile de la Stonehenge, numai 
Mirandolina, atât de sigură pe ea până acum, capotă şi 
era gata să se prăbuşească, dacă nu săream să o prind 
în braţe. 

— Vezi ce păţeşti, madam, îi şoptii eu, dacă te bagi 
în treburi nepotrivite pentru o femeie? Nervii voştri nu 


rezistă... 

Raminagrobis era lângă mine şi se oferi să o 
conducă în casă, pentru ca eu să pot porni, împreună 
cu ceilalţi, în căutarea Alidadei, faţă de care, după câte 
ştia el, aveam intenţii serioase. 

— Dar trebuie să las casa în ordine, nu? obiectai eu. 
O duc pe Mirandolina într-o cameră, aranjez totul şi vă 
ajung din urmă, fiindcă într-adevăr sunt extrem de 
îngrijorat de soarta Alidadei. 

Fu-Manciu rânji, era pur şi simplu nesuferit în clipa 
aceea. 

— Bună idee, zise el şi parcă desluşii o undă de 
ironie în glasul său. lată ce înseamnă să te simţi cu 
picioarele pe pământ, în cele mai dramatice situaţii. 
Dar de unde să ghicim încotro au luat-o fugarii?... 

Puțin îmi păsa mie cum o să se descurce: în acele 
momente mi-ar fi fost imposibil să mă gândesc la 
altceva decât la trupul subţirel al cowboyului mascat, 
care se sprijinea de mine, ameţit ca după un chef 
monstru. Îl întinsei pe iarbă şi începui să-l desfac pe la 
nasturi, ca să-şi vină în fire. Între timp ceilalţi se 
depărtaseră, potrivit unei tactici a Inspectorului; toată 
lumea răspândită în cerc, în jurul Redutei, pentru a 
găsi o urmă ce ne-ar putea indica direcţia în care au 
luat-o  fugarii. Mirandolina suspina cu  tresăriri 
nervoase, părând pe jumătate inconştientă. Profitai de 
ocazie ca să o percheziţionez şi să-i şterpelesc din 
buzunarul dangarezilor, antidotul otrăvii cu care era să 
ne curețe pe toţi mai acum o oră. Nu era fair-play ce 
făceam eu, mai mult ca sigur că o să mă mustre 
conştiinţa până la sfârşitul vieţii, dar evitam în felul 
acesta să mai trecem şi altă dată prin astfel de situaţii 
critice. „Fetiţa lui tăticu - mormăiam eu pentru mine - 
cine e necâjită şi supărată pe toată lumea? Dar lasă că 
o pupă Pepsi al ei pe năsuc şi-i trece”. Spuneam 
vorbele acelea din simplă obişnuinţă, de felul meu sunt 


o fire tandră, deşi mă feresc să mă descopăr, iar în 
situaţia dată, mă consideram un fel de agent sanitar, 
dator să arate compasiune, prin însăşi natura 
serviciului său, oricărui suflet chinuit. Intenţiile mele 
onorabile fură înţelese greşit de Mirandolina. 

— Nu ţi-e ruşine? mă îmbrânci ea când îşi veni în 
fire. Ce mă tot scotoceşti în sân? 

Să-i fi spus că erau acolo doi căţelandri mici şi 
impertinenţi, pe care voiam să-i ocrotesc, nu m-ar fi 
înţeles. 

— Ho, cocoană! o centrai eu cu o voce uscată. Ce-mi 
faci mie aici pe pudica? Ţi-a venit rău şi voiam să-ţi 
masez inima. 

— Ce săritor eşti în astfel de situaţii! 

— Nu mai face pe ironica! Curiozitatea mea a fost pe 
deplin satisfăcută în ceea ce te priveşte, dacă vrei să 
ştii. 

— Şi cu „fetiţa lui tăticu” cum rămâne atunci? N-o 
mai pupă tăticu pe năsuc? 

Spusesem vorbele acelea unei fantome, unei fiinţe 
ireale, creată doar de imaginaţia mea, nu 
obrăznicăturii, care, sprijinită într-un cot în iarba înaltă, 
mă privea ironic. Zâmbii cu milă: Mirandolina, nu ştia 
că mai există şi Mirandolina Il, personaje aproape 
identice, numai că cel de-al doilea era înzestrat cu 
căldura şi sfiala care îi lipseau primei Mirandoline. De 
fapt, fiecare femeie are o sosie, un fel de corp astral 
mai aproape de perfecţiune, mai ideal, şi această sosie 
nu ne părăseşte niciodată, dacă o iubim cu adevărat, 
oricâte neghiobii şi zile fripte ne-ar face ipostaza ei 
pământeană. Fosta mea iubită voia să se mai asigure 
încă o dată că şi-a păstrat nealterate toate teritoriile 
cucerite? Nu voiam să-i dau această satisfacţie, cu 
toate că ambiția ce mă determina să mă port astfel îmi 
lăsa un gust amar în gură, parcă aş fi comis o 
nedreptate. 


— Nu mă lua şi tu mereu în serios, scumpo, protestai 
eu pufăind pe nas ca unul prins cu ocaua mică. 
Făceam exerciţii. Am nişte şabloane şi, crezând că tu 
nu mă auzi, le încercam, dorind să le aud cum sună. 

— Deci n-ai mai rostit de mult astfel de vorbe?... 

— Într-adevăr, pe acestea, nu. Din când în când 
schimb placa. Femeile sunt atât de indiscrete. Să-ţi 
ajut să te scoli? 

— Nu, mulţumesc! Mi-am revenit. Întoarce-te puţin 
să-mi pun în ordine îmbrăcămintea. Şi, ascultă... e 
ceva serios cu Alidada? 

— Prefer să nu răspund. Cred că înţelegi de ce, nu? 

— Mă rog. A da, uitasem că eşti discret. Sunt 
prietenă bună cu sclifosita aia mică. Domnişoara 
Caramea, aşa îi spuneam în liceu fiindcă mânca mereu 
bomboane ca să i se dezvolte sânii. Bomboane de 
ciocolată în staniol. Dacă vrei unele informaţii... 

— Nu ţin neapărat. Îmi place să-l judec pe om după 
observaţiile mele proprii iar nu după spusele altora, 
care pot fi subiective. Dar ce, e ceva special cu ea?... 

— Special? Nu! Dar fiecare om trece prin tot felul de 
situaţii în viaţă. Uneori ridicăm pe un piedestal înalt 
tocmai pe fiinţa care nu merită. Nu e cazul cu Alidada, 
am vorbit doar aşa, în general... 

— Bineînţeles; copila asta nici n-a avut timp să aibă 
un trecut. Sau eşti de altă părere? 

— Ba nu, ai dreptate! Mă gândeam doar la unele 
fleacuri, aventuri copilăreşti. De exemplu, ştiai că în 
liceu a rămas un an repetentă?... 

— He-he! Ce faptă abominabilă! Asta mi-o face şi 
mai simpatică. 

— Nu-i aşa? Fugise de-acasă cu vărul ei şi i-a găsit 
poliţia după două săptămâni, ascunşi într-o pădure... 

— Ei, pe dracu! Nu cred nici un cuvânt din ce spui! 

— A avut noroc cu Arhibald, care pe vremea aceea 
era directorul liceului. El a ajutat-o foarte mult, şi ea, 


altminteri o fată cu mult suflet, i-a arătat, în multe 
ocazii, recunoştinţa pe care i-o datorează... O înţelegi 
şi pe ea, nu?... 

— Mda, se zice că recunoştinţa e o floare rară. Acum 
n-ai vrea să bem ceva? 

— Păi, nu ne luăm după fugari? Parcă aşa era 
vorba?... 

— Ai dreptate! Uitasem. Dar să aşteptăm semnalul 
celorlalţi. 

Semnalul nu întârzie prea mult; cum îl auzirăm ne 
repezirăm într-acolo, spre drumul ce ducea către 
grădina publică. La lumina câtorva lămpi electrice de 
buzunar, Inspectorul ne arătă un pantof alb, satinat, de 
columbină. 

— Ne-a lăsat, pe furiş, semnul ăsta, ca să ştim 
încotro s-o luăm, conchise Raminagrobis, care uneori 
părea de o naivitate de-a dreptul ridicolă. 

— Sau l-a scăpat, pur şi simplu, din picior, se auzi 
din întuneric vocea Mirandolinei. 

Oricum ar fi fost, direcţia ne era precis indicată: 
drumul ducea spre parcul oraşului, iar, dincolo de 
acesta, se întindea faleza. Dacă înaintam cu ochii-n 
patru, n-aveau pe unde să scape. Pornirăm spre 
grădină, hotărâți, dar fiecare cu alte socoteli în minte, 
căci, la prima cotitură, banda lui Brutus se făcu 
nevăzută, la a doua dispărură muzeografii, iar la 
poarta parcului constatarăm că şi Rândunica cu acoliţii 
ei îşi luaseră tălpăşiţa, fără să ne anunţe. 
Rămăseserăm totuşi destui ca să putem scotoci parcul, 
metru cu metru, ceea ce şi făcurăm, cu meticulozitate, 
având certitudinea că fugarii nu puteau să scape decât 
aruncându-se în mare, de unde puteau fi pescuiţi lesne 
cu o barcă cu motor. Ne apropiam încet şi sigur de 
cealaltă extremitate a grădinii publice şi, cu toate că 
trecuse aproape o oră de la începerea acţiunii, nimeni 
nu descoperi vreun alt indiciu, în afara pantofiorului de 


satin al Columbinei. În schimb, în timp ce noi înaintam 
cu prudenţă, dintr-un ungher nu prea depărtat, 
izbucniră nişte urlete, câteva focuri de revolver 
sfâşiară liniştea nopţii şi imediat după asta ajunse 
până la noi un zgomot de luptă. Nu ne era prea greu să 
ne închipuim ce se întâmplase: pornirăm într-acolo în 
pas alergător, cu domnul Adalbert Măcelaru în frunte... 
Da, specialiştii lui Brutus, vruseseră să ne-o ia înainte, 
îmbarcându-se pe iahtul Maramureş şi atacând dinspre 
mare. Muzeografii, la rândul lor, acţionaseră fiecare pe 
cont propriu, gândind că cel care va pune mâna pe 
Arhibald va deveni singurul proprietar al preţioaselor 
ouă de brontozaur şi nimeni şi nimic nu-l va putea sili 
să le împartă cu alţi amatori. Acelaşi raţionament îl 
făcuse probabil şi Rândunica; de mult aveam impresia 
că în clipele ei libere fata asta stă şi judecă profund! 
Perfect! Deci, având acelaşi obiectiv, cele patru grupe 
se cotonogeau acum cu frenezie în luminişul din parc; 
se trăseseră câteva focuri de intimidare, iar când 
ajunserăm noi la faţa locului, foarte mulţi combatanți 
erau scoşi din luptă, fiindcă muzeografii luptaseră ca 
nişte turbaţi şi loviseră numai la os. 

— În numele legii, strigă Inspectorul cu o voce pe 
care nu i-o cunoşteam, sunteţi arestaţi! 

În acelaşi timp, nenea Adalbert ţâşni pe lângă mine 
călcând cu toată greutatea celor o sută douăzeci de 
kilograme ale sale, şi după ce trăzni doi nefericiţi aflaţi 
pe traiectoria sa, o zmuci pe Rândunica din mijlocul 
tumultului şi aplecând-o pe burtă, pe unul din 
genunchii săi, îi aplică o corecție cum nici unul din cei 
de faţă nu mai văzuse, mai ales într-o ambianţă atât 
de poetică. Când plesniturile încetară şi totul reintră în 
normal, începurăm să ne întrebăm din nou: unde sunt 
totuşi Arhibald şi complicea sau victima lui, Alidada? 
Nici unul din grupurile beligerante nu dăduse de ei, 
necum lanţul nostru oficial de hăitaşi, conduşi de însuşi 


Inspectorul. Pornirăm să răscolim boschetele cu mai 
mare atenţie, când vocea Vicepreşedintelui ne anunţă 
că făcuse o altă descoperire importantă: pe marginea 
falezei, într-un tufiş, se afla un costum foarte diafan şi 
alte câteva piese de îmbrăcăminte feminină, precum şi 
cel de-al doilea pantofior al Columbinei. Era clar că cei 
doi imprudenţi săriseră în mare şi urma deci să-i 
pescuim cu ajutorul bărcilor. Ne îndreptarăm spre 
ieşire comentând zgomotos întâmplarea. 

— Ce naiba, dragă, spunea lângă mine Mirandolina 
cu vocea tare, adresându-se Genovevei. Şi-a scos 
absolut tot de pe ea, ai văzut? 

Începuseră s-o foarfece! Nu-mi plăcea chestia asta 
aşa că rămăsei câţiva paşi în urmă, ascultând ce 
spunea domnul Adalbert Măcelaru într-un grup mai 
mare. 

— Farmecul acestui parc e dat mai ales de statuile 
reprezentând personaje mitologice. Poate sunt 
subiectiv fiindcă întotdeauna am admirat frumuseţea 
corpului omenesc. Dar să luăm grupul din mijlocul 
luminişului pe unde am trecut: Nimfa şi Founul, sau 
ceva în genul acesta... 

— Acolo în luminiş e un soclu gol, nene Adalbert, 
rânjii eu, ai vedenii! Apoi făcui brusc fiindcă în clipa 
aceea mi se revelase întreg adevărul! Lângă mine, 
Raminagrobis, profund cunoscător al sufletului 
omenesc, făcuse şi el legătura. 

— Stop şi fuga în luminiş! ordonă el precipitat, 
înconjurați statuia! 

Ne năpustirăm în luminiş ca nişte descreieraţi, 
încingând în jurul statuii o horă satanică, zguduită de 
hohote de râs şi de strigăte guturale. Nimfa şi Faunul 
începură să tremure, apoi căzură în iarbă; toate 
lămpile electrice se îndreptară spre chipul plin de 
lacrimi al Alidadei. Era un spectacol prea patetic şi 
femeile nu mai putură îndura. 


— Nu vă e ruşine, porcilor, izbucni Micşuneasca 
lângă mine. Şi după ce ne trăzni câte o palmă, mie şi 
Vicepreşedintelui, aflaţi din întâmplare în dreapta şi-n 
stânga ei, se repezi s-o ocrotească pe nefericita mea 
colaboratoare. 

Se vede treaba că povestea despre solidaritatea 
femeilor are şi un sâmbure de adevăr, pe care noi, 
bineînţeles, nu-l înţelegem. O dată cu Micşuneasca, 
toate celelalte musafire ale vilei Reduta se repeziră să 
ascundă, cu trupul lor, nuditatea sărmanei nimfe, 
doborâtă de pe soclu de nişte bădărani. La rândul său, 
domnul Adalbert Măcelaru îl trase pe Arhibald într-un 
tufiş şi-l ajută să-şi facă din oriflama, pe care o purta în 
calitate de gonfalonier, un fel de iorong cum au 
indienii, numai că acesta era vopsit In pătrăţele albe şi 
negre, ca o tablă de şah. 

Rămăsei câteva clipe gânditor în mijlocul forfotei 
generale. Alidada îmi plăcea tot mai mult şi nu era 
deloc pirpirie aşa cum părea când o vedeai îmbrăcată. 
În orice caz impresia de fragilitate dispărea complet 
odată cu veşmintele. lar consumarea caramelelor mi 
se părea o măsură absolut inutilă şi trebuie să se ţină 
seama că eu sunt un tip mai curând rubensian decât 
rafaelic. „Cu un sistem muscular atât de bine precizat 
şi dovedind multă vitalitate - cugetai eu cu melancolie 
- e şi normal să o iei la goană prin crânguri ca o 
driadă, cu verişorii după tine”. 

Era o clipă de tăcere în luminiş; martorii acestei 
scene păreau cuprinşi de sfială sau poate continuau în 
minte această stranie întâmplare, fiecare potrivit 
imaginaţiei sale. În jurul Alidadei se formase la iuţeală 
un atelier improvizat de croitorie, se auziră poale 
sfâşiate cu unghiile şi cu dinţii, toate acele de 
siguranţă fură  rechiziţionate. Când paravanul se 
destrămă, samaritencele aveau un fel de tunici scurte, 
în genul celei purtate de Artemis sau Diana, zeiţa 


vânătoarei, o modă plăcută şi practică, după părerea 
mea, deoarece lăsa picioarele libere, numai Alidada 
era drapată până în călcâie într-un fel de burnus făcut 
din bricabracuri. Ceva ţăcăni discret în întuneric lângă 
mine, de parcă s-ar fi declanşat un aparat fotografic. 
Mă întorsei fulgerător, gata să neutralizez pe amatorul 
de poze indecente şi avusei plăcerea să-l văd pe 
Inspector punându-i cătuşe la mână iubitului meu 
confrate, Arhibald. 

— Ura, Mişule! strigai eu (pe Inspector îl chema 
Mişu)... eşti o forţă!... Apoi mă întorsei spre Alidada: Să 
ştii că arăţi destul de bine, - o felicitai eu. Domnul 
Adalbert Măcelaru vrea să te angajeze la circul lui 
pentru un număr de striptease. Ce zici? Îți faci şi 
damblaua şi te alegi şi cu gologani! Nu e bine?... 

Ticăloasa mică începu să se bâlbâie: 

— Să vedeţi, maestre... de fapt... am vrut doar să... 

— Da, da? ştiu. Aţi vrut să ne trageţi pe sfoară, nu? 
Ei bine, nu ţi-a mers, păpuşico. Să vedem ce o să zică 
maică-ta de scena din luminiş... 

De sub burnusul marocan se auziră suspine. Domnul 
Adalbert Măcelaru, milos, lăsă să-i lunece o lacrimă de- 
a lungul nasului. Interveni Mirandolina: 

— Terminaţi cu torturile morale, brutelor!... Apoi 
începu s-o giugiulească pe vinovată: Hai, nu mai 
plânge, puişor! De fapt, Pepsi te iubeşte. Da, da! 
Imediat ce l-am părăsit s-a gândit să-mi găsească o 
înlocuitoare şi tu erai cea mai la îndemână. Ştii cât de 
lipsiţi de imaginaţie sunt bărbaţii... 

Suspinele încetară brusc: Alidada deveni atentă ca 
un leopard care presimte o cursă. 

— Ce bună eşti! miorlăi ea în falset. Dar maestrul tot 
la tine ţine. Nu vezi că puţin îi pasă de ce ai făcut tu pe 
vasul bandiţilor sau cât ai stat zăvorâtă în aripa veche 
a muzeului?... La el, sufletul contează. 

Începui să mă simt prost fiindcă toată lumea se 


strânsese în jurul nostru şi asculta. Mirandolina avea 
replicile gata formulate în minte. 

— Ai dreptate, scumpo, zise ea părând că zâmbeşte. 
Când a aflat de aventurile tale din liceu... atunci, când 
ai fugit în pădure cu tânărul acela... ştii ce-a spus?... 
„Şi cu toate acestea - îţi repet vorbele lui - este o bună 
colegă, punctuală şi foarte conştiincioasă”. Ca să vezi 
că e într-adevăr un om de fond, aşa cum ai apreciat şi 
tu. 

Le ordonai să termine cu discuţia asta stupidă, mai 
ales că lumea se uita la mine ca la un caraghios. Nu ne 
adunasem acolo, în toiul nopţii ca să ascultăm cum 
două vipere se împroaşcă cu venin. Să ne spună unde 
au ascuns ouăle de brontozaur şi să mergem, că până 
la ziuă tot mai erau două ore de somn. Alidada puse 
mâna pe „nu-ştiu”: habar n-avea ce se întâmplase cu 
ouăle, ea ieşise în grădina vilei după ce groapa fusese 
săpată. Dacă nu o credeam cerea să fie 
percheziţionată din cap până în picioare; numai în felul 
acesta îşi putea dovedi nevinovăția. 

— Bine, zisei eu. Faci pe enigmatica. În schimb, 
complicele tău prevăd că o să ne povestească tot, 
dacă-l strângem niţel cu uşa. Mişule, ia pune-i şi 
demoazelei nişte cătuşe ca să nu ne lase iar mască. 

Mărturisesc că am avut o strângere de inimă auzind 
din nou ţăcănitul acela sinistru. Îmi părea nedrept ca 
obrăjorul ei suav, ca pozele îngereşti de pe cutiile cu 
bomboane fondante, să fie inundat de lacrimi şi ca o 
fiinţă, pe care o credeam o copilă neştiutoare, să fie 
arestată ca o hoaţă. Dar n-aveam ce-i face: singură îşi 
alesese această cale. lar eu, dacă voiam să recâştig 
stima celorlalţi, trebuia să mă arăt dur, să calc în 
picioare orice sentimentalisme dulcege. 

— Dar ce văd? răcnii eu ca să-mi ascund turburarea. 
Alde Brown sunt liberi? Ce, nu mai aveţi cătuşe?... 

Inspectorul mă lămuri că, formal, erau nişte turişti 


străini, faţă de care aveam datoria să ne purtăm cu 
toată amabilitatea. lar, în fond, nu făcuseră nimic. 

— Ce vorbeşti, mă! Şi asasinarea lui Leopold?... 

— N-avem probe. Declaraţia ta poate fi contestată. 
Mai ales fiindcă, în calitate de moştenitor al mortului, 
poţi fi animat de sentimente de răzbunare. 

— Eu i-aş pune la zid fără multă vorbă. 

— Vezi? Cu afirmaţiile astea în public, îţi tai singur 
craca de sub picioare. 

Logica lui mă făcea să urlu; până mai ieri aş fi jurat 
că nu e tip formalist şi iată că acum aveam o deziluzie! 
Insistai, amintindu-i cum ne atacaseră chiar în acea 
seară cu pistoalele în mâini; pentru treaba asta erau 
martori destui, slavă domnului!... Da, însă indivizii 
aveau permise de port-armă în regulă şi puteau să 
declare că făcuseră doar o glumă, o farsă de bal 
mascat, după cum reieşea şi din costumele lor, sau că 
eu însumi îi pusesem la cale, ca să distrez musafirii. 
Dar dacă făceam o plângere în scris, că am fost atacat, 
îmi promitea că o să cerceteze. 

— Mi-ai spulberat toate iluziile pe care mi le făcusem 
despre tine, îi mărturisii eu dezamăgit. Cu felul ăsta 
birocratic de a vedea lucrurile nu se poate merge 
înainte! Primeşte condoleanţele mele! 

— Nici nu mă aşteptam la altceva, zise Inspectorul 
cu o mutră de martir. Aproape că e şi normal să judeci 
greşit, când nu ai nici cele mai elementare noţiuni de 
drept internaţional. 

— Şi cu toate acestea trăiesc foarte liniştit. Dar ce 
spune Arhibald putem să auzim şi noi? Sau iar călcăm 
cine ştie ce regulă? 

La un semn al Inspectorului, canalia fu îmbrâncită în 
mijlocul luminişului. Era încadrat în dreapta şi-n stânga 
de siluete masive - a lui Raminagrobis şi a domnului 
Adalbert Măcelaru - şi nu mă putui opri să nu admir 
spiritul de prevedere al Inspectorului care hotărâse 


această măsură, deoarece altfel muzeografii l-ar fi 
sfâşiat de viu. Arhibald adoptase o atitudine 
intransigentă. 

— Cu ce drept, vociferă el, aţi îndrăznit să-mi puneţi 
cătuşe, mie şi soţiei mele? Voi reclama cazul mai sus! 
O să iasă dandana mare! 

Se auziră exclamaţii în grupul fetelor. Curiozitate, 
ostilitate, invidie... desfid pe cel ce pretinde că poate 
ghici ce se petrece în capul unei femei, când aude că o 
prietenă a fost cerută în căsătorie. Chiar în felul 
acesta, neregulamentar. 

— Şi tu care nu ne-ai spus nimic, scumpo, mârâi 
Micşuneasca. Lasă-mă să te pup! 

O îmbrăţişară toate, sărutând-o cam din vârful 
buzelor şi aruncând priviri ironice către prezumtivul 
soţ. Asistam la o înscenare ridiculă, mi-era jenă că sunt 
nevoit să particip la ea, fie şi doar în calitate de 
spectator, şi căutam în mintea mea nişte cuvinte, să-i 
usture. 

— E o atitudine justă, remarcai eu în cele din urmă, 
adresându-mă celorlalţi. După scena penibilă de pe 
soclu, Arhibald nu are, după părerea mea, de ales. 
Dragostea, o să vină şi ea mai târziu. Important e să 
ne facem datoria. 

— Ce-ar fi să-i binecuvânteze părintele Bonifaciu? 
îmi şopti la ureche perfida de Mirandolina. 

Lansai această idee ca fiind a mea şi ea fu 
întâmpinată cu un murmur de admiraţie. Popa era 
îmbrăcat în cunoscutul costum al lui Sherlock Holmes, 
dar asta n-avea nici o importanţă, harul lui divin 
nefiind în funcţie de odăjdii. La ordinul meu, începu 
imediat să cânte nişte „Ave”, cu toate protestele celor 
doi interesaţi, iar noi ceilalţi din luminiş ţinurăm doar 
hangul, necunoscând cuvintele sacramentale. 

— Magnific, interveni Raminagrobis, care avea boala 
să ţină discursuri, după ce slujba se termină. Un 


reporter cu cap ar scoate ceva senzaţional de-aici: 
Mireasa încătuşată! O lună de miere după gratiile 
închisorii! Onoarea unei hoaţe e salvată! 

— Da, ar fi nostim, zisei eu nepăsător. De ce nu faci 
tu treaba asta? Vor fi foarte fericiţi să se trezească 
eroii unui roman. Chiar malaez. 

Mă întrerupsei fiindcă o rumoare se ridică în luminiş. 
Un grup de oameni cu făclii aprinse în mâini ne 
înconjuraseră: era oastea muzeografilor. În faţa 
pericolului, neoliticii fraternizaseră cu paleoliticii şi 
păreau decişi să-şi facă singuri dreptate. 

— Dacă nu spui imediat unde ai ascuns ouăle, îi 
şoptii precipitat lui Arhibald, eşti un om mort. Cred că- 
ţi dai seama? 

— Nu ştiu nimic, urlă imprudentul... Apoi, fiindcă în 
luminiş se lăsase, după aceste vorbe, o tăcere 
mormântală adăugă: Da, recunosc, eu am săpat 


Imediat mâini vânjoase îl înşfăcară şi câteva funii 
subţiri îl imobilizară de soclul pe care, nu de mult, 
făcuse coregrafie cu Alidada. Sub comanda lui Decebal 
Marinescu, patru muzeografi se aliniară în faţă, la 
câţiva metri şi struniră arbaletele luate de la muzeu. 
Căutam, cu febrilitate, o soluţie, înainte de a se 
întâmpla o nenorocire şi, din fericire, o găsi, înaintea 
mea, nenea Adalbert Măcelaru. 

— Opriţi-vă! strigă dânsul cu voce de tulnic. Arhibald 
nu e vinovat! 

Într-o clipă sărirăm şi noi: eu, Inspectorul şi 
Raminagrobis, între arcaşi şi victimă. Călăii improvizaţi 
se priviră între ei, nesiguri. Domnul Adalbert îi chemă 
lângă dânsul pe Stromboli şi pe Kamma; cei doi 
gymnosofişti tremurau ca varga, din cauza costumelor 
lor sumare sau de frică, nu-mi dădeam seama în clipa 
aceea. 

— Unde-ai ascuns ouăle, cap sec! îl luă la zor 


directorul circului Alessandro pe fostul scamator. 
Spune repede că te strâng de gât. 

— Rondul şapte, pe dreapta, dom director. Kamma 
cu mâna lui le-a îngropat, în timp ce eu făceam de 
pază. Sau rondul trei, pe stânga. 

— Nu-i adevărat! sări Kamma. [i-am spus clar: 
rondul şapte pe stânga, rondul trei pe dreapta. Uiţi de 
la mână pân' la gură! 

— Cine mă, eu? El e de mult dus de pe lumea asta şi 
dă vina pe altul. 

— Cine vorbeşte! Dom director să căutăm unde v- 
am spus eu: rondul şapte, pe dreapta, ba nu, m-am 
luat după ăsta, pe stânga am vrut să spun. Dacă n-or fi 
acolo să-mi faceţi ce-oţi crede de cuviinţă. 

Pornirăm încadraţi de torţe şi lănci: Arhibald şi 
metresa lui în mijloc, mereu încătuşaţi: ceilalţi, vorbind 
agitaţi, pe margini; puţin mai în urma grupului, 
Raminagrobis, sprijinind-o pe Genoveva de braţ, cu 
grijă, de parcă secretara ar fi fost oarbă. Simţii apoi o 
mână căutându-mă în întuneric: Mirandolina! Obosise 
şi avea nevoie de sprijin. Nu zisei nimic, fiindcă era 
întuneric şi nu ne vedea nimeni, apoi mă gândii că 
braţul acesta subţire! şi călduţ se afla cât se poate de 
la locul lui, aici, lângă al meu, şi mă simţii nespus de 
mulţumit, iar după asta îmi fu ruşine că sunt atât de 
bleg şi fraier, dar nu mă dăduli la o parte ci merserăm 
aşa, unul lângă altul, tăcuţi şi neliniştiţi, până în curtea 
vilei Reduta. 

* 

Intrarăm grohăind în curte, ca un „rond de noapte” 
bezmetic, pus pe distrugere şi pe terorizarea 
cetățenilor paşnici. Agitându-şi torţele, muzeografii 
tâfneau isteric; ceilalţi păreau mai reţinuţi dar gata să 
se integreze oricând în acest val de nebunie colectivă. 
La locul indicat de Kamma, cei doi directori se 
aruncară pe brânci şi începură să îndepărteze 


pământul cu mâinile. Cowboyul mititel de lângă mine 
căscă discret şi se cuibări mai bine. 

— Sunt moartă de somn, ciripi el aproape de 
urechea mea. Nici nu ştiu unde am să dorm în noaptea 
asta. 

— Reduta are destule camere. Mi se pare că i-am şi 
spus îngrijitorului să-ţi pregătească una. 

— Lângă a ta? chicoti Mirandolina. 

Ar fi meritat să-i trântesc nişte grosolănii, însă mă 
abţinui fiindcă cei doi gropari necalificaţi începuseră să 
scoată ouăle, unul câte unul, la lumina nopţii. judecând 
după chipurile asistenţei, parcă ar fi fost un moment 
solemn, dar mie unul mi se cam făcuse lehamite de 
toată povestea asta. Singura mea dorinţă era să-mi pot 
petrece în tihnă zilele de concediu care îmi mai 
rămăseseră. Ce-aveam eu comun cu aceste chipuri 
avare, mânate doar de ambiţii şi de instinctul de 
pricopsire? Dacă autorul celebrului tablou „O 
înmormântare la Ornans”, ar fi văzut scena asta, 
pictura universală s-ar fi îmbogăţit cu o nouă pânză, 
zguduitoare prin realismul ei: O deshumare la Malu- 
Mare.  Intr-adevăr,  muzeografii aveau aerul că 
dezgroapă un mort ca să-l jefuiască. Singurul chip 
uman era, în acele clipe, mutrişoara şireată şi 
somnoroasă a fostei mele iubite. Se văicărea degeaba 
că n-are unde să doarmă; mă auzise doar cu o oră 
înainte poruncind să i se pregătească odaia cu 
crizanteme. Intâmplător rămăsese neocupată, deşi era 
cea mai frumoasă odaie a vilei. Aşa eram eu, generos 
şi superb, cu femeile pe care le iubisem în tinereţe. lar 
faptul că această cameră se găsea într-adevăr lângă 
camera mea, nu avea nici o semnificaţie specială. Era 
o simplă coincidenţă. La dracu! doar mă cunosc bine: 
niciodată nu mi-au plăcut supele reîncălzite! 

— Sunt numai douăzeci şi nouă! gemu Villanova de 
parcă i s-ar fi extras un dinte fără anestezie locală. 


Cineva a sfeterisit unul! 

O scurtă anchetă stabili că îmblânzitorul de elefanţi 
le furase din muzeu şi le îngropase fără să le numere, 
iar pe drum nu se spărsese nici unul din preţioasele 
ouă. Deci dispariţia celui de-al treizecilea ou avusese 
loc cât timp acestea se aflau în custodia Casei 
Vestigiale. 

— Eu îmi iau cele cincisprezece bucăţi ce mi se 
cuvin, preciză Decebal Marinescu ferm, şi-mi văd de 
treabă. Paguba s-o suporte cine n-a avut grijă de ele. 

Era un punct de vedere sănătos, la care ne raliarăm 
cu toţii, deşi oamenii lui Villanova cam mârâiau, având 
sentimentul că li se face o nedreptate. După asta, din 
întunericul unde sălăşluia, Arhibald înălţă o voce mare 
şi arţăgoasă: 

— Şi nouă când ne daţi drumul? Hai mai repede, că 
mă grăbesc! 

— Să-ţi dăm drumul? mă revoltai eu. Ce, ai căpiat? 

Inspectorul îmi făcu un semn să nu mă mai amestec. 
După el această cerere era întemeiată. Arhibald fusese 
arestat sub bănuiala de a fi furat ouăle, şi, când colo, 
ouăle se aflau la mine în grădină. Nu, cel mai 
elementar simţ de justiţie îl obliga să-i pună imediat în 
libertate pe cei doi arestaţi. Ceea ce şi făcu, fără multă 
vorbă. 

— Bravo, bă! Acum mai rămâne să mă arestezi pe 
mine, că tot n-am făcut nimic! Ştii vorba aia: hoţul de 
păgubaş... 

Cele două bande de muzeografi plecară, fiecare cu 
prada sa, fără să ne spună la revedere, suspectându- 
se reciproc. Inspectorul se gândea încă ce să-mi 
răspundă, când de el se apropiară nesuferiţii de Brown 
şi mai marele lor, Brutus, îi şopti ceva la ureche, 
înmânându-i şi un fel de petiție. N-aveam chef să pierd 
timpul şi din cauza lor aşa că le întorsei spatele. 

— Hai la culcare! dădui eu comanda, în calitate de 


gazdă. Mai e puţin şi se face ziuă. 

— O secundă, mă opri Inspectorul. l-auzi ce spun 
domnii aceştia: cică aveţi un contract. 

— A! aiureala aia? Să facă cu el ce-o vrea! 

Inspectorul tuşi. . 

— Aici e o clauză foarte delicată, zise el. Mă refer In 
articolul trei. Hai să-i dăm citire deoarece contractul se 
află la mine... Zice: „În momentul în care furnizorul va 
intra în posesia ouălor de brontozaur, este obligat să 
predea beneficiarului obiectul de artă medievală 
denumit de părţi: potirul sfântului Pancraţiu”. E clar, 
nu? 

— Da! Ei şi? 

— Furnizorul a intrat în posesia ouălor. Acum trebuie 
să predai numitului Brutus B. Brown, potirul. Aşa cere 
legea! 

— Mă faci să râd! De unde să le dăm potirul dacă 
nu-l avem? Asta a fost o momeală ca să scoatem ouăle 
de brontozaur de la ei. 

— Dar nu le-au furat ei, recunoşti? Aţi contractat 
deci un lucru inexistent. Îmi pare rău dar asta se 
numeşte escrocherie!... 

— Oi fi vrând să avem şi scrupule faţă de nişte 
gangsteri!? Ştii ce, m-am săturat de teoriile tale! Dacă 
ţii neapărat să-i serveşti pe aceşti indivizi, du-te la 
muzeografi şi ia-le potirul. Ei sunt furnizorii, nu eu! 

— Din păcate singura semnătură valabilă de pe 
contract e a ta! 

— Ce vorbeşti, domnule!? Au semnat şi muzeografii. 
În faţa mea! 

— Da, dar fiecare l-a iscălit pe celălalt ca să poată 
contesta scrisul mai târziu. Aşadar, ai potirul? 

— N-am nici un potir şi te rog să termini cu prostiile 
astea! 

— Aşa stând lucrurile, încheie Inspectorul cu părere 
de rău, n-am încotro şi trebuie să ţin seama de 


reclamaţia ce mi s-a înmânat adineauri. În numele legii 
eşti arestat!! 

Sării să-l pocnesc dar Brutus îmi puse piedică iar 
blestematul de George îmi trânti un lat de palmă la 
rădăcina nasului, de mă ameţi câteva clipe. Când mă 
trezii eram cu cătuşe la mâini iar Inspectorul mă privea 
îndurerat. 

— Să mergem! îmi spuse el. În lipsa ta, 
Raminagrobis se va ocupa de oaspeţi. Sunt convins că 
nu ţi-ai dat seama ce faci şi deci te vei alege doar cu o 
lună, cel mult două de închisoare. Raminagrobis s-a 
oferit să te apere. 

— Doamne fereşte! strigai eu. Spune-i să nu se 
amestece. Ce, vrea să nu mai ies din puşcărie în vecii 
vecilor? 


„Capitolul XI 
IA FIINŢA SOCIETATEA BURLACILOR 


După două zile de fierbere în suc propriu, 
Inspectorul se văzu nevoit să mă pună în libertate. 
Prea era strigătoare la cer arestarea mea şi, în afară 
de asta, îmi mărturisi el, primise ordin şi de la şefii săi 
ierarhici, să-mi dea drumul fără întârziere. 

— Dacă pocneşti un Inspector, îl întrebai eu la 
plecare, câţi ani capeţi, atoateştiutorule! 

— Un an şi jumătate, răspunse el. Dar, ce, nu cumva 
eşti supărat pe mine? 

— Dar dacă-l înjuri, numai? 

— Hai, domne, fii serios şi lasă-mă să-ţi explic... 

Mă prefăcui că mă lovesc de un colţ al biroului şi 
începui să debitez toate expresiile folclorice învăţate în 
timpul stagiului militar, văicărindu-mă, chipurile, dar 
privindu-l ţintă în ochi. Apoi plecai trântind uşa, fără 
să-l mai învrednicesc cu o singură privire. „Prieten fals, 


ipocrit, viclean, asta-mi eşti, domnule Inspector” - îl 
judecam eu în minte în drum spre casă. „...În faţă îţi 
zâmbeşte şi e gata să-ţi înfigă pumnalul pe la spate... 
Un gentleman plictisit şi ironic, totdeauna extrem de 
îndatoritor, amabil etcetera... Cine-ar fi crezut?... Mă 
rog, adio şi n-am cuvinte!... Să nu-l mai văd în ochi!” 
Eram atât de indignat că Raminagrobis care venea în 
urma mea, într-o maşină, trebui să claxoneze de două 
ori până să-l observ. 

— Hai, urcă! îmi zise el, să vezi ce bine a reuşit 
operaţia. 

Haida-de! Era chiar Trabantul meu şi într-adevăr 
mergea fără a fi tras sau împins de ceva. Totuşi îmi 
economisii laudele ca să nu fie cu ghinion. 

— Se petrec lucruri misterioase în acest oraş! mă 
informă marele cunoscător, prin metode logice, al 
sufletului omenesc. Dar mai întâi să vezi ce-a ieşit 
dintr-un Trabant corcit cu o Mangustă. 

leşirăm din oraş pe drumul Constanţei şi se apucă 
să-mi arate cât de bine răspundea maşina la comenzi. 
Avea aerul că-mi dă lecţii, mie, care mă născusem într- 
o maşină de curse, aşa că îi poruncii să oprească 
imediat şi trecui la volan. După prima sută de metri îmi 
dădui seama că mi se făcea cadou o bijuterie: 
Trabantul se răsucea pe toate părţile ca o balerină, 
parcă-mi ghicea dinainte intenţiile. ÎI băgai pe mirişte, 
apoi prin nisip - n-avea probleme. De atâta îngâmfare, 
Raminagrobis părea că îşi dublase volumul său iniţial. 
Asta mă enervă. Mă năpustii în nişte râpe din care 
ieşirăm fluierând. Reveniţi din nou pe şosea asfaltată, 
la drum drept, mă înfipsei cu forţă în accelerator şi mi 
se zbârli părul în cap văzând că indicatorul de viteze 
trece de două sute. Incă vreo câteva frâne nebuneşti şi 
trăsei pe dreapta. Trebuia să recunosc cinstit: noua 
mea maşină, deşi tot a Trabant arăta, era o 
capodoperă a genului. 


— Tatăl lui Ţoancă-mică e un geniu! recunoscui şi 
adresându-mă lui  Raminagrobis. Să-i  transmiţi 
felicitările mele! 

— Le merită cu prisosinţă, surâse Mălai-mare, fiindcă 
a urmat întocmai indicaţiile mele. Numai de trei sau de 
patru ori am fost nevoit să-l corectez. Deci eşti 
mulţumit!... 

— Mai mult decât atât! 

— Atunci să-i dăm şi un nume... Ce zici de 
„Tragusta”? 

— Adică „Trabant plus Mangusta”?! E-n regulă! 

Destupă la iuţeală o sticlă cu apă minerală şi o vărsă 
peste botul maşinii. ÎI privii zâmbind, căci eram 
realmente încântat de treaba făcută, şi mă pregăteam 
să fac cinste cu o masă nemaipomenită, când un 
Thunderbird vişiniu opri la câţiva metri de noi. „işi 
închipuie că suntem în pană - îi şoptii eu lui 
Raminagrobis - şi vor să ne ajute”. In realitate, 
ocupanţii Thunderbirdului, doi snobi cu aere de 
veterani ai volanului şi două false lolobrigide, desculţe 
şi cu pleoapele învineţite, parcă din cauza unor lovituri 
de pumni, se dăduseră jos ca să se distreze pe 
socoteala noastră. 

— Te pomeneşti că nu vrea să urce panta, ne 
compătimi unul din snobi. De ce n-o folosiţi numai la 
vale?... 

— Dacă vă grăbiţi, îi spusei, noi nu vă reținem. 

— E bine că-l stropiţi din când în când cu apă, ne 
lăudă una din starurile fără nume. E foarte uman, am 
vrut să zic... 

Tăcui fiindcă îmi venise o idee, dar lui Raminagrobis 
îi sări ţandăra. 

— Ne-am oprit doar ca să admirăm priveliştea, zise 
el. Maşina dumneavoastră trebuie să fie foarte 
interesantă, văzută din spate. 

Cei patru se priviră bucuroşi; reuşiseră să ne 


indispună. 

— Dacă vreţi vă remorcăm până la Constanţa, ne 
propuseră ei. În felul acesta economisiţi două zile din 
concediu. 

Ne urcarăm în Tragusta cu dinţii strânşi. „la-o-ncet”, 
mă povăţui Raminagrobis şi eu mă prefăcui că urnesc 
maşina din loc cu mare greutate. Pornirăm anevoie, cu 
douăzeci şi cinci la oră, în aplauzele ironice ale 
echipajului de pe Thunderbird, care nu se grăbea să ne 
urmeze. După câteva minute îi auzirăm venind din 
urmă. Mării uşor viteza dar îi lăsai să ne dea ocol. 
Câteva clipe fuseseră din nou în frunte şi iarăşi 
Thunderbirdul ne înconjură, ceva mai greu de data 
aceasta, şi iar ne lăsă înainte. Indicatorul de viteze 
arăta optzeci. Apăsai uşor şi acul sări la o sută. 
Thunderbirdul se apropie văzând cu ochii dar cei 
dinăuntru ne priveau uimiţi. Câteva clipe merserăm 
alături: apoi eu urcai la o sută cincizeci şi-i făcui să 
piardă teren. „N-ai văzut ce ochi de broască au făcut”, 
îmi şopti Raminagrobis fericit, „dacă ar avea un tun la 
bord ar trage după noi”. Îmi venise rândul să le plătesc 
cu aceeaşi monedă. Aşa era viaţa, nu puteam să-i ajut 
cu nimic. Menţinui viteza constantă şi-i lăsai să ne-o ia 
înainte, apoi cu o sută şaptezeci pe oră le dădui eu 
ocol, în timp ce Raminagrobis le făcea semne de 
îmbărbătare prin geamul portierei. Repetai figura, apoi 
mă lăsai cu toată greutatea pe accelerator şi Tragusta 
ţâşni de-a lungul şoselei, ca un proiectil, până îi 
pierdurăm pe snobi din vedere. După care oprirăm pe 
dreapta şi  Raminagrobis făcu cinste cu nişte 
sandvişuri. În timp ce mestecam, Thunderbirdul îşi 
făcu apariţia spăşit şi frână, cu modestie, lângă noi. 
Snobii ieşiră din maşină, cocoloşiţi. 

— Ne-am oprit să-i dăm puţină apă, explică 
Raminagrobis cu bunăvoință. E mai uman aşa. Ştiţi, 
când se încinge începe să sfârâie. 


— la lăsaţi bancurile, ne apostrofă un găligan cu 
pistrui. Câte parale cereţi pe jucăria asta? 

— Nu ştiu dacă o dă, spuse Raminagrobis 
întorcându-se spre mine. Mi se pare că e o amintire de 
familie. 

— Ha-ha, bun bancul! Deci, câte parale?... 

— Câte kilograme doriţi? 

— Sunt plini de humor şi de voioşie, ne lăuda 
găliganul întorcându-se cu faţa la ai săi, cu toate că nu 
vedea clar că glumele noastre nu-l distrau de fel. 
Humor românesc autentic!... Şi către noi: O iau toată, 
puneţi-mi-o la pachet. Zece dolari kilogramul, e bine? 

— Vrei să spui: o sută?! 

Rămase gânditor câteva clipe privind lung Tragusta, 
ca pe o fiinţă iubită de care eşti nevoit să te desparţi, 
pentru totdeauna. 

— Înseamnă că nu vindeţi, zise el în cele din urmă. 
Păcat! Ei, să zicem că ne-aţi tras o cacialma straşnică. 
Ce dracu i-aţi pus sub coadă?... 

— E în întregime tranzistorizată, îi şopti confidenţial 
Raminagrobis. 

— Hă, hă, e tare!... Atunci, noi ne-am cărat. Poate 
mergem odată, undeva la un şpriţ şi mai vorbim?... 

— Un şpriţ nu se refuză niciodată. 

Fluturarăm batistele după ei şi când pata vişinie 
care ne obosea ochii dispăru în lungul şoselei, o 
luarăm şi noi înapoi, spre Malu-Mare, cuminţi, visători, 
digerându-ne în voie proaspăta victorie. 

— Ziceai că se petrec lucruri misterioase în oraş, îl 
îmboldii eu pe  Raminagrobis să-mi povestească 
întâmplările din ultima vreme, mai precis din cele două 
zile cât zăcusem în închisoare, arestat pe nedrept. Ai 
luat obiceiul să începi o frază şi apoi să schimbi vorba. 
Probabil că e un procedeu din romanele tale, ca să 
provoci un interes artificial în rândurile cititorilor. Pe 
mine sistemul mă plictiseşte şi mă înfurie. 


— Voi fi cât mai laconic cu putinţă, acceptă 
interlocutorul meu. În seara balului mi-am dat seama 
că între mine şi Genoveva sunt multe puncte comune. 
Ai auzit de aşa-zisele „afinități elective”, nu? Ei bine, 
am dansat împreună, am ieşit pe terasă, am discutat... 

— Îmi închipui ce-aţi discutat. 

— Nu fi răutăcios. Natural, i-am pus şi câteva 
întrebări esenţiale şi, dacă vrei să ştii, ea mi-a dat 
răspunsuri, în general pozitive. N-am insistat fiindcă 
îmi dau seama că relaţiile dintre oameni sunt foarte 
gingaşe şi, uneori, un cuvânt în plus strică tot ce ai 
clădit o viaţă întreagă. 

— Fraza asta am citit-o şi în ultima ta carte, îl 
avertizai eu. 

— Şi ce, nu e adevărată?... Deci, în puţine cuvinte, 
se stabilise între noi acea complicitate delicioasă, 
premergătoare unei depline înţelegeri. leri după- 
amiază urma să mergem numai noi doi, să-i arăt 
muzeul de la Agigea, pe care ea nu-l văzuse încă. 

— La Agigea nu e nici un muzeul! 

— Da? În sfârşit, asta n-are nici o importanţă!... Şi la 
ora stabilită... duduia n-a venit! Nu ţi se pare ciudat? 

— De ce să mi se pară ciudat! E prima dată când îţi 
trage cineva clapa? 

— Dacă vrei să ştii, da! 

— Mă cam îndoiesc! Oricum, tot trebuia să începi 
odată. 

Fiecare e liber să-şi închipuie ce pofteşte, dar pe 
Raminagrobis îl frământau alte probleme mult mai 
controversate. În cursul dimineţii de ieri mă căutase 
domnul Adalbert Măcelaru şi, fiindcă eu nu eram 
acasă, i se spovedise lui: Rândunica ieşise pe geamul 
rulotei şi-şi luase din nou zborul „spre alte zări mai 
calde”. Căutând-o prin port, împreună cu oamenii lui 
de nădejde, unul dintre aceştia, Stromboli se pare... 
urcase pe puntea iahtului Maramureş pe... Genoveva! 


Într-un costum de baie portocaliu, părând că se simte 
excelent printre acele brute care îi urmăreau fiecare 
mişcare cu priviri lăcrimoase şi holbate. Ai fi în stare să 
crezi că fetele din ziua de azi se simt atrase mai 
curând de forţa oarbă, brutală, de tipi instinctuali şi 
feroci, cu îndeletniciri violente, antisociale, decât de 
intelectualii de rasă, oameni sensibilizaţi, artişti în 
toată puterea cuvântului? 

— Dacă biata fată n-a-ntâlnit nici unul din 
specimenele ideale de care vorbeşti! 

— Vrei să fii ironic? Să ştii că eşti mai reuşit când 
spui glume grosiere, de cantină... Ei bine, după 
plecarea directorului mi-a bătut în uşă Ţoancă-mică. 

— Se temea probabil să nu faci iar o criză de 
epistaxis, care în lipsa unei îngrijiri adecvate să-ţi fie 
fatală. 

— Nu, domnule! Era vorba de cu totul altceva. Din 
seara logodnei, Gicu nu a mai dat nici un semn de 
viaţă. Nici cei de la serviciu nu ştiu nimic despre 
dânsul, nici familia, nimeni... 

Deci, trei persoane dispărute de la domiciliu: 
Rândunica, Genoveva şi Gicu!... Ar fi fost o prostie să 
punem totul pe seama unei coincidenţe. Nu, toate 
aceste întâmplări erau actele unei piese ce se 
desfăşura pe o scenă mai mare, în care toţi aveam 
câte un rolişor, fie că eram de acord - fie că nu, cu 
aceasta. 

— Gândul că o persoană necunoscută ne 
manevrează ca pe nişte piese de şah, îmi mărturisi 
Raminagrobis, mă urmăreşte de câtăva vreme. Am 
insomnii şi, acum, după figura făcută de Genoveva, 
simt în permanenţă nişte junghiuri în regiunea 
stomacului. Mă tem chiar să nu fi făcut un ulcer; nu 
ştiu dacă ţi-am spus că boala asta se dezvoltă pe un 
fond nervos. După ultimele cercetări ştiinţifice... 

— Da, da, am citit şi eu „Magazinul” de săptămâna 


trecută... lar pentru colici îţi recomand o drojdie mică 
la Clopotul Mării. E un remediu verificat de-a lungul 
secolelor. Sau poate preferi un ceai de sunătoare... 

— Nu, nul... Cred că e mai bine să iau o drojdie, cum 
spui tu. 

La Clopotul, un afiş mare lipit în geam, pe dinăuntru, 
ne informa că e închis pentru inventar, însă noi ne 
consideram clienți privilegiați iar  licheaua de 
Papastratos trebuia să fie fericit că îl mai băgăm în 
seamă, după tentativa de otrăvire din seara balului. 
Fiindcă la ciocăniturile noastre nu răspundea nimeni, 
Raminagrobis puse mâna pe o sfoară, legată de limba 
clopotului care-i servea lui Papastratos drept firmă, şi 
începu s-o agite în dreapta şi-n stânga. Arama prinse 
să zbârnâie cu putere, iar Mălai-mare se înveseli, de 
parcă bătea toaca la Patriarhie. În sfârşit, Papastratos 
binevoi să deschidă. Era înăuntru cu alţi trei indivizi cu 
serviete, cam piliţi, fiindcă pălăriile le şedeau strâmbe 
pe cap, iar unul dintre ei mârâia încontinuu aceeaşi 
melodie: „Cât e Bucureştiul de la-at, badang-adan, 
numai la un colţ mi-e dra-ag, badang-adan!” Probabil 
că inventarul se terminase cu rezultate pozitive, 
fiindcă toată lumea părea transfigurată. Fiind persoane 
de încredere, Papastratos ne lăsă să pătrundem în 
sanctuar şi ne servi cu drojdiile solicitate. Zâmbea silit 
şi ne şopti că „o să vă explic eu mai târziu...” deşi noi 
ne dam seama ce se petrece acolo şi fără explicaţiile 
lui. Apoi plecarăm, ca să nu deranjăm şi mai mult 
organele de control în aducerea la îndeplinire a 
multiplelor şi delicatelor sarcini de serviciu ce le 
reveneau, conform planului de muncă din ziua 
respectivă... După câţiva paşi, Raminagrobis se opri şi- 
mi spuse: 

— E colosală doctoria asta, domnule. Parcă mi-a luat 
durerile cu mâna... 

— Eram sigur, îi răspunsei eu, că ipohonariile sale 


numai cu drojdie se vindecă!... 

Mă despărţii de remarcabilul cunoscător al sufletului 
omenesc în poarta Redutei. Se ducea să-şi oblojească 
orgoliul, ulcerat din cauza nestatorniciei feminine, să-şi 
recapete încrederea în sine însuşi, prin câteva ore de 
profunde meditări şi contemplaţie. Nu _ recunoştea 
niciodată că, în realitate, dormea tun în aceste ore. Nu 
insistai să mă întovărăşească. Aveam nevoie să fiu 
singur, ştiam că Mirandolina mă aşteaptă, că trebuie 
să cer şi să dau unele explicaţii, mă temeam de ochiul 
lui necruţător, de bufniţă, şi de toate prejudecățile 
acestei lumi neroade, mă temeam de o înfrângere 
ruşinoasă dar, în acelaşi timp, aş fi vrut să fiu aplaudat 
de galerie ca un învingător. Mă temeam de orgoliul 
meu absurd şi de istericalele Mirandolinei şi, câteva 
clipe, în timp ce urcam treptele peronului, dorii 
fierbinte ca firea omenească să se fi schimbat peste 
noapte, să nu ne fie ruşine de adevăratele noastre 
sentimente, să nu împrumutăm ca nişte cameleoni, 
culoarea mediului înconjurător şi să credem în prostia 
şi gingăşia omenească... 

În holul cel mare al vilei nu era nimeni, dar o adiere 
crâncenă de coniac şi tutun de pipă îmi dete de înţeles 
că o fiinţă omenească se zbuciumă, de câteva ore, 
pradă unor ireductibile întrebări existenţialiste. „Altul 
care suferă din pricina dragostei”, gândii eu în timp ce 
tăiam cu corpul, înaintând, pânzele paralele de fum şi 
cumarină.  Disperatul se afla chiar lângă bar, 
clătinându-se ca un cocotier în bătaia simunului. Mă 
privea cu ochi turburi, în aspic, iar costumul lui de 
judo, cu centură portocalie, era fleşcăit ca o pânză de 
corabie. i 

— Ura, vice, Îl salutai eu vesel. Imi pari cam obosit 
astăzi. 

— Adică, vrei să spui că sunt beat, articulă musafirul 
meu, privind cu atenție paharul pe tejgheaua barului. 


Vino-ncoa să-ţi rup o mână. 

— Mai bine, mâine. Dar ce s-a întâmplat? Te văd 
mâhnit... 

Vicepreşedintele nu era mâhnit şi puţin îi păsa de 
toate femeile din lume. Faptul că Micşuneasca voia să 
rămână sau să plece, lui îi era perfect indiferent. 
Libertate absolută - asta era deviza lui - iar dragoste 
cu sila nu se poate face. Era imposibil să nu fii de 
acord cu aceste mari adevăruri. „Dar ce sa-ntâmplat, 
omul lui dumnezeu?” „Nimic! Nu s-a întâmplat nimic!” 
Şi începu să cânte: „Adios muchachos, tu rămâi de- 
acum cu bine, că fără tine, mi-o fi mai bine”. Pricepui. 

— Unde e Micşuneasca? îl zgâlţâii eu pe nefericit. 
Termină cu bâlbâiala, că eşti bărbat. Nu ţi-e ruşine?... 

— S-a dus, fluieră Vicepreşedintele a pagubă. 
Şuşotea cu Villanova şi, nu ştiu ce i-o fi spus ăla, că şi- 
a luat lucrurile şi a plecat. Cred că s-a dus la el. Zicea 
că o să-mi scrie. Pfui! 

Ce să mai vorbim, asta era viaţa! Nu ca în romanele 
dulcege în care, el şi ea se uită ca viţeii unul la altul, 
pe parcursul a trei sute de pagini, şi, în urmă se 
căsătoresc, atât civil cât şi religios. Oamenii se adună 
şi se despart, urmând impulsuri nedefinite, dar, se 
pare, imperioase. Villanova era mai tânăr cu cel puţin 
zece ani decât Micşuneasca, dar, dacă aşa i s-au aprins 
lui becurile, nici o rațiune din lume nu-l putea 
determina să renunţe la dânsa. Cât despre dumneaei 
ce să mai vorbim: ea nu mai judeca de mult când era 
vorba de amor, părea că se grăbeşte să se dea în 
stambă cât mai mult cu putinţă. 

— Şi fetele ce zic? întrebai eu. 

— Da, cine le-a mai văzut... Nici nu ştiu dacă mai 
sunt pe-aicea! 

A, da! desigur, musafirii mei se mai răriseră: 
Genoveva pe iaht cu piraţii, Micşuneasca de gâtul 
muzeografului, iar Alidada, marea mea decepţie, 


plecase probabil cu netrebnicul de Arhibald... Mă 
repezii pe scări spre camera Mirandolinei. În faţa uşii 
mă oprii fiindcă inima îmi bătea cu putere, din cauza 
alergatului. Înăuntru cineva, o voce de femeie, fredona 
un cântec la modă. Bătui scurt şi apăsai pe clanţă, fără 
să mai aştept răspunsul. Coana Veta lui lordan, în 
ţinută lejeră, îşi punea părul pe bigudiuri. Un metru 
şaizeci înălţime pe un metru şaizeci lăţime; fugii 
repede afară orbit de atâta strălucire! După câteva 
secunde, coana Veta mă ajunse din urmă, drapată cu 
demnitate într-un capod albastru, presărat cu 
crizanteme galbene. 

— Domnişoara a plecat de ieri, îmi spuse 
îngrijitoarea. Făceam curăţenie. 

— A lăsat vreo vorbă, ceva? 

— Zicea că se plictiseşte şi că se duce să le dea o 
mână de ajutor celor de la muzeu. 

— Lui Decebal Marinescu, nu? 

— Da. Am înţeles că o să doarmă acolo şi m-am 
apucat să aranjez camera. Poate vine altcineva. 

— Nu mai vine nimeni, coană Veto... Fă repede 
douăzeci de cafele negre şi adu-le jos la bar. 

Trebuia să bat pe cineva şi, din fericire, 
Vicepreşedintele se afla încă în hol, plutind printre 
pânzele de fum, ca un peşte exotic. Era complet 
drogat, cred că băuse o sticlă de coniac, dar îi trăsei 
nişte ghionţi şi-l silii să înghită câteva ceşti de cafea. 
Între timp, ca să ajungem la acelaşi numitor, dădui 
duşcă un pahar cu amestecătură, o băutură atât de 
hibridă şi de vitriolată, încât o clipă mă temui să nu-mi 
decalcineze sternul şi coastele. Apoi ne luarăm la 
bătaie, după toate regulile artei, cu demnitate şi cu 
dorinţa fierbinte de a ne face rău, cu toate că ştiam că 
nici unul din noi nu este vinovat de nenorocirile 
celuilalt. Încă de la primele lovituri renunţarăm la orice 
regulă şi începurăm să ne pocnim orbeşte, care cum 


nimerea. După primele reprize, nici unul din noi nu mai 
arăta a homo sapiens. Dar ne trecuse amărăciunea şi 
eram chiar veseli. Veseli şi furioşi. Când potrivnicul 
meu îşi sparse un dinte, făcurăm o pauză de 
reconfortare. Îi oferii o doză din sticla cu amestecătură 
şi de la prima înghiţitură căzu pe spate cu răsuflarea 
tăiată. „E minunată!” răcni el ca un rinocer atins de 
gloanţe dum-dum. „Acum te mănânc de viu”. Căzurăm 
de acord ca acea băutură infernală să se numească de 
azi înainte: tri-nitro-glicerină, şi ne apucarăm din nou, 
sârguincioşi, de treabă. 

Când intră Raminagrobis holul era ţăndări. Cruţasem 
doar barul, în rest nici o mobilă nu mai era întreagă. 
Fiindcă afară se înserase, Raminagrobis răsucise 
comutatorul şi abea acum avusei ocazia să-l văd pe 
Vicepreşedinte în adevărata lui splendoare. O frunte 
cornută sub care doi ochi vineţi şi umflaţi luceau 
sinistru, într-o veselie nebună şi fără sens. Pe buzele-i 
tumefiate, rătăcea un zâmbet tâmp, cretinoid. Centura 
portocalie îi ajunsese la gleznă. Şchiopăta şi, când 
apucă paharul cu trinitroglicerină, îmi dădui seama că 
i-am răsucit prea tare mâna dreaptă. 

— Eh, îi mărturisii eu lui Raminagrobis, care, de fapt, 
nu mă întrebase nimic, - o să poată bea şi cu mâna 
stângă. 

Dalai-Lama nu înţelesese de la început, apoi se 
lămuri. Ne obligă să bem restul de cafele, apoi ne duse 
pe amândoi în faţa unei oglinzi rămasă, ca prin 
minune, intactă. Începurăm să fluierăm şi eu şi 
Vicepreşedintele. Eram măreţi şi fioroşi, bărbaţi răi şi 
adevăraţi, numai forţă şi inimi împietrite. De nimic nu 
ne era frică! Adio, frumoase trecătoare! Rămâneţi în 
cearşafurile voastre călduţe şi parfumate. Vrem să 
respirăm aerul sărat al oceanelor; mirosul prafului de 
puşcă ne desfată! În lături sirene perfide - trec eroii, şi 
ei nu se lasă îngenuncheaţi, pradă arcanelor voastre 


de mătase. 

— Foarte bine! zise Raminagrobis. Dar ce sunt eu de 
vină? 

Ne dădurăm seama imediat de greşeala comisă: nu-i 
turnasem de băutură! Ca să mai scutească din 
întârziere, Vicepreşedintele îi întinse paharul lui cu tri- 
nitro-glicerină. Raminagrobis trase o duşcă, păru că o 
să-şi dea sufletul, apoi se reculese. 

— Mda, zise el ipocrit. Merge! Adică am impresia că 
e tocmai ceea ce ne lipseşte. Nici eu nu prea mă simt 
în apele mele... 

Suflet sensibil! Inimă  îndurerată! îl Adoptarăm 
imediat ca pe singura fiinţă ce lipsea din universul 
nostru bezmetic, bântuit de taifunuri de coniac şi tri- 
nitro-glicerină. Ne bătusem destul, acum era cazul să 
filozofăm. 

— O viaţă are omul! începu Raminagrobis ridicând 
paharul şi noi sărirăm să-l îmbrăţişăm, de parcă am fi 
fost condamnaţi la moarte şi el ne-ar fi adus vestea 
graţierii noastre... Când eram în armată, pe front, eram 
cincizeci de inşi şi dormeam grămadă prin grajduri ori 
prin şcoli primare. Ei bine, în doi ani de zile nu ne-am 
certat niciodată între noi. 

— Cât de bine sesizezi tu, învăţătorule - zisei eu - 
toate tainiţele sufletului omenesc. Ştiai, Răducule - mă 
adresai eu Vicepreşedintelui - că prietenul şi fratele 
nostru este un filozof? Apropo, sper că-mi dai voie să-ţi 
spun Răducu? 

— Dacă-mi spuneţi altfel, sughiţă Răducu, înseamnă 
că vreţi să mă jigniţi. Am bănuit eu - continuă dânsul - 
că Rami e un filozof dar mi-a fost jenă să-l întreb 
direct. Nu voiam să-l jignesc! Copii! - izbucni Răducu în 
lacrimi - eu nu vreau să jignesc pe nimeni! 

Sărirăm să-l potolim. Îl înţelegeam perfect, fiindcă 
eram făcuţi cu toţii din acelaşi aluat sufletesc. Numai 
gingăşie, sensibilitate, prietenie. Alţii sunt cei ce ne 


jignesc şi nu ţin seama de marea poezie din sufletele 
noastre! Am intuit bine gândurile voastre, Răducule şi 
Rami? Da, însă Rami avea şi unele propuneri practice 
la auzul cărora Vicepreşedintele pretinse să facem un 
tur de onoare: un fel de bruderşaft cu amestecătură, 
acţiune ce echivala pentru un neantrenat cu o lovitură 
de măciucă în moalele capului. Totuşi supravieţuirăm. 

Conform propunerilor lui Raminagrobis, Reduta 
devenea de azi înainte un cuib al burlacilor înveteraţi. 
Aplauze, entuziasm; eu şi Vicepreşedintele ne înscriem 
imediat ca membri fondatori, Raminagrobis de 
asemenea. Nu eram absurzi: femeile puteau intra, dar 
n-aveau dreptul să stea mai mult de trei zile. Făcea 
excepţie doar coana Veta a lui lordan, care trebuia să 
gătească şi să facă ordine şi curăţenie prin cameră. 
Vicepreşedintele se angajă să compună marşul 
burlacilor; deocamdată avea doar începutul melodiei şi 
primele două versuri: 

Jurăm, jurăm! 
să nu ne însurăm! 

Ne mulţumeam pentru început şi numai cu atâta. Ti- 
era mai mare dragul să auzi glasurile noastre 
puternice, bărbăteşti, intonând cu atâta fermitate noul 
nostru imn. Pe acest fond muzical îşi făcu apariţia nea 
Dumitru lordan, om însurat, biet animal domestic, 
fiinţă sărmană care a uitat până şi înţelesul ideii de 
libertate. 

— Domnişoara Ţoancă-mică vrea să vă vorbească, 
mă anunţă majordomul. 

Ne uitarăm unii la alţii plictisiţi. Strâmbarăm din nas. 
Ce dracu mai voia şi pasărea asta călătoare? N-aveam 
timp pentru fleacuri. 

— Nu sunt acasă! Aşa să-i spui, tataie! 

— Păi a auzit vocile dumneavoastră. 

De-aia nu mai puteam eu! Şovăii totuşi o clipă. Ar fi 
fost prea de tot să-mi aducă vreo veste de la 


Mirandolina. Cei doi tovarăşi ai mei mă priveau pe sub 
gene. Voiau să vadă ce răspuns dau. 

— Să fie sănătoasă! mă hotărâi eu, adresându-mă 
lui nea lordan. Eşti numai dumneata acasă şi îţi baţi 
nevasta. la să ne mai lase-n pace! 

* 

A doua zi ne trezirăm sumbri şi atemporali, cu 
Capetele patrate şi puţin mai mari decât dimensiunile 
lor obişnuite. Vicepreşedintele era vânăt şi zgrunţuros, 
ca şi cum în timpul nopţii ar fi fost supus unor rituri de 
incineraţie, de la care a scăpat numai după mari 
eforturi. Nici Raminagrobis nu făcea o figură mai bună. 
Păşea precaut prin mijlocul odăii, fiindcă - zicea el - 
„creierul meu e ca de colofoniu (mai bine zis: de sacâz) 
şi, la fiecare pas mai brutal, cedează în sistemul 
ortoclinorombic”. „Mai faci şi bancuri”! - îl repezii eu - 
dar greşeam, cu siguranţă, deoarece, uitându-mă mai 
bine la dânsul, observai că părul începea să i se 
decoloreze la rădăcină, din cauza tri-nitro-glicerinei, 
desigur, iar, din direcţia unde se afla, venea în valuri 
un miros aromat - medicamentos, de parcă Mălai-mare 
ar fi fost îmbălsămat pe când dormea, fără ştirea 
noastră. Eu mă simţeam ca şi cum aş fi trecut printr-o 
piuă, fiecare osişor era aliniat la dreapta şi-n adâncime 
şi bine bătătorit ca piatra cubică pe drumurile 
naţionale. Naţionale Şi religioase, spuse 
Vicepreşedintele cu un umor paranoic, încă neafirmat 
până la acea vârstă). Sistemul meu muscular şi adipos 
căpătase o rigiditate de scoarță de copac, cred că, fără 
să ştiu, eram străbătut, în toate sensurile, de vase de 
lemn şi, liber, urma să prindă rădăcini şi să dau fructe. 
Nişte fructe zemoase, perfide, pline de alcooluri grele, 
dătătoare de halucinaţii. Vânătăile de la ochi nu erau 
mare nenorocire; o să purtăm ochelari de soare, şi eu 
şi Vicepreşedintele, şi o să meargă. Nici uşoara 
claudicaţie a piciorului stâng, urmare sigură a izbirii 


mele de calorifer sau de colţul mesei, nu mă speria. 
Căzusem eu de la trapez şi tot revenisem cu timpul la 
forma iniţială. Rămăsesem însă cu gâtul strâmb şi asta 
mă afecta nespus de mult, deoarece îmi strica aspectul 
exterior şi mă împiedica să iau o poză marţială, de 
învingător. 

Căutarăm o soluţie, cu toţi ai casei, dar blestematul 
de gât nu voia să cedeze. Nici nu suportam orice 
tratament. Coana Veta îmi propusese, de exemplu, să 
mă tragă cu nişte Diana, dar când se apropie cu 
lichidul de nasul meu, simţii că ameţesc. Într-atât de 
mult mă sensibilizase tri-nitro-glicerina, că n-aş mai fi 
suportat, cred eu, nici uleiul de candelă. 

— Bine c-am scăpat numai cu atât, zise 
Vicepreşedintele. Acum ar fi cazul să ne dregem. 

Îl privirăm cu admiraţie, dar, eu unul, eram contra. 

— Ce, eşti nebun!? Nu mai tolerez nici sfânta 
împărtăşanie. 

— Mă gândeam la nişte lapte bătut... 

Asta, da, propunere cuviincioasă! Întâmplător exista 
o garniţă cu lapte bătut în casă şi nea Dumitru lordan, 
auzind despre ce e vorba, ne-o aduse ca fulgerul. 
Jurarăm ca, de-acum înainte, singura noastră băutură 
să fie laptele bătut; numai el ne putea da seninătatea 
şi echilibrul atât de necesar în munca noastră de 
creaţie. 

— Vă propun o plimbare cu Tragusta, strigai eu după 
ce îmi înghiţii porţia. Şi făcui câteva mişcări de 
gimnastică... Reflexele funcţionează perfect, ce zici, 
Raminagrobis? 

— „Cu-o moarte toţi suntem datori!...” Poate găsim 
pe undeva o ciorbă de peşte, să ne dregem. 

— Şi tu, Răducule? 

— „Decât o viaţă tristă şi-un trai nesuferit...” 

Nu erau complet redresaţi, dacă mă luau cu versuri, 
dar briza cu miros de sare şi iod, şi poate o scurtă baie, 


la apă mică, o să ne facă bine la toţi. Pornirăm în 
trombă, fredonând cu glasuri dogite imnul burlacilor: 

„Jurăm, jurăm! Să nu ne însurăm!”, când, la ieşirea 
din hol, o fiinţă nefericită, care dormise îmbrăcată pe o 
canapea, se sculă în capul oaselor şi începu să plângă. 
Mă uitai cu asprime la nea Dumitru care se apropiase 
de noi. 

— Ce e cu dumneaei? 

— N-a vrut să plece, se dezvinovâăţi lordan. Zicea că 
se aruncă înaintea trenului. 

— Perfect! Primul tren e la opt şi douăzeci. Dacă se 
grăbeşte îl mai poate prinde. 

Mari şi disperate suspine din direcţia canapelei îmi 
înmuiară inima. 

— Ei, hai, nu mai plânge! Ce s-a întâmplat? 

Ţoancă-mică suferea intens şi îi era imposibil să 
vorbească. Îmi întinse un bilet şi continua să bocească, 
frecându-şi într-una ochii cu o batistă mică şi udă. 
Vicepreşedintele sări să-i aducă un pahar cu apă, iar 
Raminagrobis îi trase rochiţa peste genunchi. Citi cu 
glas tare: 


„Scumpo” - scria în bilet, şi Ţoancă-mică preciză că 
era scrisul lui Gicu - „Am reflectat mult înainte de a-ţi 
adresa aceste rânduri. Nu ne mai putem vedea multă 
vreme de-aici înainte. Cercetările mele m-au acaparat 
cu totul, opera mea se apropie cu paşi repezi de 
sfârşit. Dacă ipotezele mele se verifică, numele meu va 
figura cu cinste în galeria marilor învăţaţi ai lumii: 
Homer, Dante, Leonardo da Vinci, Edison. In aceste 
condiţii îmi este imposibil să mă mai gândesc la 
căsătorie. Viitorul meu îmi cere să sacrific dragostea în 
interesul ştiinţei, căreia mă voi dedica în întregime. 
Rămâi cu bine. 

Prof. Gicu C. Niculescu” 


— Nu ştiam că Gicu e profesor, se miră 


Raminagrobis care citise biletul peste umărul meu. 

— E în anul doi la fără frecvenţă, murmură Ţoancă- 
mică. lar lucrările de care vorbeşte, există numai în 
capul lui. Gicu şi cercetări!? De unde şi până unde?! 
Ce, n-aş fi ştiut şi eu?... 

Tonul grandilocvent al necredinciosului logodnic, mă 
făcea şi pe mine să cred că altceva se ascundea sub 
proza neinspirată a acestuia. Era imposibil ca fruntea 
lui senină să ascundă înapoia ei o idee cât de 
minusculă. Sentimental şi anost, fără sare ca o pâine 
graham. Gicu n-ar putea figura în galeria oamenilor 
iluştri decât ca element de contrast. Nu, hotărât lucru, 
altcineva vorbea prin pana lui neghioabă. 

— Ei şi? Ce vrei să facem noi? 

— Să-l căutăm şi să-l aducem acasă, zise Ţoancă- 
mică. 

Trecuse toate încercările, erau logodiţi, ea îl mai 
iubea încă, nu putea să plece aşa. După toate 
sacrificiile pe care le făcuse dânsa pentru dragostea 
lor. Era un ingrat, ar fi trebuit să-l lase în plata 
domnului şi să se căsătorească imediat cu Ştefănescu, 
dar Ştefănescu lipsea, pentru moment, din localitate; 
abia săptămâna viitoare se înapoia de la ţară. 
Cercetări ştiinţifice!... Ce prostii or mai fi şi alea? Să 
renunţe el la dragostea lor pentru acea „operă” despre 
care nimeni n-a auzit nimic. Nu, era imposibil să 
înţelegi aceste raționamente absurde ale bărbaţilor. Au 
un alt fel de a judeca, altul decât cel normal. 

— Ai ceva indicii sau bănuieli? o  întrerupse 
Raminagrobis. Poate o altă femeie, cumva?... 

Bineînţeles că da, însă n-am nici o probă. Am 
verificat toate prietenele noastre comune şi n-am găsit 
nimic suspect. Trecutul lui Gicu e fără pată. Nu poate fi 
vorba decât de o cunoştinţă nouă, mă gândesc la vreo 
sezonistă. În cazul acesta nu mai ştiu cum să-l 
urmăresc. Vă rog să mă ajutaţi. 


Adică să aducem din nou în captivitate un sărman 
tânăr care abia şi-a luat zborul, avid de libertate?... Şi 
atunci cum rămânea cu principiile noastre şi cu dreptul 
sacru al fiecărui bărbat de a dispune de persoana sa 
cum crede el de cuviinţă? Vicepreşedintele o lămuri cu 
blândeţe că ne cerea imposibilul. Într-un anumit punct 
de vedere însă, cazul lui Gicu ne interesa şi pe noi, 
fiindcă îl cunoscusem ca persoană. Sub această 
retragere, ascunsă sub un strat de cuvinte gogonate, 
noi bănuiam, o altă voinţă, machiavelică, şi nişte 
scopuri, neapărat tenebroase, care ne vizau direct. 
Pentru a lămuri toate perfidiile inamicilor noştri, 
declaraţi şi nedeclaraţi, îl vom depista pe Gicu de-ar fi 
ascuns şi-n gaură de şarpe. 

— Cât despre opera lui, ne spuse Raminagrobis în 
încheiere, cred că o putem rezuma într-un singur 
cuvânt: rahat! Ascultaţi-mă ce vă spun! 

O expediarăm pe Ţoancă-mică, recomandându-i să 
se ducă acasă şi să se spele pe ochi, că totul se va 
aranja... Şi te rog să ai încredere în nenea 
Raminagrobis, îi spusese Mălai-mare la plecare, iar 
ochii lui oblici scânteiaseră o clipă în mod periculos, 
infirmând toate jurămintele lui de castitate din seara 
precedentă. Mă rog, o să rămânem doar eu şi cu 
Vicepreşedintele să ducem lupta până la capăt. Doi 
oameni, strâns-uniţi, pot face minuni în lumea asta 
plină de dentişti, de genii şi de şcoli primare. Ne 
azvârlirăm furioşi în Tragusta, dar când să răsucesc, cu 
un gest energic, cheia de contact, Vicepreşedintele 
ceru „time-aut”. Cică îşi uitase batista pe noptieră. 
Lipsi zece minute şi se întoarse pipăindu-şi pântecele. 

— M-a nenorocit laptele ăla bătut, zise el în loc de 
explicaţii. Să sperăm că asta e totul. Hai să-i dăm 
drumul! 

Mă supărai pe accelerator şi, în secunda următoare, 
un uragan se abătu de-a lungul şoselei Malu-Mare- 


Constanţa, făcând să vibreze frunzele salcâmilor de pe 
margine, ca nişte zbârnâitori de zmeu date cu grăsime. 
Vicepreşedintele făcu ochii mari cât nasturii de palton. 
Uitase şi de burtă şi de tot, iar eu şi Raminagrobis 
râdeam de ne prăpădeam văzându-l cum se 
cramponează de locul său, ca şi cum ar fi fost posibil 
să cazi din maşină la viteza pe care o aveam. Până la 
urmă reuşi să se aclimatizeze, deşi îi lăcrimau ochii ca 
la căţeii hrăniţi prea devreme cu carne. 

— Mă, voi sunteţi nebuni de legat, reuşi el să 
îngaime pe un ton jumătate îngrozit, jumătate plin de 
admiraţie. Eu unul mi-am şi luat adio de la viaţă. 

„Jurăm, jurăm! Să nu ne însurăm”, începurăm noi 
ceilalţi să răcnim fericiţi şi Vicepreşedintele nu întârzie 
să ni se alăture. Pe la jumătatea drumului, ca să 
demonstrez că sunt tembel şi aiurit, băgai motorul în 
plin şi aşteptai, rânjind prosteşte, să ne ridicăm în aer 
şi, eventual, să ne înşurubăm pe orbită. Indicatorul de 
viteze arăta două sute cincizeci, dar Raminagrobis îmi 
zbieră în ureche că s-ar putea să fie mai mult, 
deoarece îl montaseră cam la întâmplare. Alelei, 
fraţilor, şi doamne-ajută! Zburam, de fapt, printr-un 
coridor de lemn cu acoperiş de frunze, deoarece pomii 
de pe marginea şoselei se lăţiseră, ocupând şi 
intervalul neplantat, şi formau un fel de parapet 
foşnitor, pe deasupra căruia strălucea o vipuşcă de 
cer, întreruptă din când în când, ca un fulger, de 
coroanele arborilor. Vicepreşedintele ceru din nou 
„time-out”. Făcurăm haltă lângă nişte tufe de mărăcini 
şi lăsarăm Tragusta pe dreapta, să pască asfalt. 
Vicepreşedintele absentă discret.  Rămăsei cu 
Raminagrobis, rezemaţi cu coatele peste capota 
maşinii, hăhăind cât ne țineau plămânii, fără nici un 
motiv aparent, ameţiţi încă de beţia vitezei, lăsând 
nervii să vibreze în voie. Era să nici nu-i băgăm în 
seamă pe snobii de ieri, cu tot Thunderbirdul lor de 


culoarea sfeclei, numai că dumnealor apăsaseră pe 
claxon de la distanţă, în semn de omagiu şi admiraţie. 
Le răspunserăm cu aceeaşi monedă. Aşa cerea codul 
de onoare al automobiliştilor vitezişti, scăpaţi de sub 
ochiul sadic al agenţilor de circulaţie. Ajuns lângă noi, 
Thunderbirdul frână pe patru roţi şi găliganul cu pistrui 
scoase capul pe laterală: 

— Ei, aţi visat ceva frumos azi noapte? 

— Pe Lolobrigida, spuse Raminagrobis care căuta 
orice prilej spre a-şi îmbunătăţi pronunția în 
ltalieneşte. 

— Atunci ce-ar fi să zicem cincisprezece monezi pe 
kilogram. Bani numărați. 

— Nu merge, că Lolobrigida era în costum de 
scafandru. 

— Pfui! V-am lăsat! Mai rumegaţi problema. Şi ce-am 
zis, cu şpriţul, rămâne valabil. Aiurusum! 

— Frâne bune şi doamne-ajută! 

In curând şi Răducu fu, din nou, printre noi şi 
puturăm să ne continuăm drumul spre Constanţa, într- 
un ritm mai potolit, deoarece, pe măsură ce ne 
apropiam de oraş, şoseaua devenea tot mai 
aglomerată. Tragusta redevenită Trabant, mergea, 
modestă şi ipocrită, cu cincizeci la oră, printre 
superbele autoturisme în care se lăfăiau pleziriştii: 
Taunus, Mustang,  Masseratti, Alfa-Romeo... Eram 
împăcaţi în sufletul nostru şi nu ne mai supărau 
zâmbetele batjocoritoare ale privilegiaţilor. Ajunşi în 
Constanţa, frânai brusc în apropierea circului. 

— Am o idee, le spusei celorlalţi. Vă las maşina ca să 
daţi o raită prin oraş. Vedeţi ce e cu iahtul Maramureş 
şi căutaţi la farmacie un leac pentru Răducu. Cred că 
nişte ceai de muşeţel i-ar face bine. Între timp, eu mă 
reped să-l consult şi pe domnul Adalbert Măcelaru. 
Circarii ăştia au uneori nişte leacuri pentru animale, 
care nu văd de ce n-ar fi bune şi pentru vicepreşedinţi. 


Ceva în genul prafului de pipotă de pasăre, dacă aţi 
auzit. Asta te-ncuie cât ai zice peşte! 

— Da, doctore! Măi, fraţilor, câte mai ştie omul 
ăsta!... 

— Şi, să nu uit: dați pastilele astea la analiză. Vreau 
să ştiu din ce sunt făcute. 

Aşa şi procedarăm. Circul Alessandro se afla la ora 
corvezilor şi artiştii făceau şmotru, în picioarele goale, 
ca toată lumea. Dar oriflama în alb şi albastru, flutura 
binevoitor deasupra cupolelor de pânză. Domnul 
Adalbert Măcelaru îşi lua micul dejun împreună cu 
Stromboli, însă mă primi cu aceeaşi dragoste 
dintotdeauna. Praf de pipotă nu avea; Vicepreşedintele 
trebuia să se mulţumească cu prapur de ren fiert în 
oţet, despre care, de asemenea, se spunea că are 
proprietăţi miraculoase. 

— Cu ajutorul lui l-am vindecat pe Stromboli 
alaltăieri de psittacoză, ne mărturisi directorul circului. 
Cu ocazia turneului în Sicilia a stat în gazdă la o 
văduvă care avea trei papagali, sau ori fi fost 
blestemele văduvei, adăugă nenea Adalbert privindu-l 
peste umăr pe saltimbanc. 

— Ei, pe naiba! protestă acesta. Psittacoză era. Dacă 
nici atâta lucru nu ştiu, atunci înseamnă că am trăit 
degeaba. l-am dat eu cu tot felul de alifii până şi cu 
vleminschi - nimic! Acum vreo patru zile, îi vine 
directorului ideea: „ia, măi, nişte prapur de ren, să vezi 
că-ţi trece”. Am pus praful într-un plic şi am uitat de el. 
După ce te-a arestat pe tine, ne-am dus cu toţii la 
Clopotul şi l-am sculat pe Papastratos să ne dea câte o 
ţuică, fiindcă eram rebegiţi. Atunci mi-am adus aminte 
de prafuri şi le-am înghiţit. În zece minute dispăruse 
orice urmă de psittacoză! Aveţi cuvântul meu de 
onoare! 

— Mai bine nu-ţi mai dădeai cuvântul, îl luai eu peste 
picior. Noi te şi crezusem. Aşa ai stricat totul. 


După această scurtă ciorovăială cerui veşti despre 
Rândunica. Tocmai despre asta discutau când venisem 
eu. Nu se întorsese acasă şi nici pe iahtul Maramureş 
nu era, fiindcă duo Mascheratti o văzuseră ieri pe 
seară, într-o alimentară, însoţită de un tânăr. Erau cu 
sacoşele pline. 

— Cine sunt ăştia, duo Mascheratti? 

— Păi, popa şi cu celălalt, pe care mi i-ai trimis tu. 
Nişte clovni înnăscuţi, or să facă o carieră mondială. Te 
clacsonează cineva. 

Sosise Raminagrobis cu Vicepreşedintele şi nu aveau 
răbdare să mai aştepte. Aduceau veşti senzaţionale, 
după părerea lor. 

— A venit peşte proaspăt la aprozar! îmi strigă Dalai- 
Lama cu sufletul la gură. Hai să luăm şi noi vreo 
douăzeci de kilograme! 

— Ce, eşti nebun? Vrei să-mi miroasă maşina? Dă-te 
la o parte că plecăm! la, Răducule, praful ăsta! 

Mă bombăni tot drumul până la Malu-Mare, dar nu-l 
băgai în seamă fiindcă mă  îngrijora starea 
Vicepreşedintelui. Cu tot prapurul de ren fiert în oţet, 
făcurăm vreo cinci halte ca să-şi vină în fire. Când 
ajunserăm în oraş era epuizat. După o sugestie a lui 
Raminagrobis oprirăm în faţă, la „Clopotul”. 

— Alaltăieri, povesti Mălai-mare, aveam nişte colici 
extraordinare. Pepsi ştie. Credeam că mor şi m-am 
gândit să iau o ultimă drojdie înainte de a da în 
primire. Am băut şi, adio colici. Parcă mi le-a luat cu 
mâna. Hai să încercaţi şi voi! 

Papastratos încă nu se trezise din inventar căci uşa 
era încuiată dar Vicepreşedintele, în disperare de 
cauză, se agăţă de clopotul de la intrare şi începu să-l 
zgâlţiie. După zece minute ieşi o vecină să ne spună că 
responsabilul e plecat la bancă şi vine abia într-o 
jumătate de oră. Se vedea dar că minte. Ne hotărârăm 
să-l  asediem, însă după alte câteva minute, 


Vicepreşedintele ne făcu semn că s-a mai îndreptat 
vânzarea şi că se simte mai bine. Până la vilă se 
înzdrăveni de tot, căci începu să cânte imnul burlacilor 
cât îl ţinea gura, încercând să-l traducă în limba 
franceză, iar de îndată ce o văzu pe coana Veta, 
declară entuziasmat că are o foame de lup şi că îşi ia 
angajamentul să mănânce douăzeci de sarmale. 

— Văd că prapurul de ren are efect şi când îl ţii doar 
în buzunar, mă făcu atent marele cunoscător al 
sufletului omenesc. 

Căzui într-o profundă meditaţie, apoi revenii la viaţă. 
Din bucătăria Redutei ieşea un miros de sarmale şi de 
leuştean care inhiba orice gânduri colaterale. Să ne fi 
trântit coana Veta şi vreo ciorbiţă moldovenească, 
acrită cu borş sau cu corcoduşe?... In faţa acestor 
perspective, toate enigmele legate de potirul sfântului 
Pancraţiu se evaporară ca un abur ieşind dintr-o 
mămăliguţă proaspătă, pripită. lar lui Raminagrobis îi 
veni să leşine când văzu pe tavă numai cozi şi mijloace 
de peşte, fiindcă îşi făcea socoteala că şi căpăţânile 
trebuie să fie pe undeva pe-aproape, adăpostite într-o 
zemşoară turbure, bătută bine cu ou şi poate, de ce 
nu, asezonată şi cu niţeluş sancrasas verde. 


Capitolul XII , 
BANDA LUI BRUTUS STRANSA CU UŞA 


— Şi cu pastilele alea ce rezultat îmi aduceţi? 
întrebai eu după ce terminarăm peştele. Mă, vouă 
trebuie să vă scot cuvintele, cu cleştele, din gură! 

— A, da... Îşi aduse aminte Vicepreşedintele. Ei bine, 
nimic interesant! Era piramidon! Farmacistul se uita la 
noi ca şi cum am fi fost beţi. 

— Chiar m-am simţit niţeluş caraghios, interveni 
Raminagrobis înţepat. Sper că n-ai făcut-o de băşcălie. 


Ştii că nu permit. 

— Zicea, reluă Răducu demn, că speră ca analiza 
apei de la chiuvetă să o facem tot la dânsul. Inţelegi? 
Om fin, dar tot nu s-a putut abţine ca să nu sublinieze, 
discret, ridicolul situaţiei. 

Mă uitam la ei cum se oţărăsc şi se arată incapabili 
să facă o legătură logică între fapte, apoi îi scuzai, 
dându-mi seama că nici unul dintr-înşii nu ştia despre 
ce pastile era vorba. 

— Mă, nefericiţilor, îi stopai eu, păi ăla era antidotul 
dat de Mirandolina în seara balului, după ce ne-a 
otrăvit cu punci! Ei, acum aţi înţeles? 

— Otrava a fost inactivată de piramidon!! spuse 
Vicepreşedintele într-o doară. E clar! 

— Nu vorbi prostii! Otrava nu era otravă! 

— Da, zise marele detectiv a cărui frunte era, de 
vreo două minute, chinuită de gânduri. Otrava nu era 
otravă. Deci n-am fost otrăviţi! 

Vicepreşedintele îşi trânti un pumn în cap şi se 
repezi după sticla de tri-nitro-glicerină. Îşi spunea, 
probabil, în sinea lui, că, în situaţii paradoxale, trebuie 
să-ţi dereglezi toate sistemele logice ca să poţi 
înţelege ceva. Abia îl puturăm convinge să renunţe. 
Explicaţia era, după, Raminagrobis, mult mai simplă; 
din nefericire, deocamdată, teoriile sale nu erau decât 
nişte simple ipoteze ce urmau să fie verificate. 

Vă rog să mă urmăriţi, ne spuse el. Am să raţionez 
cu voce tare. Aşadar, piramidonul fiind piramidon, 
punciul nu era otravă. Totuşi cele trei fete, plus 
Inspectorul, au căzut fulgerate la pământ. Mă asculţi, 
Pepsi? 

— Da, maestre! 

— Deci s-au prefăcut. Deci erau înţeleşi dinainte! 
Deci toţi ceilalţi s-au mişcat după un scenariu dinainte 
stabilit. E clar că cei patru sunt complici dar poate că 
mai sunt şi alţii cu ei. În folosul cui se lucrează? Din 


moment ce noi ştim că poziţia noastră e justă, 
înseamnă că toţi ceilalţi sunt necinstiţi? Să fie oare 
Inspectorul înţeles cu gangsterii? Refuz să-mi închipui! 
Şi dacă scenariul continuă?... Şi dacă cele trei fete 
joacă în continuare nişte roluri dictate de interese 
necunoscute nouă? Inseamnă că Genoveva a plecat cu 
un scop, iar nu fiindcă i-ar fi căzut cu tronc bandiții ăia! 
Şi celelalte două la fel. Fraţilor, trebuie-să verificăm 
imediat toate aceste ipoteze. 

Imi plesnea capul încercând să desluşesc iţele 
acestor noi încurcături şi de aceea Raminagrobis luă 
comanda. El avea o vorbă pe care spunea că a găsit-o 
studiind filozofii greci: „interessus fessum fertum”. Însă 
refuza cu încăpățânare să ne-o traducă, iar printre noi 
nu se afla nici un alt latinist. Ideea lui era să ne 
constituim într-un grup de acţiune rapidă, la care să 
cooptăm pe toţi cei ce au un interes major în lămurirea 
definitivă a întâmplărilor din ultimele zile. Drept 
urmare, la căderea serii, când luna începe să plutească 
pe deasupra apelor ca o meduză fosforescentă, şase 
conspiratori: cinci bărbaţi şi o femeie se găseau 
adunaţi în holul Redutei, într-o şedinţă ultrasecretă. 

— Fraţilor, începu  Raminagrobis  neprotocolar, 
suntem traşi în piept, cum se spune cu o frumoasă 
expresie argotică. Noi trebuie să lămurim trei lucruri: 
ce legătură este între dezertori şi potir, ce am aflat 
până acum şi ce e de făcut. E clar? 

Nici o obiecţiune. În afară de mine şi de 
Vicepreşedinte, se mai aflau în hol: pater Bonifaciu şi 
Capoforte, cei dintâi interesaţi în găsirea potirului şi 
Ţoancă-mică, mai ambițioasă şi mai fără scrupule ca 
oricând, dornică să-şi recupereze logodnicul cât mai 
grabnic cu putinţă, pentru a-l părăsi atunci când va 
crede ea de cuviinţă, iar nu când i se năzare lui. 
Raminagrobis, Vicepreşedintele şi cu mine, 
întreprinsesem deja, până la această oră, unele 


cercetări şi eram gata să le aducem la masa comună, 
spre a fi studiate. 

— Perfect! zisei eu. Să vedem ce am aflat. Acum 
câteva ore m-am repezit din nou la Constanţa. Otrava 
Mirandolinei este, pur şi simplu, apă distilată. Nu e 
nocivă pe cale bucală, decât dacă te-neci cu ea. 
Genoveva ia în fiecare seară masa la cele mai luxoase 
localuri pe cheltuiala bandiţilor. În curând o să-i aducă 
în sapă de lemn. Am dat-o în primire lui Stromboli şi 
Kamma, care supraveghează îndeaproape şi iahtul. 
Despre Rândunica nici o urmă. Am zis. 

— Inspectorul face pe prostul, raportă 
Vicepreşedintele. Zice că el într-adevăr s-a simţit rău în 
seara aceea. Fără îndoială, minte. A luat act de 
dispariţia lui Gicu, care i se pare într-adevăr ciudată. 
Despre fuga fetelor s-a abținut să facă vreo observaţie. 
Sunt neînţelegeri familiare, după părerea lui, n-are 
calitatea să se amestece. 

— Eu l-am  descusut pe  Papastratos,  relată 
Raminagrobis. Mut ca un rasol de peşte. Nu ştie cine i- 
a băgat sticluţa în ponci. Mirandolina a minţit afirmând 
că e complicele ei. A adus un pelin extraordinar, dar 
asta e altă poveste. În concluzie, ştim că nu ştim nimic, 
vorba lui Socrate. 

Ţoancă-mică făcuse şi ea unele cercetări personale 
aşa că ridică două degete: 

— Vă daţi seama ce e în inima mea, începu ea 
tamponându-şi discret nasul cu batista. Am fost şi la 
Muzeu şi la Casa vestigială ca să cer un sfat. Nici 
Decebal Marinescu, nici Villanova n-au vrut să mă 
primească. Ştefănescu, care s-a întors de la ţară, mi-a 
şoptit că stau în birou cu prietenele dumneavoastră şi 
consumă toată ziua la cafele şi la coniac. 

l-am spus lui Ştefănescu să tragă cu urechea şi să 
asculte ce vorbesc. În seara asta o să dea pe la mine 
să-mi aducă rezultatul. 


Duo Mascheratti ascultau cu „atenţie, având aerul 
că nu înţeleg nimic. Îi surprinsei cum aruncau din când 
în când câte o privire în oglindă, pentru a-şi verifica 
mimica şi aerul de perfectă imbecilitate, atât de 
necesar în noua lor meserie. Recunoşteam şi eu, în 
sinea mea, că, din acest amalgam de date, nu se 
putea trage o concluzie. Chinezu însă avea altă părere: 

— Deci! zise Raminagrobis. Pentru analiza situaţiei 
în care ne aflăm, voi folosi un silogism deductiv, încă 
necunoscut în logica modernă, o ecuaţie proprie, 
numită de mine, cu toată modestia: „silogismus 
raminagrobianus”. În această seară îl veţi auzi în 
premieră. 

— Hai, dă-i drumul şi nu te mai lăuda atâta! 

— Fiţi atenţi. Alianţa dintre Inspector şi cele trei 
prietene ale noastre este un fapt dovedit! Nu ştiu cum 
şi când s-a produs, dar îmi permit să afirm că 
activitatea lor nu poate fi în contradicţie cu legea. 

— l-adevărat, acceptă Ţoancă-mică. Din moment ce 
nu sunt căsătorite, sunt libere să facă ce vor. 

— Nu domnişoară! Mă gândeam la altceva. 
Inspectorul le-a dat aceeaşi misiune, dar le-a plasat în 
locuri diferite. Cunoscând ce interes comun pot avea 
muzeografii şi gangsterii, putem deduce care este 
misiunea fetelor.. 

— Interesul comun este găsirea potirului, izbucni 
Vicepreşedintele, iar misiunea fetelor e ca acest potir 
să revină celor în drept. 

Îl felicitarăm pentru forţa sa de a sintetiza lucrurile. 

— Totuşi, continuă el emoţionat, mi se pare că eo 
misiune grea pentru nişte fete. Închipuiţi-vă: singure în 
mijlocul unor gangsteri sau muzeografi nemiloşi, 
conduşi de cine ştie ce instincte sălbatice. 

— Lasă că se descurcă ele, zise Ţoancă-mică. Dacă 
şi-au pus în cap să descopere potirul îl vor descoperi, 
să fiţi siguri. Rămâne enigma Gicu. Imi daţi voie să 


continui eu? 

— Dă-i bătaie! 

După Ţoancă-mică erau două dispariţii misterioase 
care n-aveau nici o legătură cu  „silogismus 
raminagrobianus”. A lui Gicu şi a Rândunicăi! Dar dacă 
aceste dispariţii erau legate între ele? Să nu uităm că 
şi Rândunica avea un interes în găsirea potirului; se 
considera chiar moştenitoarea diamantelor ascunse 
acolo. Să fi renunţat ea peste noapte la acest lucru? 
Cunoscând bine sufletul femeiesc, Ţoancă-mică putea 
să afirme, cu mâna pe inimă, că nu! Atunci? Dat fiind 
că posturile principale de observaţie fuseseră ocupate 
de celelalte femei, Rândunica se orientase cu 
siguranţă asupra cuiva care să cunoască bine locurile 
unde s-ar putea ascunde potirul. Or, această persoană 
nu putea fi decât un muzeograf, respectiv Gicu, 
născut-crescut în Malu-Mare şi fost salariat al celor 
două instituţii muzeale. 

Vorbele fetei stârniră un entuziasm de nedescris 
printre cei de faţă. „Vorbeşte ca o inspirată”, o 
binecuvântă de departe părintele Bonifaciu, 
Raminagrobis o bătu pe umăr, Vicepreşedintele făcu 
cinste cu câte un coniac. Numai Faţă de Cal îşi surâdea 
singur în oglindă. 

— Cu ce l-o fi momit, nu ştiu, zise Ţoancă-mică, 
fiindcă nu e mai frumoasă ca mine. Să mai ai încredere 
în fostele colege de primare!... In fine, eu cred că, 
dacă-i punem sub observaţie, acesta e drumul cel mai 
scurt spre a ajunge la potir. Fiindcă Rândunica 
totdeauna a ştiut ce vrea. Şi eu la fel. 

— Mai departe, genialo! o încurajă Raminagrobis. 

— Perechea infidelă, continua fata, nu doarme pe la 
cunoştinţe. Am verificat. N-a părăsit nici oraşul, fiind 
legată de căutarea potirului. Deci se ascunde undeva 
prin păduri sau parcuri. Sau poate în cimitir, fiindcă 
noaptea e cam răcoare. M-aş mira chiar să nu fie 


ascunşi în cavoul lui Papastratos. M-a dus şi pe mine 
Gicu, odată, să mi-l arate. Şi acum - izbucni Ţoancă- 
mică în lacrimi - e acolo cu alta! 

Sărirăm toţi să o potolim, apoi făcurăm un plan de 
bătaie. Trebuia mai întâi să eliminăm pionii inutili, 
deoarece încurcau locul. Banda lui Brutus nu avea 
potirul, deci trebuia înlăturată din competiţie, mai ales 
că aveau boală să tragă cu revolverele. Sigur că lui 
Raminagrobis îi convenea treaba asta, fiindcă o 
recupera mai repede pe Genoveva. Declară chiar că 
are o idee şi că mâine dimineaţă, la prima oră, bandiții 
vor fi cu cătuşe la mâini. Vicepreşedintele va cerceta 
muzeele, făcând uz, la nevoie, şi de calitatea sa 
oficială. Capoforte se instală, în post fix, la cârciuma lui 
Papastratos, iar Ţoancă-mică, împreună cu părintele 
Bonifaciu, urmau să scotocească cimitirele şi, în 
special, cavoul lui Papastratos. Eu trebuia să-l însoțesc 
pe Mălai-mare, fiindcă nu era exclus să aibă loc şi un 
schimb de argumente violente, la care mi-aş fi putut 
da o contribuţie substanţială. Imi convenea de minune 
deoarece mereu mă chinuia gândul că nu-i bătusem 
niciodată, pe săturate, pe acei ticăloşi, răpitori infami 
de fete nevinovate şi asasini dovediţi ai sărmanului 
Leopold. 

Pentru moment, fiindcă orele erau înaintate, cel mai 
înţelept lucru ar fi fost să ne ducem frumuşel la 
culcare, numai că Ţoancă-mică îşi cam luase aere de 
general şi veni cu altă idee: 

— E târziu, recunosc, zise ea, dar până la ziuă se 
mai poate face ceva. Eu, de exemplu, vreau să mă duc 
să inspectez cimitirul, deşi mi-e o frică grozavă de 
câini. Dar nu-l pot lăsa pe Gicu în ghearele acelei 
dezmăţate. 

— Te însoțesc, strigară în acelaşi timp Raminagrobis, 
Vicepreşedintele şi Capoforte. 

— Vei merge cu părintele Bonifaciu, decretai eu, 


deoarece, în virtutea meseriei sale, se presupune că e 
cel mai cuviincios dintre noi. Raminagrobis se va duce 
să vorbească cu Inspectorul, pentru a-şi pregăti 
scheciul de mâine, eu voi căuta să iau legătura cu 
Mirandolina, iar vicele cu Micşuneasca. „Interesus 
fessum fert” cum spunea un mare înţelept al zilelor 
noastre. lar Capoforte să-şi ia în primire postul la 
cârciuma lui  Papastratos: e cea mai plăcută 
îndeletnicire din seara aceasta. 


Mă strecuram spre Muzeu cu inima strânsă, ca la 
prima întâlnire cu Mirandolina. Doamne, cât timp 
trecuse de-atunci!  Numărai pe degete lunile: 
cincisprezece. Şi, dintr-odată, totul se prăbuşise, din 
cauza acelui blestemat de potir. Dacă l-aş fi găsit în 
noaptea aceea, l-aş fi dat la topit, să facă din el şine de 
căruţă sau potcoave pentru caii de la serviciul 
barometric. Cu aceste gânduri, sării gardul dinspre 
grădina publică al Muzeului, şi începui să mă târăsc 
prin iarbă spre aripa veche a clădirii, unde ştiam că 
Decebal Marinescu are grijă să-şi găzduiască oaspeţii 
mai importanţi. Paşi cadenţaţi mă făcură să mă urc cu 
iuţeala fulgerului într-un corcoduş apropiat. Era patrula 
muzeografilor, înarmată până-n dinţi, făcându-şi 
rondul. Cei doi se opriră, chiar sub copacul meu, şi-şi 
aprinseră câte o ţigară. 

— Urâtă noapte, zise unul. Frig, întuneric, burează, 
începe să se schimbe vremea. 

— Eh, mai avem două săptămâni şi gata! Mult a fost 
puţin a rămas! 

— Tu crezi într-adevăr că o să ciocnească? 

— De ce nu? S-a stabilit că perioada de clocire e de 
şaisprezece zile. Patru au trecut. 

— Ar fi ceva senzaţional, îţi dai seama? 

— Te cred şi eu! Va revoluţiona toată palentologia! 

Nu înţelegeam prea bine despre ce era vorba, şi 


ultimele replici le înţelesei cu greutate, deoarece 
fereastra de la etaj se luminase şi ea se afla chiar în 
dreptul corcoduşului. Era camera Mirandolinei: infidela 
se întorsese de la masă şi se pregătea de culcare. Ar fi 
trebuit să mă dau jos din copac: orice om binecrescut 
ar fi făcut aşa. Dar nu puteam, din cauza patrulei şi, în 
plus, nici n-am pretenţia că sunt binecrescut. Rămăsei 
înţepenit, privind mişcările Mirandolinei. Mai întâi, era 
clar că Marinescu nu reuşise s-o domesticească, 
deoarece înainte de a-şi pune pijamaua, fosta mea 
iubită trase zăvoarele şi baricadă bine uşa cu un 
fotoliu. Aşa, doamnă, sunt bucuros să constat că îţi 
aperi demnitatea, chiar dacă acum, nu mai e nimic 
între noi! Sincer vorbind, creştea mult în ochii mei. Pe 
urmă se pregăti de culcare şi, cu toate că patrula 
plecase, n-aş fi coborât din corcoduş pentru nimic în 
lume. Spre marea mea mirare, căci nu o ştiam bigotă, 
înainte de a se băga în pat, îşi făcu şi rugăciunea. Nu 
înţelegeam cuvintele deşi vedeam bine mişcarea 
buzelor, ceva gen: „Înger-îngeraşul meu”, ba chiar mi 
se păru că rosteşte şi numele de Pepsi, poate: 
„Doamne, dă-i sănătate şi înţelepciune, iubitului şi 
adoratului meu Pepsi”. Vreau să spun că ar fi fost 
posibil să spună şi aşa, din moment ce nu o auzeam, 
eram liber să-mi închipui tot ce poftesc. Şi, când 
termină, stinse lumina şi nu o mai văzui. Coborâi din 
corcoduş sfâşiat de contradicții. Să mă urc pe burlan şi 
să-i bat în geam? Ar fi urmat una din acele discuţii 
monstruoase... Obrazul ei era destins şi ochii limpezi... 
Era Mirandolina II în carne şi oase! Pentru prima oară, 
fantoma creată de mine se contopise cu imperfecta ei 
ipostază terestră, cu apriga şi capricioasa Mirandolina 
I. Acum dormeau îmbrăţişate, visând poate flori şi 
peisaje alpine. Şi eu să le turbur?! Tocmai eu! Sării 
înapoi gardul şi până acasă mersei în vârful picioarelor. 
Nu simţeam nevoia să aflu ce-au făcut ceilalţi 


tovarăşi... 


A doua zi dimineaţă, pe la opt, mă deşteptai 
fluierând o gavotă. Mă simţeam relaxat, aveam 
certitudini. Era clar că inspiram femeilor pasiuni 
durabile care nu le vor părăsi până la mormânt. Şi asta 
mă distra, fiindcă purtarea mea era mai curând 
uşuratică - aşa eram eu: „ca albina din floare-n floare”. 
Dacă ele luau în tragic aceste sentimente fireşti, le 
privea, eu îmi declinam orice răspundere. In timp ce 
reflectam asupra acestor grave probleme esenţiale, nu 
stătui de pomană, numai ca să-mi admir dinţii să-mi 
fac semne de încurajare în oglindă, ci mă şi bărbierii cu 
pedanterie, deoarece era prima dată când luam parte 
la arestarea unor gangsteri şi voiam să arăt bine, ca la 
o premieră. După asta aveam de gând să atac Muzeul 
cu ajutorul celor de la circ şi să o pun în libertate pe 
Mirandolina. Merita cu prisosinţă acest gest. Revăzui 
mental filmul din noaptea precedentă, geamul luminat, 
rugăciunea şi toate celelalte şi încântat de concluziile 
trase, mă apucai să cânt cu putere aria toreadorului. În 
plin vacarm, Raminagrobis năvăli în odaie, aproape 
trecând prin uşa pe care o deschisese cu umărul. Lăsai 
aria neterminată şi începui să mă pudrez. După Mălai- 
mare intră Inspectorul cu revolverul în mână. Văzând 
că sunt singur, puse piedica şi băgă arma în teaca de 
la subsuoară. Raminagrobis se sculă gemând de jos. 

— Ce urli aşa, idiotule! mă apostrofă el furios, 
pipăindu-şi şalele. Credeam că te torturează cineva şi 
când colo.... 

— Imi pare rău că nu mă torturează nimeni. Ca să se 
adeverească măcar o dată acel ciudat silogismus 
raminagrobianus. 

— O viaţă întreagă a judecat cu coloana vertebrală, 
mă pâr Raminagrobis  Inspectorului, şi uite că 
trăieşte.... 


— Şi chiar n-ai recunoscut aria?... insistai eu. Nueo 
notă bună pentru tine. Carmen de Bizet sau cam aşa 
ceva... 

— Zău? în orice caz era cântată într-o gamă minoră 
şi de la cap la coadă. În sfârşit, bine că eşti teafăr. La 
propriu, bineînţeles. 

Binevoii să-i arunc o privire Inspectorului. Era ras 
proaspăt dar pudrat inegal, semn că fusese luat pe 
întuneric de acasă, şi zâmbea prietenos fără să scoată 
un cuvânt, făcând avansuri disperate pentru a sparge 
gheaţa dintre mine şi dumnealui. Nu mă impresiona 
acea mimică, îl preferam pe Marcel Marceau, dar nu 
mă putui împiedica să zâmbesc văzând aerul lui 
pedant şi freza ţeapănă cu fire paralele, parcă dată cu 
gomenol sau cu unsoare de căruţă. Se simţi încurajat 
în sentimentele sale de prietenie şi asistenţă socială şi 
se apropie cu mâna întinsă: 

— Raminagrobis a depus o reclamaţie în numele tău, 
mă informă el puţin jenat. O găsesc întemeiată din 
punct de vedere juridic. Aş vrea însă să o 
contrasemnezi. Ca să n-avem vorbe. 

ÎI privii de sus până jos, parcă admirându-i hainele, 
apoi semnai cu un gest imperial, fără să scot un 
cuvânt, acceptând cu indiferenţă stiloul pe care mi-l 
întinsese. 

— Nu te mai laşi de chestii de-astea, zisei eu în cele 
din urmă. Acum, care e următoarea mişcare? 

— Împachetarea bandei lui Brutus, zise Mălai-mare, 
şi punerea ei la frigider. Cu cântec înainte marş! 

lahtul Maramureş era solid ancorat în radă. O umbră 
ghemuită printre baloturi şi cabestane: Stromboli, ne 
informă că vasul avea o avarie la cârmă, fiind 
imobilizat pentru câteva zile. Bănuii că el şi Kamma nu 
erau străini de treaba asta, dar nu scosei nici un 
cuvânt în faţa Inspectorului. Ar fi fost în stare să-i 
aresteze! Privirăm puntea prin binoclu, în timp ce 


Inspectorul se repezise până la căpitănia portului ca să 
facă rost de o şalupă. lahtul Maramureş era pavoazat 
cu ghirlande şi steguleţe multicolore, pe bompres se 
răsucea în spirală un enorm şarpe de tufănele şi umbra 
iepurelui, parâmele toate fuseseră ornate cu bucheţele 
de cale, garoafe şi lobidragi. Din cabina timonierului 
răsuna un cântec de ghitară şi alături de cabină, într- 
un hamac, Genoveva făcea plajă, glumind cu unul din 
pirați. Lui Raminagrobis îi sări ţandăra dar se stăpâni. 
Scena mă înfuria şi pe mine, deşi secretara directorului 
general arăta ca o veritabilă sirenă. Îl compătimeam 
din toată inima pe Mălai-mare, mă şi bucuram niţel că 
dumnealui o să simtă asta şi o să se înfurie mai tare. 
Când sosi Inspectorul cu şalupa, atinsese punctul de 
fierbere. Fu primul care sări pe bordul iahtului, cu o 
mină sumbră parcă mergea la abordaj. Genoveva îl 
zărise de departe şi se ridicase în capul oaselor, lăsând 
picioarele să-i atârne pe marginea hamacului. Era o 
apariţie de zile mari. Periculosul Fu-Manciu înghiţi în 
sec. 

— Bună ziua, mormăi el negăsind altceva mai 
inteligent de spus. Ce mai faci? 

— Uriciosule, zise ea întinzându-i mâna spre a-i fi 
sărutată. Ariciule! 

Mă băgai în vorbă cu obişnuita-mi grosolănie: 

— la-ţi ceva pe tine, cucoană, că am venit pentru 
afaceri. Unde e clopotarul ăl mare? Cu el avem treabă. 

li aruncai o prelată pe umeri, deşi Raminagrobis îmi 
făcea semne disperate să nu mă amestec, că stric 
totul. Era momentul cel mai rău ales pentru dulcegării, 
fiindcă din cabinele de sub dunetă, năvăliră pe punte 
alde Brown, toată colecţia, feroci şi agresivi, având în 
mâini pistoale cu surdină, despiedicate, gata de tras. 
Inspectorul făcu un pas înainte. 

— Jos labele! porunci el. Vă vorbeşte un 
reprezentant al ordinei publice şi aici nu vă aflaţi în 


Texas. 

La un semn al lui Brutus, pistoalele dispărură în 
harnaşamentele lor speciale. Căpetenia bandei făcu un 
pas înainte, cu o mutră arogantă: 

— lar ai venit cu neisprăviţii ăştia! tună el. Nu s-au 
mai învăţat minte să nu se mai lege de turişti 
nevinovaţi, însetaţi de frumuseţile folclorice ale 
litoralului dumneavoastră. 

Raminagrobis scrise ceva pe o foaie de hârtie şi o 
înmână Inspectorului. 

— Cuvântul „neisprăviţi” este o insultă. De la o lună 
la trei luni. Poftim reclamaţia scrisă. 

Inspectorul citi cu grijă hârtia şi o băgă după aceea 
în buzunar. 

Raminagrobis îmi făcu cu ochiul: nu cunoşteam 
planul lui dar înţelesei că treaba merge bine. 

— În fond, ce doriţi dumneavoastră? întrebă Brutus 
puţin cam dezorientat. Nu, Sammy, nu acum! 

— Recunoaşteţi semnătura asta? Glasul 
Inspectorului suna ferm ca al unui om care înţelege să- 
şi facă datoria până la capăt. 

— A, tâmpenia aia de contract? Da, e semnătura 
mea. Şi ce dacă?.... 

— Cercetăm un caz. La data respectivă s-au furat de 
la muzeu nişte ouă de brontozaur. In contract, 
dumneavoastră afirmaţi că deţineţi o asemenea marfă. 
Suntem convinşi că e vorba de alte ouă dar justiţia 
vrea dovezi concrete şi de aceea vă rugăm să ni le 
arătaţi pe cele care se află în proprietatea 
dumneavoastră. 

— Îţi stă mintea-n loc! gemu Brutus. N-avem nici un 
ou, domnule! Ce, la dumneavoastră se găsesc ouă de 
brontozaur pe toate drumurile? Şi vă rugăm să ne 
lăsaţi în pace! 

— Deci, continuă Inspectorul, nu e exclus ca ouăle 
pe care le aveaţi la data încheierii contractului să fie 


chiar ouăle furate! Vă atrag atenţia că din acest 
moment orice vorbă vă este înregistrată pe bandă de 
magnetofon. Aveţi dreptul să nu răspundeţi decât în 
prezenţa avocatului dumneavoastră. 

— N-am nevoie de avocat. lar tu, ori faci pe prostul 
ori eşti chiar prost! N-ai văzut că ouăle erau îngropate 
de indienii ăia în straturile de flori? Ce-mi tot baţi capul 
cu ele? 

Inspectorul lăsase capul în pământ, reflectând 
câteva clipe în tăcere. Apoi luă cuvântul cu un calm 
neştirbit. 

— Din păcate, fraza prin care îmi dădeaţi unele 
calificative puţin măgulitoare a fost şi ea înregistrată. 
Ca încadrare juridică ea constituie delictul de ultraj: de 
la trei luni la doi ani. Pe de altă parte vă comunic că 
incriminarea dumneavoastră în ceea ce priveşte ouăle 
de brontozaur s-a îmbunătăţit simţitor. Nu mai puteţi fi 
acuzaţi de furt din moment ce e vorba de aceleaşi ouă. 
Dar atunci rezultă că niciodată ouăle n-au fost în 
posesia dumneavoastră. 

— Întocmai, se grăbi să precizeze Brutus. lar dacă 
tâmpiţii aceştia îndrăznesc să pretindă altfel, o să-i dau 
în judecată. 

Raminagrobis scrise din nou ceva pe o hârtie pe 
care o înmână Inspectorului. 

— Pentru cuvântul „tâmpiţi”. De data asta e un fel 
de recidivă. Dacă nu cumva se încadrează la 
huliganism. 

— Nu cred, zise Inspectorul. Şi te rog un singur 
lucru: să nu exagerăm!... Apoi se întoarse spre gaşca 
lui Brutus; Domnilor - le mărturisi el - sunt fericit să 
constat că nu puteţi fi acuzaţi de furt! Vă felicit! Este o 
mare satisfacţie pentru un reprezentant al justiţiei să 
constate că dracul nu e chiar atât de negru. The devil 
is not so black... încercă el să o dea pe englezeşte... şi 
mai departe nu mai ştiu!... 


Tradusei eu fraza corect, fiindcă elegantul Inspector 
începuse să-mi devină simpatic. 

— Rămâne doar delictul de escrocherie. 

— Care escrocherie? tună Brutus. Nu, Sammy, nu! 


Fii liniştit. Ce escrocherie, domnule? Măsoară-cţi 
cuvintele dacă nu vrei să dai naştere unor incidente 
diplomatice. 


— Aţi contractat în scris, îl lămuri Inspectorul cu 
blândeţe, un lucru pe care nu-l aveaţi. De la şase luni 
la trei ani. N-am ce vă face! 

Acum îmi dădui eu seama că toată discuţia asta 
fusese o operă de maestru. Tot acum se lămuri şi 
Brutus, şi ochii săi scânteiară. Samuel sta încordat ca 
un arc de ceasornic, dar n-apucă să se destindă fiindcă 
mie, fiind român, îmi venise, mai repede decât lui, 
mintea românului a de pe urmă. Cu un lat de palmă, 
dat cu sete, făcui să-i troznească simultan toate cele 
şapte vertebre ale gâtului său monstruos, de gorilă. 
Samuel trecu, fără tranziţie, direct în lumea viselor. 
Aruncai o privire rapidă în jur. 

Mălai-mare îl strângea pe George de gât, cu o mână 
mare şi păroasă de urangutan, iar Inspectorul îl 
aruncase pe Harry peste bord, cu o foarfecă în plină 
figură. Pentru noi, pericolul nu mai putea veni decât 
din partea lui Brutus, dar acesta se zbătea cu hamacul 
în cap, prins în plasă ca un peşte, sub privirile 
maliţioase ale Genovevei. În următoarele zece secunde 
bandiții erau cu cătuşe la mâini şi cu întreg 
armamentul individual confiscat. 

— Deci, notă Inspectorul, clătinând din cap cu 
mâhnire, atac cu mâna înarmată, comis asupra 
autorităţilor legale. E groasă! 

— Pe complicea lor o iau eu pe garanţie, se grăbi 
Raminagrobis să se ofere. E o fiinţă periculoasă şi 
trebuie supravegheată îndeaproape. 

— Dar să ai grijă să nu fugă! 


— Mă predau, zise Genoveva fandosindu-se, însă cu 
o condiţie: să-mi daţi voie să mă îmbrac. Nu pot merge 
pe stradă în costum de baie. 

După asta, pornirăm în marş triumfal spre domiciliile 
noastre. Lui Raminagrobis îi lucea faţa de parcă era 
dată cu grăsime, iar lângă el, Genoveva, păşea sfioasă 
ca o bibilică, cu capul în pământ, formulându-şi 
probabil minciunile viitoare. În faţa închisorii ne luarăm 
rămas bun de la bandiți: Inspectorul rămânea cu ei să 
le facă formele de internare şi să vegheze să fie puşi la 
drepturi, începând chiar cu ziua respectivă. Pretenţia 
lor de a li se da camere cu baie şi cu vedere la mare 
nu fu luată în consideraţie, deocamdată. La despărţire 
Brutus ceru să-mi vorbească între patru ochi. 

— Ascultă, pramatie, zise el aruncându-mi priviri 
furibunde precum Teodat în Regina Ostrogoţilor, acum 
pot să te înjur fiindcă n-ai martori. Noi aici n-o să stăm 
o veşnicie, ascultă ce-ţi spune un om mai bătrân ca 
tine. Maximum o săptămână-două. In acest timp 
îngrijeşte-te de cele veşnice. Te-am planificat chiar 
pentru luna asta. Să nu zici că nu eşti avertizat. Imi iau 
adio de la tine ca de la un om mort. 

— Adio, Brutus, îi răspunsei eu cu duioşie. Ne-am 
distrat binişor împreună. Nu vreau să stau în calea 
proiectelor tale de viitor, dar, fiindcă ţi-ai pus în cap 
lucruri imposibile, lasă-mă să-ţi recomand pe cel mai 
bun medic psihiatru din oraşul Constanţa. Sunt prieten 
cu el şi după câteva zile de tratament, pun prinsoare 
că ai să te simţi mult mai bine. lar dacă nu vei lua în 
seamă sfaturile mele, mă despart de tine cu un vechi 
salut românesc: să-ţi fie ţărâna uşoară! 

În cele din urmă plecarăm spre Malu-Mare, cam 
înghesuiți în Tragusta fiindcă o aveam şi pe Genoveva 
cu noi, dar lui Raminagrobis nu-i păsa de asta, ba era 
chiar vesel, fiindcă ne cânta tot timpul cântece de pe 
vremea milităriei sale îndepărtate. Genoveva părea 


preocupată. 

— Mâine să mă duceţi înapoi pe iaht că mi-am uitat 
nişte lucruri, zise ea. Nişte fleacuri, însă pentru mine 
au o oarecare importanţă. 

— Ascultă, fată, o întrebai eu, ce-a fost cu otrăvirea 
aia? Ne-am dat seama din prima clipă că jucaţi teatru. 

Cu câteva clipe înainte de a răspunde, în sufletul ei 
se dădea o luptă cumplită între bine şi rău, între 
adevăr şi minciună şi până la urmă minciuna învinse. 

— Eu chiar am fost otrăvită, răspunse ea privindu- 
mă drept în faţă cu nişte ochi limpezi, extraordinar de 
cinstiţi. Nu ştiu cu ce, însă mi-am pierdut cunoştinţa. 
Poate ceilalţi să se fi prefăcut, eu însă am fost otrăvită 
cu adevărat. 

Nu mai insistai, deoarece aveam impresia că 
Raminagrobis este neplăcut impresionat de această 
discuţie. Din cele ce ştiam era însă clar că adepta 
Inspectorului încearcă să facă literatură cu noi şi n-o să 
renunţe nici dacă îi punem sub nas piramidonul şi apa 
distilată. Mă lăsai păgubaş deocamdată şi de îndată ce 
ajunserăm acasă, îi depusei pe cei doi musafiri şi pornii 
să dau o raită prin oraş în căutarea Vicepreşedintelui şi 
a echipei Ţoancă-mică - părintele Bonifaciu. La 
Clopotul,  Capoforte supraveghea intens dar nu 
observase nimic şi nici nu primise vreo veste de la cei 
doi. Cele două muzee erau, ferecate şi pe porţile de 
fier de la intrare se vedea scris, pe un afiş mare şi 
galben: închis pentru inventar. Un muzeu închis pentru 
inventar!!.... Era prima dată când auzeam una ca asta! 
Intrai în parcul oraşului privind cu atenţie în dreapta şi- 
n stânga, deşi era absurd să-mi închipui că un 
Vicepreşedinte s-ar putea ascunde prin tufişuri. Pe o 
bancă, o pereche cunoscută: Arhibald şi Alidada, 
discutând aprins. În orice caz nu era o discuţie tandră, 
ca între doi tineri căsătoriţi. Căzui între ei ca un fulger. 

— Domnul şi doamna Arhibald, dacă nu mă înşel? îi 


atacai eu, cu ironie. Departe de lume, în mijlocul 
naturii, singuri cu sentimentele lor. Ce făceţi, 
turtureilor? Şi ce e cu tigaia pe care o ţineţi în mână? 

Tresăriră ca nişte hoţi prinşi asupra faptului şi 
Arhibald încercă să ascundă tigaia la spate. 

— Văd că aţi început să vă cumpăraţi oale, crătiţi... 
tot ce trebuie într-o gospodărie. Dacă vreţi vă fac rost 
de un cărucior de copii de la o verişoară de-a mea. Am 
auzit-o că vrea să-l vândă. 

Arhibald se mai decolorase, dar tot insipid şi arogant 
se purta, iar domnişoara Caramea nu părea deloc 
îndrăgostită de dânsul. 

— Da, sigur, se bâlbâi el. Într-o casă ai nevoie de 
multe... 

— Dar tigaia din mâna ta este în stil baroc. Cred că 
nu sunteţi aşa de snobi ca să prăjiţi ouă numai într-o 
cratiţă cu basoreliefuri. 

Alidada îi smulse obiectul din mână şi mi-l arătă. Era 
de fapt un talger cu scene de vânătoare desenate în 
relief. 

— L-am găsit adineauri, zise ea, pe când treceam pe 
lângă Casa vestigială. Cineva l-a aruncat în stradă de 
la o fereastră a podului. N-aş vrea ca până la urmă să 
iasă că l-am furat noi şi pe ăsta. 

— Ai judecat corect fiindcă toată lumea cunoaşte ce 
obiceiuri urâte are bărbatu-tău. 

— Nu mi-e bărbat, deocamdată. E superficial şi nu-şi 
cunoaşte propriul interes. Vreau mai întâi să fac om 
din el. 

— Bravo, dragă, se supără Arhibald. Da, ce, acum nu 
sunt om? Şi mă mai şi cerţi în faţa individului ăstuia, 
care a confundat o cloacă maximă cu nişte depozite 
jurasice. 

Dacă n-ar fi fost Alidada de faţă l-aş fi cârpit peste 
mutră, până la completa lui imbecilizare. Pentru 
moment îl înregistrai cu acele infamii, aşteptând clipa 


fericită când voi putea să-i lichidez contul. Mă prefăcui 
absorbit de studierea farfuriei zburătoare. Era un 
obiect de muzeu, dar cine oare se distra aruncând 
exponatele Casei vestigiale pe ferestre? Tot răsucind 
talgerul observai pe fundul lui câteva cuvinte zgâriate 
cu un cui ascuţit. Îmi pusei repede ochelarii şi reuşii să 
le citesc. Mai întâi un text în româneşte: „Găsitorul să 
ducă această farfurie la vila Reduta şi mai jos un şir de 
litere de tipar aparent fără nici un sens. 

— Am încercat şi noi să le descifrăm dar nu am 
reuşit, spuse Arhibald. În chestiile astea, dacă nu ai 
cheia, e aproape imposibil să afli conţinutul mesajului. 

Mai privii o dată farfuria. N-aveam nici o idee şi 
literele păreau că-mi joacă în faţa ochilor. Le 
transcrisei cu grijă într-un carneţel: 

— Inscripţia e proaspătă, remarcai eu, fiindcă 
urmele zgârâieturii nu s-au oxidat. Mă gândesc să iau 
talgerul la mine şi să-ncerc să-l descifrez cu ajutorul lui 
Raminagrobis, sau al altcuiva, specialist în rebusuri. 
Sper că n-aveţi nimic împotrivă. Acum să-mi povestiţi 
ce e cu voi şi ce învârtiţi pe-aici. 

Povesti Alidada. După ea Arhibald era un mare 
neînțeles: toată lumea îl condamna, însă nimeni nu 
încercase să stea de vorbă cu el, de la om la om. 
Potirul era proprietatea sa personală, putea dovedi 
acest lucru arătând recipisa de cumpărare de la 
bazarul din Istambul, întocmită pe numele lui Şi, cu 


toate acestea, era vânat ca un câine, de gangsteri, de 
muzeografi şi de autorităţile locale, fiind în pericol să 
fie torturat sau chiar expediat pe lumea cealaltă, cu un 
glonţ în burtă! Ea, Alidada, nu mai putea de mila lui! 
Nu ştia dacă asta se numeşte dragoste, dar ar fi dorit 
ca bietul om să nu mai fie prigonit pentru dreptatea 
lui. 

— Tu ce câştigi, din afacerea asta? o întrerupsei eu 
cinic. 

— Eu? Nu câştig nimic. Dar nu pot suferi 
nedreptatea. 

Rânjii. Mă aflam deci în prezenţa unei femei 
dezinteresate care luptă pentru dreptatea în sine, 
pentru conceptul de echitate, o idealistă în adevăratul 
înţeles al cuvântului, gata să jertfească liniştea ei 
personală, numai ca lumea să devină mai bună. Făcui 
o reverență adâncă, de-mi trozniră toate oasele. Bravo 
dragă! Şi noi care te credeam o fiinţă obişnuită! 

— Nu mai râdeţi, Maestre! se supără Alidada, roşie 
la faţă. Deşi exprimati întocmai gândurile mele, aveţi 
un ton ironic care schimbă complet înţelesul vorbelor 
dumneavoastră. 

— Bine, bine! Şi acum ce aveţi de gând? 

Vorbi Arhibald. Cu o voce joasă şi chelălăitoare ca o 
tinichea de acoperiş când un vânt puternic o suflă în 
dungă. Voia să intre în stăpânirea potirului şi să-l 
folosească aşa cum va avea chef. Recipisa se afla la 
loc sigur, într-unul din cele zece mii de seifuri ale 
Băncii Naţionale. Cel care ar încerca să pună mâna pe 
ea n-ar face decât să demonstreze că e slab de minte. 
În plus, era singurul în măsură să bănuiască, cu cele 
mai multe şanse de probabilitate, cam unde ar putea fi 
dosit potirul. Deci, aproape toate atuurile se găseau în 
mâna lui. 

— Până la victoria finală, glăsui el, să nu încercaţi să 
mă atrageţi iar în vreo capcană. Mă consider în 


legitimă apărare, aşa să ştii. De altfel nici n-o să 
bănuiţi unde m-am ascuns. 

Alidada se agăța de gâtul lui. 

— Vai, Arhi! se lamentă ea, numai te rog să nu mai 
mergem în locul acela. Ştiţi - se întoarse ea către mine 
- câteva zile ne-am ascuns în cimitir. Noaptea e ceva 
lugubru. Apoi ieri am zărit o lumină ieşind din cavoul 
unuia, Papastratos. Un cavou cât o casă, cu nişte 
îngeraşi a la Donatello la toate cele patru colţuri. 
Proprietatea unor mari armatori de pe vremuri: familia 
Papastratos, plecaţi mai toţi în Grecia după război. Ei 
bine, lumina se mişca şi, deşi sunt materialistă 
convinsă iar nu idealistă cum mi-aţi spus ca să râdeţi 
de mine, mi-a fost frică de strigoi şi am insistat să 
plecăm de-acolo. Pe tema asta ne certam când aţi 
venit dumneavoastră. 

Vorbele ei treceau pe lângă mine ca apa pe lângă 
gâscă. Era aceeaşi Alidada, cu ochi adânci ca spaţiul 
cosmic, dar scăpase de mult din zona mea de atracţie 
şi acum o priveam cu nepăsare cum se depărta tot mai 
mult, ca un meteorit, spre Calea Lactee. Nimfa şi 
Faunul! Să-ţi vină rău, nu alta! li părăsii brusc, 
mormăind un bună seara sec,  îngândurat, 
îmdreptându-mă spre Reduta, cu farfuria în stil baroc 
la subţioară... 


Capitolul XIII 
CUM SE DESCIFREAZA UN MESAJ 
MISTERIOS 


În drum spre casă mă abătui pe la Clopotul ca să 
inspectez postul de observaţie pe care-l instalasem 
acolo. Capoforte era la datorie. Privea fioros pe la 
mese iar după surâsul lui imbecil se vedea clar că se 


află într-un avansat grad de intoxicație etilică. Până să 
ajung la dânsul, ca să-mi dea raportul, îmi ieşi în cale 
Papastratos, cu veşnica lui cârpă de şters mesele în 
mână. 

— Vezi că la masa din fund, îmi şopti el, e unul de la 
poliţie. Trage cu urechea până nu mai poate. Mi-a 
gonit toţi clienţii. 

— Nu mai exagera, văd că toate locurile sunt 
ocupate. Şi cu băutura cum stă?.... 

— Lucrează tare. E profilat numai pe drojdie, dar văd 
că se ţine bine. N-ai vreo idee cum să-l scot de-aici? 
Mi-a venit nişte vin şi mi-e şi frică să cobor în pivniţă 
să-l cupajez. Cine ştie ce poate să-şi închipuie. 

— Vinul îl cupajezi cu apă, nu? 

— Ferească dumnezeu! Avem instrucţiuni foarte 
severe în această privinţă. Dacă te prinde că faci altfel, 
harşti! o zi din salariu. Nu vreau să risc. 

Gâlgâia corectitudinea în el! Îl privii cu admiraţie şi-l 
rugai să-mi aducă şi mie o doză, la masa lui Capoforte. 

— Şi să ştii, nene Papastratos, că cetăţeanul de care 
te-ai speriat nu e ginitor. E omul meu. O să mă caute 
cineva aici, la Clopotul, şi l-am lăsat pe el să dea 
relaţii. Tot ce consumă treci în contul meu, e limpede? 

Papastratos îmi mulţumi din suflet. | se luase o 
piatră de pe inimă. Îmi aduse comanda şi dispăru fără 
întârziere în beci, ca să cupajeze vinul. Văzându-mă, 
Capoforte duse două degete la tâmplă, într-un fel de 
salut milităresc. 

— Noroc, şefule! raportă el încercând fără succes să 
se ridice. În timpul serviciului meu nu s-a întâmplat 
nimic! Vino mai aproape să-ţi spun un secret. 

Plecai urechea spre el, deşi duhnea a sală de 
disecţie. 

— Au ăştia o drojdie colosală! îmi mărturisi 
Capoforte, cu un zâmbet tâmp. Extraordinară. Îţi jur pe 
fericirea mea! 


Aha! Deci asta era! Urmau desigur confidenţele unui 
beţiv, cu evocarea amănunţită a îndepărtatei sale 
copilării! Mă grăbii să înghit drojdia şi să-mi iau la 
revedere, însă Capoforte mă apucase strâns de 
mânecă. 

— Aveam nişte  bubuliţe care mă  chinuiau 
îngrozitor... continuă el. 

— Da, da! într-adevăr bolile astea ereditare sunt 
foarte supărătoare. 

— Nu, frate! Le-aveam doar de vreo două luni. M-a 
blestemat un lăutar fiindcă nu i-am dat bacşiş. Ei, bine, 
din trei drojdii m-am vindecat! Ce zici de treaba asta? 

— Vrei să zici că n-ai băut decât trei drojdii!? 

— A, nu! Dar acum  consolidez efectele 
tratamentului. 

— Eşti un înţelept. Să ştii că ai credit nelimitat la 
Papastratos, dar fii cu ochii-n patru. Cum vezi vreo 
figură cunoscută, telefonul e în spatele tău. 

— E clar, şefule! Şi, auzi: azi, la prânz, din şase 
mateloţi de pe Farandola, toţi bolnavi de dizenterie de 
două săptămâni, trei s-au vindecat după ce au gustat 
din drojdie! 

— Dar trei nu. Deci nu se poate trage nici o 
concluzie. 

Înălţă din umeri. Din nefericire, cam aşa stăteau 
lucrurile. Dar poate că, studiind în continuare 
problema, se va ajunge la cine ştie ce descoperire 
importantă, menită să uşureze suferinţele întregii 
omeniri. ÎI lăsai pradă cercetărilor sale ştiinţifico- 
umanitare şi mă grăbii să plec, convins că de-aici n-o 
să iasă mare lucru. A fost una din greşelile capitale ale 
vieţii mele, bineînţeles nu singura, însă trebuia să fii 
dotat cu clarviziune ca să bănuieşti ca tocmai 
Capoforte, deci un individ pe jumătate beat şi pe de-a- 
ntregul caraghios, deţinea în acel moment, fără să aibă 
habar, secretul după care alergau atâţia oameni plini 


de iniţiativă şi fantezie, inclusiv marele Raminagrobis, 
geniul romanului malaez de aventuri şi părintele 
necontestat al silogismului raminagrobian. (Ţin foarte 
mult la fraza aceasta, întrucât ea mi-a fost dictată, 
cuvânt cu cuvânt, chiar de marele învăţat). 

Rătăceam, deci, în necunoscut ca o maşină fără 
faruri printr-o ceaţă londoneză, când ajunsei la vila 
Reduta. lordan mă informă că musafirii mei se aflau în 
holul de la etaj şi că dăduseră ordin să nu fie deranjaţi 
decât în caz că se demolează casa. Urcai în grabă, cu 
farfuria zburătoare în mână, şi un spectacol 
reconfortant mă aştepta într-una din odăi, numită de 
îngrijitori „odaia roz”, fiindcă avea un tapet de satin de 
această culoare, presărat cu boboci de trandafir şi 
porumbiţe galeşe ce stăteau cioc în cioc pe aceeaşi 
crenguţă. Un pic-up, aşezat direct pe podea, întrun colţ 
al încăperii, emitea ultimele acorduri dintr-un fel de 
imn celest, preclasic, executat probabil de un cor de 
bâlbâiți, fiindcă în loc de cuvinte se auzea doar un fel 
de bibap - ba-da-ba-da, şi aşa mai departe. In jurul pic- 
upului, pahare pe jumătate golite, farfurii cu portocale 
şi fursecuri şi un platou mai mare pe care mai 
rămăseseră doar două sau trei bucăţi de sancrasas 
verde. Raminagrobis trona în mijlocul încăperii, 
revărsat cu toţi parametrii săi într-un fotoliu scund, plin 
de perne. Era înfăşurat într-un imens halat de baie, 
alb-pufos şi părea în transă. In dreapta şi-n stânga 
fotoliului, pe două măsuţe turceşti, scunde şi sculptate 
în arabescuri, se aflau două castronaşe cu apă 
fierbinte, în care Mălai-mare îşi ţinea degetele. In 
spatele său, Genoveva, înfăşurată într-un kimono de 
mătase, negru cu balauri de argint pe poale, îi masa 
tâmplele cu mişcări delicate. Când mă văzu scoase un 
țipăt scurt şi-şi controlă ţinuta. Chinezu deschise 
anevoie pleoapele. 

— Simt un miros de drojdie, spuse el. Nu cumva a 


venit Pepsi, scumpo? 

— Nimic nu-ţi scapă, o, tu, fericitule din lotus, 
răspunsei eu în locul Genovevei. Sau ai vrut să faci 
bancuri? 

Schimbă, fără să se ridice, poziţia enormelor sale 
picioare goale, care se odihneau pe un vraf de perne, 
surâse, recăzu din nou în transă pentru câteva clipe, 
apoi deschise ochii şi mă privi cu blândeţe. 

— Paharul din dreapta e al meu, mă informă dânsul. 
Mai pune-i câteva cuburi de ghiaţă şi dă-l încoace! 
Toarnă-ţi şi ţie. Nu, Genoveva nu mai bea, nu vezi că 
are treabă! Continuă cu masajul, iubito. Pepsi e 
prietenul nostru, nu se formalizează. 

Genoveva zâmbi aseptic, fără adresă, şi-şi continuă 
munca, fără să-i pese de mine. 

— A, nu, bineînţeles, îl asigurai eu. Până-ţi face 
pedichiura... 

— ... Adică manichiura... 

— Mă rog... vă pun la curent cu toate noutăţile. Mai 
întâi, lumini intermitente, noaptea, la cavoul lui 
Papastratos... 

— Păi ce, a murit cârciumarul? 

— Nu, domnule! E vorba de vreun străbunic de-al lui. 
Aşa... Pe urmă Alidada şi cu Arhibald se învârtesc prin 
parc. Îmbrăcaţi omeneşte, de data asta. Umblă după 
potir. De la mansarda Casei vestigiale s-a aruncat o 
farfurie de metal pe care e zgâriat, cu un cui, un mesaj 
misterios. Nu l-am putut descifra. Cred că e de la 
Micşuneasca sau de la Vicepreşedinte. 

De Mirandolina nu le mai spusei nimic. Sunt lucruri 
delicate, prea gingaşe ca să le poţi împărtăşi fie şi 
celui mai bun prieten. Nu mă temeam că Raminagrobis 
ar fi putut râde de mine: nasul lui maro mirosea 
imediat când e ceva serios şi când nu. Dar era prea 
fericit în aceste clipe ca să suporte confidenţele altuia, 
şi indiferența lui m-ar fi durut mai mult decât o 


grosolănie. Trecui deci peste subiectul care mă 
frământa cel mai mult şi-i întinsei farfuria. Celebrul 
detectiv îşi scoase degetele din castronaşe cu un aer 
plictisit, se şterse cu un prosop şi se cufundă în 
studierea acelor litere fără înţeles. 

— După frecvenţa literei R, spuse el într-un târziu, 
pare a fi scris în limba spaniolă. Litera | este însă şi ea 
bogat reprezentată şi ea e caracteristică limbii italiene. 
Mai observ un număr mare de consoane şi acest lucru 
îmi sugerează o limbă scandinavă. 

— Deci, după tine, ar fi un dialect hispano-italo- 
scandinav!... 

— Aşa ai înţeles tu? Nu, suflete! Raţionam doar cu 
voce tare ca să-ţi dai seama şi tu cum trebuie să judeci 
când ai de-a face cu scrieri criptice. Înregistrează tot, 
în cele mai mici amănunte: nu se ştie când vei mai 
avea ocazia să lucrezi cu cineva care se pricepe. 

— Eu cred că e în româneşte, interveni Genoveva 
masându-i, în continuare, tâmplele. Nu pot să spun de 
ce, dar aşa am eu impresia. 

Raminagrobis ridică ochii spre tapetul cu trandafiraşi 
şi colombe. Apoi sorbi prelung din paharul pe care i-l 
pusesem la îndemână. 

— Sigur, Pusi, consimţi dumnealui, refuzând să o 
supere. Însă noi încercăm să fim logici, nu? 

— Cu alte cuvinte eu nu sunt logică!... 

— Ba da, ba da! însă eu propun să procedăm prin 
eliminare. Tu ce zici, Pepsi? 

— Procedează prin ce pofteşti, totuşi şi eu cred că 
mesajul e în româneşte. 

— Bun. De acord! Dar poţi să dovedeşti? Pe ce 
argumente logice te bazezi? Asta să-mi spui mie, dacă 
mă iubeşti! 

— În primul rând suntem în România... începu 
Genoveva. 

— Deci asta ar fi, după părerea ta, una la mână! Mă 


rog... Acum să-l vedem şi pe Pepsi. 

— La Casa  vestigială se află  sechestraţi 
Vicepreşedintele şi Micşuneasca. Ce nevoie avem să 
presupunem că există şi un al treilea prizonier iberico- 
scandinav? Pe urmă, sunt deja câteva rânduri la 
început scrise în româneşte, cele în care se dă adresa 
destinatarului. 

— Simplifici prea mult lucrurile. Dacă-i aşa, de ce nu 
descifrezi tu cele scrise pe farfurie? 

Poate că m-aş fi apucat şi de treaba asta dacă nu 
ne-ar fi bătut în uşă Coana Veta. Venise părintele 
Bonifaciu şi domnişoara Ţoancă-mică şi voiau să ne 
comunice rezultatul investigaţiilor făcute prin cimitir şi 
împrejurimi. Ţoancă-mică părea zdrobită, înainta 
sprijinindu-se cu încredere de părintele Bonifaciu, care 
se arăta foarte dispus să se devoteze întru salvarea 
acestui suflet nefericit. Le făcui semn să-şi toarne 
băutură, dar Ţoancă-mică refuză cu îndârjire. Nu-i mai 
trebuia nimic, fiindcă inima ei fusese călcată în 
picioare de către Gicu. Da umblase cu Boni peste, tot 
controlaseră tot cimitirul. În cavoul lui Papastratos nu 
era nimeni, dar într-un colţ unde Gicu adusese cândva 
nişte paie, găsiseră o batistă de damă, cu inițialele R. 
P. şi mirosind a 4711. 

— Am simţit cum mi se rupe ceva în piept, începu să 
bâzâie oancă-mică. Erau paiele noastre şi acum 
găseam o batistă străină în ele! Şi el care spunea că 
nu poate suferi parfumul 4711!... 

Nu-i mai spusei că bărbaţii nu mint decât pentru a le 
face plăcere suavelor, exclusivistelor ŞI 
intransigentelor lor iubite. Era prea dărâmată ca să 
filozofăm asupra minciunii şi asupra fericirii în 
dragoste. 

— Şi profesorul nu era prin apropiere? se interesă 
Raminagrobis. 

Cercetaseră cu atenţie dar nu găsiseră nici un 


indiciu, în afară de batistă şi de un rucsac în care mai 
erau câteva cutii de conserve: pate de ficat şi carne de 
porc în suc propriu. Dacă noi puteam deduce din asta 
unde se ascundea Gicu, atunci părintele Bonifaciu îşi 
scotea pălăria în faţa noastră. 

— Poţi să te descoperi, sfinţia-ta, spusei eu. Avem 
aici pe omul cel mai logic din întreaga Malaezie: 
poetul, inginerul şi creatorul de romane de aventuri, 
Raminagrobis, autorul celebrului „Silogismus 
raminagrobianus”. la fă-ne tu o demonstraţie, rabi, ca 
să vadă şi italienii de ce suntem în stare. 

— Sunt cunoscut deja în întreaga Italie, spuse Dalai- 
Lama cu modestie. Ca şi în oricare altă ţară din 
Europa. Cutiile de conserve trădează o aşezare 
omenească cu caracter durabil. Gicu şi-a stabilit 
cartierul general în cavoul lui Papastratos. Iniţialele de 
pe batistă o indică pe Rândunica. Alidada spunea că a 
văzut lumini mişcătoare în nopţile trecute. Deci 
profesorul Gicu C. Niculescu caută un lucru foarte 
important, pe care speră să-l găsească chiar acolo, în 
cimitir. E ceva ce poate duce la potir, căci altfel n-ar fi 
fost secondat cu atâta abnegaţie de Rândunica. După 
ce se termină povestea asta, ai să vezi că tot la tine 
are să se întoarcă. 

— Ah, zise Ţoancă-mică (şi lacrimile îi şiroiau pe 
obrazul răvăşit) întâi am să mă răzbun groaznic şi pe 
urmă am să-l iert! 


Priveam pe geam de o jumătate de oră. Mi se ceruse 
să mă întorc cu spatele pentru ca Genoveva să se 
poată îmbrăca şi mă executasem fără să crâcnesc. Nu 
mă deranja nici faptul că treaba asta dura atâta, 
deoarece o putusem urmări în voie, reflectată într-unul 
din geamurile ferestrei. Pater şi Ţoancă-mică se 
duseseră să facă baie, fiecare separat, şi să-şi pună 
ţinuta în ordine. Raminagrobis rămăsese ca şi singur în 


odaie, orb la toate, torturându-şi inteligenţa numai şi 
numai cu descifrarea mesajului aruncat de la 
mansarda Casei vestigiale. Ascultând cu atenţie, se 
putea auzi, din direcţia lui, un sfârâit uşor şi persistent, 
ca al unor lămpi de radio ce funcţionează de multă 
vreme la o tensiune maximă. O clipă mă temui chiar să 
nu se supravolteze, dar se vedea clar că lui puţin îi 
păsa de asta. Scrisese din nou literele pe un carton şi 
le privea de parcă în ele s-ar fi ascuns taina fericirii 
veşnice: 

— Poţi să te-ntorci, strigă Genoveva. Sunt gata! 

— Nu-ţi tragi mai întâi fermoarul? 

— Aoleo, aşa e! Dar de unde vezi tu cu spatele? 

— Pur şi simplu n-am auzit zgomotul respectiv. 

Mă apropiai de fotoliul genialului detectiv. Îmi făcu 
semn să-i torn, fără să ridice ochii de pe hârtie. 
Genoveva, complet îmbrăcată de stradă, veni uşurel 
pe la spate şi se aşeză pe una din laturile fotoliului, 
trecându-i o mână pe după gât. 

— Singurele formaţii care au un înţeles ar fi: NAIE, la 
începutul rândului şase, OCT deasupra, PUIA şi NITU în 
rândul ultim şi numeroase EI, EU şi Al, răspândite mai 
peste tot. Cu ajutorul lor, tot ce putem face e să batem 
pasul pe loc. Interesante îmi par şi combinaţiile de 
litere: PRVAT, RUEC, ZNSAER, RESI, BIEU, care nu 
înseamnă nimic şi ISGP, care ar putea fi inițialele unei 
întreprinderi de stat. Şi aici ne-am împotmolit! Mi-ar 


trebui o tablă de logaritmi şi o riglă de calcul. 

N-aveam chef să alerg acum prin oraş în căutarea 
instrumentelor cerute, şi eram aproape sigur că nu le 
voi găsi în Malu-Mare. Îl sfătuii ca în lipsa lor, să mai 
tragă o duşcă pentru a-şi încălzi circumvoluţiunile. În 
dorinţa de a sprijini munca noastră, Genoveva îşi 
începu din nou masajul cranian. Se scurse o altă 
jumătate de oră dar inspiraţia nu venea. 

— De ce nu încerci să-l citeşti pe verticală, propuse 
atunci Genoveva fără a-şi întrerupe activitatea. Eu de 
la început am vrut să vă spun, apoi mi-au venit alte 
gânduri şi am uitat. 

— Adică cum pe verticală? 

— Incepi cu litera P şi în loc s-o iei la dreapta, cobori! 

— E o idee şi asta! 

Raminagrobis încercă singur, apoi citi cu voce tare: 


„PRIZONIER ÎN CASA VESTIGIALĂ. SE  PETREC 
LUCRURI MISTERIOASE. CECILIA ESTE ŞEFUL BANDEI. 
FIŢI PRUDENŢI. RADUCU.” 


Raminagrobis sărută cu un mare plescăit din buze, 
genunchiul aflat lângă el, pe laterala fotoliului. 

— Şi frumoasă şi deşteaptă! zise el. Caz unic în 
istoria tuturor timpurilor! Te-am cerut de nevastă 
astăzi? 

— Încă nu, dar nu e nici o grabă! 

— S-o crezi tu! N-am chef să se bage altul pe fir. 
Uite, Pepsi de-abia aşteaptă. 

— Lasă că ştiu eu ce aşteaptă Pepsi. 

Înălţai din umeri apoi le cerui să fie serioşi. Biletul lui 
Răducu nu ne aducea nimic nou. Era doar un fel de 
confirmare scrisă a faptului că bietul Vicepreşedinte 
avea o viziune infantilă asupra întregului univers. 
Ideea cu farfuria aducea prea mult a Jules Verne 
combinat cu Alexandre Dumas-tatăl, ca să nu ghicim 
că expeditorul a rămas credincios lecturilor din primele 


clase de liceu. Genoveva se arătă indignată de 
imaginea falsă pe care încerca să ne-o facă despre 
Micşuneasca. Cecilia - şeful bandei!!?.... Să calomniezi 
în halul ăsta tocmai pe fiinţa care te iubeşte cel mai 
mult, acest lucru i se părea îngrozitor Genovevei. Ca să 
o liniştească, Raminagrobis trebui să facă uz de toată 
puterea sa de convingere. Tot pentru o atitudine mai 
tolerantă şi mai plină de înţelegere pledă şi Pater, care 
revenise în mijlocul nostru însoţit de Ţoancă-mică, 
pentru a vedea ce avem de făcut în continuare. 
Raminagrobis le înfăţişă un scurt rezumat al situaţiei, 
omiţând să spună că descifrarea textului scris pe 
farfurie, o datoram, în exclusivitate, Genovevei. Apoi 
conchise: 

— Muzeografii s-au baricadat în clădirile lor insalubre 
ca plăieşii lui Ştefan cel Mare în cetatea Neamţului. In 
jurul acestor fortificaţii, dau târcoale două ganguri 
deosebit de  pofticioase, dar, pentru moment, 
ineficace: Arhibald-Alidada şi Rândunica-Gicu. Vă rog 
să remarcaţi că în fiecare gang se află câte o persoană 
care ar putea cunoaşte foarte bine povestea potirului: 
mă refer la Arhibald şi la Gicu. Şi chiar cele două fete 
au văzut obiectul. Eu zic să ne lăsăm conduşi de flerul 
lor şi să cercetăm muzeele. 

— Asta ştiam şi noi, îl întrerupsei eu, însă nu văd 
cum... 

Ochii lui Raminagrobis sticliră. Chinezul cântărise 
bine situaţia şi avea şi unele soluţii. Ni le aduse, cu 
emfază, la cunoştinţă: 

— Vom acţiona dinăuntru în afară. Într-una din seri, 
domnişoara [oancă-mică mi-a povestit că are o 
prietenă telefonistă. 

— Aha! în seara când ai avut criza aceea de 
epistaxis, nu? Când era să dai ortul popii şi aşa mai 
departe?.... 

— Cred că atunci, recunoscu Ţoancă-mică lăsând 


ochii în jos. Da, într-adevăr, sora lui Ştefănescu 
lucrează la telefoane. 

— Te vei duce la ea şi vei stenografia toate 
convorbirile celor două muzee. 

la te uită ce-i dă prin cap! Excelentă idee! Să-l mai 
prind pe vreunul zicând că timpul petrecut la televizor, 
pentru a urmări o mulţime de filme de aventuri, e timp 
pierdut! Din contră, Raminagrobis îl valorifica, în 
această clipă, cum nu se putea mai bine! Şi se putea 
face chiar mai mult. Să tragem un fir secret chiar până 
la vila Reduta! În calitate de inginer, Mălai-mare putea 
foarte bine să facă treaba asta şi nici nu se opuse. 
Deci, Ţoancă-mică la poştă, Raminagrobis instalator, 
părintele Bonifaciu să dea o fugă la circ cu un bilet 
pentru domnul Adalbert Măcelaru, Genoveva... 

— Şi eu vreau să mă reped până la Constanţa pentru 
două-trei zile, spuse secretara directorului general. Mi- 
au rămas o sumă de rochii acolo şi aştept şi nişte bani 
pe adresa unei prietene. 

— Ai să-mi lipseşti, iubito, gemu Raminagrobis 
teatral. 

— Ei, ho, că nu se duce la capătul lumii! 

Nu-mi rezervasem nici o sarcină specială, nu din 
comoditate ci fiindcă nu mă simţeam deloc bine. In 
timpul meciului de judo, de-acum câteva zile, 
Vicepreşedintele mă îmbrâncise peste un scaun şi de- 
atunci rămăsesem cu ceafa sucită. Era un scaun greoi, 
cu ornamente multe, stil Ludovic XIX, puteam să îl arăt 
oricui nu mă credea. 

— A existat şi un Ludovic al XIX-lea? întrebă Ţoancă- 
mică. 

— Se pare că da, frumoaso, după unii. Ştii, recent s- 
au făcut nişte săpături în pivnita castelului, la 
Versailles bineînţeles, şi s-a găsit acolo, un cadavru 
complet necunoscut. Ei bine, cineva a emis ipoteza că 


ar fi vorba de Ludovic al XIX-lea. Încă nu s-a stabilit 
precis, dar eu merg pe ideea asta! 


_ „ Capitolul XIV 
BABY ŞI INCA ŞASE PUI DE BRONTOZAUR 


Câteva zile urmărirăm cu atenţie toate convorbirile 
telefonice ale celor două muzee şi, cu asta, ne 
lămurirăm definitiv. Muzeografii, mânaţi de ideile lor 
fixe, o luaseră razna! Îţi venea să şi râzi, dar, în fond, 
din punct de vedere medical, situaţia lor era cât se 
poate de gravă: se apucaseră să clocească ouăle de 
brontozaur! Când am înţeles bine despre ce e vorba, 
întâi ne-am tăvălit de râs, eu şi Raminagrobis, Ţoancă- 
mică mai puţin, fiind încă îndurerată din cauza josnicei 
comportări a infamului Gicu. Ea se mulțumea să 
zâmbească din când în când, îndeplinindu-şi în mod 
conştiincios îndatoririle de secretară a colectivului şi 
înregistrând totul, cu ajutorul unui magnetofon, 
împrumutat tot de la sora lui Ştefănescu. 

Cum am spus, muzeografii, negăsind probabil 
altceva mai stupid de făcut, se apucaseră să clocească 
ouăle de brontozaur, în speranţa că vor reuşi să scoată 
şi pui! Cum ajunseseră la această concluzie de 
domeniul absurdului, nici nu încercarăm să deducem: 
de altfel, raţionamentele patologice nu pot fi 
reconstituite, susţine Raminagrobis, care s-ar părea că 
are o oarecare competenţă în materie. Într-un limbaj 
acru-dulce, cei doi directori îşi comunicau zilnic 
succesele, dar ţineau secrete mijloacele utilizate. 
Totuşi, coroborând o serie de date disparate, auzite în 
telefonul spion, Chinezu reuşi să pătrundă toate tainele 
muzeografilor. La Casa vestigială, de exemplu, se 
adoptase o metodă mixtă, numită de dânşii bio- 
mecanică, în timp ce Decebal Marinescu, directorul 


Muzeului, nu admitea decât clocirea umană, 
considerată de el singura recomandabilă într-un caz 
atât de delicat. La început se gândise să dea această 
sarcină de onoare femeii de serviciu, care avea şapte 
copii, deci toate calităţile unei mame ideale. Femeia 
însă, spirit incult şi plin de prejudecăţi neroade, 
refuzase, pe motiv că dacă o află bărbatul o rupe cu 
bătaia! Nici cu ceilalţi muzeografi nu avusese mai mult 
succes, erau toţi tineri şi le-ar fi fost imposibil să stea 
nemişcaţi timp de şaisprezece zile cât calculaseră că 
va dura această corvoadă. Atunci, Decebal Marinescu 
se hotări să le clocească el însuşi şi organiză ca totul 
să se desfăşoare în cel mai strict secret. Se pare că 
pentru un bărbat treaba asta e întrucâtva degradantă, 
deşi la unele specii şi bărbatul cloceşte, iar la altele 
numai bărbatul. În fond, ceea ce contează este 
temperatura constantă a corpului. Ar fi pus în cuibar o 
gâscă sau o curcă dar, după studii amănunțite, 
muzeografii stabiliseră că  brontozaurii aveau o 
temperatură mai apropiată de cea a omului decât de a 
altor vieţuitoare. Directorul îşi dădea seama că e pus 
într-o situaţie caraghioasă, cu toate acestea era gata 
să sufere orice umilire în interesul ştiinţei! Îl încuraja în 
această hotărâre muzeografa Camelia, o domnişoară 
bătrână, partizană fanatică a culturii de prune şi 
îndrăgostită în secret de director, din cauza autorităţii 
pe care acesta o degaja în îndeplinirea sarcinilor de 
serviciu. Camelia se oferise să facă, ea însăşi, pe 
cloşca, însă Decebal Marinescu o refuzase, temându-se 
că muzeografa, fiind domnişoară bătrână, ar putea să 
nu aibă temperatura necesară. Prefera să rezolve 
singur problema; numai astfel poţi fi sigur că un lucru 
se face aşa cum trebuie, obişnuia dânsul să spună în 
diverse ocazii. lată-l deci, de mai bine de două 
săptămâni instalat pe un cuibar întocmit din vată 
hidrofilă, cu telefonul alături, vorbind cu ceilalţi 


subalterni numai prin intermediul Cameliei. Devotată, 
muzeografa îi aducea gustări şi aspirine iar seara, 
înainte de a adormi pe patul de campanie instalat în 
anticamera directorului, se ruga celui de sus, ca să 
iasă bine clocitul şi, dacă se poate, să reuşească 
înaintea celor din tabăra adversă. În perioada de 
incubație, Mirandolina nu avu nici un spor. Cred că nici 
nu ştia exact ce se întâmplă, deoarece îi fusese interzis 
să apară în faţa directorului. Putea vorbi cu el numai la 
telefon, dintr-un birou alăturat, şi e cam greu să 
fascinezi un bărbat în astfel de condiţii, complet 
nefavorabile dacă ţinem seama şi de faptul că 
directorul era căzut cloşcă. În consecinţă, fosta mea 
iubită se plictisea de moarte, deşi toţi ceilalţi 
muzeografi o  copleşeau cu atenţiile lor, fals 
dezinteresate. Mirandolina avea voie să umble prin 
toate încăperile, în afară de apartamentul directorului, 
dar îi era interzis să părăsească muzeul. Se folosise de 
prilej pentru a cerceta cu atenţie exponatele, chiar şi 
pe cele ţinute în lăzi, şi ajunsese la concluzia că potirul 
nu se afla acolo. Multe din informaţiile ce o priveau ne 
erau furnizate de Ştefănescu, care, suflet nobil şi 
prieten desăvârşit, luase obiceiul să o viziteze pe 
Ţoancă-mică, în fiecare noapte, pe ascuns. Ţoancă- 
mică era încântată de atitudinea lui Ştefănescu: sobru, 
respectând cu stricteţe convenienţele, animat numai şi 
numai de dorinţa de a da ajutor sincer şi prietenesc 
unui suflet zbuciumat din cauza unui amor 
neîmpărtăşit. 

Casa vestigială folosea, cum am spus, metoda bio- 
mecanică: un grătar de lemn, câteva oglinzi menite să 
concentreze căldura soarelui, şapte-opt termometre: 
noaptea cineva se aşeza pe grătar, cu o plapumă în 
cap, şi acel cineva era chiar Micşuneasca! 

— Parcă o văd! râse Raminagrobis cu lacrimi când 
auzirăm despre noile aventuri ale Micşuneascăi. 


Domnule, femeia asta e formidabilă, are un umor 
involuntar şi un dispreţ total pentru căile bătătorite. Va 
fi eroina principală a viitorului meu roman. 

Ştiam precis că aşa are să se întâmple, fiindcă avea 
într-adevăr obiceiul să-şi transforme prietenii şi 
cunoscuţii în personaje de roman, schimbându-le, într- 
o oarecare măsură, datele personale, după nevoile 
acţiunii respective. De acest tratament beneficiau şi 
fostele sale iubite, mai ales cele care nu-i fuseseră 
devotate. „Eu am nevoie de personaje negative, - 
binevoia el să-mi explice uneori, - de unde vrei să le 
iau dacă nu din mediul înconjurător!” Pe mine mă 
prezentase în cele mai neaşteptate ipostaze: călugăr 
orb care provoacă un incendiu, baron scăpătat care se 
însoară cu o spălătoreasă, casier necinstit care fuge cu 
banii statului, trişor care varsă banii câştigaţi la cărţi în 
beneficiul unui azil de nebuni, actor bătrân care 
bârfeşte pe toată lumea şi e fluierat de public. Şi, de 
fiecare dată, destinul meu era cam acelaşi: după ce îmi 
pierdeam toţi dinţii într-un accident de cale ferată, 
adoptam un orfan şi continuam să-mi câştig existenţa 
cu albinăritul şi creşterea viermilor de mătase. 

La capătul celor şaisprezece zile de incubație se 
produse o tăcere mare, nimeni nu vorbi în ziua aceea 
la telefon, nici în ziua următoare, când, spre seară, 
Ştefănescu îi comunică lui Ţoancă-mică, de la un 
telefon public, că unul din ouă a spart şi, prin 
membrana translucidă, se vedea pulsând o vietate 
încă necunoscută. Apoi comunicatul lui Ştefănescu se 
întrerupse brusc şi în microfonul spion auzirăm vocea 
triumfătoare a lui Decebal Marinescu: 

— lubite confrate, am ţinut să fii cel dintâi care să 
afle vestea că astăzi, în oraşul Malu-Mare, a ieşit din 
găoace primul pui de brontozaur contemporan. 
Cunoscând devotamentul dumitale pentru ştiinţă, sunt 
convins că te vei bucura. 


— Într-adevăr. Ei, atunci, bravo! Felicitările mele! Şi 
la noi s-a produs acum o jumătate de oră acelaşi 
eveniment, dar copleșiți de emoție, încă n-am anunţat 
vestea. 

— La noi a ciocnit acum o oră! 

— la stai puţin, cât aveţi dumneavoastră ceasul? 

— Zece şi douăzeci şi patru, după radio. 

— Extraordinar, ceasul meu a stat! Am uitat să-l 
întorc. Îmi cer scuze şi dă-mi voie să rectific: puiul 
nostru a ciocnit la ora nouă fix, deci cu douăzeci şi 
patru de minute înaintea puiului dumneavoastră. 
Desigur, asta n-are nici o importanţă. 

— Bineînţeles, din moment ce vă referiţi la un ceas 
care nu marchează timpul cum trebuie. De altfel la noi 
a fost de faţă şi un reprezentant al institutului de 
arheologie. 

— Şi la noi au fost reprezentanţii Institutului. Doi, nu 
unul. Am încheiat şi un proces verbal. 

— Să fiţi sănătoşi. Să vedem dacă o să vă trăiască. 
Şi încă ceva: mi-am permis să înregistrez pe bandă 
convorbirea noastră. Ai ceva contra? 

— Nu! Şi eu am înregistrat-o! Dar nu ştiu la ce o să 
vă folosească. Ministerul e lămurit asupra onestităţii 
fiecăruia dintre noi. 

— Te referi probabil la ruda dumitale. Da, sunt 
convins că ea trebuie să te cunoască foarte bine. 
Vorba e dacă va binevoi să privească adevărul îndată. 

— Cum să nu. Cu atât mai mult cu cât, de data 
aceasta, adevărul se împacă foarte bine cu 
sentimentele sale de rudă apropiată. 

— Poate vă dă şi o mână de ajutor la întocmirea 
comunicării. Ar fi frumos din partea voastră să-i 
propuneţi să semneze coautor. 

— O să ne aducem aminte cu recunoştinţă de 
sfaturile dumitale dezinteresate. 

Imediat după această discuţie, urmară zece 


convorbiri fulger,  ultra-urgente, cu Bucureştiul: 
Decebal Marinescu raporta forurilor superioare acest 
eveniment memorabil în istoria paleontologiei. După 
părerea directorului, asistam la naşterea neo- 
paleontologiei, al cărei părinte şi întemeietor urma să 
fie dumnealui personal. Casa vestigială însă, nu dădu 
nici un comunicat şi nici nu înştiinţă Ministerul, aşa 
cum declarase că o va face. Petrescu Villanova era 
circumspect, vorbea pe alt fir, secret, cu ruda lui, sau, 
pur şi simplu, nu obținuse rezultatele cu care se lăuda? 
Ne era greu să facem vreo presupunere, cât de cât 
întemeiată. 

Mai aşteptarăm câteva zile, cu căştile la urechi. De 
la Muzeu aveam noutăţi din oră în oră. Puiul de 
brontozaur ieşise complet din cochilia în care dormise 
atâtea zeci de mii de ani, şi fusese botezat Baby. 
Semăna cu o orătanie mică şi nevoiaşe, era numai 
piele şi os şi scotea un chiţăit slab ca de şoarece. Chiar 
în ziua primei ecloziuni sosise de la Bucureşti, cu 
avionul, un delegat al Institutului, cu misiunea de a 
verifica faptele şi de a lua măsuri ca puiul de 
brontozaur să fie bine îngrijit. După spusele lui 
Ştefănescu, delegatul fusese luat de la aeroport cu 
coniac şi şliboviţă şi acceptase să fie, chiar el, naşul 
micii vietăţi. Primul său raport fu obiectiv şi înălţător. 
Se afla în prezenţa unui eveniment zguduitor, dar 
trebuia să mai verifice. Casa vestigială păstra mai 
departe tăcerea şi nu îngăduise delegatului să intre în 
clădire, deşi acesta avea ordin de serviciu semnat 
chiar de directorul general. Se presupuse deci, că la 
dânşii nu ciocnise, şi Muzeul primi, singur, toate 
onorurile cuvenite unei atari descoperiri. În jurul lui, 
autorităţile comunale constituiră o gardă de onoare, 
formată din fruntaşi ai oraşului, îmbrăcaţi în costume 
naţionale şi purtând la braţul stâng o eșarfă argintiu cu 
galben, reprezentând culorile judeţului. In fiecare zi la 


ora unsprezece, când puiul de brontozaur lua masa 
principală, orchestra liceului se instala sub geamurile 
muzeului şi cânta romanțe (In fânul de curând cosit, 
Smaranda) precum şi muzică populară (De cine dorul 
se leagă, lonel-lonelule şi Marinică zis codaşul). Baby 
creştea vioi, se hrănea mai ales cu terci, în care i se 
puneau tot felul de vitamine, în special vitamina C, şi 
cetăţenii din Malu-Mare sperau să-l vadă, în curând, 
alergând pe străzile oraşului, cu o fundă roşie legată 
de gât, ca să nu se deoache. Prin Ştefănescu aflarăm 
un amănunt care ne dădea o imagine, destul de 
apropiată, a ciudatei vietăţi: femeia de serviciu, 
văzând-o a doua zi după ieşirea din ou exclamase: 
„parcă e un pui de curcă, mititelul!” şi, bineînţeles, i se 
desfăcuse pe loc contractul de muncă. Apoi Decebal 
Marinescu revenise asupra hotărârii, ţinând seama 
numai şi numai de faptul că femeia avea şapte copii şi 
că ignoranţa ei în materie de paleontologie nu putea fi 
pusă la îndoială. În orele următoare ieşiră din găoace 
alţi şase puişori de brontozaur, semănând leit cu Baby, 
la fel de voraci şi de neajutoraţi. Ei fură botezați: Bezu, 
Bitu, Bombonel, Busuioc, Bimbirică, Biscamfor şi tot 
delegatul ministerului le fu naş. Nume începând, toate, 
cu litera B pentru a marca astfel că se trag, toţi, dintr- 
un strămoş comun. Ziarul local „Parâma” începu să 
apară zilnic, în două culori, publicând un buletin despre 
starea sănătăţii celor şapte pui de brontozaur şi despre 
progresele pe care ei le fac sub atenta îndrumare a 
cunoscutului om de ştiinţă Decebal Marinescu, 
directorul Muzeului, care se ocupa personal de 
creşterea lor. 
* 

— Gata! zise Raminagrobis. Ne-am distrat destul! Să 
vedeți voi că nătărăii ăştia o să ajungă celebri, mai 
cunoscuți pe întreg mapamondul decât Sir Francis 
Chichester Clark, care a făcut ocolul lumii, singur într-o 


barcă. Dar noi avem alte treburi de rezolvat şi mi se 
pare că a sosit momentul să trecem la acţiune. 

Într-adevăr, acum eram lămuriţi asupra celor ce se 
petrec la Muzeu. Cei de la Casa vestigială erau mai 
misterioşi, dar, judecând prin analogie, ne era uşor să 
ne închipuim că şi dânşii sunt ocupați tot cu clocitul. Se 
părea, totuşi, că lor nu le-a reuşit ecloziunea, deşi în 
discuţia telefonică dintre cei doi directori, înregistrată 
de noi cu ajutorul telefonului spion, Petrescu-Villanova 
afirmase că şi la ei a ciocnit. Pe urmă însă - tăcere 
absolută, nici un telefon, mister, cel mai profund 
mister! 

— Deci! continuă  Mălai-mare. Punctul unu: în 
noaptea asta, atacăm Casa vestigială! Mă irită tăcerea 
ălora. Fac pe deştepţii? O să le arătăm noi! [ie ţi-a 
venit artileria de la Constanţa? 

Da. De o jumătate de ceas! Prin biletul trimis cu 
părintele Bonifaciu, cerusem nişte ajutoare domnului 
Adalbert Măcelaru şi acesta mi le trimisese de îndată 
ce lipsa lor nu îi stânjenea lui programul artistic. Mâine 
aveau relache, deci mă puteam folosi cum voiam de 
serviciile elefantului Rajah, sub comanda bătrânului 
trădător Kamma, şi de ale mini-maimuţei Pişcot, un 
mic cimpanzeu indian, o specie foarte rară şi în acelaşi 
timp foarte căutată de circari, din cauza Inteligenţei şi 
agilităţii lor deosebite. Pişcot era un ăla mic, încăpea 
într-o servietă sau chiar în buzunarul de la piept, cu 
nişte ochi şmecheri, veşnic băgându-şi nasul unde nu-i 
fierbea oala, mirosind, încercând să aibă şi să pună 
mâna pe tot ce vedea în jurul său. Dacă voiai să-i faci o 
plăcere, să-l fi servit cu pişcoturi. li plăceau mult cele 
numite „limbă de pisică”, dar se mulțumea şi cu nişte 
simple foi Lica, cu puţin zahăr deasupra. Pişcot avea o 
mare calitate: era foarte serios în serviciu. Cu ajutorul 
lui intenţionam să pătrund la Vicepreşedinte, să-l 
eliberez şi pe urmă să vedem ce mai e şi cu nefericita 


de Micşuneasca, şi ce-o fi fost în capul ei când s-a 
făcut şefă de bandă. Rajah urma să fie folosit numai în 
situaţii extreme. Părintele Bonifaciu adusese şi o 
desagă cu diverse ustensile, cerute de mine. 
Aşteptarăm căderea nopţii... 

Dacă primăria din Malu-Mare ar fi avut un ornic, 
bătaia lui în miez de noapte ar fi însoţit cu sunetele ei 
grave primii paşi pe care îi făcurăm în afara Redutei, în 
formaţie de luptă. Casele din jur trecuseră de mult, cu 
şalterele răsucite, în somnul al doilea. Prin ferestrele 
deschise, răsunau, într-un fel de cromatism diatonic, 
violoncele şi contrabaşi nevăzuţi, făcând să tremure 
întruna ciucurii de la storuri. Trecurăm, toată caravana, 
în pas elastic pe străzi. Sub licărirea stelelor 
îndepărtate, care băteau în ferestre, Rajah părea o 
bucată enormă de rocă lunară, sau un asteroid 
cenuşiu, ce plutea fără zgomot deasupra pământului. 
La Clopotul rămăsese un singur bec aprins, înăuntru. 
Privirăm prin vitrină: Capoforte, la locul lui, dormea cu 
capul pe masă. În dreapta, după colţ, răsări din beznă 
Casa vestigială, cu un perete devorat de iederă. 
Cotrobăii prin desaga cu scule. 

— Pişcot, scumpule, îi şoptii eu la ureche micului 
cimpanzeu, fii atent la mine: a-ba, e-be, o-bo, u-bu! E 
clar? 

Pişcot mă pupă pe nas şi luă cârligul pe care i-l 
întindeam. Inţelesese perfect. Era vorba să se urce pe 
iederă sau pe burlan, până la fereastra de colo, şi să 
agaţe belciugul de zăbrele. După asta avea dreptul la 
un buzunar de pişcoturi. 

Parcarăm elefantul peste drum, lângă o benzinărie 
PECO. Părea un camion înfăşurat în prelate. Pişcot 
trecu voios la îndeplinirea misiunii, după ce îşi luă la 
revedere de la fiecare în parte. 

— Ştiţi ce? zise Raminagrobis, să nu stăm grămadă 
şi să ne păzim unii pe alţii. Pentru treaba de-aici, eu, 


Pepsi şi Kamma suntem de ajuns. Ţoancă-mică şi cu 
părintele, ar putea, între timp, să mai dea o raită prin 
cimitir, în căutarea lui Gicu. După ce terminăm, şi 
eliberăm prizonierii, venim şi noi, e bine? 

În timp ce echipa celor doi se îndrepta spre cimitir, 
Pişcot ajunsese sus, strecurase cârligul pe după gratii 
şi ne făcea bezele. In cameră, dincolo, nu era nimeni, 
căci altfel maimuţica noastră s-ar fi arătat neliniştită. 
Lăsarăm coarda de care era legat cârligul în mâinile lui 
Kamma şi ne căţărarăm pe iederă. Mi-era cam greu să 
fac pe acrobatul, cu gâtul strâmb, dar strânsei din dinţi 
şi ajunsei sus în acelaşi timp cu Mălai-mare. Făcurăm 
un semn în jos şi coarda de nailon, prinsă de colții lui 
Rajah, se întinse ca o strună. Grilajul, de altfel nu prea 
gros, începu să se îndoaie. Ne ancorarăm bine în 
iederă şi ne unirăm sforţările cu ale elefantului. Încet- 
încet, barele de fier ieşiră din alveole. Pişcot împingea 
cu forţă, părând că dumnealui duce tot greul. În sfârşit 
intrarăm în cameră, punând zăbrelele alături, 
rezemate de glaful ferestrei. Nimerisem într-un fel de 
cameră de debara, plină de coifuri, de pulpare şi de 
catapulte. Lângă uşă, un om preistoric de ghips, cu un 
picior rupt, ne privea melancolic. Pişcot i se urcă pe 
umeri şi începu să-i pipăie obrazul. | se părea o figură 
cunoscută. Lângă un godin ruginit şi rece ca un picior 
de pod, sta rezemat un basorelief de teracotă 
înfăţişând pe Zeița Bendis, divinitate autohtonă, zeiţa 
lunii, a pădurilor adânci şi a sortilegiilor. Alături de ea, 
un prapur cu litere slavone bătute cu aur, tăvălit în 
praf şi mirosind a şoareci. Raminagrobis filtră printre 
degete lumina lămpii de buzunar. Uşa era încuiată pe 
dinafară, dar aveam cu noi un cleşte cu bot de ştiucă. 
Apucai cu el capătul cheii şi reuşii să-l întorc în 
broască. Dincolo era un coridor scufundat în întuneric. 
Insă înainte de a ne avânta în cercetarea lui, Pişcot, 
mă trase de pantaloni ca să-i arăt şi lui cleştele. După 


miros nu făcea doi bani. Luarăm camerele la rând şi 
izbutirăm să imobilizăm vreo şapte muzeografi, pe 
care îi legarăm fedeleş cu nişte cearşafuri. La etajul 
următor ne orientarăm mai uşor, fiindcă în faţa unei 
uşi, pe un scaun stil Ludovic al paisprezecelea, moţăia 
un muzeograf, înarmat cu o măciucă de pe vremea 
răscoalei de la Bobâlna. Cu un pumn bine plasat, 
Raminagrobis îl scoase din priză pentru o jumătate de 
oră. Camera pe care o păzea era încuiată, însă alături 
se afla un geam cu oberlichtul deschis. „A-ba, e-be, o- 
bo...” îi şoptii la ureche lui Pişcot care mă ţinea de gât 
şi acesta dispăru fără zgomot prin deschizătura 
indicată. După câteva secunde, clanţa începu să se 
mişte şi cheia se răsuci în broască. Năvălirăm înăuntru 
aprinzând brusc lanternele. Într-un fotoliu moţăia 
Vicepreşedintele,  înfăşurat până-n călcâie cu o 
plapumă. Părea complet imbecilizat din cauza căldurii 
şi, când îşi dădu seama că am venit să-l eliberăm, nu 
mai putu de fericire. Nu era legat, însă nu părea dispus 
să se scoale în picioare. 

— Hai, îmbracă-te, nu te mai moşmoni atâta, că se 
face ziuă, îi ordonă  Raminagrobis. Unde e 
Micşuneasca? 

— Caută potirul. Am acceptat să-i ţin locul doar 
pentru câteva ore. 

— Unde să-i ţii locul? 

Vicepreşedintele oftă. 

— Sub mine e o lădiţă căptuşită cu vată, mărturisi el, 
Clocim ouăle de brontozaur, ce să ne mai dăm după 
degete. De fapt, Cecilia e titulara. 

— Mă, voi aveţi un humor colosal! Abia acum îmi 
dau seama de asta. ŞI?... 

— ŞI... pe dracu! M-am opus cât am putut, dar când 
îi intră ei ceva în cap, e nenorocire! 

— Şi acum de ce nu-şi vede de meserie? Ce, tu eşti 
bărbat sau cloşcă? Mă mir că nu ţi-e ruşine! Şi ea pe 


unde bântuie la ora asta? De ce ziceai că e capul 
bandei? 

Pişcot mă trase iar de pulpana pantalonului. În 
cadrul uşii apăruse Micşuneasca, desculţă şi cu un 
pardesiu pe umeri. Nu arăta deloc a şef de bandă, dar 
aşteptam să ne dea nişte explicaţii. După ea venea 
însă Petrescu-Villanova, şi, în urma acestuia, o droaie 
de muzeografi înarmaţi cu bâte. 

— Întâi să vedem dacă s-au atins cumva de ouă, zise 
directorul Casei vestigiale mohorât. Daţi-l la o parte pe 
Vicepreşedinte şi puneţi cutia pe masă! 

In timp ce muzeografii îi îndeplineau ordinele, 
Vicepreşedintele se întoarse cu spatele şi-şi îmbrăcă 
pantalonii. Nu părea prea încântat de rolul pe care-l 
jucase. 

— Trebuie să vă resemnaţi, le spusei eu. Metoda 
voastră bio-mecanică a dat greş! 

— Nu se ştie, oftă Villanova mohorât. Mai sunt 
speranţe... 

— Foarte slabe. Perioada de incubație a trecut. 

— Slabe-neslabe, o să mai perseverăm câteva zile. 

— Da, dar prizonierii tăi s-au plictisit şi am venit să-i 
luăm acasă. 

— Glumeşti! Nu părăseşte nimeni Casa vestigială 
până nu ne lămurim definitiv. De altfel, dumneaei s-a 
angajat să clocească atât cât va fi nevoie, în schimb, 
ne-a scotocit încăperile cum a vrut. 

Deci şi Micşuneasca avea nevoie de diamante! 
Pentru asta îl părăsise pe Vicepreşedinte şi apoi 
acceptase ca viitorul ei soţ să fie încarcerat! Ce 
dumnezeu, toate sunt la fel? Paradoxale, ilogice, 
atrase de aceste jucării sclipitoare ca nişte coţofene? 
Eu unul aş prefera să încerc să descifrez hieroglifele 
maya, decât ţelurile acestor stranii - şi imprevizibile 
creaturi. Cu siguranţă că, atât Raminagrobis cât şi 
Vicepreşedintele, în calitate de membrii fondatori ai 


societăţii burlacilor, împărtăşeau punctul meu de 
vedere; citeam asta pe chipurile lor nedumerite. O 
clipă avusei chiar impresia că Vicepreşedintele doreşte 
să ia cuvântul, şi, nu ştiu de ce, cu toţi îl priveam de 
parcă aşteptam un verdict de la el, când se întâmplă 
nenorocirea. Pişcot, care se învârtea nestingherit 
printre picioarele noastre, se urcă pe un scaun, apoi pe 
masă, se împiedică de cutie şi vărsă toate ouăle pe 
duşumea, de la o înălţime de aproape un metru şi 
jumătate! Urmă un moment de stupoare, Villanova îşi 
acoperi ochii cu palmele, credeam că face un infarct, 
câţiva muzeografi se aruncară în genunchi şi adunară 
de jos preţioasele relicve preistorice. 

Când Villanova deschise ochii, toate ouăle erau pe 
masă, absolut intacte! Un al doilea infarct păru atunci 
că-l pândeşte pe mult încercatul director al Casei 
vestigiale. Reuşi să se depăşească şi ceru cu voce 
tremurătoare să i se aducă un ciocan. Aveam chiar eu 
unul în traista de scule, şi, cu el, Villanova izbi, cu o 
oarecare teamă, într-unul din ouăle de pe masă. Nici 
după acest şoc oul nu se sparse! Abia la a treia 
lovitură, dată cu toată puterea, se sfărâmă în mai 
multe bucăţi, ca un drob de sare. Nimeni nu mai 
înţelegea nimic! 

— Bine, zise Villanova prăbuşindu-se în fotoliul până 
atunci destinat clocirii, dar atunci cum de-au scos ăia 
pui? Obiectele astea sunt complet vitrificate. Nici nu 
sunt ouă, că s-ar vedea gălbenuşul; chiar împietrit 
acesta ar trebui să aibă altă culoare. 

Prin forţa lucrurilor, pacea se încheiase între noi, şi 
prizonierii se puteau întoarce acasă. Starea de asediu 
fu ridicată, gărzile erau libere să se ducă la culcare. 
Continuam totuşi să emitem ipoteze. 

— Sunt nişte escroci! tună Villanova. Asta e o 
mistificare în toată regula! 

— Adică să fi avut ei atâta neruşinare? se întreba 


Vicepreşedintele. Nu văd ce câştig poţi trage de pe 
urma ei. Până la urmă tot vor fi nevoiţi să dea cărţile 
pe faţă. 

Micşuneasca se băgă şi ea în vorbă. 

— Am impresia, zise ea, că aici e altcineva, mai 
deştept decât toţi cei de dincolo, care trage sforile. 
Poate că vrea să-şi bată joc. In orice caz, intuiţia mea 
de femeie îmi spune că Decebal Marinescu a făcut 
atâta publicitate, fiind de bună credinţă! 

— Bine, dar asta ar fi extraordinar! exclamă 
Villanova, şi ochii lui scânteiară ca două stele 
suplimentare răsărite peste noapte în prelungirea osiei 
carului mare... Ar fi minunat! Trebuie să-i lăsăm să 
meargă până la capăt. Vă ordon... şi vă rog, se adresă 
către noi... nimeni nu scoate o vorbă despre cele ce a 
văzut aici. Altfel, voi fi silit să prelungesc starea de 
asediu. 

Eram sătui de atâta asediu aşa că îi jurarăm tot ce 
voia el. Părea nespus de fericit şi ne trată chiar cu 
nişte coniac, ca să reechilibrăm concentraţia sanguină, 
zicea dânsul. Acest argument ne cuceri pe toţi cei de 
faţă. 

— Acum - acăsică! îi poruncii Vicepreşedintelui când 
ne pomenirăm în stradă. la-ţi podoaba, (- mă refeream 
la Micşuneasca -) du-o la Reduta, şi fă-i mizerii ca să te 
ţină minte şi să-şi dea seama că eşti bărbat. 

— Am să dorm în hol, într-un fotoliu. 

— Tu, în loc s-o pedepseşti, o răsplăteşti? Nu te-ai 
săturat de fotoliu? Găseşte altceva mai crud, ascultă- 
mă pe mine. Şi mâine o expediezi acasă cu primul 
tren. 

— Am să mă mai gândesc pe drum ce măsuri să iau. 


Capitolul XV , 
PE MASA DE TORTURA! 


Pişcot se instalase pe umărul meu şi mă trăgea de 
păr, dar îl simţii că tremură şi-l băgai în sân, unde, 
dând de căldură, începu să caşte. Când ajunserăm la 
poarta cimitirului îl lăsarăm pe Kamma să ne acopere 
ieşirea cu ajutorul elefantului şi ne îndreptarăm spre 
cavoul lui Papastratos. În drum ne ieşiră în cale două 
fantome: pater Bonifaciu şi Ţoancă-mică. 

— Cred că sunt înăuntru, ne şopti dactilografa 
principală. Acum vreo zece minute am văzut mişcare, 
colo, după pietrele alea tombale, dar, când să mă uit 
mai bine, Pater a încercat să mă sărute. 

— Exagerează, zise omul bisericii. Am auzit fâşiind în 
iarbă ceva ca un şarpe şi m-am speriat. 

— În fond tot stăteaţi voi degeaba, îl luai eu peste 
picior. Şi mai departe cum facem, maestre? 

Ca de obicei, Raminagrobis încropise un plan. 

— Ne apropiem de cavou şi ascultăm. Apoi ne dăm 
drept fantome, sau o să le spun că e paznicul. Lăsaţi 
pe mine. 

ÎI lăsarăm pe el. Cavoul lui Papastratos era o 
construcţie măreaţă, ortoclinorombică, Cu mari torţe 
de piatră, răsucite, plantate în infundibule speciale. 
Prin vitraliile colorate nu se vedea nici o lumină, dar 
Ţoancă-mică puse urechea în dreptul broaştei şi ne 
făcu semn să tăcem. Ascultarăm cu atenţie şi, de 
dincolo, se auzi, înăbuşită, vocea lui Gicu, înjurând ca 
la uşa cortului. 

— La asalt, năvăliţi, ura! şopti Raminagrobis ca pe 
vremea când făcea armata şi ataca manechine sau 
ţinte de carton. 

Din păcate şi această uşă era zăvorâtă pe dinăuntru. 
ÎI scosei pe Pişcot din sân şi-i şoptii: „a-ba, e-be, Pişcot! 


Mai fă o dată un sacrificiu pentru mine, dacă mă 
iubeşti.” Maimuţica dădu din cap politicoasă, dar uşor 
plictisită, se întinse de-i trozniră oasele şi se avântă cu 
curaj printr-o lucarnă fără geamuri. Curând îl auzirăm 
boscorodind la uşă, apoi se întoarse la ferestruică şi ne 
explică prin gesturi că nu poate deschide. Zăvorul era 
prea greu pentru dânsul. li făcui semn să coboare. O să 
găsim noi altceva, gândeam eu, însă Pişcot ceru să se 
uite în desaga cu scule şi scoase cârligul deja folosit de 
el la escaladarea Casei vestigiale. Inainte de a porni 
din nou în expediţie mă privi în ochi şi se frecă 
semnificativ pe burtă. Da Pişcot, scumpule, desigur, te 
aşteaptă munţi de pişcoturi „limbă de pisică”. Le-ai 
binemeritat de la patrie. Acum du-te şi fă-ţi datoria cu 


voioşie. 
Trăgând de coardă, după ideea lui Pişcott reuşirăm 
să  clătinăm  zăvorul, şi  năvălirăm înăuntru. 


Raminagrobis mătură cu fasciculul lămpii sale electrice 
toate ungherele şi, într-un colţ, îi descoperirăm pe prof. 
Gicu C. Niculescu şi pe complicea sa, Rândunica, legaţi 
fedeleş şi lungiţi, unul lângă altul, pe un maldăr de 
paie sfoiegite. Pater le tăie legăturile cu un cuţit de 
vânătoare. 

— Nemernicule!... începu Ţoancă-mică. _ 

— Nu! urlă Gicu. Nici o vorbă, vă implor! Intâi 
salvăm ouăle... Şi se apucă să cotrobăie febril prin 
paiele răvăşite. Le găsi îndată, erau acolo, toate 
cincisprezece, dar noi nu mai înţelegeam nimic. Gicu le 
aranjă cu dragoste în cuibar, apoi se întoarse spre noi 
ferm, gata să ne dea toate explicaţiile pe care le 
pofteam. 

— Ei hai, dă-i drumul! că avem treabă poimâine 
dimineaţă, îl zorii eu. Ce s-a întâmplat? 

— Cloceam liniştit, începu Gicu aruncând o privire 
nesigură înspre locul unde se afla fosta lui logodnică. 
Rândunica îmi spunea bancuri cu olteni, eram într-o 


dispoziţie excelentă şi asta nu se putea să nu aibă 
efect şi asupra activităţii desfăşurată de mine în acel 
moment, când, peste noi, dădu buzna, fără să bată la 
uşă, ticălosul de Arhibald şi vampira care se ţine după 
el. Ea m-a legat, şi a strâns nodurile aşa de tare, încât 
funia mi-a intrat în carne. Şi cu tine e la fel, Rându? 

— Nu! zise Rândunica, pe mine m-a legat Arhibald şi 
a făcut treaba asta mai cu milă. Astea nu sunt mâini şi 
picioare pe care să vrei să le învineţeşti. 

— Ce voiau de la voi? 

— Mai întâi, cică de unde avem ouăle. Că hâr, că 
mâr, a trebuit să le arăt intrarea secretă, altfel zicea că 
le sparge. 

— Ce intrare secretă? Şi de unde ai tu aceste ouă? 

Gicu oftă profund ca şi cum ar fi vrut să ne facă o 
demonstraţie a marii sale capacităţi respiratorii. Dar 
acum nu mai avea nici un rost să păstreze secretul. 
Clădirea unde funcţiona în prezent Muzeul, fusese pe 
vremuri a unuia Papastratos, mare armator şi 
contrabandist de articole de băcănie, care, acum vreo 
patruzeci de ani, pusese să se construiască un tunel 
secret între locuinţa sa şi cavou, pe unde să-şi poată 
transporta, în siguranţă, mărfurile sustrase de sub 
vigilenta organelor vamale: măsline, lacherde, sacâz, 
cuişoare. Gicu moştenise secretul de la mama sa, fostă 
domnişoară Papastratos. Prin tunel, se introdusese în 
Muzeu şi înlocuise, chiar din prima zi, ouăle de 
brontozaur, cu nişte ouă de curcă. Şi bine făcuse, căci, 
mai târziu, ar fi fost imposibil, cu măsurile de pază 
instituite de muzeografi. 

— În acest moment, năvălitorii au pătruns în Muzeu, 
continuă Gicu, dar sper să-i prindă şi să-i cotonogească 
bine. Eu nu cer decât un singur lucru: să fiu lăsat în 
pace să-mi continui cercetările mele ştiinţifice şi 
experienţele menite să... 

— Adică să cloceşti nişte pietroaie, îl întrerupse, cu 


cruzime, logodnica părăsită. Să-ţi fie ruşine, Gicu! Eu 
te-am iubit şi tu ţi-ai bătut joc de mine. Tot ce mi-ai 
spus a fost minciună! 

Un val de durere păru că o îneacă, se sprijini de 
braţul părintelui Bonifaciu, reuşi să se domine, apoi 
continuă cu o voce ascuţită, isterică: 

— Să stai pe cuibar, astea erau cercetările tale! Cu 
individa asta oxigenată lângă tine!... Că eu când am 
vrut să mă oxigenez, nu mi-ai dat voie; ziceai că nu-ți 
plac blondele. Şi acum eşti cu ele în paie, unde mă tot 
pofteai şi pe mine. Ah! nu te-am cunoscut eu cât de 
mârşav eşti, că nu te lăsam nici bună-ziua să-mi dai! 
Banditule, Cassanova, escroc sentimental! 

Raminagrobis luă cuvântul solemn. 

— Să ştii profesore că sacrificiile tale, în interesul 
ştiinţei au fost măreţe, dar inutile. Ouăle nu sunt ouă! 
Am spart, acum o oră, câteva, la Casa vestigială, şi ne- 
am dat seama că înăuntru e un fel de piatră de var, 
sticloasă şi sfărâmicioasă. N-are gălbenuş, n-are nimic. 
De altfel muzeografii de-acolo le-au clocit optsprezece 
zile prin metoda bio-mecanică şi n-au făcut nici o 
brânză! Deci condoleanţele mele! 

Nu voia să ne creadă şi până la urmă sparserăm 
câteva ouă în faţa lui, ca să-l convingem. Fu o grea 
lovitură pentru acest martir al ştiinţei: câteva minute 
nu izbuti să scoată un cuvânt, apoi începu să ofteze. 
Profesorul Gicu C. Niculescu fusese înfrânt de destin! 

— Duceţi-vă acum acasă, îi povăţuii eu, şi lămuriţi 
lucrurile. Care cu care. Noi o să intrăm prin tunelul 
secret ca să o eliberăm pe Mirandolina. 

— Mergem, Rându? spuse Gicu timid. 

— Du-te cu nevastă-ta, blegule! spuse Rândunica. Pe 
mine m-ai plictisit destul. Scumpo, să ştii că între noi 
n-a fost niciodată nimic. Sper că nu ţi-ai închipuit nici o 
secundă că aş fi capabilă să flirtez cu viitorul soţ al 
celei mai bune prietene. 


— Zău? Aţi stat tot timpul şi v-aţi uitat unul la altul?! 

— E extraordinar cât de bine ai sesizat situaţia! Gicu 
avea nevoie de cineva care să-l ajute în timpul 
clocitului, să-i aducă apă, mâncare. Că el nu se putea 
deplasa, nu? Şi numai fiindcă te cunoşteam pe tine am 
acceptat sarcina asta, te rog să mă crezi. 

— l-aş fi adus şi eu apă şi mâncare... 

— Da, dar nu voia să revină la tine decât după ce va 
fi devenit celebru. Ambiţii bărbăteşti, noi n-o să-i 
înţelegem niciodată! 

Pusei capăt acestor discuţii ilogice. 

— Deci, voi doi, vă duceţi la vila Reduta şi vă culcaţi. 
Aţi mai dormit până acum împreună. 

— Nici gând, zise Ţoancă-mică fermă. Nu, Gicu?... 

— Da, mormăi Gicu, jenat. 

— Adică o dată, preciză dactilografa principală, când 
am fost într-o excursie. La înapoiere am călătorit în 
acelaşi vagon şi am dormit tot timpul pe umărul lui. 
Nu, Gicu? 

Mă privea drept, cinstit, în faţă, deci realitatea era 
cu totul alta. 

— Bine. Acum fuga acasă. Uite un bilet către lordan. 
Să vă dea camera mov că e cu pereţii tapisaţi. Vă daţi 
cu capul de ei, vă strângeţi de gât, apoi la 
douăsprezece direcţia policlinică şi Sfatul popular. Ne- 
am înţeles? 

— Mda. Adică dacă o să... 

— Nici un adică. Şi spuneţi-i lui Kamma să vină cu 
elefantul în faţa porţii principale a muzeului. Valea! 

O luară la fugă printre morminte, ţinându-se de 
mână. Urma trecerea prin tunel: Raminagrobis 
studiase mecanismul şi apăsând pe nişte rozete 
văzurăm că, într-unul din pereţii cavoului, se deschide, 
încet şi fără zgomot, o trapă. Dincolo începea o gură 
de tunel, întunecoasă ca o cameră oarbă, din care 
răbufnea un aer stătut şi parcă mirosind a pucioasă. 


— Dacă ţi-e frică, îi spusei Rândunicăi, poţi s-o-ntinzi 
şi tu, numai să nu te bagi iar între cei doi. 

— Sunt sătulă până peste urechi de cretinul ăla! 
Credeam că facem o afacere amândoi şi când colo... 
Bine că nu i-am permis să-şi ia nasul la purtare! 

— Mă faci să te şi cred. Atunci, vii! 

— Bineînţeles. Dacă mă ţine Pater de mână, că am 
tocuri înalte şi mi-e să nu dau peste nişte pietroaie. Ce 
zici Boni, te sacrifici? 

— Te voi călăuzi, fiica mea, acceptă Boni cu o 
cucernicie prea înaltă ca să fi fost şi sinceră. Adevăr 
grăiesc vouă, a spus eclesiastul, că acei ce mă vor 
urma, calea dreaptă îşi vor alege. 

Rândunica chicoti dar nu ne spuse ce-i trăsnise prin 
cap. Intrarăm unul după altul în catacombă. Era destul 
de înaltă şi mai la vale mirosea a scorţişoară. Sub paşii 
noştri trosneau cochilii de nuci sau alune, pe pereţi 
erau scrise cu cretă tot felul de socoteli aritmetice, 
într-un loc găsirăm şi inscripţii mai ample: „na thas 
pari o diavolos” sau „schlach zalba trefăn”, însă ne fu 
imposibil să le traducem. 

— Ţi-am spus să mă ţii de mână, nu să mă pipăi, se 
auzi vocea celebrei trapeziste. 

— Cum poţi să vorbeşti aşa? Popa părea stingherit... 
Bâjbâiam, pur şi simplu. Din cauza întunericului. 

Imi făcui socoteala că eram o echipă de şoc, 
puternică.  Mălai-mare - nouăzeci de kilograme, 
părintele Bonifaciu - tot cam pe-atâta, eu - mai 
subţirel, mai stilizat ca să zic aşa, dar maestru al celor 
mai frumoase lovituri de judo şi karate, şi Rândunica, 
cu muşchi de oţel şi sânge rece de trapezistă. Şi, să 
nu-l uităm nici pe Rajah şi nici pe Kamma. Parcă 
ghicind ce socoteli fac, Pişcot scoase capul din 
buzunarul de la piept şi mă ciocăni în coaste cum ai 
bate la o uşă. Desigur, sufleţel, şi tu faci parte din 
bandă, nu te uită nenea Pepsi tocmai pe tine. Dar tu ai 


vrut să mă anunţi doar că îţi miroase a pişcoturi şi să 
am grijă să facem o bună provizie. Te rog să contezi pe 
mine. 

Câteva trepte ne conduseră în faţa unei bolți 
astupate cu un fel de placaje de piatră. Raminagrobis 
trase de un belciug şi zidăria începu să se deplaseze. 
Ne regăsirăm într-o anticameră cotită care dădea într-o 
pivniţă enormă. Pe jos, la lumina lanternei descoperii 
două foiţe de staniol: caramelele Alidadei. Traversarăm 
pivnita cu multă precauţie, ca să nu dărâmăm stivele 
de lăzi şi bidoane ce se aflau acolo. Printr-un gârlici 
neîncuiat, scoaserăm capul într-o odaie de la parter. 
Ne aflam desigur în aripa veche, fiindcă mirosea a 
tencuială proaspătă şi, uitându-mă pe un geam, văzui 
că peretele exterior era înconjurat de o schelărie de 
ţevi. Recunoscui imediat locurile, fiindcă mai fusesem 
de două ori pe-aici. 

— Dau o fugă până sus s-o aduc şi pe Mirandolina, îi 
şoptii lui Raminagrobis. Ştiu unde e camera ei. 
Aşteaptă-mă aici! 

Mă repezii pe scări cu viteza unui ţunami, tamponai 
un muzeograf care ieşise să admire luna, îi făcui din 
fugă o anestezie generală şi intrai în camera ştiută, 
fără să mai bat la uşă. Deşi era trecut de miezul nopţii, 
doamna nu se afla, ca orice femeie cumsecade acasă, 
în pat, cu plapuma până-n gât, visând flori şi opere de 
binefacere. Te pomeneşti că era dincolo, sărbătoreau 
succesul clocitului? Ei bine, ştiam pe cineva care o să 
le strice petrecerea. Mă întorsei la grupă, hain şi setos 
de încăierare. 

— E semn bun, fraţilor! grohăii eu. Mă mănâncă 
pumnii... 

Intre timp, luându-se după alte câteva foiţe de 
staniol, Raminagrobis descoperise un coridor cu multe 
geamuri, prin care trecurăm nestingheriţi în aripa nouă 
a Muzeului. Parterul era cufundat în întuneric. Ciulirăm 


urechile, nu se-auzea nici o respiraţie, probabil că 
muzeografii, îmbătaţi de atâtea succese, slăbiseră 
vigilenţa. Uşa de la intrare era baricadată cu nişte 
mobilă iar ferestrele aveau gratii. Din câte ştiam noi, 
biroul directorului se afla la etaj. Mă pregăteam să urc, 
când Pişcot pufăi pe nări şi mă trase de gulerul 
cămăşii. O lumină se aprinsese sus, în holul de la etaj, 
şi o voce intrigată întreba ceva... „E cineva acolo?” 
parcă zisese... Ne ascunserăm după etajerele cu 
ceramică populară, aflate în număr destul de mare în 
sala de la intrare, şi nu găsirăm necesar să dăm vreun 
răspuns. De altfel întrebarea nici nu ne era adresată 
nouă. „Alarmă”, strigă aceeaşi voce şi, imediat, toate 
luminile se stinseră de la tabloul de siguranţă. De după 
o balustradă, o mână invizibilă aruncă în hol nişte 
obiecte mici, nemetalice, care se izbiră cu un pocnet 
sec de mozaic. Inţeleserăm că vizitatorii, misterioşi se 
descotorosiseră, în felul acesta, de siguranţe şi nu se 
putea să nu-i aprobăm. Indată după asta, câteva uşi 
pocniră şi o rumoare se iscă pe palierul superior al 
scării. Pişcot mă trase din nou de guler. Pe balustrada 
oblică alunecau cu repeziciune două siluete negre. Una 
din ele se ascunse după o vitrină, fără să-i dea prin 
gând că mai eram şi eu pe-acolo. li astupai gura, să nu 
tipe, şi, printr-un procedeu foarte simplu, mă asigurai 
că era, într-adevăr, Alidada. Cea de-a doua fantomă 
avu însă ghinion, fiindcă, intrând în întunericul absolut 
de la picioarele scării, călcă peste siguranţele aruncate 
tot de ei şi se prăbuşi cu urlet peste o vitrină de cristal, 
pe care o făcu ţăndări. Profitarăm de acest incident ca 
să ne refugiem într-altă sală. „Să nu sufli o vorbă, îi 
şoptii eu la ureche Alidadei, şi totul o să fie bine. Imi 
promiţi?” „Da, maestre”, oftă mititica părăsindu-se 
temătoare în braţele mele. Şi atunci, o sărutai, deşi 
poate nu era momentul cel mai potrivit. În Muzeu se 
aprinseseră lanterne şi torţe, o trupă numeroasă cobori 


scara. Decebal Marinescu păşea în frunte înarmat cu o 
lance, nici ceilalţi nu veniseră cu mâna goală. Pe 
Arhibald însă îl capturară fără luptă, deoarece era încă 
ameţit de pe urma căzăturii. 

— Duceţi-l în Evul Mediu! porunci directorul 
muzeului cu o voce cavernoasă, şi ochii săi luceau 
sinistru la lumina torţelor. 

Aveau acolo o masă de tortură din secolul nu ştiu 
cât, o masă de întins oasele şi de ea îl legară pe intrus. 

— Ce cauţi? întrebă directorul. 

Arhibald strânse buzele. Era hotărât să nu vorbească 
decât în prezenţa avocatului său, dar inchizitorul făcu 
un semn şi doi muzeografi apăsară pe nişte timone 
aflate la capul patului. Mădularele lui Arhibald se 
întinseră. 

— Venisem după potir, gemu el. 

Frânghiile cu care era legat se relaxară. 

— Cu cine mai erai? 

— Singur. 

Un nou scârţâit de timonă şi parâmele iar se 
încordară. 

— Eram cu Alidada, începu să turuie licheaua. 
Venisem doar să punem mâna pe potir şi pe urmă ne 
vedeam de treabă. 

Deşi aflată sub aripa mea ocrotitoare, susnumita 
începu să tremure. „St! îi spusei eu ca s-o liniştesc, 
fetele frumoase nu sunt întinse pe masa de tortură”. 

— Căutaţi muierea! răcni directorul arătând către 
sala unde ne aflam noi. 

Ne înarmarăm la repezeală cu ce ne căzu în mână şi 
aşteptarăm încordaţi. Fără să mă laud, primul val de 
muzeografi fu făcut ţăndări, graţie părintelui Bonifaciu, 
care mânuia o loitră, smulsă de la o căruţă cu coviltir. 
„Daţi numai la picioare!” îi făcui atenţi şi repezii coada 
suliţei în genunchii unui muzeograf mai îndrăzneţ. 
Muzeografii se  repliară, apoi reluară înaintarea 


împingând în faţă nişte dulapuri joase, conţinând 
adevărate comori numismatice. Părăsirăm evul mediu 
şi intrarăm în perioada romană. În timp ce noi aruncam 
orbeşte cu suliţele de pe pereţi, Raminagrobis acordă 
un fel de balistă şi expedie, pe adresa adversarilor, 
toate rocile găsite în rafturile secţiei geologice. 
Dulapurile cu monezi fură făcute ţăndări. Totuşi 
presiunea creştea. Următoarea poziţie de apărare ne-o 
aleserăm în sala aranjată pentru prezentarea 
ocupaţiilor meşteşugăreşti, unde rostogolirăm peste 
asediatori nişte putini iscusit lucrate de dogarii din 
regiunea Hurezu. Eram, toţi, numai vânătăi, fiindcă 
diavolii de muzeografi începuseră să arunce în noi cu 
exponate din fier forjat. Ne lipiserăm de perete şi ne 
apăram cu greutate, altă ieşire nu mai aveam şi 
începusem să mă întreb cum o fi pe masa de întins 
oasele, când un dulap care ascundea o ieşire secretă 
se dete la o parte, şi Mirandolina ne făcu semn să ne 
strecurăm după ea. „Eşti şi tu bună la ceva”, îi spusei 
eu în treacăt, fără s-o las din mâini pe Alidada, pe care 
o tineam pe după umeri. Ne aflam în altă sală, încă 
neînglobată în circuitul obişnuit. Aici erau reprezentate 
industriile locale, în special pescuitul. Pe pereţi se aflau 
întinse plase de toate mărimile, într-un colţ o lotcă, un 
teasc sau un uluc pentru strâns untura de peşte, nişte 
pelerine unse cu smoală... Mirosea a hoit de balenă în 
stare de totală putrefacție şi acest miros venea de la 
nişte butoiaşe cu ulei de morun, foarte folosit în 
medicina populară de prin partea locului. Poate că am 
fi avut şi noi dreptul la câteva momente de răgaz, dar 
banda lui Marinescu nici nu se gândea să ni le ofere. li 
auzeam deja tropăind prin holul cu ceramică, în 
intenţia de a ne ataca prin altă cale de acces, când 
Pişcot, buimăcit de somn şi de mirosul de peşte, se 
zmulse din braţele mele şi izbuti, dându-se huţa printre 
năvoade, să răstoarne un butoiaş cu ulei de morun. „E 


o idee”, spuse Mirandolina, privindu-mă pe sub 
sprâncene şi Raminagrobis, spirit lucid chiar şi în 
momentele cele mai critice, pricepu îndată ce voia să 
spună. Cu ajutorul părintelui Bonifaciu, desfundă şi 
celelalte butoiaşe, şi conţinutul acestora îl vărsară pe 
mozaic. „N-o mai strânge de pomană pe tovarăşa”, 
continuă Mirandolina, „şi caută mai bine o soluţie să 
ieşim de-aici, că ne deznoadă ăştia cu bătaia. Şi 
gândeşte-te şi la Arhibald!”. Să mă gândesc şi la 
Arhibald? Poftim, pretenţii! Bine, cucoană, stai să vezi 
ce generos sunt! De fapt ştiam ce trebuie să fac, dacă 
şovăiam încă, era numai şi numai la gândul că 
intervenţia mea va produce mari pagube. Îl chemai 
deci, din nou, pe Pişcot, şi dumnealui veni, ce-i drept, 
cam strâmbând din nas. Pesemne că se distra foarte 
bine cu năvoadele şi eu cam abuzasem de serviciile 
sale, în noaptea aceea. 

— Incă o misiune, piţigoiule, şi pe urmă mergem să 
ne culcăm, îi cerui eu scuze. Dacă nici tu nu mă 
înţelegi, înseamnă că toţi prietenii m-au părăsit. Şi de 
mâine-ncolo - pişcoturi la discreţie! 

Mă privi cu admiraţie şi aşteptă răbdător să scriu 
câteva cuvinte pe o foaie de carnet. 

— A-ba, e-be... înţelegi? li duci lui nenea Kama 
biletul ăsta şi atât. 

Salută milităreşte, cum făcea în timpul programului, 
şi dispăru printre zăbrelele unei ferestre. Nu mai 
aşteptă să vadă întâlnirea dintre muzeografi şi uleiul 
de morun, şi această grabă a lui de a-şi îndeplini 
misiunea îl lipsi de un spectacol interesant, imposibil 
de tradus în cuvinte. Un balet epileptic se încinse în 
faţa ochilor noştri, văzurăm trupuri zburând prin aer şi 
membre executând mişcări imposibile. Recuzita şi 
armamentul de epocă te făcea să te gândeşti la o 
bătaie deşănţată între o armată de donqguichoţi 
descreieraţi şi un popor nevăzut de nibelungi, care-i 


ataca pe intruşi cu săgeți înmuiate în mătrăgună, 
luându-le astfel minţile. La un semn al Mirandolinei, ne 
strecurarăm înapoi pe unde venisem. In sala de tortură 
dădurăm peste Arhibald, întins ca o foaie de plăcintă, 
şi ne făcurăm pomană cu el, slobozindu-l din funii. 
Alidada se grăbi să-i dea primele ajutoare medicale, 
adică să-i îndrepte freza şi să-i şteargă fruntea de 
sudoare, cu drapelul breslei tâmplarilor, aflat expus pe 
un perete. Eram înduioşat de atâta gingăşie. 
Mirandolina mă privea dintr-o parte. Mă pregăteam să 
rostesc câteva cuvinte istorice când auzirăm nişte 
pocnete sinistre la intrare. Hai, repede, într-acolo! 

__ Rajah tocmai îşi trecea capul prin uşa făcută ţăndări. 
In minutul următor trompa lui culese câteva etajere şi 
le aruncă spre grupul muzeografilor care se tăvăleau în 
ulei de morun. „Incercaţi să ajungeţi la scară!” se auzi 
vocea lui Decebal Marinescu, ascuns îndărătul unui 
pilastru. Rajah se afla acum în hol şi îndoise, cu câteva 
mişcări de şale, toate vitrinele din jur. Apoi, în timp ce 
muzeografii se fofilau, unul câte unul, ştergându-se de- 
a lungul pereţilor, elefantul începu să golească 
vitrinele de conţinut, dacă pot să folosesc aici, această 
expresie. O droaie de urcioare şi căni zmălţuite începu 
să se învârtească prin aer, în lumina torţelor. Uitasem 
că Rajah era şi un jongleur de forţă: desigur multe din 
oale se spărgeau pe mozaic, dar altele descriau tot 
felul de traiectorii, care mai de care mai capricioase, 
aşa încât ţi-era mai mare dragul să priveşti. 

— Hai s-o ştergem, zise  Raminagrobis când 
ajunserăm în dreptul uşii. Nu mai avem ce căta aici! 

— Tu ce faci, misterioaso? o întrebai pe Mirandolina. 
Rămâi să cloceşti şi restul de ouă, sau te-ai angajat să 
dai de mâncare la păsări? 

— In loc de recunoştinţă - bancuri prosteşti! Asta te 
caracterizează. De ce m-oi mai fi mirând, nu ştiu! 


— Lasă că te mai miri şi pe drum. Băieți, retragerea 
cu torţe! Agăţaţi-vă de chingile lui Rajah! Mai încet 
Kamma că ni se deconectează inteligenţele tocmai 
când avem mai multă nevoie de ele. Aşa, în măsura de 
trei a patra... E bine! Şi cine vrea, poate să cânte „Pe o 
piaţă persană”, dacă ştie cuvintele... 


F Capitolul XVI 
SA NU MAI BEM V.S.O.P.! 


În holul Redutei ne aşteptau Inspectorul şi 
Genoveva. Sosiseră de câteva minute şi nu ştiau unde 
să ne ia urma. Amândoi arătau ca ieşiţi de curând 
dintr-o etuvă. Genoveva era desculţă, eleganța de 
altădată a Inspectorului dispăruse fără urmă şi freza lui 
era plină de păienjeni şi firimituri de moloz, în plus, 
mâna cu care îşi lua la revedere îi era bandajată. 

— Noroc, Mişule! îl salutai eu. Copii, omul ăsta 
întinereşte de fiecare dată când îl văd. 

Inspectorul alungă cu mâna o muscă, apoi surâse 
împietrit. Observai că avea buzele umflate, nasul vânăt 
şi venise în vizită şi cu capul spart. , 

— Repede, îi ordonai lui Raminagrobis. Aştia au 
nevoie urgentă de antibiotice. Vezi în farmacie. 

Mălai-mare era deştept şi pricepu, căci se întoarse 
imediat cu o sticlă de coniac. Inspectorul făcu semn 
însă că n-are nevoie de nici un tratament şi ne sfătuia 
şi pe noi să nu bem, ca să putem fi cu mintea limpede. 

— Acum o jumătate de oră, familia Brown a evadat, 
ne informă el. Au spart un zid şi au întins-o. 

Genoveva se afla la mine la birou şi, amândoi am 
deschis focul, pe fereastră, asupra fugarilor. Cred că n- 
am nimerit pe nici unul. Tu ce spui, draga mea? 

— Ce căuta Genoveva la tine în birou, la ora aia? 
tună vocea lui Raminagrobis. Adică... treaba voastră! 


— O să-ţi explic îndată. Dar mai întâi să luăm măsuri 
de apărare. Sunt convins că, înainte de a părăsi ţara, 
bandiții or să ţină cu tot dinadinsul să se răzbune. Ai 
reuşit să-ţi aduni toţi musafirii? 

— Da! Graţie acestui mare om de stat, declarai eu şi 
i-l arătai pe Pişcot, aflat şi el la faţa locului. Aoleo, să 
nu-l uităm pe Capoforte! 

— Şi unde este el acuma? 

— La Clopotul. A trăit ca un prinţ ultimele zece zile. 
Băutură la discreţie şi, în plus, s-a vindecat şi de nişte 
bubuliţe care-i ieşiseră pe piele. 

—A scăpat Capoforte de pemfigus? se miră 
părintele Bonifaciu. Cu ce s-o fi tratat? că boala asta e 
cam rebelă la medicamentele obişnuite. 

— Cu drojdie. Chiar el mi-a spus. Acum, sunt nevoit 
şi eu să recunosc că e o băutură excelentă. Pe 
Vicepreşedinte l-a vindecat de dureri de burtă. Şi pe 
tine, rabi, la fel, nu? 

— Da, da! O recomand tuturor, cu căldură. 

— Vezi? lată deci un martor ocular sau cum vrei să-i 
zici. Pe urmă Stromboli pretinde că, tot graţie ei, a 
reuşit să scape de psittacoză... 

— De psittacoză!! Părintele Bonifaciu era zguduit, 
dar nu-mi puteam da seama din ce cauză anume. 

— Mă duc eu după Capoforte, se oferi dumnealui 
repede, respirând adânc ca după o fugă. Am nişte 
presimţiri extraordinare. 

— Păi dacă ai presimţiri, dă fuga! Sunt convins că 
drojdia aia vindecă şi presimţirile. 

* 


Încărcarăm cu gloanțe toate armele din casă, apoi îi 
poruncii coanei Veta să pregătească o gustare imensă 
pentru toți cei de faţă. Ouă, şuncă şi câte un rom 
mare, pentru tonificarea sistemului nervos central, 
apoi o tocăniță de măruntaie, cu ceapă şi câte o sticlă 
de bere, în scopul de a furniza organismului cantitățile 


de vitamina B, de care avea atâta nevoie. Acestea 
erau explicaţiile date de Raminagrobis şi noi n-aveam 
nici un motiv să punem la îndoială competenţa sau 
buna lui credinţă. Pe Rajah îl băgarăm într-o magazie, 
unde nea Dumitru colectase din vreme, la ordinul meu, 
o cantitate imensă de fân şi lucernă. Pişcot, deşi i se 
închideau ochii de somn, pretinse şi el un loc separat 
la masa noastră şi ceru să fie servit şi cu ouă şi cu 
tocăniţă, deşi nu se atinse de ele, aşteptând ceva mai 
pe gustul lui. Numai în bere îşi muie puţin botul, apoi 
mă privi cu reproş, crezând că am vrut să-mi bat joc de 
el. Din fericire, aveam în casă şi nişte fursecuri şi, la 
vederea lor, Pişcot sări în sus de bucurie şi mă sărută. | 
le pusei într-o cutie de carton şi-l trimisei, cu ea în 
braţe, la culcare, cerându-i coanei Veta să-l învelească 
bine, fiindcă n-aş fi vrut sărăcească atâta timp cât era 
musafirul meu. 

— Şi acum, raportul! ordonă Inspectorul cu o voce 
metalică. 

Nu ştiam ce doreşte, şi nu mică ne fu mirarea când 
văzurăm cum în faţa lui se aliniară, ca la armată, cele 
trei graţii: Mirandolina, Genoveva şi Alidada. Ceata lui 
Baboi, te şi pufnea râsul văzându-le desculţe şi 
nepieptănate, încă mestecând ultima îmbucătură de 
tocăniţă cu ceapă. 

— Unde e Micşuneasca? mai întrebă Inspectorul. Mi 
s-a spus că se află în vilă. Să se ducă cineva să o 
cheme. 

— Las-o, domnule, în pace. Doarme. Sau, în sfârşit, îi 
explică Vicepreşedintele escapada ei de la Casa 
vestigială. 

— Da? Bine! Atunci s-o auzim pe Mirandolina! 

— În momentul în care Micşuneasca ne-a cerut să-i 
dăm concursul, începu fosta mea viitoare soţie să 
povestească, am crezut că vrea să facă pe interesanta. 
Contrabandă de diamante la noi în România, cine ar fi 


digerat una ca asta, de la început? Ca să ne distrăm, 
am acceptat. L-am momit pe Arhibald, am scotocit 
Muzeul, am verificat tot ce mi s-a cerut. Concluzia e 
următoarea: nici Arhibald, nici muzeografii nu sunt 
complici cu bandiții, iar potirul nu se află la Muzeu. 

— Cercetările mele concordă cu ale Mirandolinei, 
spuse Alidada. Arhibald e tipul acaparatorului, egoist, 
cupid, dar, în fond, de bună credinţă. Credea că 
diamantele i se cuvin. Potirul nu se găseşte nici în 
catacombe, nici la Casa vestigială. Am ţinut legătura 
tot timpul cu Micşuneasca. Totuşi muzeograful Gicu mi 
se pare suspect. Ar fi cazul să vedem ce legătură este 
între dânsul şi responsabilul de la Clopotul Mării, care îi 
este unchi. 

Inspectorul îşi notă propunerea într-un carneţel apoi 
dădu cuvântul Genovevei. 

— Ca şi Mirandolina, începu să relateze secretara 
directorului general, am avut misiunea să-l cuceresc 
pe şeful bandei şi să adun probe concrete împotriva 
lor. Filmele şi benzile compromiţătoare vi le-am predat 
chiar în noaptea asta. 

— Deci aşa se explică prezenţa ta, la o oră atât de 
târzie, în biroul Inspectorului, conchise Raminagrobis 
cu un sentiment de uşurare. De altfel îmi închipuiam 
eu că trebuie să fie vorba de ceva foarte important. 

— la taci, mă, din gură, şi las-o pe ea să spună. 

Ascultarăm mai departe rapoartele, cu gurile 
căscate. Aceste trei fiinţe nevinovate, aceste „blânde 
copile cu părul răvăşit”, plus Cecilia care nu se afla de 
faţă, îşi făcuseră în realitate interesele cu un sânge 
rece desăvârşit, reuşind să tragă pe sfoară nişte 
gangsteri de meserie, profesionişti, fiecare din ei cu 
câte trei sau patru condamnări, executate sau 
pronunţate în contumacie. Ca să nu-i mai punem la 
socoteală pe muzeografi. Mirosiseră ele ceva cu ocazia 
excursiei în Turcia şi Micşuneasca, mare cititoare de 


romane polițiste, le câştigase pentru ideea unei acţiuni 
directe, promiţându-le nişte aventuri extraordinare şi 
punându-le în legătură cu Inspectorul, cu care era 
verişoară de-al doilea. Din cauza lor, muzeografii se 
apucaseră să clocească, gangsterii făcuseră gafe peste 
gafe, vorbiseră ce şi când nu trebuia, iar aceste 
demoazele nevinovate băgaseră microfoane peste tot, 
înregistraseră şi  fotografiaseră tot ce era 
compromiţător, într-un cuvânt făcuseră o treabă de 
maestru. Eu să fi fost în locul bandiţilor aş fi turbat de 
furie! Adică să vii tu tocmai din America sau, mă rog, 
din Sicilia, cu aere de mare specialist, şi să dai peste 
nişte puştoaice, care n-au terminat nici măcar rodajul, 
şi să-mi înceapă dumnealor cu iordanele şi cu trasul pe 
sfoară, iar tu să fii nevoit să înghiţi fără să clipeşti, 
fiindcă sunt ale dracului de frumoase şi, nu-i aşa, 
fiecare are o speranţă în pieptu-i de aramă. Ei bine, şi 
când să zici: doamne-ajută! te pomeneşti că ele 
schimbă placa şi încep să acţioneze tare. lţi dai seama 
că te au la mână cu de toate şi că eşti nevoit să joci 
cum îţi cântă. Adio egalitate! eşti un sclav, trebuie să 
execuţi ce ţi se ordonă şi să zici bodaproste dacă scapi 
cu viaţă şi nedat pe mâna miliției. Şi toate astea, din 
cauza unor ochi migdalaţi, daţi cu rimel, chipurile naivi 
şi plini de romantism, în realitate ochi de contabil care 
te cântăreşte şi te măsoară tot timpul, iar după ce a 
stors tot ce puteai da, te scoate la reformă, fără pic de 
remuşcare. Cel mai compromis în afacerea asta îmi 
părea a fi Brutus şi eram sigur că individul o să-şi bage 
unghia în gât când o să afle cum a fost întors pe plătit 
de nişte diletante. Mirandolina ca şi Genoveva îi 
fuseseră musafire pe vas, dormise uşă-n uşă cu ele, le 
făcuse o curte turbată şi, până la urmă, mitul lui de 
cuceritor infailibil se prăbuşise în neant iar subalternii 
îşi dădeau coate. În timp ce puştoaicele plecaseră 
luând probe până şi din apa lor minerală! 


Despre noi, ăştilalţi, ce să mai vorbesc! Bărbaţi supli 
şi turbaţi, toţi cu şcoala vieţii şi cu armata făcută la 
infanterie, oameni şmecheroşi, ai dracului, fiecare cu 
câte trei sau patru oase rupte şi lipite la loc, gânditori 
profunzi şi nasuri sensibile de câini de vânătoare, ne 
învârtiserăm ca bezmeticii în jurul a patru pupeze, care 
încurcau mereu lucrurile, în folosul lor, cu aerul că se 
distrează. Nu zic că echipa Micşuneascăi nu făcuse 
treabă bună. Din contra - jos pălăria! Dar nu dăduseră 
în brânci ci îi puseseră pe alţii, adică pe noi, să facă 
toate corvezile. Dumnealor avuseseră destul timp să 
doarmă până la zece, să scrie ilustrate părinţilor şi 
cunoscuţilor, să meargă la dans şi să facă dragoste, în 
timp ce noi ne pândeam unii pe alţii şi ne riscam viaţa 
pentru o informaţie în schimbul căreia eram răsplătiți 
cu câte un sărut dulce pe frunţile noastre pleşuve. 

— Deci, Mişule, tu ai aranjat toate lucrurile astea? îi 
spusei eu Inspectorului, cu admiraţie. Bravo, domnule! 
Niciodată n-aş fi bănuit că eşti un geniu organizatoric. 

— Ei, geniu... protestă Mişu. Am făcut şi eu ce 
trebuia să fac. Atâta tot! Meritul este în întregime al 
lor, vă rog să mă credeţi. 

— Ei, lasă! Au şi fetele merite, şi încă destule, dar tu 
ai fost creierul. Sper că s-a lămurit totul. 

— Din păcate problema e mult mai vastă. Nu pot să 
vă dau alte amănunte. Cu această ocazie am verificat 
doar unele ipoteze: fiţi fără grijă, mai rămân încă 
destule de făcut. 

— Dar cu dumnealor sper că nu mai ai treabă. 
Fiindcă de mâine dimineaţă le luăm noi în primire. Să 
vedem cum s-au purtat pe unde au stat ascunse, dacă 
au fost credincioase etcetera. 

— Şi-au făcut cu prisosinţă datoria cetăţenească. Eu 
le dau nota zece. 

— Să vedem dacă şi la materiile noastre merită 
aceleaşi note. Acum să le dăm drumul să se spele şi să 


se culce, că or fi dărâmate de oboseală. E la mansardă 
o cameră cu un pat larg, în care or să încapă toate trei, 
că sunt destul de subţirele. Dacă le-a văzut cineva 
goale, în perioada asta, şi-o fi închipuit că le ţinem 
nemâncate. 

Cele trei detective improvizate se luară de mână şi 
ne priviră cu dispreţ. „V-am pupat” - vorbi Mirandolina 
în numele ei şi al celorlalte două - „trei zile de-acum 
încolo, nu vrem să vedem chipurile voastre bărboase. 
Şi să ne lăsaţi în pace cu întrebările”. Erau colosale, pe 
cinstea mea! Nepieptănate şi zdrenţuroase, se purtau 
ca nişte împărătese şi le şedea bine! Meritau din plin 
toată admiraţia şi toată suspiciunea noastră. 

— Te mai gândeşti la ce-am discutat noi, Ali? strigă 
Arhibald după Alidada. Nu uita ce mi-ai promis. 

— Las-o-n pace, acaparatorule! îl puse la punct 
Mirandolina. Tot ce s-a promis în interes de serviciu, nu 
are valoare. 

— Noi  contăm totuşi pe sentimentele deja 
exprimate. 

— Contaţi pe ce poftiţi. O să vă lămuriţi voi mai 
târziu cum stă cazul. 

— Ei, hai, lăsaţi cearta, intervenii eu. Apoi, către 
Mirandolina ca şi cum mi-aş fi adus aminte: Parcă mi-ai 
cerut nişte piramidoane, frumoaso... 

— Nu ţi-am cerut nici un piramidon, nu mai fă pe 
deşteptul că nu se prinde. Mai bine aţi avea grijă cum 
organizaţi paza. 

Şi dispărură lăsându-ne cuprinşi de un inexplicabil 
sentiment de insatisfacţie. Ca şi cum nu am fi avut 
destul timp, de-acum încolo, să le punem cu botul pe 
labe. După ce ne clătirăm inteligenţa cu câte o duşcă 
de rom, Raminagrobis ne împărţi pe schimburi. Urma 
să facem, pe rând, de santinelă, într-un balcon de unde 
se vedea foarte bine atât curtea vilei, cât şi intrarea 
principală. Schimbul întâi îi căzu chiar lui Mălai-mare; îl 


privirăm cu plăcere cum îşi ia postul în primire, în timp 
ce noi ne aranjam cantonamentul, care cum se 
pricepea mai bine, pe canapelele şi fotoliile din hol. 

Înainte de a adormi mă gândii câteva clipe că sus, 
acolo la mansardă, era o mică odăiţă foarte 
interesantă. Apoi, pe un ecran minuscul, neştiut de 
ceilalţi, trei siluete mici începură să se agite într-un fel 
de balet fără cântec, printre sălcii şi plopi fumegoşi. 
Ştiam cine sunt fantomele, dar nu le puteam desluşi 
chipul, şi nici foşnetul ramurilor bătute de vânt nu-l 
auzeam. Mă lăsai dus la vale de o apă-ncropită, aveam 
şi n-aveam greutate, mă îndreptam legănat spre o 
ceaţă pufoasă ce se apropia din josul râului... Apoi 
ţârâi telefonul şi tărâmul fermecat dispăru ca furat de 
un vânt. Mă sculai în capul oaselor bombănind. 
Raminagrobis ridicase receptorul şi vorbea tare, fără 
să ne menajeze: 

— Da? Bine! [i-l dau imediat! Şi către mine: 
Părintele Bonifaciu! 

— Alo! Da, eu! Ascultă părinte, nu puteai să 
telefonezi mai târziu? Te găsişi şi tu, tocmai când 
aţipisem... 

Pater Bonifaciu părea surescitat, căci începuse să 
strige la mine. 

— Fiule, ia-ţi un scaun, să nu cazi! Sau mai bine vino 
aici, la Clopotul, imediat! Am găsit potirul! 

— Ţine ţeava aia înspre fereastră, să nu se întâmple 
vreo nenorocire, îi poruncii lui Raminagrobis în timp ce- 
mi legam şireturile la pantofi. Îţi las comanda şi te rog 
să fii cu ochii în patru. 

— Am înţeles, să trăiţi! 

— O să vă telefonez de la Clopotul. Dacă apar 
bandiții, trageţi în carne vie, fără somaţii. In fond sunt 
nişte evadați. Şi, să nu uit, mai încet cu băutura! 

— Da, s-trăiţi! 

— De altfel, în post de santinelă nu se bea, nu se 


fumează. Sper că n-ai uitat consemnele noastre 
militare. 

— Nu, dom' general! Dar de scărpinat avem voie? 

— Numai dacă vă stă în caracter. 

Pornii în trombă, cu dinţii strânşi, tăind curbele pe 
deasupra trotuarului. Rarii trecătorii la ora aceea 
priveau uluiţi în urma Trabantului misterios, care 
gonea pe străzi cu o viteză neverosimilă. Drumul până 
la Clopotul nu dură nici două minute. Cârciuma era 
deschisă, căci Papastratos ridicase obloanele, dar 
înăuntru nu se vedea nici o mişcare. Trăsei pe dreapta 
şi parcai Tragusta înapoia unui autobuz O.N.T. ce 
dormita lângă un mic havuz năpădit de buruieni. Mă 
simţeam puţin cam nervos, se găsise în sfârşit potirul 
pentru care ne bătusem atâta, era bine, era foarte 
bine, ceva totuşi nu mergea, o presimţire nu-mi da 
pace, însă nu puteam să mă leg de nimic concret, 
poate că n-ar fi fost rău să-l iau şi pe Inspector cu 
mine... Ei, acum era prea târziu, de altfel locul părea 
liniştit. Aşezat pe scara maşinii, şoferul autobuzului 
mânca flegmatic pâine cu brânză; dintr-o curte ieşi un 
cârd de rațe, care trecu, măcănind, strada, fără să se 
grăbească; vecina lui Papastratos îşi scotea ficuşii pe 
verandă... Apăsai clanţa şi intrai în local. 

Primul lucru pe care-l văzui fu cadavrul lui Capoforte 
întins pe jos în faţa tejghelei. Părea mai curând otrăvit 
decât împuşcat, fiindcă obrazul îi era vânăt. Lângă un 
pilastru sculptat cu motive naţionale, părintele 
Bonifaciu părea că invocă pronia cerească să vină şi să 
facă dreptate pe pământ. Şi, înafară de dânsul, alte 
douăzeci de persoane, nişte indivizi cu figuri suspecte, 
înşiraţi de-a lungul zidului, toţi cu mâinile în buzunare 
şi mestecând chewing-gumm ca să pară periculoși, mă 
priveau ca şi cum tocmai pe mine mă aşteptaseră ca 
să poată începe o lucrare foarte importantă. 

— He, bine-ai venit, mortule! auzii o voce cunoscută, 


adresându-mi-se. Dă-te mai aproape, Gât-strâmb, să 
stăm de vorbă. 

Mă întorsei brusc: era chiar Brutus! Tolănit pe un 
fotoliu de răchită instalat lângă vitrină, sorbea cu 
gingăşie dintr-un pahar cu V.S.O.P. „Băutură scumpă, 
deci n-are intenţia să plătească, gândii eu şi aşteptai 
să văd ce o să mai urmeze. 

— Vezi dacă are arme, porunci căpetenia bandiţilor 
şi Samuel se grăbi să mă percheziţioneze. Nu mă 
opusei. făceam pe indiferentul însă îi urmăream cu 
atenţie, printr-o oglindă, expresia feţei şi, când îmi 
dădui seama că o să lovească, mă lăsai fulgerător pe 
vine. Pumnul gorilei trecu pe lângă urechea mea ca o 
ghiulea şi se zdrobi de perete cu un zgomot sinistru de 
oase sfărâmate. Imi aprinsei o ţigară. 

— Moartea lui Capoforte o să vă coste, mă adresai 
eu către Brutus, în timp ce doi gangsteri îl evacuau pe 
Samuel, care leşinase. Cred că îţi dai seama de lucrul 
acesta. Aici nu suntem la Dallas ci la Malu-Mare, dacă 
nu mă-nşel. 

— Ne şi jigneşti, spuse Brutus, dacă ne crezi capabili 
de aşa ceva. Individul e beat mort. Aşteptăm să se 
trezească, să vedem dacă nu cumva ştie el ceva. 

— Adică voi vă luaţi după ce spune un om beat? 

— Aşa suntem noi. 

— Bine, nu mai insist. Dar să-l instalăm măcar pe o 
canapea. Hei, ia puneţi mâna voi de colo! Aşa! Părinte 
lasă mâinile în jos! Mi se pare mie că m-ai cam dus, la 
telefon! 

— Eram cu trei pistoale în ceafă, se scuză popa. Tu 
ce-ai fi făcut în locul meu? 

Brutus se distra de minune, apoi se oferi să-mi dea 
explicaţii. Imediat după evadare, se repeziseră spre 
iaht, unde-i aşteptau întăririle aduse în mare grabă din 
Sicilia. Porniseră spre Malu-Mare ca să pună la punct 
nişte probleme, şi pe urmă să o întindă. Nu întrebai 


despre ce probleme era vorba. Pe plajă, în dreptul 
Redutei, o silfidă le făcea semne: Rândunica. Fata ştia 
ceva despre potir de la un muzeograf: cică ar trebui 
căutat la Clopotul. Mă rog, se putea verifica schimbând 
ordinea obiectivelor din planul lor de acţiune. La 
Clopotul, Papastratos nu ştia nimic despre potir. În 
schimb, bandiții, puseseră mâna pe cei doi trimişi ai 
ordinului Magdalenelor. Unul era beat însă rămânea 
popa, cu ajutorul căruia mă atrăseseră pe mine în 
cursă. Intre timp, o echipă condusă de Rândunica, 
scotocea  cârciuma lui Papastratos, încăpere cu 
încăpere. 

— Până termină ei, rânji Brutus, noi putem să 
schimbăm câteva cuvinte. În fond, care e ultima ta 
dorinţă? 

— Vezi tu, Brutus, nu ştiu cum să-ţi spun, întrebarea 
ta mă ia cam pe nepregătite. Totuşi, dacă mă gândesc 
puţin... Da, aş dori să plantez cu mâna mea un 
baobab... Şi să-l văd mare. 

— Ai, mă, în prăvălie, ce spune dumnealui? se 
întoarse Brutus către Papastratos. 

— Nu. Aşa ceva creşte numai în Africa. 

Brutus îmi arătă prin gesturi că regretă, dar Africa 
era prea departe. Dacă găseam altceva. Mă pregăteam 
să cer o salată de sancrasas verde, când telefonul 
sună. Unul din bandiți ridică receptorul apoi îl agăţă la 
loc, fără să scoată un cuvânt. Imi dădui seama că 
trebuia să joc tare. 

— Aşteptam telefonul ăsta, le spusei eu bandiţilor. 
Cred că ştiţi despre ce e vorba? 

— Da. O nouă încercare de-a ta ca să scapi. Şi, în 
fond, nu e nimic. 

— Când am venit încoace, continuai eu neturburat, 
am stabilit cu echipa de intervenţie să mă cheme la 
telefon, ca să vadă dacă n-am greutăţi. Nerăspunzând, 
deşi ei mă ştiu aici, reiese clar că sunt împiedicat de 


cineva. Acum înţelegi? 

— Putea să fie un telefon întâmplător. 

— Da? Atunci să scoată Harry capul pe uşă şi să-mi 
spună dacă vecina de peste drum a scos ficuşii pe 
verandă... 

— l-a scos, anunţă Harry. Şi ce-i cu asta? 

— Chiar nu vă dă prin cap? E un semnal că s-a închis 
cercul. Acum nu mai poate pleca de-aici nici pasărea 
măiastră. 

— Dar tu şi cu ăştilalţi doi sunteţi în mâinile noastre. 

— Avem o soluţie şi pentru asta. Totuşi, mai întâi aş 
dori să-ţi atrag atenţia, Brutus, că faci nişte greşeli 
copilăreşti. Să-l luăm numai pe Samuel. Unde ţi-am 
spus eu să-l repartizezi cu lucrul? 

— La bucătărie. Dar, Pepsi, s-a rugat atât de mult... 
aproape că mi-a căzut în genunchi. Am fost prieten 
bun cu răposatul taică-său, nu, nu puteam să-i refuz o 
ultimă şansă. 

— Faci cum crezi. Pe urmă, ce să-ţi mai povestesc 
despre melodrama asta, al cărei autor eşti chiar tu!... 
lei potirul, iei diamantele, mă lichidaţi pe mine!... Eu 
m-aş jena să declar că această idee îmi aparţine. 

— Şi de ce, mă rog! la uitaţi-vă, fraţilor, ce 
pretenţios mai e dumnealui! 

— Bine. Atunci să vă explic mai pe larg dacă voi nu 
vreţi să puneţi mintea la contribuţie. 

N-aveam nici o armă şi îmi dădeam seama că, 
singura mea salvare era să-i îmbrobodesc. Din fericire, 
îi pusesem deja pe gânduri, aşa că mă ascultară cu 
atenţie. Mai întâi - le explicai eu - trebuie să pună 
mâna pe potir. II căutase toată lumea, aproape o lună 
de zile şi o să-l găsească tocmai dumnealor, într-o 
jumătate de oră! Mă rog, una la mână. Pe urmă ce-ar 
zice ei dacă ar afla că diamantele nu se mai găsesc în 
potir? Cu puţin înainte de moarte, Leopold le îngropase 
undeva la vila Reduta. Dar vila Reduta era păzită bine 


şi eu poate că îi minţeam. lată-i deci siliţi să verifice 
totul într-un interval de timp foarte scurt. Pe mine nu 
mă puteau lichida, fiind singurul om de pe suprafaţa 
pământului care ştia ungherul precis unde se aflau 
diamantele. Nu vedeam cum aş fi putut să le explic, 
trebuia să mergem la faţa locului. Pe de altă parte, se 
putea pune şi ipoteza că dacă se iau după mine vor fi 
atraşi într-o cursă. Şi să nu uităm că miliția înconjurase 
deja localul lui Papastratos şi că discuţiile lor, prin care 
recunoşteau asasinarea lui Leopold şi celelalte acte de 
violenţă, fuseseră înregistrate pe bandă, de agentele 
noastre, şi se aflau deja în mâinile autorităţilor. Eu, 
unul, consideram că se băgaseră ca proştii într-o 
afacere nu îndeajuns gândită. Îi aşteptau ani grei de 
închisoare sau, în cel mai fericit caz, autoritatea lui 
Brutus va fi serios zdruncinată. 

— Şi, în acest moment, ţeava unui revolver este 
îndreptată spre căpăţâna ta, Brutus, se auzi vocea 
Rândunicăi. Să faci ce-ţi spune Pepsi. V-am angajat să- 
mi ajutaţi la recuperarea potirului, nu să omorâţi 
oameni. Din acest moment, sunteţi concediaţi! 

O văzusem dinainte în capătul scării şi ştiam că o să- 
mi ia apărarea, aşa că nu mai aşteptai răspunsul 
banditului ci mă strecurai în spatele lui George şi-i sucii 
o mână la spate. Cât ai clipi, gangsterul fu debarasat 
de pistoale. Îi făcui semn lui Bonifaciu să ia un coş de 
hârtii şi să treacă pe la fiecare tâlhar în parte. In 
curând realizarăm o recoltă de patru coşuri la hectar, 
deci un rezultat destul de încurajator. Cu ajutorul 
indicaţiilor mele, Pater îşi făcuse destul de bine 
meseria. Cel mult să-i fi scăpat vreo lamă de ras sau 
un ac cu gămălie. 

— Încuie-le în pivniţă, îi poruncii eu lui Papastratos, 
şi serveşte pe toată lumea cu câte un V.S.O.P. Brutus 
plăteşte! Scoate banii, Brutus! Zece mii de lei, fiindcă 
te cunosc! Băutura, deranjul, emoţiile, eventuale 


pagube morale sau materiale... 

Se execută în silă, numărând banii de două ori, cu 
degetele îndepărtate, de parcă bancnotele ar fi fost 
unse cu catran. „Să trăiţi!” zise  Papastratos, 
adresându-mi-se mie. Apoi făcu cinste de la el, cu încă 
un rând de V.S.O.P. 

— Ai fost bine, o lăudai eu pe Rândunica. O să încep 
să mă gândesc serios la viitorul tău. De exemplu, cu 
studiile cum stai? 

— Mai am puţin şi termin. 

— Ce termini? 

— Ce-am început. Pe urmă mai văd eu... 

— Eu sunt de părere să laşi totul baltă şi să te măriţi. 

— S-o iau drept o cerere în căsătorie sau ce? 

— Aşa şi aşa. Mă gândeam să-ţi găsesc un băiat 
bun. Prea eşti şi tu singură... 

Pufni în râs: 

— Eu singură?... Sau vrei să faci bancuri?... 

— În sfârşit, te mai gândeşti. Şi cu asociaţii tăi ce 
facem?... 

Rândunica era generoasă: propuse să le dăm 
drumul. Poate aveau şi ei soţii şi logodnice care-i 
aşteptau acasă... 

— Aţi auzit, bă? mă întorsei eu către acoliţii lui 
Brutus. Doamna a intervenit pentru voi. Luaţi-vă 
pălăriile şi căraţi-vă! Şi de mâine aştept telegramele 
voastre că aţi sosit cu bine în străinătate. Dar mai 
întâi, juraţi că veţi deveni oameni cinstiţi. Altfel nu dau 
ordin să vă lase să treceţi. 

— Jurăm! strigară bandiții cu mânie şi se vedea clar 
că nu au nici cea mai mică intenţie să-şi respecte 
jurământul. 

Ridicai receptorul şi formai un număr la întâmplare. 
„Lăsaţi-i să treacă - dădui eu ordin - am aranjat totul”. 
Apoi rânjii cu neruşinare. Bandiţii mă priviră câteva 
clipe posomorâţi, nici ei nu ştiau ce să creadă. 


Presimţeau că undeva nu s-a lucrat cinstit şi asta îi 
înfuria mai mult decât orice. leşiră unul câte unul, 
şovăitori, întrucâtva dezamăgiţi. 

— Eşti un formidabil, îmi şopti Rândunica lipindu-se 
de mine, un dur. De o inteligenţă fenomenală. S-ar 
putea să mă înşel, dar, momentan, asta e convingerea 
mea personală. 

— Mersi şi... dă-te puţin mai încolo. Să ştii că mai 
sunt şi alţii de aceeaşi părere. Tu ai fi fată bună, în 
fond, dacă nu te-ai înhăita cu toţi derbedeii. 

— Ştiam că ai o părere bună despre mine. Mă 
gândesc cum ar suna pe afiş: celebra trapezistă 
Rândunica Popescu-lonescu. Căci, în orice caz, am să- 
mi păstrez numele meu de fată. 

— Şi foarte bine ai să faci. 

Lângă noi, Capoforte deschisese ochii mari şi turburi 
ca o ciorbă de peşte. Mă privi lung, o remarcă apoi pe 
Rândunica, pe urmă pe părintele Bonifaciu şi, în sfârşit, 
ne surâse. Revenea la viaţă, năuc şi abulic, părând că 
are de comunicat ceva foarte important. 

— Potirul... behăi el arătându-ne cu degetul către 
uşa rămasă deschisă la plecarea bandiţilor. Urmărirăm 
cu ochii direcţia indicată şi privirea ni se opri pe firma 
de-afară, care era, de fapt, un fel de clopot, 
asemănător cu cele folosite de marinari pe vreme de 
ceaţă. Privindu-l însă răsturnat, acel clopot putea fi un 
potir adevărat şi Pater îşi dădu, primul, seama de asta. 

— Repede un cleşte, un bomfaier!... strigă el. Lasă, 
domnule, nu mai urla atâta, că ţi-o plătim cât nu face. 

Sărirăm toţi să dăm o mână de ajutor. Pe urmă, 
când mult căutatul obiect fu aşezat, singur, pe masă, 
complet degajat de braţele de fier pe care fusese 
montat, ni se păru ciudat că nimeni nu observase până 
acum, cât de mult semăna cu un potir. 

— Da, dar el în realitate e auriu, ne informă Pater. 
Papastratos l-a brunat şi i-a lipit şi limba asta, ca să 


sune. E greu să-l mai recunoşti... Cum a ajuns în 
posesia dumitale? 

— Nepotu-meu, Gicu, mi l-a adus. Zicea că l-a uitat 
cineva şi că toată lumea îl ocoleşte, neavând număr de 
inventar. Cu acest obiect voia să pună bazele unei 
colecţii particulare. Prostul! Dacă daţi două sute, e al 
dumneavoastră. 

— Eşti sigur că e chiar potirul dumitale, îl întrebai pe 
popă? După ce îl cunoşti? _ 

— Putem să facem o experienţă chiar acum. ţi 
aminteşti că aici la Clopotul s-au produs vindecări 
miraculoase. Colici abdominali, pemfigus, psittacoză... 
Recunoşti? 

— Desigur. Îi cunosc personal pe cei în cauză. Însă ei 
afirmă că vindecarea se datorează drojdiei. 

— Aiurea! Stai să facem o experienţă. Te mai doare 
ceafa? Da?... Perfect! Şi vedem cu toţii că umbli cu 
capul aplecat într-o parte. Să ştii că boala asta se 
numeşte torticolis, adică gât-sucit. Aşa! Acum ia în 
mână potirul... pune-l jos şi... spune-ne ce simţi... 

Încercai să mişc capul, uşor, cu prudenţă, şi... reuşii 
fără nici o greutate! Repetai figura - mergea ca pe 
roate, nici o durere, nimic! „Ura! Adio torticolis!” îi 
strigai părintelui şi iar făcui câteva mişcări de forţă şi 
supleţe. Era colosal; Rândunica mi se aruncă în braţe! 

— Am asistat la o minune! spuse ea şi părea, în acea 
clipă, convertită la catolicism. După câteva secunde 
însă strică totul... Acum, strigă ea, e rândul meu să fac 
cinste cu V.S.O.P.! Părinte dă fuga la bar şi adu 
băutură pentru toată lumea. Şi tu, Pepsi, cred că ar fi 
bine să-ţi înştiinţezi prietenii. 

Ideea era bună. Mă repezii la telefon Şi-i făcui un 
raport amănunţit lui Raminagrobis, care tocmai se 
pregătea să iasă din post. Apoi luai la rând cele două 
muzee, dar nu găsii nici o înţelegere. Mi se răspunse 
foarte rece, iar Decebal Marinescu îşi permise chiar să 


amenințe: „o să mai vedem noi!” şi să-mi trântească 
telefonul în nas. Nu e nimic, o să sărbătorim 
evenimentul într-un cerc mai restrâns. Mă întorsei şi-l 
zării pe părintele Bonifaciu: 

— Hai, mai repede, Pater, n-o lungi atâta. Dar unde 
e Rândunica? 

Capoforte făcu un gest: s-a dus, să nu mai vorbim de 
ea! Masa pe lângă care ne aciuisem era goală! Potirul 
dispăruse! Un zgomot de motor mă lămuri. Era motorul 
Tragustei, nu puteau fi două la fel în Malu-Mare. Mă 
repezii afară din cârciumă. 

Tragusta luase viteză; eşarfa de la gâtul Rândunicăi 
flutura ca o coadă de zmeu prin geamul lăsat al 
portierei, îi arătai pumnul dar nu mă văzu. În schimb, 
vecina din veranda cu ficuşi, crezând că i-am dat bună- 
ziua, îmi răspunse cu graţie. După ce maşina dispăru, 
mă repezii la telefon şi dădui alarma. 


Capitolul XVII 
E MAI UŞOR SA DRESEZI UN TIGRU! 


În zori, marea era plină de valuri mici şi dese, 
părând o imensă foaie de tablă galvanizată pe care 
cineva o scutură de la un capăt. Petele sidefii ce 
pluteau pe suprafaţa apei, te făceau să gândeşti că 
undeva, în susul curentului, pescadoarele şi-au 
aruncat, în timpul nopţii, toate deşeurile în mare. 
Totuşi, soarele izbutise să scape din această zoaie şi 
acum strălucea, cu putere, deasupra cheiurilor 
aglomerate. 

De o jumătate de oră „Farandola” a ridicat ancora. O 
dată cu ea pleacă şi circul Alessandro. Se întoarce în 
ltalia unde are o aşa-zisă reşedinţă de iarnă, în 
apropiere de Palermo. Simt un nod în gât şi mă-ntreb 
dacă necunoscuţii care trec pe lângă mine îşi dau 


seama de ce îmi curge nasul, acum, în plină vară. Ar fi 
ceva absurd; fiul marelui Johnson Nix, campionul 
Sumatrei, plângând ca o babă! 

Şi Pişcot e emoţionat. Şi-a încolăcit braţele pe după 
gâtul meu şi tremură din tot corpul. Nu, sufleţel, nu, 
scumpule, nu fi speriat că ţi-au plecat tovarăşii şi nu 
te-au luat cu dânşii! La anul veţi fi din nou împreună. 
Până atunci o să-i ţii de urât lui nenea Pepsi, care e 
foarte-foarte singur şi nu te are decât pe tine. Ca să 
dau vorbelor mele mai multă putere de convingere, 
opresc Tragusta în faţa primei cofetării şi o umplu cu 
pişcoturi şi fursecuri. Aliatul meu îşi uită imediat toate 
melancoliile şi începe să ţopăie entuziasmat printre 
cutii, scoțând strigăte de bucurie, mici şi străvezii ca 
nişte nasturi de plexiglas. 

Farandola a ajuns acum la linia vapoarelor; nu se 
mai distinge nimic pe punte. Şi totuşi, nu mi-e greu să 
mi-l închipui pe domnul Adalbert Măcelaru, rezemat de 
babord şi dând apă la şoareci, ca un sentimental ce 
este.  Părăsim cheiul şi rulez încet pe străzile 
Constanţei pentru ca Pişcot să poată admira în voie 
reclamele colorate. Dar iată că, la o intersecţie, 
pasagerul meu mă trage de mânecă şi-mi arată cu 
degetul un grup de turişti ce se plimbă agale pe 
trotuar. Nu înţeleg ce e cu dânşii decât când ajung 
aproape: sunt băieţii lui Brutus, ies de la dentist. 
Trebuie să amintesc că, a doua zi după fuga 
Rândunicăi, organizaseră o nouă ambuscadă în cinstea 
mea, însă rezultatul fusese dezastruos pentru ei. În 
ziua aceea mă plimbam, împreună cu toţi musafirii 
vilei Reduta, pe faleză, când, un autobuz stopase în 
faţa noastră şi din el începuseră să curgă oamenii lui 
Brutus, ca măslinele dintr-o pungă de hârtie găurită. 
Erau treizeci de matadori, înarmaţi cu boxuri şi 
reteveie, şi ne urau de moarte fiindcă, după teoria lor, 
îi făcusem să piardă câteva sute de mii de dolari într-o 


afacere considerată ca sigură. A urmat un sfert de oră 
grandios, noi ăştilalţi, apărătorii, am făcut o partidă de 
zile mari, de faţă fiind şi doamnele. Raminagrobis, 
Vicepreşedintele, Inspectorul şi eu - cei patru cavaleri 
ai Apocalipsului! De la primul şoc, sub tălpile noastre, 
asfaltul începuse să scârţâie, bandiţilor le cădeau 
dinţii, unul câte unul, călcam pe molari, canini şi 
măsele de minte. Fetele dădeau şi ele cu poşetele, dar, 
mai ales, ţipau ca din gură de şarpe, în scopul 
intimidării inamicului. Până la urmă a rămas că tot ele, 
săracele, duseseră greul, ba chiar că ne salvaseră 
viaţa. După mine însă, numai intervenţia promptă a lui 
Rajah lămurise lucrurile. Kamma se afla în curtea 
Redutei, tocmai se pregătea să plece, când, auzind 
gălăgie, îşi închipuise că am fost atacați şi dăduse 
drumul elefantului. O lovitură de trompă fusese de 
ajuns; cei rămaşi în picioare se repeziseră la autobuz, 
sperând să scape cu fuga, dar Rajah, care era de o 
şiretenie colosală, îi împinsese cu fruntea până în 
marginea falezei, iar de-acolo îi azvârlise în apă, cu 
autobuz cu tot, de la o înălţime de câţiva metri. 
Gangsterii rămaşi de căruţă, socotiseră totuşi, în 
minţile lor mici şi negricioase, că or să ne poată veni 
de hac dacă fac uz de revolvere. Ei bine, pot fi întrebaţi 
acum dacă nu şi-au schimbat cumva concepţia lor 
despre viaţă. Sunt cazaţi la dispensarul din Malu-Mare, 
camera patru, şi la Spitalul Unificat de adulţi 
Constanţa, camera o sută douăzeci şi trei, unde îi 
vizitez în fiecare după-amiază şi le duc fructe. Am 
devenit prieteni de îndată ce au ieşit din comă. Acum 
mă iubesc, cel puţin aşa interpretez faptul că de câte 
ori mă văd, sar în picioare şi mă salută milităreşte. 
Băieţii lui Brutus s-au  înşirat pe marginea 
trotuarului. Îi salut cu două degete şi pretind ca şi 
Pişcot să dea bună ziua. E bine să ne învăţăm de mici 
cu bunele maniere. Trecem mai departe, în mers lent, 


cu mâna la chipiu, pătrunşi de atenţia ce ni se acordă, 
de parcă am fi delegaţia Camerunului la cea de-a 
şaptea expoziţie de obiecte casnice din material 
plastic. Apoi ieşim din oraş şi mărim viteza. Tovarăşul 
meu de drum se plictiseşte repede să admire peisajul 
şi începe să cotrobăie prin cutii. Revine lângă mine 
după ce a dat lovitura la pişcoturi, dar nu apucă să 
ronţăie prea multe că am şi ajuns în Malu-Mare. 
Pătrund în curtea Redutei şi parchez Tragusta în umbra 
unei pergole năpădită de caprifoi şi glicine. Din hol se 
aude o maşină de scris ţăcănind fără întrerupere: e 
Mirandolina, care de câteva zile şi-a asumat rolul de 
secretară, fără să o roage nimeni. Arunc o privire pe 
geam şi mă conving că nu m-am înşelat. Stă lao 
măsuţă scundă şi, de la locul meu de observaţie, îi văd 
genunchii rotunzi şi pârguiţi ca două mere Parmen 
aurii. A îmbrăcat o rochiţă de casă de satin negru, 
presărată cu legume şi fructe, cu nasturi în faţă, foarte 
scurtă, care-i lasă braţele şi picioarele descoperite. Pe 
cap şi-a legat o eşarfă violetă; e un spectacol plăcut, 
pe cinstea mea, parcă m-aş repezi în hol să-i dau 
bună-ziua, dar nu, nu trebuie să uit că suntem 
dezamăgiţi şi că dânsa a rămas în Malu-Mare, numai şi 
numai spre a putea fi la dispoziţia autorităţilor, pentru 
cercetări. Ocolesc intrarea principală. Îmi dau brusc 
seama că am nevoie să fiu singur, să reflectez. Prin 
geamul bucătăriei răzbeşte afară, în valuri, un miros 
plăcut de cafea prăjită. E extraordinar câtă cafea se 
bea în casa asta: aproape un kilogram pe zi, o să 
ajungem la pepeni! Pişcot, foarte sensibil la mirosuri, 
dă semne de agitaţie. Hai, măi ţâcă, pe faleză, să stăm 
pe o piatră şi să privim în larg, ca Ovidiu în Fântâna 
Blanduziei. 

Totuşi plaja nu e goală. Pe un cearşaf, eternul cuplu: 
Micşuneasca-Vicepreşedintele. Din nou o scenă idilică, 
Răducu o unge pe spate cu cremă Nivea şi-i 


povesteşte pe larg despre succesele avute de 
dumnealui în carieră. Cecilia, care are ochi de Argus, 
mă zăreşte de departe şi-mi face semn discret cu 
mâna să mă cărăbănesc. Ne retragem şi eu şi Pişcot, 
târâş, prin bălării, ca să nu stricăm pasenţa 
Micşuneascăi. 


O săptămână întreagă rătăcesc fără rost prin vilă. 
Sunt pe punctul de a lua noi şi importante hotărâri şi 
musafirii mei mă cam incomodează. În cele din urmă îl 
iau pe Pişcot în cârcă şi ne îndreptăm spre terasă, 
singurul loc unde se mai poate reflecta în linişte. 

Dar nici aici nu ne putem bucura de mult râvnita 
singurătate. Raminagrobis, întins într-un şezlong cât e 
el de lat, visează cu ochii închişi, fără a dormi. In alt 
colţ, Genoveva, într-un fotoliu de răchită, cu picioarele 
sub ea, răsfoieşte o revistă de mode, privind din când 
în când spre locul unde dormitează marele cunoscător 
al sufletului omenesc. Avem ocazia să surprindem şi 
un crâmpei de discuţie foarte instructiv: 

— Fă-mi o cafea, gingaşo, comandă Mălai-mare fără 
a deschide ochii. Lucrez la un nou roman şi mi-e 
imposibil să-mi adun gândurile. 

— Da, Big. 

— Ce da? Crezi cumva că nu sunt în stare să mă 
concentrez? 

— Nu, Big. Ziceam că dacă vrei cafea, mă duc 
imediat să-ţi fac. 

lată-ne, deci alintaţi şi pe englezeşte, că pe 
româneşte s-au terminat toate giugiulelile. Şi asta fără 
nici un efort special din partea dumnealui! Da, nu 
există dreptate pe lumea asta! Mă pregătesc să 
întrerup acest dialog nesărat, când genialul meu 
prieten o opreşte din drum pe blânda secretară a 
directorului general, cu o nouă poruncă: 

— Mai fără zahăr, copilaş, ai să ţii minte? 


— Da Big. Ştiam, dar e bine că-mi mai atragi şi tu 
atenţia. 

Genoveva are în priviri ceva de câine savant, gata 
să-ţi indice, fără greş, primele cinci litere ale 
alfabetului. Pufăi dezgustat, ca o focă azvârnlită de 
furtună departe de țărm, în mijlocul uscatului, şi-i fac 
semn să pună două cafele, sau trei dacă bea şi ea. 
Auzindu-mă, Raminagrobis deschide un ochi înceţoşat 
şi mă întreabă cum am rezolvat problema cu Arhibald. 

— L-am luat de guler şi l-am azvărlit în trenul de 
patru şi douăzeci. Dacă încearcă să revină, îl 
cotonogesc. N-avem nevoie de huligani aici. 

În ultimele zile, distinsul meu confrate, Arhibald, îşi 
dăduse arama pe faţă. Venea noaptea târziu şi-i bătea 
în uşă Alidadei, pe motiv că are să-i comunice lucruri 
importante. Bineînţeles, fata nici nu se gândea să-i 
deschidă. Fiindcă bruta nu renunţa, colaboratoarea 
mea se refugiase în camera Mirandolinei, apoi părăsise 
litoralul pe furiş, fără să-şi ia la revedere, numai şi 
numai ca să scape de insistenţele fostului ei partener 
de coregrafie. In nopţile următoare, animalul 
îndrăznise să bată şi la uşa Mirandolinei şi asta mă 
determinase să intervin cu fermitate şi să-l dau pe uşă 
afară. 

— Era de datoria mea, ca gazdă, nu înţeleptule? 

— Păi sigur că da, aprobă Raminagrobis. Te ştim cu 
toţii cât eşti de scrofulos la datorie. 

Cafeaua adusă de Genoveva miroase frumos, dar n- 
am plăcerea nici s-o gust măcar. Vocea Mirandolinei 
mă cheamă imperios în hol. „Te caută familia 
Niculescu!...” Nu-mi dau seama cine ar putea fi ăştia 
decât când dau cu ochii de dânşii. Sunt Ţoancă-mică şi 
Gicu, veniţi în vizită de bunăvoință şi pentru a ne 
aduce ultimele veşti din târg. Povestea cu ouăle de 
brontozaur a fost dată pe faţă şi tot oraşul vuieşte. Cel 
de-al optulea pui de curcă abia fusese botezat, 


Berghimbosu îi puseseră numele, când a izbucnit 
scandalul. Acum toată lumea ştie că brontozaurii sunt 
pui de curcă sadea, iar cei doi directori ar intra şi în 
gaură de şarpe, de ruşine. De câte ori Decebal 
Marinescu iese pe stradă, totdeauna se găseşte cineva 
care să dea drumul, din vreo curte, la niscaiva pui, 
dinainte pregătiţi, numai aşa, ca să-şi bată joc. ŞI 
trebuie ținut seama că Decebal Marinescu e 
necăsătorit, fetele au început de pe acum să-l 
ocolească, iar sâmbăta trecută, la Casa de Cultură, nici 
una n-a acceptat să danseze cu bărbatul-cloşcă, 
pentru a nu se face de râs. Din acest motiv, directorul 
Muzeului şi-a cerut transferul, ca şi Villanova de altfel, 
dar n-au câştigat nimic fiindcă au fost mutaţi 
disciplinar unul în locul celuilalt, deci tot în Malu-Mare 
au rămas. Puii sunt crescuţi în curtea muzeului, s-au 
făcut mari şi toată lumea de pe litoral vine să-i vadă şi 
să le aducă de mâncare. Incasările au crescut enorm, 
muzeele au devenit rentabile, îşi scot cheltuielile şi 
dau şi beneficii frumuşele. Un inspector venit de la 
centru a consemnat toată această situaţie într-un 
referat, sugerând chiar să se generalizeze experienţa 
de la Malu-Mare şi la celelalte muzee din ţară, iar 
muzeografii să fie puşi să clocească în acord, urmând a 
li se stabili o normă şi a fi remunerati, fiecare după 
numărul de pui pe care îi aduce pe lume. 

In timp ce Ţoancă-mică bârfeşte, mă distrez, 
desigur, dar îl şi inspectez din priviri pe Gicu. 
Profesorul e bărbierit la sânge şi are pantofii lustruiţi, 
semn că viitoarea soţie îşi ia în serios atribuţiile de 
îndrumare şi control. lată un lucru care, după părerea 
mea, îi face cinste. 

— Aşa... şi venind încoace, continuă Ţoancă-mică, 
sărind de la una la alta, ne-am întâlnit în poartă cu 
poştaşul. Aveţi o ilustrată din Palermo. Un scris 
încâlcit, nu înţelegi nimic din ce e mâzgălit acolo. 


Mirandolina, reuşeşte totuşi să o descifreze. Ne scrie 
tanti Adelaida, femeia cu barbă, în numele întregului 
colectiv. Rândunica a trecut şi ea apa, înfăşurată în 
nişte prelate. Probabil cu complicitatea celor trei taţi ai 
ei, sentimentali, fraieri şi lacrimogeni. Să le fie de bine, 
acum nu mai am nici o pretenţie. Imediat după sosirea 
la Palermo, cei doi emisari ai ordinului Magdalenelor, 
au reuşit să stăvilească o epidemie de psittacoză care 
bântuia regiunea de mai multe săptămâni. Au izbutit 
aceasta, spun ei, cu ajutorul sfântului Bartolomeo di 
Siracuza şi, mai ales a sfântului Pancraţiu. Mai departe, 
tanti Adelaida mă informează că circul Alessandro a 
început seria unor noi succese răsunătoare în sudul 
Italiei, foarte aplaudaţi fiind celebrii „Trio Mascheratti” 
pe care i-am cunoscut şi eu destul de bine. 

— Parcă erau numai doi, îmi amintesc eu. 

— S-a adăugat şi protejata ta, Rândunica, precizează 
Mirandolina cercetând ilustrata. 

— A mea?... Doamne fereşte! Poate a lui Gicu... 

Ţoancă-mică îl priveşte mustrător pe profesor. 

— Vezi Gicu? Toată viaţa o să te urmărească 
amintirea păcatului săvârşit. 

— L-au iertat ăia ce le-a furat ouăle? 

— Petrescu-Villanova n-a zis nimic... de altfel dânsul 
n-a avut decât de câştigat de pe urma substituirii. l-a şi 
majorat salariul lui Gicu, mi se pare cu douăzeci şi cinci 
pe lună. Nu, Gicu?... Dar nici Decebal nu-l mai urăşte 
acum; am stat eu de vorbă cu el şi am reuşit să-l 
împac. Ar trebui să-mi mulţumeşti, Gicu! Mă simţeam 
şi eu niţel vinovată: cel de-al treizecilea ou fusese luat 
de mine încă de la început. Voiam să i-l fac cadou lui 
Gicu cu ocazia căsătoriei noastre. Dar acum nu mai are 
valoare: ouăle de brontozaur nu se mai poartă la Malu- 
Mare. 

— Şi cu colecţiile particulare cum mai stai? îl întrebai 
eu pe muzeograf. 


— Le dau dracului, răspunse Gicu răsucind pălăria în 
mână. Puțin îmi pasă de ele. 

După ce plecară cei doi inconştienţi rămăsei singur 
cu Mirandolina. Trebuia să spun ceva şi nu ştiam ce. 
Până una-alta îmi turnai un pahar mare de Campari, 
despre care se afirmă că stimulează inteligenţa. 

— Ai văzut cât de mult îl iubeşte? spusei eu în 
sfârşit, după ce golii paharul. E în stare să şi fure 
pentru el! E-hei!... Nu, Pişcot, nu mă trage de păr, că 
mă laşi fără el. 

Mirandolina mă privea şi, pe neaşteptate, ochii ei 
străluciră. Era iarăşi vechea şi  adorabila mea 
Mirandolină, care mă vrăjise din prima clipă a 
prieteniei noastre; tandră şi zâmbitoare, fără ironiile ei 
de mai târziu. Ca să nu scap paharul din mână, îl pusei 
repede pe tejgheaua barului şi aşteptai să văd ce mai 
urmează. 

— Vino la  mămica, scumpule! şoptea dânsa 
întinzând braţele către mine, cu un gest cunoscut şi, 
din păcate, aproape uitat. Imi venea să cad de pe 
scaun şi, tocmai când mă pregăteam să fac un salt de 
leopard prin aer şi să străbat, într-o fracțiune de 
secundă, distanţa ce ne despărţea, îmi dădui seama că 
vorbele şi chemarea ei îi fuseseră, în realitate, 
adresate lui Pişcot. Mă desumflai într-o clipă, în timp ce 
şmecherie ăla mic o zbughi imediat în braţele ei. Cred 
şi eu că acolo era mai bine. Imi turnai un nou Campari 
şi constatai cu această ocazie că mâna-mi tremură. 
Alături, într-o nişă, se găsea un clopoțel de argint cu 
care puteai să chemi la ordine personalul de serviciu. Il 
agitai cu putere apoi mă repezii la telefon. Era un 
telefon interior. 

— Dă-mi legătura cu terasa. Alo, Raminagrobis?... 

— Maestrul lucrează, spuse Genoveva. Cine îl caută? 

— Dracu'! Ascultă fetiţo, la prânz o să mâncaţi 
singuri. Eu şi Mirandolina avem treabă. Consolează-i şi 


pe Vice şi pe Micşuneasca. 

— Am să comunic maestrului. 

Mirandolina ridicase capul şi mă privea intrigată. Fii 
fără grijă, fugitivo, că te lămuresc în curând şi pe tine. 
Să scap mai întâi de coana Veta. 

— la-l pe Pişcot, îi ordonai eu madamei, dă-i de 
mâncare în bucătărie şi culcă-l imediat după asta! 

— Să-l culc ziua nămiaza mare? 

— Faci cum îţi spun eu, nu cum doreşti dumneata! 
Dacă vrei şi explicaţii... s-a obrăznicit... poftim! La 
revedere! 

Mă apropiai apoi de Mirandolina cu paşi elastici, 
ţinând dinţii strânşi. Cu energia pe care o degajam aş fi 
mişcat acele unui manometru aflat în orice punct al 
încăperii. Ea se ridică palidă, se aştepta probabil să o 
pocnesc şi nu ştia de ce, poate doar pentru a dovedi că 
dreptatea se află în permanenţă şi în mod sistematic, 
numai şi numai de partea mea. Dar intenţiile mele 
erau altele. li trecui o mână pe sub genunchi şi o 
ridicai în aer ca pe un fulg. 

— O să cam ai de furcă cu mine, scumpo, de-aci 
încolo, îi spusei eu privind-o cu compasiune. N-or să-ţi 
mai meargă toate şiretlicurile. 

— Nici ţie, gâfâi ea, apoi se relaxă dar nu încercă să 
scape din strânsoarea de fier a braţelor mele vânjoase. 

— Foarte bine! Să vedem care pe care. 

După această discuţie, musafirii vilei Reduta nu ne- 
au mai văzut o săptămână sau două, cine mai ţine 
socoteală de asta. Şi nici n-aveau de unde să afle că 
noi, în tot acest timp, am stat ascunşi într-o cabană la 
munte, că acolo a plouat tot timpul, că începusem să 
ne plictisim şi că ne certam iarăşi, în fiecare zi, ca-n 
vremurile bune de odinioară... 


SFÂRŞIT 


